(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΗ΄

Δευτέρα, 27 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ. κ. Κ. Βλάση και Δ. Αυγερινοπούλου, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας, με θέμα: «Αδικίες εις βάρος των ευρισκόμενων σε αναστολή εργασίας υγειονομικών», σελ.
 β) Προς την Υπουργό Πολιτισμού και Αθλητισμού, με θέμα: « Άμεση επανένωση των γλυπτών της Λυκόσουρας Αρκαδίας», σελ.
 γ) Προς τον Υπουργό Μετανάστευσης και Ασύλου, με θέμα: «Την παραμονή στην Ελλάδα των ασυνόδευτων ανήλικων κατά την ενηλικίωση τους», σελ.
 δ) Προς τον Υπουργό Υποδομών και Μεταφορών:
 i. με θέμα: «Το τελευταίο φυσικό κομμάτι του Κηφισού χτίζεται και οχετοποιείται με πρόσχημα την αντιπλημμυρική προστασία», σελ.
 ii. με θέμα: «Υλοποίηση του έργου του Πλατύ ποταμού και των συνοδών εγγειοβελτιωτικών έργων του», σελ.
 στ) Προς τον Υπουργό Εργασίας και Κοινωνικών Υποθέσεων, με θέμα: « Άρση αδικίας σε βάρος των τυφλών συνταξιούχων», σελ.
 ζ) Προς τον Υπουργό Οικονομικών:
 i. με θέμα: « Άμεση καταβολή των αποζημιώσεων στις επιχειρήσεις της Χαλκιδικής που επλήγησαν από τη θεομηνία της 10ης Ιουλίου του 2019», σελ.
 ii. με θέμα: «Αποζημίωση Νυχτερινής Απασχόλησης», σελ.
 η) Προς τον Υπουργό Προστασίας του Πολίτη, με θέμα: «Οι χαμηλές τιμές της εγκληματικότητας στα Πανεπιστήμια σε σχέση με το σύνολο της εγκληματικότητας στην Επικράτεια δεν δικαιολογούν την εγκατάσταση της Πανεπιστημιακής Αστυνομίας και αποδεικνύουν ότι η επιλογή αυτή εξυπηρετεί μόνο αυταρχικές αντιεκπαιδευτικές πολιτικές της Κυβέρνησης και την επικίνδυνη εισβολή ιδιωτικών συμφερόντων στο χώρο της Ανώτατης Εκπαίδευσης», σελ.
 θ) Προς τον Υπουργό Εργασίας και Κοινωνικών Υποθέσεων:
 i. με θέμα: «Πρόγραμμα στήριξης (επιχορήγησης και χρηματοδότησης) κοινωνικών επιχειρήσεων και λειτουργία της Υπηρεσίας ΓΕΜΗ στο Υπουργείο Εργασίας», σελ.
 ii. με θέμα: «Γιατί καθυστερεί εδώ και 5 μήνες η αποδοχή της ομόφωνης γνωμοδότησης 183/2021 του ΝΣΚ σχετικά με την υποχρέωση καταβολής εργοδοτικών εισφορών του ΟΑΕΔ/ΔΥΠΑ υπέρ των μηχανικών - μισθωτών του πρώην ΟΕΚ;», σελ.
 iii. με θέμα: «Συνεχίζεται η κοροϊδία για τους ασφαλισμένους δικαιούχους συντάξεων χηρείας από το ΕΦΚΑ μη μισθωτών, τ.ΟΓΑ που εξακολουθούν να μην λαμβάνουν τα χρήματα που δικαιούνται», σελ.
 ι) Προς τον Υπουργό Δικαιοσύνης:
 i. με θέμα: «Αναγκαία και επιβεβλημένη η συντήρηση και η βελτίωση των κτηρίων των Ειρηνοδικείων Καστελίου, Μοιρών και Πύργου του Νομού Ηρακλείου Κρήτης», σελ.
 ii. με θέμα: «Απολεσθείσες δικογραφίες από την Εισαγγελία Πρωτοδικών Κέρκυρας», σελ.
 ια) Προς τον Υπουργό Κλιματικής Κρίσης και Πολιτικής Προστασίας, με θέμα: « Έλλειψη προετοιμασίας για τη φετινή αντιπυρική περίοδο», σελ.
 ιβ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Καθεστώς συνδεδεμένων ενισχύσεων για τα προϊόντα της βιομηχανικής τομάτας, της κορινθιακής σταφίδας και των εσπεριδοειδών», σελ.
 ii. με θέμα: «Αδικίες εις βάρος των κτηνοτρόφων των Περιφερειών Ανατολικής Μακεδονίας και Θράκης και Κεντρικής Μακεδονίας όσον αφορά στο πρόγραμμα βιολογικής κτηνοτροφίας», σελ.
 iii. με θέμα: «Ασφυξία για τον Έλληνα παραγωγό οι χαμηλές τιμές και το αυξανόμενο κόστος παραγωγής του αγροτικού προϊόντος», σελ.
 iv. με θέμα: «Γιατί απορρίφθηκαν αιφνιδιαστικά οι αιτήσεις νέων γεωργών φυτώριων Ελάτης Χαλκιδικής από το υψόμετρο 6.1. της περιόδου 2021-2022», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L 114), κύρωση της Σύμβασης μεταξύ του Ελληνικού Δημοσίου της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού-Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών». , σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΑΡΑΧΩΒΙΤΗΣ Σ. , σελ.
 ΑΡΣΕΝΗΣ Κ. , σελ.
 ΒΟΥΛΤΕΨΗ Σ. , σελ.
 ΓΕΩΡΓΑΝΤΑΣ Γ. , σελ.
 ΓΡΗΓΟΡΙΑΔΗΣ Κ. , σελ.
 ΘΕΟΔΩΡΙΚΑΚΟΣ Π. , σελ.
 ΚΑΡΑΜΑΝΛΗΣ Κ. , σελ.
 ΚΑΣΤΑΝΙΔΗΣ Χ. , σελ.
 ΚΕΓΚΕΡΟΓΛΟΥ Β. , σελ.
 ΚΟΜΝΗΝΑΚΑ Μ. , σελ.
 ΜΑΛΑΜΑ Κ. , σελ.
 ΜΕΝΔΩΝΗ Σ. , σελ.
 ΜΙΧΑΗΛΙΔΟΥ Δ. , σελ.
 ΜΠΟΥΜΠΑΣ Κ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΠΑΝΑΣ Α. , σελ.
 ΠΛΕΥΡΗΣ Α. , σελ.
 ΣΚΥΛΑΚΑΚΗΣ Θ. , σελ.
 ΤΟΥΡΝΑΣ Ε. , σελ.
 ΤΣΑΚΛΟΓΛΟΥ Π. , σελ.
 ΤΣΙΑΡΑΣ Κ. , σελ.
 ΦΙΛΗΣ Ν. , σελ.
 ΧΑΡΔΑΛΙΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΗ΄

Δευτέρα 27 Ιουνίου 2022

Αθήνα, σήμερα στις 27 Ιουνίου 2022, ημέρα Δευτέρα και ώρα 15.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Η με αριθμό 774/14-6-2022 επίκαιρη ερώτηση, η οποία θα απαντηθεί από τον Υπουργό Υγείας κ. Πλεύρη.

Η με αριθμό 787/17-6-2022 επίκαιρη ερώτηση, η οποία θα απαντηθεί από τον Υπουργό Προστασίας του Πολίτη κ. Θεοδωρικάκο.

Η με αριθμό 795/20-6-2022 επίκαιρη ερώτηση, η οποία θα απαντηθεί από την Υπουργό Πολιτισμού και Αθλητισμού κ. Μενδώνη.

Οι με αριθμούς 772/14-6-2022 και 782/16-6-2022 επίκαιρες ερωτήσεις, οι οποίες θα απαντηθούν από τον Υπουργό Δικαιοσύνης κ. Τσιάρα.

Η με αριθμό 796/20-6-2022 επίκαιρη ερώτηση και η με αριθμό 4947/3-5-2022 ερώτηση κατ’ άρθρο 130, παράγραφος 5 του Κανονισμού της Βουλής, οι οποίες θα απαντηθούν από τον Υπουργό Υποδομών και Μεταφορών κ. Καραμανλή.

Οι με αριθμούς 773/14-6-2022, 784/16-6-2022, 785/16-6-2022 και 793/20-6-2022 επίκαιρες ερωτήσεις, οι οποίες θα απαντηθούν από τον Υπουργό Αγροτικής Ανάπτυξης και Τροφίμων κ. Γεωργαντά.

Η με αριθμό 770/10-6-2022 επίκαιρη ερώτηση, καθώς και η με αριθμό 5271/206/18-5-2022 ερώτηση κατ’ άρθρο 130, παράγραφος 5 του Κανονισμού της Βουλής, οι οποίες θα απαντηθούν από τον Αναπληρωτή Υπουργό Οικονομικών κ. Σκυλακάκη.

Η με αριθμό 780/16-6-2022 επίκαιρη ερώτηση, η οποία θα απαντηθεί από τον Υφυπουργό Εθνικής Άμυνας κ. Χαρδαλιά.

Η με αριθμό 776/15-6-2022 επίκαιρη ερώτηση, η οποία θα απαντηθεί από την Υφυπουργό Εργασίας και Κοινωνικών Υποθέσεων κ. Μιχαηλίδου.

Οι με αριθμούς 777/15-6-2022 και 778/15-6-2022 επίκαιρες ερωτήσεις, καθώς και η με αριθμό 4556/8-4-2022 ερώτηση κατ’ άρθρο 130, παράγραφος 5 του Κανονισμού της Βουλής, οι οποίες θα απαντηθούν από τον Υφυπουργό Εργασίας και Κοινωνικών Υποθέσεων κ. Τσακλόγλου.

Η με αριθμό 790/20-6-2022 επίκαιρη ερώτηση, η οποία θα απαντηθεί από την Υφυπουργό Μετανάστευσης και Ασύλου κ. Βούλτεψη.

Η με αριθμό 800/20-6-2022 επίκαιρη ερώτηση, η οποία θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Τουρνά.

Όπως ενημέρωσε το Σώμα ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Κουτνατζής, οι επίκαιρες ερωτήσεις που θα συζητηθούν σήμερα είναι είκοσι στον αριθμό. Είναι αρκετά μεγάλος αριθμός. Επομένως, θα παρακαλέσω τόσο τους συναδέλφους Βουλευτές, όσο και τους Υπουργούς, αν μπορούν, να είναι στο πλαίσιο του καθορισμένου χρόνου.

Αρχίζουμε με την τέταρτη με αριθμό 774/14-6-2022 επίκαιρη ερώτηση δεύτερου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπαπρος τον Υπουργό Υγείας,με θέμα: «Αδικίες εις βάρος των ευρισκόμενων σε αναστολή εργασίας υγειονομικών». Θα απαντήσει ο Υπουργός Υγείας κ. Αθανάσιος Πλεύρης.

Κύριε Μπούμπα, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Καλησπέρα σας, κύριε Υπουργέ. Θέτω και πάλι αυτό το ζήτημα, το οποίο διαιωνίζεται και θα σας το πω απλά, στην καθομιλουμένη. Γι’ αυτούς τους ανθρώπους δεν πάει άλλο! Υπάρχει -εντός εισαγωγικών, αν θέλετε- μια «τιμωρητική» διάθεση και μια εμμονή απέναντι τους σε μια χρονική περίοδο όπου βλέπουμε -τουλάχιστον αυτό βλέπουμε με τον περιορισμό που είχαμε και την άρση των μέτρων- ότι τα πράγματα έχουν βελτιωθεί. Ούτε εγώ ούτε εσείς είμαστε γιατροί. Εσείς είστε νομικός. Εγώ είμαι δημοσιογράφος. Όμως, εδώ βλέπουμε ότι η χαρά των μικροβίων είναι το καλοκαίρι και η χαρά των ιών είναι ο χειμώνας.

Έχουμε πετάξει τη μάσκα. Έχουν πέσει οι μάσκες, να το πω έτσι. Τα μέτρα έχουν αρθεί. Βλέπουμε ότι η κατάσταση είναι καλύτερη. Να μας πουν επιτέλους και οι επαΐοντες, το επιστημονικό προσωπικό, σε ποια κατάσταση βρισκόμαστε.

Συνεχίζετε αυτούς τους ανθρώπους να τους τιμωρείτε. Συνεχίζετε να έχετε μια εμμονή. Δεν ξέρω από πού προκύπτει. Εγώ σήμερα δεν μιλάω μόνο στον Υπουργό Αθανάσιο Πλεύρη. Πρέπει να μιλήσω στον άνθρωπο Αθανάσιο Πλεύρη. Ούτε μιλάω στον νομικό. Το θέμα είναι ανθρωποκεντρικού χαρακτήρα.

«Νόμιζε την πατρίδα οίκον, τους δε πολίτας εταίρους», έλεγε ο Ξενοφών, τα ξέρετε. Άρα εδώ αυτούς τους ανθρώπους δεν μπορούμε να συνεχίζουμε να τους έχουμε σε ένα κοινωνικό και οικονομικό περιθώριο. Τους τιμωρούμε. Και τώρα θυμηθείτε εδώ -τα λέγαμε και ως Ελληνική Λύση- το περιβόητο ΦΕΚ στις 25 Ιανουαρίου και το ν.4886 στο άρθρο 67, όπου τους απαγορεύατε, κύριε Υπουργέ, να κάνουν και δεύτερη εργασία για τα προς το ζην. Εδώ ούτε το ευ ζην υπάρχει. Αυτό το έχουμε ξεχάσει, όπως και η κοινωνία το έχει ξεχάσει, λόγω της κατάστασης. Εδώ οι άνθρωποι δεν έχουν για τα προς το ζην.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Και βάζουμε τώρα τη λογική. Δεν μπορούν αυτοί οι άνθρωποι τώρα, κατά τη διάρκεια του θέρους, να επιστρέψουν στην εργασία τους και αν τον Οκτώβριο έχουμε και πάλι έξαρση της πανδημίας, να το συζητήσουμε εκ νέου; Τους έχετε βάλει σε αναστολή εργασίας μέχρι την παραμονή της πρωτοχρονιάς. Τι θα φάνε, τι θα πιουν; Πώς θα επιβιώσουν; Και ο τελευταίος πολίτης αυτού του κράτους είναι ένα ενεργό ακαδημαϊκό κύτταρο που αποτελεί το παζλ και τη σύνθεση των Ελλήνων πολιτών. Θα συνεχιστεί;

Εσείς -εγώ πιστεύω- κατά βάθος άλλη άποψη έχετε. Δεν ξέρω! Μεταφέρετέ το στον Πρωθυπουργό. Γιατί αυτή η εμμονή του κ. Μητσοτάκη; Εδώ ακούγεται ότι και άλλοι Υπουργοί έχουν μια εμμονή. Θα συνεχίζεται αυτή η κατάσταση; Θα διαιωνίζεται αυτή η κατάσταση, κύριε Αθανάσιε Πλεύρη, κύριε Υπουργέ μου; Δεν πρέπει αυτούς τους ανθρώπους να τους σεβαστούμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ακούστε! Δεν είναι θέμα ούτε αν είναι ψεκασμένοι ούτε αν είναι ανεγκέφαλοι. Υπάρχει επιστημονικό προσωπικό. Υπάρχουν άνθρωποι -γιατροί, βιολόγοι, μοριακοί βιολόγοι, παθολόγοι, καρδιολόγοι- οι οποίοι έχουν τις δικές τους αντιρρήσεις. Και εν πάση περιπτώσει, όταν ζήτησαν αυτοί οι άνθρωποι έναν διάλογο διεξοδικό με άλλους επιστήμονες, δεν το πράξατε ποτέ. Κάντε κάτι. Δεν πάει άλλο αυτή η κατάσταση!

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω την πρωτολογία μου, κύριε Πρόεδρε.

Πρέπει να το δείτε το θέμα ανθρωποκεντρικά πλέον, κοινωνικά, κύριε Υπουργέ μου. Δεν πάει άλλο! Οι άνθρωποι πραγματικά δεν μπορούν να ζήσουν. Έχουμε κλείσει χρόνο. Το πρόγραμμα «Βοήθεια στο Σπίτι» είναι από τις 16 Αυγούστου και οι υγειονομικοί είναι από πέρυσι τον Σεπτέμβριο.

Στην Αυστρία –έχω ενημερωθεί- πήραν όλη αυτή την υποχρεωτικότητα πίσω, που η Αυστρία, τουλάχιστον, ήταν ένα σκληροπυρηνικό κράτος επ’ αυτού. Τους παίρνουν πίσω τους υγειονομικούς στην Αυστρία. Στη δε Ιταλία η υποχρεωτικότητα -με ενημέρωσαν- κρίθηκε πλέον αντισυνταγματική. Σας παρακαλώ, δείτε το με κοινωνική ευαισθησία, όπως αρμόζει στο υπουργικό σας αξίωμα.

**ΠΡΟΕΔΡΕΥΩΝ (Αθανάσιος Μπούρας):** Έχετε διπλασιάσει τον χρόνο και δεν ξεκινάμε καλά. Μιλήσατε τέσσερα λεπτά αντί για δύο.

Ορίστε, κύριε Υπουργέ, έχετε τον λόγο για να απαντήσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν θα χρειαστεί να μιλήσω πολύ παραπάνω, κύριε Πρόεδρε, γιατί η θέση μας στο συγκεκριμένο θέμα είναι σαφής και έχει εκφραστεί πολλές φορές σε διαφορετικές ερωτήσεις. Οφείλω να σας πω ότι είστε από τους Βουλευτές που κατά κόρον φέρνετε αυτό το θέμα.

Εμείς έχουμε μία ξεκάθαρη θέση. Η ξεκάθαρη θέση είναι πρώτον ότι από επιλογή τους αυτοί οι άνθρωποι δεν βρίσκονται στο Εθνικό Σύστημα Υγείας. Έχει κρίνει η πολιτεία ότι για να υπηρετεί κάποιος το Εθνικό Σύστημα Υγείας κατά τη διάρκεια της πανδημίας, θα πρέπει να είναι εμβολιασμένος. Όταν νοσούν, επιστρέφουν για όσο διαρκεί το πιστοποιητικό νόσησης. Άρα, δεν υπάρχει καμμία εκδικητικότητα. Υπάρχει ισότητα ως προς όλους τους ανθρώπους που εργάζονται στο Εθνικό Σύστημα Υγείας. Και λέμε ότι πρέπει να είστε εμβολιασμένοι για να εργάζεστε. Εάν νοσήσετε, ό,τι ισχύει για τους άλλους ισχύει και για τους συγκεκριμένους.

Την προσωπική μου άποψη την έχω εκφράσει. Και η προσωπική μου άποψη είναι ότι οι άνθρωποι που αρνούνται την επιστήμη τους, δεν μπορούν οι ίδιοι να υπηρετούν την επιστήμη.

Ωστόσο, αυτό που έχουμε επιλέξει και το τηρούμε ως τώρα είναι ότι κοιτάμε την πορεία της πανδημίας και με βάση την πανδημία αποφαινόμαστε σε αυτούς. Τώρα επάνω στην επιτροπή, από όπου κατέβηκα, συζητάμε την επέκταση για το επόμενο τρίμηνο των μέτρων που υπάρχουν για την πανδημία. Και το προσωπικό που υπηρετεί επεκτείνεται και οι συμβάσεις επεκτείνονται και μια σειρά από διατάξεις που συνδυάζονται και με τον εμβολιασμό και με την πανδημία επεκτείνονται. Δεν μπορεί να αποτελούν εξαίρεση οι υγειονομικοί. Όλες οι συμβάσεις που υπάρχουν και έχουν συναφθεί λόγω COVID επεκτείνονται ακριβώς επειδή υπάρχουν ακόμη oi συνθήκες της πανδημίας.

Και αυτό που ισχύει για όλους όσους εργάζονται σε οποιαδήποτε θέση ή για όποια δραστηριότητα χρειάζεται να υπάρξει επέκταση συμβάσεων μεταξύ των οποίων και δυνατότητα να μπορούν να καλύπτονται οι θέσεις αυτών που βρίσκονται σε αναστολή από προσωπικό το οποίο θα μπαίνει με τρίμηνα. Όλες αυτές οι συμβάσεις επεκτείνονται.

Αυτό, όμως, το οποίο λέμε είναι ναι, παρακολουθούμε την πορεία της πανδημίας διότι η πανδημία δεν έχει τελειώσει ούτε ποτέ είπαμε για το τέλος της πανδημίας. Παρακολουθούμε τα φαινόμενα τα οποία υπάρχουν. Και τώρα έχουμε μια αύξηση στα κρούσματα. Ωστόσο, ακριβώς επειδή πλέον έχει εμβολιαστεί μεγάλο μέρος του πληθυσμού στη χώρα μας και με την υποχρεωτικότητα, βλέπουμε ότι, παρ’ όλα τα κρούσματα που υπάρχουν, δεν υπάρχει η ίδια πίεση στο Εθνικό Σύστημα Υγείας στους σκληρούς δείκτες και στις απλές νοσηλείες, αλλά κυρίως στις διασωληνώσεις. Και αυτό συμβαίνει, ακριβώς επειδή εμβολιάστηκε ο κόσμος. Αυτή είναι η διαφορά μας από τον Ιανουάριο και τον Φεβρουάριο που δεν υπήρχε αυτή η εμβολιαστική κάλυψη της χώρας. Και από τα εμβόλια σώθηκαν ζωές. Ήδη, οι μελέτες οι οποίες έχουν γίνει είναι ότι τουλάχιστον τριάντα εννέα χιλιάδες άτομα έχουν σωθεί και μέσα από αυτό υπήρξε υποχρεωτικότητα.

Ωστόσο, εμείς λέμε ότι με βάση την πορεία της πανδημίας θα κρίνουμε. Στην παρούσα φάση δεν αλλάζει κάτι στη στρατηγική μας. Παραμένουν οι αναστολές ως έχει έως 31 Δεκεμβρίου. Αν μέσα στο επόμενο διάστημα αλλάξει κάτι ως προς τη στρατηγική της πανδημίας με βάση τα στοιχεία, μπορεί να επανεξετασθεί ή προς το χειρότερο ή προς το καλύτερο. Όμως, θέλουμε να είμαστε ειλικρινείς. Να πάνε να εμβολιαστούν να επιστρέψουν στην εργασία τους.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ, γιατί ήσασταν και στον χρόνο συνεπής.

Τον λόγο έχει ο κ. Μπούμπας για τη δευτερολογία του. Εντός του χρόνου, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Συνεχίζεται αυτή η αντικοινωνική, τιμωρητική, εμμονική πολιτική, κύριε Υπουργέ. Και με λυπεί, διότι και η πολιτική και οι πολιτικοί πρέπει να έχουν ανθρωποκεντρικό χαρακτήρα. Τελικά, αντιλαμβάνομαι ότι η Ελλάδα δεν ανήκει ούτε στην Ασία ούτε στη Γηραιά Ήπειρο. Είναι κάτι αφηρημένο. Δηλαδή, οι άλλες χώρες δεν αποτελούν τη λεγόμενη Ενωμένη Ευρώπη; Γιατί, λοιπόν, εκεί είναι διαφορετικά τα πράγματα σε προηγμένες χώρες, σε χώρες που είναι στον πυρήνα της Κομισιόν, σε χώρες οι οποίες έχουν, δηλαδή, και ένα καλό βιοτικό επίπεδο;

Άρα, συνεχίζετε να τους περιορίζετε, συνεχίζετε να τους τιμωρείτε. Συνεχίζετε να τους το λέτε. Αν έχουν αμφιβολίες, αντιρρήσεις, πρέπει να το σεβαστούμε.

Ούτε εγώ ούτε εσείς είμαστε γιατροί. Αλλά σας προτρέπω, κύριε Υπουργέ -αυτό φώναζε και ο επικεφαλής μας, ο Κυριάκος Βελόπουλος και η Ελληνική Λύση-, να ψάξετε την ιστορία της ιατρικής. Δεν υπάρχει πανδημία που να έχει ολοκληρωθεί, αν δεν περάσουν τρία έτη. Από εκεί και πέρα, βέβαια, δεν θα αναγάγουμε εμείς τι γίνεται στη συγκεκριμένη περίπτωση, που είναι όψιμα πολλά πράγματα, όπως τα διαχειρίστηκαν κράτη, μεταξύ αυτών και η δική σας Κυβέρνηση.

Από εκεί και πέρα, ένας επιστήμονας θα μας πει σε τι κατάσταση είναι η πανδημία σήμερα; Λόγω του θέρους και λόγω των υψηλών θερμοκρασιών έχει πέσει η έξαρση, είναι αποδυναμωμένος ο ιός με το έλυτρό του; Οι γιατροί ξέρουν πολύ καλά τι σημαίνει έλυτρο στον ιό. Και σας ρωτώ: Ούτε κατά τη διάρκεια του θέρους;

Ενθυμούμαι τον ομοϊδεάτη σας, τον κ. Βορίδη, όταν καταθέσαμε μία επίκαιρη ερώτηση, κύριε Υπουργέ, για την κινητικότητα. Δημοσιεύθηκε στο ΦΕΚ, κάποια στιγμή, να πάρουν οι άνθρωποι μετακίνηση και από τον Οκτώβριο του 2020 πέρασαν συνέντευξη τον Δεκέμβριο του 2020 και μπήκαν στην πλατφόρμα από τον Ιανουάριο του 2021. Εν μία νυκτί, την τελευταία μέρα του Φεβρουαρίου στις δώδεκα τη νύχτα, ψηφίσατε τροπολογία ως Κυβέρνηση -που για πρώτη φορά δημοσιεύθηκε Κυριακή στην Εφημερίδα της Κυβέρνησης- και κάποιοι άνθρωποι που, ενώ δικαιούνταν να πάρουν την κινητικότητα, δεν την πήραν γιατί αυξήσατε τα πληθυσμιακά κριτήρια.

Και γιατί το λέω τούτο; Κάντε το τώρα. Επικαλεστείτε τον νόμο της κινητικότητας -το δημόσιο είναι υποστελεχωμένο- να πάνε να καλύψουν και να πληρώσουν θέσεις για να μπορεί να υπάρχει εύρυθμη λειτουργία. Υπάρχει λύση. Η Ελληνική Λύση σας το προτείνει, αλλά εσείς δεν πρέπει να το δείτε με κομματική αγκύλωση. Κάντε κάτι για αυτούς τους ανθρώπους. Είναι χιλιάδες ψυχές. Έχουν οικογένειες. Και συνάμα δεν τους αφήνετε να εργαστούν και κάπου αλλού για την επιβίωση, για τα προς το ζην.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, ανθρωποκεντρικό είναι το θέμα. Δεν είναι καθαρά, στυγνά να το βλέπετε κάτω από μία κομματική χροιά, κομματική αγκύλωση με τη ρότα που έχετε χαράξει. Δείτε αυτούς τους ανθρώπους.

Μου υποσχεθήκατε προσωπικά ότι οι γιατροί που είχατε επιτάξει θα είναι πληρωμένοι. Απλήρωτοι είναι ακόμη, κύριε Υπουργέ. Πώς θα εμπιστευτεί ο κόσμος -και μάλιστα θα έχει και πρόστιμα αν δεν πάρει τον προσωπικό του γιατρό- το λεγόμενο προσωπικό, οικογενειακό γιατρό, όταν αυτοί οι άνθρωποι ακόμη είναι απλήρωτοι;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Και το άλλο μεγάλο κοινωνικό ζήτημα -δεν είναι της παρούσης- αφορά στις μετακινήσεις που γίνονται σε άλλα νοσοκομεία για να καλύψουν κάποιες θέσεις και ούτε το επίδομα διατροφής έχουν πάρει ούτε το επίδομα διαμονής. Έτσι θα χτίσουμε την εύρυθμη λειτουργία μιας δημόσιας υγείας, η οποία τείνει να ιδιωτικοποιηθεί όπως τελευταία και με κάποια περίεργα ιδιωτικά ασθενοφόρα που κυκλοφορούν;

Δείτε το και βάλτε πραγματικά μία προστασία σε αυτό που λέγεται δημόσια υγεία, αλλά κυρίως και πρωτίστως στο κοινωνικό σύνολο. Δώστε σε αυτούς τους ανθρώπους μεροκάματο, να ζήσουν- έστω τους επόμενους μήνες υψηλών θερμοκρασιών, που ο ιός είναι αποδυναμωμένος-, για να μπορέσουν να επιβιώσουν αυτοί και τα παιδιά τους. Τα παιδιά τους δεν φταίνε σε τίποτα.

**ΠΡΟΕΔΡΕΥΩΝ (Αθανάσιος Μπούρας):** Μην ξαναρχίζετε. Κλείστε! Δεν πρόκειται να τελειώσουμε. Έχουμε είκοσι επίκαιρες! Κύριε Μπούμπα, έχετε πάρει πολύ χρόνο και στην πρωτολογία και στη δευτερολογία.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, σας ευχαριστώ.

Το θέμα είναι κοινωνικό.

**ΠΡΟΕΔΡΕΥΩΝ (Αθανάσιος Μπούρας):** Είναι κοινωνικό. Όλα τα θέματα είναι κοινωνικά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ για την κατανόηση, την ανθρωποκεντρική που έχετε.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε.

Τον λόγο έχει ο κύριος Υπουργός για τη δευτερολογία του.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πράγματι, είναι κοινωνικό το θέμα, όπως αντίστοιχα είναι και κοινωνικό το θέμα να έρχεται η πολιτεία και να λέει ότι για να παρέχει κάποιος υπηρεσίες στο Εθνικό Σύστημα Υγείας, θα πρέπει να εμβολιασμένος. Και αυτή είναι η θέση που μας έχει υποδείξει η επιστήμη.

Αναφερθήκατε και σε άλλες ευρωπαϊκές χώρες, που στο σύνολό τους με διαφορετικά μέτρα επέβαλαν υποχρεωτικότητες ως προς το υγειονομικό προσωπικό. Επιλέξαμε να πάμε στο ελάχιστο που γίνεται, δηλαδή, όσοι υπηρετούν στο Εθνικό Σύστημα Υγείας, όσοι προσέχουν ευάλωτα άτομα.

Και ο ίδιος σας λέω ότι με βάση την πορεία της πανδημίας, εάν κριθεί ότι πρέπει να αλλάξει κάτι, θα αλλάξει. Αλλά αυτή τη στιγμή είμαστε ακόμη στο στάδιο κατά το οποίο κάνουμε παρατάσεις όλων των ρυθμίσεων που υπάρχουν για την πανδημία. Και από εκεί πέρα θα είμαστε σε μία συζήτηση. Εγώ σέβομαι τους ανθρώπους. Μπορεί να τους έχω θέσει σε αναστολή. Αντιλαμβάνομαι αυτά τα οποία λέτε. Όμως, αντιστοίχως θα πρέπει να αντιληφθούν και αυτοί ότι υπηρετούν μια επιστήμη, την ιατρική επιστήμη, την επιστήμη της νοσηλευτικής και θα πρέπει να σέβονται τους κανόνες, τις αρχές και τις αξίες της επιστήμης που υπηρετούν. Και οι κανόνες, οι αρχές και οι αξίες αναφέρονται στο ότι πρέπει να είναι εμβολιασμένοι για την προστασία των τρίτων και του εαυτού τους. Και υπάρχουν αποφάσεις και σε άλλες κατηγορίες και αφορούσε και στα παιδιά που θα πήγαιναν στο σχολείο, για το εάν θα ήταν εμβολιασμένα και κρίθηκαν ότι είναι συνταγματικές.

Απ’ όσο γνωρίζω, όσες ενέργειες έχουν κάνει, μέχρι στιγμής, στο κομμάτι τουλάχιστον των προσωρινών διαταγών και των αναστολών δεν έχουν ευδοκιμήσει.

Συνεπώς, εμείς θα παραμείνουμε στη θέση της Κυβέρνησης ότι θα πρέπει να εμβολιαστούν. Από εκεί και πέρα, όμως, παρακολουθώντας την πανδημία, είμαστε έτοιμοι να προβούμε σε οποιαδήποτε αλλαγή χρειάζεται.

Κύριε Πρόεδρε, θα ήθελα από αυτό το Βήμα, στο ενάμισι λεπτό χρόνου που έχω ακόμη, να αναφερθώ σε μια χυδαιότητα, η οποία έχει γίνει σήμερα και συνδυάζεται και με όλα αυτά τα οποία συζητάμε. Ο Βουλευτής Παύλος Πολάκης έχει κάνει μια ανάρτηση, όπου αναφέρεται στο πόθεν έσχες μου και με εγκαλεί, διότι πράγματι στο πόθεν έσχες μου μέσα σε έναν χρόνο υπάρχει αύξηση και των ακινήτων και των καταθέσεών μου.

Η αθλιότητα έγκειται στο εξής, κύριοι συνάδελφοι, και κάποια στιγμή εδώ θα πρέπει τους άθλιους να τους απομονώνουμε: Ρητώς στο πόθεν έσχες μου γράφεται ότι είναι κληρονομιά. Δυστυχώς, το 2020 -και είναι γνωστό αυτό, κύριε Πρόεδρε- έχασα σε τροχαίο ατύχημα τη μητέρα μου, που έμεινε έναν μήνα διασωληνωμένη παλεύοντας. Και ενώ, λοιπόν, μέσα στο πόθεν έσχες μου όλα τα ακίνητα, που είναι αγροτεμάχια καλλιεργήσιμα και σπίτια που είχε η μητέρα μου στη Λάρισα, που ήταν κληρονομιά του παππού μου στη μητέρα μου και άρα αποδεικνύεται όλη η πορεία αυτών των καταθέσεων και των ακινήτων, αναφέρεται ρητώς μέσα στο πόθεν έσχες ότι είναι προϊόν κληρονομιάς, ο κ. Πολάκης, για να ρίξει λάσπη στον ανεμιστήρα, ενώ το διαβάζει ότι έχω κληρονομήσει τη μητέρα μου, έρχεται και κάνει αυτή την αναφορά. Την παίρνει, δυστυχώς, μέρος του διαδικτύου και αναφέρονται στο πόσο αυξήθηκαν τα ακίνητα και οι καταθέσεις του Υπουργού Υγείας μέσα σε έναν χρόνο, τη στιγμή που απλή ανάγνωση του πόθεν έσχες δείχνει ότι αυτά είναι ακίνητα κληρονομιάς από τη μητέρα μου.

Πραγματικά, επειδή κλείνει τα δύο χρόνια αυτές τις ημέρες, ακόμη και στο διαδίκτυο αν μπείτε, που οι περισσότεροι με ακολουθείτε, θα δείτε ότι ακόμη τη φωτογραφία της μητέρας μου έχω. Θεώρησα τρομακτική αθλιότητα του κ. Πολάκη αυτό το πράγμα, να έρχεται και να μπλέκεται με τη μητέρα μου, που πέθανε, που σκοτώθηκε σε τροχαίο ατύχημα. Όλη η περιουσία της είναι περιουσία τριακονταετίας και πλέον.

Κάποια στιγμή σε αυτό το Κοινοβούλιο να κάνουμε κριτική, αλλά δεν είναι δυνατόν να δίνουμε βορά με τέτοιο τρόπο τους πολιτικούς αντιπάλους, επειδή δεν έχουμε επιχειρήματα. Ο κ. Πολάκης ως Υπουργός πήρε δάνειο. Εγώ κοιτάξτε αν ως Υπουργός έχω οποιαδήποτε εύνοια. Ως Υπουργός ο ίδιος πήρε δάνειο. Θα κριθεί αν το πήρε σωστά ή λάθος, αλλά ως Υπουργός πήρε δάνειο. Εγώ ως Υπουργός δεν έχω καμμία μεταβολή και αναφέρεται στην κληρονομιά της μητέρας μου.

Κύριε Πρόεδρε, με συγχωρείτε, αλλά έπρεπε να γίνει αναφορά σε αυτά στο Κοινοβούλιο και να δώσω απαντήσεις, να μην δίνω απαντήσεις από τα social media.

Ειλικρινά, σας μιλώ μέσα από την ψυχή μου, μακάρι να ζούσε σήμερα η μητέρα μου, να μην την είχε χτυπήσει το αμάξι, και να μην είχα αυτά τα ακίνητα που αναφέρονται στο πόθεν έσχες.

Δεν περιμένω από τον κ. Πολάκη να σεβαστεί τη μητέρα μου. Εδώ δεν σεβάστηκε τη δική του μητέρα, που είχε βάλει σε αντιδικία. Απαιτώ, όμως, να σταματήσει να είναι ένας λασπολόγος και ένας συκοφάντης.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Προχωρούμε στην έκτη του πρώτου κύκλου επίκαιρη ερώτηση με αριθμό 795/20-6-2022 του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Πολιτισμού και Αθλητισμού, με θέμα: «Άμεση επανένωση των γλυπτών της Λυκόσουρας Αρκαδίας».

Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, η Λυκόσουρα είναι μια πάρα πολύ σημαντική αρχαία πόλη της Αρκαδίας. Εκεί ήρθαν στο φως σημαντικές αρχαιότητες, μεταξύ των οποίων ιερό αφιερωμένο στη Δέσποινα, κόρη της Δήμητρας και του Ποσειδώνα, μιας από τις σημαντικότερες θεές της αρκαδικής λατρείας. Εκεί δέσποζε το κολοσσιαίων διαστάσεων σύμπλεγμα του Δαμοφώντα.

Αυτά όλα τώρα γιατί έχουν σημασία; Έχουν σημασία, γιατί έχουμε ένα πολύ σημαντικό εύρημα και όσον αφορά στην ιστορία, ποιος είναι γλύπτης, και όσον αφορά στη σημασία που είχε το ιερό αυτό για την περιοχή αυτή στην αρχαιότητα. Το ενδιαφέρον είναι, κυρία Υπουργέ, ότι τα σώματα των τεράστιων αυτών λατρευτικών αγαλμάτων του ιερού της Δέσποινας στο Μουσείο της Λυκόσουρας βρίσκονται στο Μουσείο της Λυκόσουρας, ενώ κεφάλια, χέρια και άλλα πολλά βρίσκονται στο Αρχαιολογικό Μουσείο της Αθήνας.

Σας θυμίζει κάτι; Εμένα μου θυμίζει. Μου θυμίζει το πως είναι μοιρασμένα τα γλυπτά του Παρθενώνα μεταξύ των κλοπιμαίων του Έλγιν στο Βρετανικό Μουσείο και του σύγχρονου Μουσείου Ακρόπολης και πως υπάρχει αυτός ο αγώνας από τη Μελίνα Μερκούρη και τόσο πολύ κόσμο για την επανένωσή τους. Και είχε πετύχει πολλά αυτός ο αγώνας.

Σας παρουσιάζω εδώ, κύριε Πρόεδρε, μία εικόνα όπου βλέπετε δύο αγάλματα. Το εντυπωσιακό είναι –και θα το καταθέσω και στα Πρακτικά- ότι είναι το ίδιο άγαλμα. Αυτή η αλλοιωμένη εικόνα, που δεν βλέπει κανείς τίποτα, είναι το αντίγραφο που υπάρχει στο Μουσείο της Λυκόσουρας. Το άγαλμα που βλέπετε από την άλλη, το ευδιάκριτο, είναι αυτό που είναι στο Εθνικό Αρχαιολογικό Μουσείο. Αυτό ζητάμε, να πάει πίσω, στη θέση τού πάρα πολύ κακού αντιγράφου.

Ζητάμε, επίσης, να μπει μια τάξη σε αυτό το Μουσείο της Λυκόσουρας που είναι τόσο συχνά κλειστό, τα αγάλματα είναι σε κακή κατάσταση από άποψη εκθεσιακή και σε κακή κατάσταση καθαριότητας και συντήρησης. Ζητάμε, δηλαδή, την επανένωση και να υποδεχθεί τα αγάλματα του Αρχαιολογικού Μουσείου ένα μουσείο στη Λυκόσουρα, το οποίο να λειτουργεί, να μη χρειάζεται να προσπαθήσεις μάταια να το επισκεφτείς, να υπάρχει το προσωπικό εκεί και τα αγάλματα να βρίσκονται σε καλή κατάσταση, με σωστή έκθεση. Ζητάμε τα αυτονόητα, ζητάμε ό,τι ζητάμε και για τα γλυπτά του Παρθενώνα, να γυρίσουν στον τόπο τους σε ένα σωστό μουσείο.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, κυρία Μενδώνη, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, στον προφορικό σας λόγο έχετε διαφοροποιηθεί από τη γραπτή σας ερώτηση. Εγώ, όμως, θα σας θυμίσω τι λέτε και στη γραπτή σας ερώτηση και ότι στην προσπάθειά σας να υποβαθμίσετε και να υποβιβάσετε τη δυναμική που έχει αποκτήσει διεθνώς το θέμα της επανένωσης των γλυπτών του Παρθενώνα, με τις ενέργειες που έχει κάνει η Κυβέρνηση, συγχέετε δύο εντελώς ανόμοιες περιπτώσεις.

Ξεκαθαρίζω, κύριε Βουλευτά, από την αρχή τα πράγματα και για άλλη μια φορά. Τα αρχιτεκτονικά γλυπτά του Παρθενώνα βρίσκονται στο Βρετανικό Μουσείο ως προϊόν κλοπής. Επομένως, η Ελλάδα δεν μπορεί να αναγνωρίσει οποιοδήποτε δικαίωμα κυριότητας, κατοχής και νομής επ’ αυτών. Αντίθετα, υποχρεούται συνταγματικά και νομιμοποιείται ηθικά με κάθε πρόσφορο τρόπο να αξιώνει την επανένωσή τους εν ονόματι του δικαίου και της ηθικής τάξης, προκειμένου να αποκατασταθεί η ακεραιότητα του μνημείου. Αυτό είναι το ένα θέμα.

Στην περίπτωση του συμπλέγματος του Δαμοφώντα έχουμε ένα εντελώς διαφορετικό ζήτημα καθώς είναι αποκλειστικής αρμοδιότητας των υπηρεσιών του Υπουργείου Πολιτισμού. Είναι ένα εύρημα πολύ σημαντικό του δέκατου ένατου αιώνα. Αποκαλύφθηκε σε δύο ανασκαφικές περιόδους, το 1889 και το 1890. Όμως, δεν πρόκειται για αρχιτεκτονικό γλυπτό κατ’ αρχάς, για να πάμε να δούμε τις διαφορές.

Χαρακτηρίζετε στο γραπτό κείμενό σας, το οποίο αυτή τη στιγμή το ξεχάσατε, τις θετικές εξελίξεις για την επιστροφή των γλυπτών του Παρθενώνα ως αφήγημα και επικοινωνιακό πυροτέχνημα. Προφανώς αγνοείτε ή δεν θέλετε να λάβετε υπ’ όψιν σας την ιστορική απόφαση της 29ης Σεπτεμβρίου του 2021, όταν η UNESCO παίρνει σαφή θέση και χαρακτηρίζει το αίτημα της Ελλάδας δίκαιο και νόμιμο και το ζήτημα διακυβερνητικό. Αυτό το ξεχνάτε.

Αναφέρεστε στην ερώτησή σας για το εύρημα Fagan από το Μουσείο του Παλέρμο και λέτε στο γραπτό σας κείμενο ότι πρόκειται για αντιδάνειο. Προφανώς δεν είστε και εδώ ενημερωμένος, διότι μετά από τη συμφωνία της Ελληνικής Κυβέρνησης διά του Υπουργείου Πολιτισμού με την Αυτόνομη Κυβέρνηση της Σικελίας και με το Υπουργείο Πολιτισμού της Ιταλικής Δημοκρατίας το συγκεκριμένο θραύσμα, το οποίο εσείς θεωρείτε αντιδάνειο, παραμένει πλέον μόνιμα, sine die, στο Μουσείο της Ακρόπολης.

Ας ξαναέρθουμε πάλι στο σύμπλεγμα του Δαμοφώντα. Προέρχεται, λοιπόν, από το ιερό των μεγάλων θεών ή θεαινών, καλύτερα της Δήμητρας και της Δέσποινας. Όπως είπα, αποκαλύφθηκε το 1889-1890. Είναι ένα αγαλματικό σύμπλεγμα λατρευτικών αγαλμάτων. Ήδη, λοιπόν, από την εποχή της πρώτης ανασκαφής του 1889 οι κεφαλές της Δήμητρας, της Αρτέμιδος και του Άνυτου, του τιτάνα, που είναι μαζί, μαζί με τμήμα του ιματίου της Δέσποινας και τα αγάλματα τεσσάρων τριτωνίδων, που κοσμούσαν τον θρόνο, μεταφέρθηκαν στο Εθνικό Αρχαιολογικό Μουσείο.

Πράγματι, τα υπόλοιπα τμήματα, τα οποία ανακαλύφθηκαν το 1890, βρίσκονται στο μονόχωρο Μουσείο της Λυκόσουρας. Εάν το έχετε επισκεφθεί, θα έχετε διαπιστώσει για τι μέγεθος μιλάμε. Σήμερα, λοιπόν, γίνεται η ψηφιακή μελέτη και η ψηφιακή αναπαράσταση του συμπλέγματος, διότι πρέπει να λυθούν μια σειρά επιστημονικών προβλημάτων, προκειμένου να μπορέσουν τα θραύσματα αυτού του μοναδικού αγαλματικού συμπλέγματος να έρθουν μαζί, να συνενωθούν, να συμπληρωθούν. Η έρευνα αυτή, όμως, η οποία από τον 19ο αιώνα δεν είχε ξεκινήσει, ξεκίνησε το 2021 από αυτή την Κυβέρνηση και από το Υπουργείο Πολιτισμού σήμερα. Όταν, λοιπόν, μελετηθεί αυτό, τότε θα δει κάποιος -ποιος είναι αυτός ο κάποιος;- οι υπηρεσίες του Υπουργείου Πολιτισμού πώς και πού θα εκτεθούν τα συγκεκριμένα γλυπτά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Υπουργό.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, πείτε μας λίγο γι’ αυτό το πώς και το πού. Εννοείτε ότι μπορεί να φύγουν και αυτά που υπάρχουν στη Λυκόσουρα και να πάνε στο Εθνικό Αρχαιολογικό; Τι ακριβώς εννοείτε; Τα έχετε όλα ανοιχτά, τα έχετε όλα στο τραπέζι; Πείτε μας λίγο γι’ αυτό το πώς και το που.

Εμείς ζητάμε ξεκάθαρα την επανένωση των μελών αυτού του ταφικού συμπλέγματος.

Δεν μου απαντήσατε τίποτα γι’ αυτή την εικόνα. Την ξέρετε, κυρία Υπουργέ, αυτή την εικόνα; Έχει μορφή το πρόσωπο αυτό που βλέπουμε στη μία πλευρά; Καμμία μορφή, είναι λες και το παρέσυρε το ρέμα και αλλοιώθηκαν τα χαρακτηριστικά του. Αυτό έχετε αυτή τη στιγμή στο μουσείο στη Λυκόσουρα.

Μου κάνει εντύπωση, όμως, ότι θέλετε να με εγκαλέσετε για την κριτική που σας ασκήσαμε για τα γλυπτά του Παρθενώνα. Κυρία Υπουργέ, φέρατε ή δεν φέρατε εσείς τον νόμο για το δανεισμό αρχαιοτήτων στο εξωτερικό; Δικός σας νόμος δεν είναι; Σε αυτή την Αίθουσα δεν ήμασταν;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Βεβαίως, και με χαρά τον υποστηρίζω.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ακριβώς.

Ξεκίνησε όλη αυτή η συζήτηση το 2019 ή όχι, όταν είπε ο κ. Μητσοτάκης να δανειστούμε τα γλυπτά του Παρθενώνα από το Βρετανικό Μουσείο, αναγνωρίζοντας την κυριότητα των κλοπιμαίων στον κλέφτη; Γιατί αυτή είναι η κατάσταση.

Τώρα, εσείς κάνετε μια επικοινωνιακή καμπάνια εδώ ότι λύνεται το θέμα των γλυπτών του Παρθενώνα. Άρθρα επί άρθρων για το πώς ξεμπλοκάρει το ζήτημα κ.λπ. και μαθαίνουμε ότι η ιστορική συνάντηση των Υπουργών Πολιτισμού Βρετανίας και Ελλάδας με θέμα τα αρχαία γλυπτά του Παρθενώνα θα πραγματοποιηθεί το συντομότερο δυνατόν, ανακοινώνει UNESCO -εντός του περασμένου Απριλίου- και ότι τελικά εσείς δηλώνετε σε συνέντευξή ότι δεν βρήκατε κοινές ημερομηνίες και ότι «θα τα συζητήσουμε ξανά μετά από τις 20 Μαΐου». Πέρασε η 20ή Μαΐου, πέρασε η 20ή Ιουνίου, θα φτάσουμε στις 20 Ιουλίου. Τελικά, τι ήταν όλο αυτό; Μια επικοινωνιακή φιέστα, κυρία Υπουργέ, για ένα θέμα που λύθηκε χωρίς να λυθεί; Αυτά γράφουμε στην ερώτηση. Σας φαίνονται περίεργα;

Εμείς ζητάμε την επανένωση και του γλυπτού αυτού, της Λυκόσουρας, και των γλυπτών του Παρθενώνα. Ζητάμε μια επανένωση στο επίπεδο και στη βάση του δικαίου, όχι βάσει κάποιας ανταλλαγής και παραδοχής ιδιοκτησίας σε ανθρώπους που δεν έχουν ή πόλεις και αρχαιολογικά μουσεία που δεν έχουν. Θέλουμε, δηλαδή, να σταματήσετε τη συζήτηση για δανεισμό των αρχαίων γλυπτών του Παρθενώνα από το Βρετανικό Μουσείο και να μας δηλώσετε ευθαρσώς ότι δεν είναι καν στο τραπέζι, σε κανένα επίπεδο βάση συζήτησης και δεν πρόκειται να την προκρίνετε, παρ’ όλο που νομοθετήσατε το δικαίωμά σας να το κάνετε. Θέλουμε να είστε ξεκάθαροι. Και να είστε ξεκάθαροι ότι θα συνενωθούν τα γλυπτά της Λυκόσουρας στη Λυκόσουρα, δηλαδή θα επιστραφούν στον τόπο όπου βρέθηκαν.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, λυπάμαι, αλλά έρχεστε στον κοινοβουλευτικό έλεγχο και συζητάτε θέματα για τα οποία δεν είστε καν ενημερωμένος. Από τον Ιούλιο του 2019 μέχρι σήμερα αυτή η Κυβέρνηση έχει δουλέψει εξαιρετικά συστηματικά για το θέμα της επιστροφής και της επανένωσης των γλυπτών του Παρθενώνα με τέτοιο τρόπο, ώστε να έχει συντελέσει στη μεταστροφή της διεθνούς κοινής γνώμης, της βρετανικής κοινής γνώμης, των πλέον συντηρητικών μέσων ενημέρωσης της Βρετανίας. Αυτά, προφανώς, όλα τα αγνοείτε.

Μιλάτε για επικοινωνιακές φιέστες. Ποιες είναι οι επικοινωνιακές φιέστες όταν η Ελλάδα δηλώνει παντού ότι τα γλυπτά του Παρθενώνα βρίσκονται στο Βρετανικό Μουσείο ως προϊόν κλοπής και ουδέποτε μπορεί να δεχθεί νομή και κατοχή και κυριότητα;

Και ποιος Πρωθυπουργός, κύριε Βουλευτά, έθεσε το θέμα τόσο ξεκάθαρα όσο ο Κυριάκος Μητσοτάκης τον Νοέμβριο του 2021 στον Μπόρις Τζόνσον, δηλαδή με τον πιο επίσημο και στο ανώτατο κυβερνητικό επίπεδο; Δεν νομίζω ότι υπάρχει άλλο προηγούμενο. Απλώς εσείς αισθάνεστε ενόχληση για όλο αυτό.

Και τι κάνετε με αυτά που λέτε σήμερα εδώ; Ταυτίζεστε απολύτως με τις θέσεις των Βρετανών, οι οποίοι παρά το γεγονός ότι η UNESCO έχει ζητήσει από τον Σεπτέμβρη του 2021 τη συζήτηση και τη συνάντηση των Υπουργών Πολιτισμού έφεραν την πρόσκληση στις 29 Απριλίου, δεν βρέθηκε ημερομηνία μέχρι τις 17 Μαΐου, την οποία επιθυμούσαν, διότι ήταν η επόμενη σύνοδος της UNESCO και με τους οποίους ήδη αυτή τη στιγμή συζητάμε το πότε θα ξεκινήσουν αυτές οι συνομιλίες.

Λοιπόν, τι αμφισβητείτε; Αυτά που αμφισβητούν οι Βρετανοί; Αυτό κάνετε αυτή τη στιγμή, αμφισβητείτε στην ερώτησή σας και μιλάτε για αντιδάνειο του Fagan, όταν το Fagan με ειδική συμφωνία της Ελληνικής Κυβέρνησης μένει πλέον για πάντα στο Μουσείο της Ακρόπολης.

Από εκεί και πέρα, δεν θέλω να απασχολώ τη Βουλή για ανόμοια θέματα τα οποία θίγετε. Το ένα είναι η απαίτηση του χάσκοντος μνημείου να επανενωθεί με τα γλυπτά του, τα αρχιτεκτονικά του γλυπτά. Αυτό ζητά ο Παρθενώνας, ο ίδιος ο Παρθενώνας το ζητά αυτό. Το άλλο είναι ένα πάρα πολύ σημαντικό εύρημα, ένα πάρα πολύ σημαντικό σύμπλεγμα αγαλματικό, μεμονωμένο, κινητό, ανεξάρτητο στον χώρο. Παρ’ όλα αυτά, μετά από ενάμιση αιώνα έρχεται σήμερα το Υπουργείο Πολιτισμού και κάνει το ερευνητικό ψηφιακό πρόγραμμα της αναπαράστασης για να δει πώς τα θραύσματα, τα οποία βρίσκονται στη Λυκόσουρα και στο Εθνικό Αρχαιολογικό Μουσείο, μπορούν να ενωθούν και να συμπληρωθούν όπου χρειάζεται, για να παρασταθεί το συγκεκριμένο αγαλματικό σύμπλεγμα ελεύθερο και συνολικά στον χώρο.

Αυτό, λοιπόν, το σύμπλεγμα, επειδή είναι υπερφυσικών διαστάσεων, χρειάζεται πολύ συγκεκριμένο χώρο. Το Μουσείο της Λυκόσουρας, επαναλαμβάνω, είναι ένα μικρό, μονόχωρο, κάποιων λίγων τετραγωνικών μέτρων κτήριο και δεν μπορεί να το φιλοξενήσει. Ήδη, λοιπόν, το Υπουργείο Πολιτισμού μαζί με τον Δήμο Μεγαλόπολης συζητά την ίδρυση του νέου Μουσείου της Μεγαλόπολης. Όταν, λοιπόν, θα ολοκληρωθεί η μελέτη -επαναλαμβάνω μετά από έναν αιώνα σήμερα ανετέθη αυτή η μελέτη-, τότε το σύμπλεγμα -στον κατάλληλο χώρο και με τις κατάλληλες προϋποθέσεις- θα εκτεθεί συνολικά και όχι αποσπασματικά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Προχωρούμε στην τέταρτη του πρώτου κύκλου επίκαιρη ερώτηση με αριθμό 790/20-6-2022 της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Μετανάστευσης και Ασύλου, με θέμα: «Την παραμονή στην Ελλάδα των ασυνόδευτων ανήλικων κατά την ενηλικίωση τους».

Στην ερώτηση θα απαντήσει η Υφυπουργός Μετανάστευσης και Ασύλου κ. Σοφία Βούλτεψη.

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κυρία Υπουργέ, όταν πριν από λίγους μήνες ήρθε στο φως της δημοσιότητας η ιστορία του πρόσφυγα μαθητή από τη Γουινέα Σαϊντού Καμαρά, για τον οποίο πολύ σωστά εκδηλώθηκε με πολύ μαζικό τρόπο η αλληλεγγύη των συμμαθητών του, δασκάλων, συνολικά του γονεϊκού και ευρύτερου λαϊκού κινήματος, ως ΚΚΕ είχαμε τότε επισημάνει την ανάγκη να ληφθούν συνολικότερα μέτρα για την προστασία των ασυνόδευτων ανηλίκων που σε κάθε περίπτωση δεν πρέπει να απελαύνονται μετά από την ενηλικίωσή τους. Τότε είχαμε προειδοποιήσει ότι η περίπτωση του Σαϊντού δεν ήταν, φυσικά, η μόνη, αλλά αντίθετα αναδείκνυε ένα γενικότερο πρόβλημα και σίγουρα πολύ ευρύτερο από αυτό που στριμώχθηκε στο κάδρο μιας φωτογραφίας με τον Πρωθυπουργό ως δείγμα του ευαίσθητου προσωπείου της πολιτείας.

Σήμερα μια παρόμοια ιστορία και με τα ίδια ακριβώς χαρακτηριστικά έχει προκύψει στη Σάμο. Πρόκειται για την περιπέτεια του Σισέ -επίσης από τη Γουινέα- που γεννήθηκε το 2002 και ήρθε στην Ελλάδα τον Οκτώβριο του 2019 ως ασυνόδευτος ανήλικος, όντας ορφανός. Τον Μάρτη του 2021 εκδόθηκε απορριπτική απόφαση από το Περιφερειακό Γραφείο Ασύλου της Σάμου. Ασκήθηκε προσφυγή και επ’ αυτής στις 15 Ιουνίου του 2022 του επιδόθηκε η νέα απορριπτική απόφαση που διατάσσει την επιστροφή του στη χώρα του.

Ο Σισέ μιλάει οκτώ γλώσσες. Τον Ιανουάριο του 2002 και για όσο διάστημα διέμενε στη safe area του ΚΥΤ Σάμου ξεκίνησε μαθήματα ελληνικών στο πλαίσιο των δραστηριοτήτων που απευθύνονται στους ασυνόδευτους ανηλίκους. Μετά από την ενηλικίωσή του τον Απρίλιο του 2020, οπότε και αναγκάστηκε να αποχωρήσει από την ειδική δομή, συνέχισε αυτοβούλως την εκμάθηση ελληνικών. Συνέχισε να φοιτά στο σχολείο. Τον Σεπτέμβρη του 2020 φοίτησε και ολοκλήρωσε με επιτυχία την Α΄ τάξη στο Πυθαγόρειο Γενικό Λύκειο Σάμου και στη συνέχεια γράφτηκε στη Β΄ τάξη του ημερησίου ΓΕΛ Σάμου με προσανατολισμό τις ανθρωπιστικές σπουδές, τις οποίες και παρακολουθεί.

Ο Σισέ, όπως και πολλά άλλα ασυνόδευτα ανήλικα που βρίσκονται στην Ελλάδα, έφυγαν από τη χώρα τους μόνα τους, στην πιο τρυφερή τους ηλικία, κυνηγημένα από τη βαρβαρότητα της εξαθλίωσης και των συγκρούσεων. Ως ασυνόδευτοι ανήλικοι δέχονται, βέβαια, κατ’ αρχάς μια στοιχειώδη προστασία, σύμφωνα με τον νόμο και δεν απελαύνονται. Τους δίνεται η δυνατότητα να φοιτούν στα ελληνικά σχολεία, να μαθαίνουν τη γλώσσα, να αποκτούν δεσμούς με τη χώρα. Όμως, μόλις ενηλικιωθούν και ενώ κουβαλούν -αν θέλετε- και το τραύμα του ξεριζωμού ως παιδιά, βρίσκονται αντιμέτωποι με το σκληρό πλαίσιο και του ευρωπαϊκού δικαίου και κινδυνεύουν με απέλαση. Τους στέλνετε, δηλαδή, ξανά πίσω από την αρχή στην κόλαση, από την οποία προσπάθησαν να ξεφύγουν.

Σας ρωτάμε, λοιπόν, ποια μέτρα προτίθεται να λάβει η Κυβέρνηση, για να μην απελαθεί ο συγκεκριμένος μαθητής Σισέ Βαφίνγκ, όμως και για να αντιμετωπιστεί συνολικά το πρόβλημα για όλα τα ασυνόδευτα προσφυγόπουλα που έρχονται στη χώρα μας και κινδυνεύουν με απέλαση κατά την ενηλικίωσή τους, λόγω της απόρριψης της αίτησης ασύλου, αφού πρώτα έχουν αποκτήσει τους όποιους δεσμούς με τη χώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για την πρωτολογία σας.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ευχαριστώ, κύριε Πρόεδρε.

Κυρία συνάδελφε, θέτετε ένα θέμα πολύ σοβαρό, το οποίο μας έχει απασχολήσει πάρα πολλές φορές. Και εμένα προσωπικά με έχει απασχολήσει.

Πριν σας απαντήσω επί της ουσίας και εκθέσω και κάποιες σκέψεις μου γύρω από αυτό το θέμα, θα ήθελα να ξεκαθαρίσουμε για τη μεταξύ μας συζήτηση ότι κανείς δεν είναι πιο ανθρωπιστής από τον άλλο, κανείς δεν αγαπάει τους ανθρώπους περισσότερο από τον άλλο και κανείς λόγω ιδεολογίας δεν αγαπάει τους ανθρώπους περισσότερο από τον άλλο, γιατί έχουμε πολύ γνωστά παραδείγματα καθεστώτων που παριστάνουν ότι ανήκουν σε μια ιδεολογία και ουσιαστικά περιφρονούν τον άνθρωπο.

Εμείς, όπως ξέρετε, η Κυβέρνησή μας -και μάλιστα με εντολή του ίδιου του Πρωθυπουργού, του Κυριάκου Μητσοτάκη- ιδρύσαμε την Ειδική Γραμματεία Προστασίας Ασυνόδευτων Ανηλίκων. Αυτό έγινε τον Μάρτιο του 2020 και τότε υπήρξε η μεγαλύτερη επιχείρηση εντοπισμού ασυνόδευτων ανηλίκων στη χώρα και ίσως και παγκοσμίως. Τα αναζητήσαμε παντού, τα βρήκαμε στη «ζούγκλα» της Μόριας και στις «φαβέλες» της Σάμου. Ήταν γύρω στις πεντέμισι χιλιάδες. Πάνω από τριακόσια παιδιά βρίσκονταν σε αστυνομικά τμήματα και είχαμε παραλάβει από μία ανθρωπιστική κυβέρνηση αυτή την κατάσταση.

Τώρα, λοιπόν, στο μεταξύ, αφού τα προστατεύσαμε όλα αυτά τα παιδιά, τα οποία κανείς δεν έλεγε να προστατεύσει ούτε από αυτούς που λένε ότι είναι ανθρωπιστές και ενδιαφέρονται για τους πρόσφυγες και κάνουν όλες αυτές τις επικλήσεις στον προσωπικό τους δήθεν ανθρωπισμό, πράγματι, τώρα έχει ανακύψει ένα θέμα. Τα παιδιά αυτά ενηλικιώνεται και ναι, το συγκεκριμένο παιδί -γιατί σας θυμίζω ότι η περίπτωση του Σαϊντού Καμαρά ήταν λίγο διαφορετική γιατί είχε πάρει μία μόνο απόρριψη, ενώ εδώ έχουμε δύο απορρίψεις- που είναι από τη Γουινέα και έφυγε από το ΚΥΤ Σάμου ως ασυνόδευτος ανήλικος όπου διέμενε, επειδή ενηλικιώθηκε, έχει ήδη περάσει από δύο συνεντεύξεις και είχε όλα τα δικαιώματά του, διερμηνεία στα ΕΣΠ και τα λοιπά. Η αίτησή του έχει εξεταστεί, στην ουσία έχει απορριφθεί ως αβάσιμη και έχει και δεύτερη απορριπτική, διότι κατέθεσε και νέα προσφυγή επί της πρώτης αποφάσεως. Ζήτησε επανεξέταση και ξαναζήτησε χορήγηση καθεστώτος διεθνούς προστασίας και αίτημα παραμονής στη χώρα.

Όπως ξέρετε, η επιτροπή προσφυγών είναι ανεξάρτητη με νόμο του 2016 και γι’ αυτό μου κάνει και εντύπωση το ερώτημα. Ίσως θα το φανταζόμουν λίγο διαφορετικό.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Υφυπουργού)

Ρωτάτε, λοιπόν, τι μπορούμε να κάνουμε -ένα δευτερόλεπτο, κύριε Πρόεδρε και θα επανέλθω- ώστε –τι;- να αποφευχθεί η απέλαση, ενώ υπάρχουν δύο αποφάσεις της επιτροπής.

Προφανώς, όπως ξέρετε και όπως ήδη το έχουμε κάνει, υπάρχει ο τόνος απευθείας από τον Πρωθυπουργό, ο οποίος είχε συναντηθεί με τον Σαϊντού και νομίζω ότι το μήνυμα πήγε από όλους μας, καθώς ασχοληθήκαμε όλοι με αυτή την περίπτωση.

Εδώ υπάρχουν δύο λύσεις -και ολοκληρώνω με αυτό- η μία λύση είναι επειδή υπάρχει ο νόμος και επειδή η επιτροπή προσφυγών είναι ανεξάρτητη, να υπάρξει κάποια νομοθετική παρέμβαση με συγκεκριμένο περιεχόμενο -θα το κρατήσω για τη δευτερολογία μου απαντώντας και σε αυτά που θα μου πείτε- η άλλη λύση είναι να καταλάβουν και τα μέλη των επιτροπών προσφυγών και οι ίδιοι, καθένας ο οποίος λειτουργεί ως δικαστής, ότι πρέπει να διευκολύνουν αυτές τις καταστάσεις -έχουν τη δυνατότητα- αλλά όχι με δική μας παρέμβαση. Δεν μπορούμε να παρέμβουμε εμείς σε ανεξάρτητες επιτροπές. Πρέπει και εκείνοι να καταλαβαίνουν ένα παιδί το οποίο εντάχθηκε, το οποίο σπούδασε, το οποίο έχει ενσωματωθεί μέσα στην κοινωνία και για το οποίο έχουμε προσφέρει πολύ χρήμα, πολύ πόνο, πολύ κόπο, πολλή αγάπη, ότι, πράγματι, αξίζει να βρεθεί στην Ελλάδα. Νομίζω ότι χρειάζεται λίγο να βρούμε μία μέση λύση ανάμεσα στα δύο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Κομνηνάκα, έχετε τον λόγο για τη δευτερολογία σας.

**ΜΑΡΙΑ ΚΟΜΝΗΝΑΚΑ:** Κυρία Υπουργέ, όντως να συμφωνήσουμε ότι ο ανθρωπισμός δεν κρίνεται από τα όμορφα λόγια και το τι δηλώνει καθένας, κρίνεται -αν θέλετε- από το ίδιο το νομικό πλαίσιο που δημιουργείται, που έχουν να αντιμετωπίσουν και τα ίδια ασυνόδευτα προσφυγόπουλα αλλά και συνολικά οι ξεριζωμένοι που βρίσκονται αντιμέτωποι με την καταστολή, με τα κέντρα-φυλακές, με αυτά που περιγράψατε, τη «ζούγκλα» της Μόριας και λοιπά.

Αυτός είναι ο ανθρωπισμός, λοιπόν, που βίωσαν αυτοί οι άνθρωποι που έτρεξαν να φύγουν από τις κακουχίες, τον πόλεμο, τη φτώχεια, τον ξεριζωμό και, βέβαια, είναι και το ευρωπαϊκό πλαίσιο που ορθώνει νέα τείχη σε αυτούς τους ανθρώπους, που τους διαχωρίζει με βάση τις χώρες καταγωγής τους, που χρηματοδοτεί τον εγκλωβισμό τους στη χώρα μας. Αυτός είναι, λοιπόν, ο ανθρωπισμός.

Άρα και εμείς γι’ αυτό δεν μένουμε στη συγκεκριμένη περίπτωση και δεν λέμε ότι είναι ζήτημα συγκεκριμένα μόνο του πώς κρίθηκε από αυτή την επιτροπή, αλλά θεωρούμε ότι πρέπει να δοθεί λύση, νομοθετική λύση, να υπάρξει ένα διαφορετικό νομοθετικό πλαίσιο. Νομίζουμε ότι αυτή τη στιγμή δεν αντιμετωπίζει τέτοιες περιπτώσεις ούτε η περιβόητη εθνική στρατηγική για την ένταξη ούτε το νέο νομοσχέδιο που βρίσκεται στη διαβούλευση.

Εμείς, ως κόμμα, έχουμε συνολικά διαφορετική αντίληψη για τα ζητήματα του ασύλου. Ωστόσο, είναι ιδιαίτερες αυτές οι περιπτώσεις των παιδιών, που έχουν βιώσει στην πιο τρυφερή τους ηλικία τον ξεριζωμό, που ήρθαν στη χώρα μας, που δεν κατέστη δυνατόν να βρεθούν με άλλα μέλη της οικογένειάς τους και να βοηθηθούν μέσω της διαδικασίας της οικογενειακής επανένωσης και που κάνουν μια προσπάθεια πραγματικά τιτάνια.

Κοιτάξτε, δεν μπήκαμε στη διαδικασία να αναφέρουμε στην ερώτηση ότι ήταν όντως ένας μαθητής που αρίστευσε, που συμμετείχε στην παρέλαση κ.λπ. Δεν αφορά μόνο τους άριστους μαθητές. Θεωρούμε ότι όλα αυτά τα παιδιά που βίωσαν σε αυτές τις ηλικίες αυτό το τραύμα του ξεριζωμού πρέπει να έχουν τη μεγαλύτερη δυνατή στήριξη, να μπορέσουν να βοηθηθούν, για να έχουν μια καλύτερη ευκαιρία στο μέλλον τους.

Σε αυτά τα παιδιά, σε αυτές τις ηλικίες και σε αυτές τις περιπτώσεις δεν μπορεί να θεωρούμε ότι μέσα από ένα τέτοιο νομοθετικό πλαίσιο, που στην πραγματικότητα τους επιστρέφει στη χώρα τους, θα σταλθούν μηνύματα αποτροπής ή ό,τι τέλος πάντων κατά καιρούς επικαλείται η Κυβέρνηση ως δικαιολογία για την εφαρμογή ενός σκληρού δικαίου απέναντι στους ξεριζωμένους.

Βέβαια, τέτοια περιστατικά συναντάμε πολλές φορές και σε άλλες περιπτώσεις. Ήδη, υπάρχουν σε σχολεία της Αθήνας και με παιδιά που είναι μέσα σε οικογένειες και αφού έχουν περάσει κάποιο διάστημα στα σχολεία, έχουν αποκτήσει δεσμούς, απορρίπτονται τα αιτήματα ασύλου τους και οδηγούνται ξανά στην απέλαση και στην επιστροφή.

Επειδή το επικαλείστε και μας μιλάτε για τον πολιτισμό, για τον ανθρωπισμό, για τις παραδόσεις της Ευρώπης και της χώρας μας, επειδή επαιρόμαστε, αν θέλετε, για τις παραδόσεις και την έννοια του Ξένιου Δία, εάν αυτά τα παιδιά δεν μπορούν να παραλληλιστούν με τους «ικέτες», που μόνο οργή θα ταίριαζε στην περίπτωση που τους αρνούνται την προστασία και το άσυλο, τότε ποιοι είναι αυτοί που θα πρέπει να προστατευτούν, όταν έχουν βιώσει τον πόλεμο, τη φτώχεια, τον ξεριζωμό, όταν σε αυτές τις ηλικίες πήραν μόνοι τους τον δρόμο της προσφυγιάς και έρχονται, υποτίθεται, για να βρουν μια καλύτερη ζωή στην Ευρωπαϊκή Ένωση και στη χώρα μας, αλλά ζουν υπό την ανασφάλεια ότι η όποια προστασία έλαβαν στην αρχή, κατά την άφιξή τους στη χώρα μας, θα έχει ημερομηνία λήξης με την ενηλικίωσή τους;

Γι’ αυτό, μιας και επικαλείστε την ανεξαρτησία των επιτροπών, επαναλαμβάνουμε ότι δεν θέλουμε να μείνουμε στις κατά περίπτωση υποθέσεις, αλλά αυτό είναι ένα ζήτημα που πρέπει συνολικά να αντιμετωπιστεί για όλες αυτές τις περιπτώσεις και φυσικά γι’ αυτό είναι υπεύθυνη η Κυβέρνηση, για να διαμορφώσει το κατάλληλο νομοθετικό πλαίσιο, που θα μπορεί να παρέχει χωρίς εξαιρέσεις σε όλα αυτά τα παιδιά την κατάλληλη προστασία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Η κυρία Υφυπουργός έχει τον λόγο, για να δευτερολογήσει.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κυρία συνάδελφε, δεν διαφωνούμε. Εγώ ήμουν εκείνη που σας είπα ότι χρειάζεται κάποια διόρθωση το νομοθετικό πλαίσιο, χωρίς όμως να πάμε σε υπερβολές.

Ξέρετε πάρα πολύ καλά -δεν χρειάζεται να το πούμε, το ξέρει όλη η υφήλιος- ότι η Ελλάδα προστατεύει τα ασυνόδευτα ανήλικα με έναν πρότυπο τρόπο που δεν υπάρχει πουθενά στην Ευρώπη και στον κόσμο.

Σίγουρα πρώτοι εμείς δεν θέλουμε να χάνουμε αυτά τα παιδιά, που πράγματι όταν ενηλικιώνονται, χρειάζεται να εγκαταλείψουν τις δομές. Όμως, η διαδικασία του ασύλου είναι κάτι άλλο. Γι’ αυτό λέμε ότι θέλει σκέψη και στο μεταξύ να καταλάβουν λίγο ότι οι προσφυγές για άσυλο δίνονται για συγκεκριμένους λόγους, όχι επειδή έφτασες ως ανήλικο από χώρα που δεν χρειαζόταν να φύγεις, αλλά έφυγες γιατί ήταν εκεί συνθήκες που δεν προβλέπουν κ.λπ.. Εμείς εφαρμόζουμε τη Συνθήκη της Γενεύης, δεν έχουμε κάποιο άλλο όπλο στα χέρια μας.

Άρα, λοιπόν, το άσυλο είναι κάτι διαφορετικό. Δίνεται, δηλαδή, για συγκεκριμένους λόγους. Εδώ είναι κάτι άλλο. Είναι ένα παιδί που έφυγε, χωρίς να ξέρει ούτε καν τι πλαίσιο υπάρχει ούτε που θα βρεθεί. Ήταν ανήλικο, το παραλάβαμε, το σπουδάσαμε, το πήγαμε στο σχολείο. Φέτος γιορτάσαμε την πιο επιτυχημένη σχολική χρονιά μετάβασης από την άτυπη εκπαίδευση στην τυπική.

Άρα, λοιπόν, έχουμε καταβάλει πολύ κόπο και ξοδεύουμε πολύ χρήμα -πρώτα η Ευρωπαϊκή Ένωση και μετά εμείς- για αυτά τα ασυνόδευτα.

Σας είπα ότι συμφωνώ απόλυτα ότι χρειάζεται ειδική ρύθμιση πάνω σε αυτό. Εκεί που διαφωνούμε όμως -αλλά δεν πειράζει- είναι πως ό,τι κάνουμε για το προσφυγικό πρέπει να έχει ενταξιακό πρόσημο, δηλαδή εάν θέλει να ενταχθεί, εάν θέλει να εκπαιδευτεί, εάν θέλει να προσφέρει σε τομείς της ελληνικής οικονομίας, εάν θέλει να σπουδάσει. Όχι αλλιώς, κυρία συνάδελφε. Έτσι, δηλαδή «δεν κάνω τούτο, δεν κάνω το άλλο και δεν θέλω τίποτα παρά μόνο αυτό», αυτό δεν γίνεται. Άρα, εκεί θεωρώ ότι, είτε είναι η δικαιοσύνη είτε είναι η πολιτική είτε είναι οποιαδήποτε από τις εξουσίες, πρέπει να λαμβάνουν υπ’ όψιν τους την ενταξιακή πρόθεση και διάθεση του ανθρώπου, την περίπτωση του οποίου εξετάζουν.

Να σας πω τώρα, επειδή όλα αυτά μας έχουν απασχολήσει και επειδή έχω ήδη κατάλογο με το ποια παιδιά έχουν ενηλικιωθεί ή πρόκειται να ενηλικιωθούν και χρησιμοποιώ όλα τα μέσα, αλλά δεν μπορώ να παρέμβω στις επιτροπές, στέλνω το μήνυμα, όπως το έστειλε και ο ίδιος ο Πρωθυπουργός πρώτος, ότι, ναι, να λαμβάνετε υπ’ όψιν σας την ενταξιακή πορεία αυτού του παιδιού, το γεγονός ότι μπορεί να σταθεί, να σπουδάσει, να προσφέρει στον εαυτό του και στην κοινωνία στην οποία έφτασε.

Πρέπει να σας πω, επίσης, ότι ξέρουμε ποιο πρόκειται να ενηλικιωθεί τότε και ποιο μετά –τώρα εδώ δεν ξέρω τι ακριβώς έγινε, δεν μπορώ να σας πω ακριβώς-, γνωρίζουμε σε ποιο στάδιο βρίσκονται όλα αυτά και παρακολουθούμε την πορεία, γιατί πολλές φορές κάποιοι που είναι μακριά μπορεί να έρθουν και να πουν οτιδήποτε. Ας πούμε, ήταν στη Σάμο. Εμείς τα παρακολουθούμε όλα και τα safe zones, αλλά τέλος πάντων δεν θέλω να μπούμε σε λεπτομέρειες. Θέλω να πω, όμως, το εξής. Η Ειδική Γραμματεία Ασυνόδευτων Ανηλίκων, ο Ειδικός Γραμματέας, ο κ. Μοσκώφ, Γραμματεία που έχω την τιμή να ανήκει στο χαρτοφυλάκιό μου, έχει πράγματι καταθέσει τις προτάσεις της προς τον Υπουργό, προκειμένου να αναδιαμορφωθεί το νομοθετικό πλαίσιο, οπότε κάθε παιδί που ενηλικιώνεται και έχει διαγράψει και μια επιτυχημένη ενταξιακή πορεία από την είσοδό του στη χώρα και κατά τη διάρκεια της παραμονής του κοντά μας, ναι, να έχει μια άλλη μεταχείριση. Αυτή η μεταχείριση, όμως πρέπει να είναι μία άλλη μεταχείριση. Όχι άσυλο, γιατί μπορεί να μη χρειάζεται άσυλο, αλλά μπορεί να χρειάζεται να βρεθεί κοντά μας, γιατί σπούδασε και μπορεί να λάβει την ιδιότητα και να ενταχθεί, ας πούμε, στη νόμιμη μετανάστευση.

Υπάρχουν αυτές οι προοπτικές, κυρία Κομνηνάκα, πιστέψτε με και δεν απέχουμε. Απέχουμε λίγο στο ποιος μπορεί, τι μπορεί και ποια είναι η φέρουσα ικανότητα της χώρας. Δηλαδή, πρέπει να ξέρουμε και τι μπορεί να γίνει. Η χώρα έχει συγκεκριμένη φέρουσα ικανότητα. Εγώ ξέρω, κυρία Κομνηνάκα, ότι αν μου περάσει το νούμερο πάνω από δυόμισι χιλιάδες παιδιά, τότε μου χτυπάει καμπανάκι. Δεν έχω πού να το βάλω, αλλά κοιτάζω να μετεγκαταστήσω. Άρα, λοιπόν, πρέπει να ξέρουμε πάντα τη φέρουσα ικανότητα της χώρας και για τα παιδιά και για τους μεγάλους.

Ευχαριστώ πολύ και για την ευκαιρία που μου δώσατε.

**ΠΡΟΕΔΡΕΥΩΝ (Αθανάσιος Μπούρας):** Πριν περάσουμε στην επόμενη ερώτηση, να αναφέρω ότι ο Βουλευτής της Νέας Δημοκρατίας κ. Κωνσταντίνος Βλάσης και η Βουλευτής της Νέας Δημοκρατίας κ. Διονυσία - Θεοδώρα Αυγερινοπούλου ζητούν άδεια ολιγοήμερης απουσίας τους στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, η Βουλή ενέκρινε τις ζητηθείσες άδειες.

Προχωρούμε τώρα στη συζήτηση της πέμπτης με αριθμό 796/20-6-2022 επίκαιρης ερώτησης δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Το τελευταίο φυσικό κομμάτι του Κηφισού χτίζεται και οχετοποιείται με πρόσχημα την αντιπλημμυρική προστασία».

Και σε αυτή την ερώτηση και στη μεθεπόμενη θα απαντήσει ο Υπουργός Υποδομών και Μεταφορών, ο κ. Κωνσταντίνος Καραμανλής.

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, το τελευταίο φυσικό κομμάτι του Κηφισού, ένα πολύ όμορφο κομμάτι του Κηφισού, κινδυνεύει να υποστεί καταστροφικές επεμβάσεις τόσο όσον αφορά την αποψίλωση των δένδρων –μιλάμε και για υπεραιωνόβια πλατάνια- αλλά και όσον αφορά την αλλοίωση της φυσικής του κοίτης, τους εκβραχισμούς και κάθε λογής εργολαβίες επεμβάσεις μόνιμου χαρακτήρα.

Θα μου πείτε: «Τι να κάνουμε; Πρέπει να σώσουμε, κύριε Αρσένη, τους ανθρώπους από τις πλημμύρες. Είχαμε πλημμύρα που κόστισε τη ζωή σε τέσσερις ανθρώπους.».

Να δούμε λίγο τι είχε γίνει το 2015 με την πλημμύρα αυτή. Παρασύρθηκε κοντέινερ από ανάντη του ποταμού και έφραξε το γεφυράκι και αυτή ήταν η αιτία. Είχαμε φραγμούς ανθρωπογενείς και όχι το ότι ήταν κάποιο κομμάτι φυσικό. Όλες οι πλημμύρες γίνονταν στα τσιμεντωμένα κομμάτια. Το 2019 σπάσανε τα συρματοτοκιβώτια σε άλλο μέρος του Κηφισού και φράξανε την οδό του νερού και πάλι έτσι πλημμύρισαν. Έγινε, δηλαδή, επέμβαση στη φυσική κοίτη, μπήκαν τα τσιμεντοκιβώτια, όπως συμβαίνει συχνά, που είναι –το έχει παραδεχτεί και ο κ. Αμυράς στη θέση σας, κύριε Υπουργέ- η πλέον ακατάλληλη μέθοδος. Σπάσανε και υπήρξε μια ακόμα πλημμύρα.

Ενδιαφέρον είναι ότι τα προβλήματα, κύριε Πρόεδρε, που οδηγούν στις πλημμύρες στον Κηφισό είναι πάντοτε ανθρωπογενή και πάντοτε με ευθύνη και παραλείψεις της κρατικής διοίκησης, όχι της φύσης.

Να επισημάνουμε εδώ πέρα ότι η μελέτη για τα αντιπλημμυρικά αυτά που θα ισοπεδώσουν ό,τι έχει μείνει φυσικό στον Κηφισό, από Κόκκινο Μύλο μέχρι Αττική Οδό, κόστισε 1,5 εκατομμύριο ευρώ, δεν έχει επικαιροποιημένα στοιχεία. Βασίζεται σε χάρτες του 1999. Βγάζει λάθος πλημμυρική γραμμή. Δεν έχει καμμία σχέση με την πραγματικότητα. Δεν περιλαμβάνει πρόσφατα πλημμυρικά φαινόμενα ούτε καν πρόσφατα έργα, παραδείγματος χάριν, αυτά της διοίκησης Δούρου που στοίχισαν 9 εκατομμύρια ευρώ. Καμμία από τις δημοτικές αρχές –ούτε Αχαρνές ούτε Μεταμόρφωση ούτε Νέα Φιλαδέλφεια- δεν έχει φέρει τη μελέτη στα δημοτικά συμβούλια έως σήμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, και ευχαριστώ για τη μικρή ανοχή.

Επίσης, παραβιάζει δύο οδηγίες, την οδηγία-πλαίσιο για τα ύδατα 2000/60 καθώς και την οδηγία για τις πλημμύρες 2007/60, όπως επίσης και το ψήφισμα της Ευρωπαϊκής Επιτροπής 2013/249. Επίσης, παραβιάζει τη στρατηγική της Ευρωπαϊκής Ένωσης που μας υποχρεώνει να αποκαταστήσουμε την ελεύθερη ροή των ποταμών μέχρι το 2030, κάτι που η Κυβέρνησή σας δεν έχει καν νομοθετήσει έως σήμερα.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Αρσένη, να διευκρινίσουμε νομίζω από την αρχή σε ποιον ανήκει ποια αρμοδιότητα. Είμαι σίγουρος ότι εσείς τα γνωρίζετε καλύτερα από όλους, αλλά εδώ πέρα δυστυχώς υπάρχει μια διάχυση, αν θέλετε, αρμοδιοτήτων, που πολλές φορές οδηγεί σε διάχυση ευθυνών και αυτό νομίζω ότι δεν θα έπρεπε να το κάνουμε το 2022, όταν αντιμετωπίζουμε τόσο έντονα πλημμυρικά φαινόμενα που ταλαιπωρούν τους κατοίκους.

Επομένως, ξεκινάμε από τα βασικά. Οι αρμοδιότητες που αφορούν το σχεδιασμό, τη μελέτη και τη συντήρηση των αντιπλημμυρικών έργων, αφορούν τις περιφέρειες. Αυτό είναι ξεκάθαρο και από τον «ΚΑΛΛΙΚΡΑΤΗ» του 2010 και τώρα και από τον «ΚΛΕΙΣΘΕΝΗ» του 2008.

Στη συγκεκριμένη περίπτωση τι είχε γίνει; Επειδή υπήρξε μια τεράστια καταστροφή στον Κηφισό, ήρθε η κεντρική διοίκηση μετά από εισήγηση και πρόταση της περιφέρειας και είπε ότι θα κάνει τη μελέτη για την αποκατάσταση όλης αυτής της πολύ μεγάλης ζημίας η κεντρική διοίκηση.

Πάμε, λοιπόν, στην περίπτωση των αντιπλημμυρικών έργων στον Κηφισό. Η σύμβαση ανάθεσης για τη μελέτη, για την οποία συζητάμε, υπεγράφη στις 4 Φεβρουαρίου του 2019. Τι αφορά η μελέτη; Αφορά τη διευθέτηση του τμήματος του Κηφισού ποταμού από τις Τρεις Γέφυρες μέχρι τον Κόκκινο Μύλο και από τον Κόκκινο Μύλο μέχρι τα κατασκευασμένα έργα της Αττικής Οδού, εκεί που δηλαδή έχουμε και τα μεγαλύτερα προβλήματα, γιατί είναι ένα τμήμα που παρουσιάζει συχνά πλημμυρικά φαινόμενα με πολύ σοβαρούς –η αλήθεια είναι, κύριε Αρσένη- κινδύνους για τις κατοικίες και τις επιχειρήσεις της περιοχής, όπως απεδείχθη το 2015.

Μέχρι σήμερα τι έχουμε κάνει εμείς στο Υποδομών; Έχουμε εκπονήσει και έχουμε υποβάλει την υδρολογική μελέτη και τη μελέτη περιβαλλοντικών επιπτώσεων, ενώ από το Δεκέμβριο του 2020 έχουμε καταθέσει τη μελέτη περιβαλλοντικών επιπτώσεων στο Υπουργείο Περιβάλλοντος, όπου βρίσκεται σε μία πολύ σοβαρή διαδικασία διαβούλευσης και γνωματεύσεων. Κρατήστε την ημερομηνία: Δεκέμβριος του 2020 το Υποδομών έχει καταθέσει την ΜΠΕ για έγκριση της ΑΕΠΟ και αυτή τη στιγμή γίνεται μια πολύ σοβαρή διαβούλευση για όλα τα ζητήματα για τα οποία και εσείς αναφέρατε.

Τώρα εμείς αναμένουμε την έγκριση των περιβαλλοντικών όρων και όταν θα τη λάβουμε, θα προβούμε σε όλα τα απαραίτητα βήματα για να μπορέσουν επιτέλους να δημοπρατηθούν τα έργα.

Όμως, στην ερώτησή σας λέτε και κάτι άλλο –και θα επανέλθω, κύριε Πρόεδρε, και στη δευτερολογία μου σε αυτό- με το οποίο –θα μου επιτρέψετε να πω- διαφωνώ και δεν διαφωνώ προσωπικά. Διαφωνούν και οι υπηρεσίες του Υπουργείου Περιβάλλοντος. Από τη στιγμή που έχουμε στα χέρια μας μελέτες που πρακτικά λένε ότι πρέπει επειγόντως να προχωρήσουν τα έργα, αυτό έρχεται σε αντίθεση με τα δικά σας επιχειρήματα.

Σύμφωνα μάλιστα με την υδρολογική μελέτη που έχει κάνει το Υπουργείο Περιβάλλοντος, γίνεται εμφανές ότι στα υφιστάμενα τμήματα του Κηφισού μέχρι και την Αττική Οδό, σε περίπτωση έντονης βροχόπτωσης, υπάρχει ο κίνδυνος να έχουμε υπερχείλιση και να προκληθούν πάρα πολύ μεγάλα προβλήματα και μεγάλες ζημιές στο ανθρωπογενές περιβάλλον.

Εσείς, κύριε Αρσένη, γυρνάτε και ισχυρίζεστε ότι ο τρόπος με τον οποίο γίνεται αυτή η διαδικασία είναι λανθασμένος. Μα γι’ αυτό έχουμε αυτή τη διαβούλευση. Γι’ αυτό από το 2019 έγιναν οι πρώτες ενέργειες, έγιναν οι μελέτες. Έχει ήδη γίνει μελέτη περιβαλλοντικών επιπτώσεων. Αυτή έχει υποβληθεί στο Υπουργείο Περιβάλλοντος, που είναι το καθ’ ύλην αρμόδιο Υπουργείο και ίσως η ερώτησή σας θα έπρεπε να πάει και στο συγκεκριμένο Υπουργείο, γιατί είμαι σίγουρος ότι είναι πιο κατάλληλοι να σας πουν για το κατά πόσο επηρεάζεται το φυσικό περιβάλλον από τις παρεμβάσεις που κάνουμε.

Όμως, εγώ θα αρκεστώ και θα σας πω ότι αυτή η Κυβέρνηση έχει αποδείξει, ειδικά στη συγκεκριμένη περίπτωση, ότι κινείται με πολύ προσεκτικά βήματα και ήδη τα αντιπλημμυρικά έργα που γίνονται σε ολόκληρη την Ελλάδα όχι μόνο στον Κηφισό ξεπερνάνε το ενάμισι δισεκατομμύριο ευρώ. Διότι εδώ, κύριε Αρσένη –και νομίζω ότι θα συμφωνήσουν όσοι μας ακούνε- πρέπει να βρούμε τη χρυσή τομή μεταξύ του να προστατεύσουμε περιουσίες και ζωές, χωρίς να κάνουμε πολύ μεγάλη παρέμβαση στο περιβάλλον.

Στη δευτερολογία μου πολύ ευχαρίστως να σας απαντήσω και στα θέματα που έχουν να κάνουν με την πρακτική στο θέμα της αντιπλημμυρικής προστασίας, αν και είναι μια τεχνική συζήτηση. Διότι εδώ πέρα υπάρχουν αρκετές απόψεις και αρκετές μελέτες που έρχονται σε πλήρη αντίθεση με αυτά τα οποία λέτε στην ερώτησή σας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, ναι, θέλω να μιλήσουμε και επί της ουσίας για το τι συμβαίνει σε άλλες πόλεις γιατί ξέρουμε τα παραδείγματα –που παρουσιάζω και στο κείμενο της ερώτησης- του Άρχους στη Δανία, του Μανθανάρες στη Μαδρίτη, του Ίζαρ στο Μόναχο, του Δούναβη και Λίζινγκ στη Βιέννη, του Μπιεβρ στο Παρίσι, του Ιζερόν στη Λυών και τα λοιπά, πόλεις δηλαδή που είχαν τσιμεντώσει τα ποτάμια τους, κύριε Πρόεδρε, είχαν γίνει αυτοκινητόδρομοι και, ναι, στα πλαίσια και της ευρωπαϊκής στατικής βιοποικιλότητας και των ευρωπαϊκών πολιτικών –η οδηγία-πλαίσιο για τα ύδατα, για τις πλημμύρες και τα λοιπά- και στα πλαίσια της βελτίωσης της ποιότητας ζωής των πολιτών τους, που η Αθήνα βρίσκεται στο χειρότερο επίπεδο, όσον αφορά αναλογίες πρασίνου και άλλους δείκτες ποιοτικούς, όσον αφορά την ποιότητα περιβάλλοντος. Με τέτοια κριτήρια οδηγήθηκαν στο να ξηλώσουν τους δρόμους, πολλές φορές να τους υπογειοποιήσουν και να αναδείξουν ξανά τα ποτάμια τους.

Δεν τα λέω μόνο εγώ αυτά, κύριε Υπουργέ. Σας παρουσιάζω τι έλεγε ο συνάδελφός σας, όχι μόνο στη Βουλή, αλλά στην Κυβέρνηση, ο κ. Βαρβιτσιώτης. Έχω την ερώτησή του -και θα την καταθέσω στα Πρακτικά-, η οποία λέει το εξής: «Για ποιον λόγο δεν προχωρούν τα έργα του τότε φορέα διαχείρισης και ανάπλασης του ποταμού Κηφισού». Για ανάπλαση μιλούσατε από ό,τι φαίνεται το 2008 και τώρα φέρνετε την τσιμεντοποίηση.

(Στο σημείο αυτό ο Βουλευτής Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς μου λέτε ότι έχετε μελέτες που λένε ότι είναι πάρα πολύ μεγάλος ο πλημμυρικός κίνδυνος και, πράγματι, εγώ δεν διαφωνώ. Είναι τεράστιος ο πλημμυρικός κίνδυνος, είναι τεράστιος ο πλημμυρικός κίνδυνος όταν τσιμεντοποιείς και άρα το πλημμυρικό φορτίο δεν απορροφάται καθόλου και μένει όλο και γίνεται τουρμπίνα σε αυτόν τον τσιμεντένιο διάδρομο. Είναι τεράστιος ο πλημμυρικός κίνδυνος, όταν έχεις -όπως έχεις- όλα τα αμαξοστάσια των δήμων μέσα στο ευρύτερο ρέμα και γι’ αυτό περίπου έγινε το κοντέινερ που έφυγε και έφραξε το γεφυράκι στον ΗΣΑΠ. Έτσι έγινε η μεγάλη πλημμύρα του 2015 που κόστισε τη ζωή σε τέσσερις ανθρώπους, όχι επειδή είχες έναν φυσικό ποταμό.

Αντίστοιχα το 2019 στα συρματοκιβώτια, στο μέρος δηλαδή που είχατε επέμβει ξανά με τα συρματοκιβώτια, εκείνα διαλύθηκαν και έφραξαν τη ροή του ποταμού και δημιουργήθηκε πλημμύρα. Βλέπουμε, δηλαδή, ότι τα αντιπλημμυρικά έργα που γίνονται εντελώς σε λάθος τεχνολογία και βάση, με τρόπους που έχουν ξεπεραστεί σε όλη την Ευρώπη και όμως συνεχίζετε και μας λέτε ότι δίνετε 1,5 δισεκατομμύριο ευρώ για να το κάνετε αυτό, όχι μόνο στον Κηφισό, αλλά και στην Πικροδάφνη και στο μέγα ρέμα Ραφήνας και στον Ερασίνο, σε φυσικά και προστατευόμενα ρέματα, αυτά είναι που προκαλούν τις πλημμύρες, κύριε Υπουργέ. Ανησυχώ εδώ πέρα διπλά. Ανησυχώ γι’ αυτό το έργο, για το οποίο έχει τελειώσει η δημόσια διαβούλευση και ανησυχώ γι’ αυτό το έργο τόσο όσον αφορά το τι σημαίνει καταστροφή ενός από τους τελευταίους φυσικούς υδάτινους διαδρόμους της πόλης και ανησυχώ γι’ αυτό το έργο, γιατί σημαίνει -με τον τρόπο που πάτε να το κάνετε- αύξηση του πλημμυρικού κινδύνου. Κρατήστε το αυτό, γιατί θα με θυμηθείτε στο μέλλον.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Αυτή η συζήτηση έχει πολύ ενδιαφέρον, αλλά νομίζω ότι, πραγματικά, θα είχε ακόμα μεγαλύτερο ενδιαφέρον να τη θέσετε στο Υπουργείο Περιβάλλοντος. Διότι σας εξήγησα ότι βάσει της νομοθεσίας από τη στιγμή που το 2019 γύρισε η προηγούμενη κυβέρνηση -και κατά την άποψή μου σωστά έκανε- και είπε ότι πρέπει η κεντρική διοίκηση να βρει λύση στο θέμα, τι γίνεται σε αυτές τις περιπτώσεις, κύριε Αρσένη; Είστε και άνθρωπος που ασχολείστε με τα περιβαλλοντικά θέματα και νομίζω ότι τα ξέρετε καλύτερα και από μένα. Έρχεται το Υπουργείο Περιβάλλοντος, κάνει όλες τις απαραίτητες μελέτες και έρχεται το Υπουργείο Υποδομών και εκτελεί αυτές τις μελέτες. Δεν θέλω, όμως, να ξεφύγω από τα ερωτήματα που θέσατε και απαντάω σε ένα προς ένα.

Στην ερώτηση σας κάνετε λόγο για το προεδρικό διάταγμα του ΄94 και λέτε ότι έρχεται σε σύγκρουση με τη νομοθεσία. Αυτό δεν ισχύει, διότι εγκρίνεται από τη μελέτη περιβαλλοντικών επιπτώσεων και θα εγκριθεί κατά πάσα πιθανότητα και από το Υπουργείο Περιβάλλοντος, όταν θα βγει η περιβαλλοντική αδειοδότηση. Αυτό είναι το ένα. Έρχεται, δηλαδή, το αρμόδιο Υπουργείο και μας λέει ότι αυτό το οποίο μελετάται καλώς μελετάται, διότι αν δεν γίνει αυτό, θα έχουμε τεράστιο ζήτημα.

Δεύτερον, λέτε κάτι πολύ ενδιαφέρον. Δεν το ήξερα και το έψαξα. Μας δίνετε παραδείγματα για το τι γίνεται σε άλλες χώρες της Ευρώπης. Εδώ, όμως, υπάρχει μια ειδοποιός διαφορά. Σύμφωνα με τους ειδικούς δεν μπορούν να εφαρμοστούν στον Κηφισό αυτά τα οποία έχουν εφαρμοστεί σε άλλες χώρες της Ευρώπης για έναν πολύ απλό λόγο. Διότι ο Κηφισός έχει μικρή διατομή. Επομένως, είναι ένα ποτάμι που βρίσκεται εντός αστικού ιστού και ένα σημαντικό μέρος του εδώ και πάρα πολλά χρόνια είναι κλειστό, οπότε και οι υδραυλικές μελέτες δεν επέλεξαν τη λύση του σκυροδέματος, η οποία θα ήταν πραγματικά αντιπεριβαλλοντική, αλλά ούτε την πρακτική της χωμάτινης διατομής, διότι όπως σας είπα έχει μικρή διατομή ο Κηφισός, οπότε ίσως η πιο προβλεπόμενη λύση είναι η λύση των συρματοκιβωτίων και που προστατεύουν τον Κηφισό και τα πλημμυρικά φαινόμενα και επιτρέπουν τη βλάστηση.

Να σας πω, όμως, τι έχει προβλέψει το δικό μας Υπουργείο για τα ζητήματα αυτά. Δεν θα ήθελα να μπω σε τεχνική παρουσίαση των επιμέρους έργων. Ένα θα σας πω, διότι στην ερώτησή σας κάνετε μνεία και μας κατηγορείτε για «fast track» διαδικασίες. Ξέρετε εδώ είναι και λίγο περίεργο. Από τη μια όταν δεν κάνουμε «fast track» διαδικασίες λέμε γιατί πλημμυρίζουμε και γιατί θρηνούμε πολλές φορές στο παρελθόν ανθρώπινες ζωές. Όταν κάνουμε «fast track» διαδικασίες έρχεστε και λέτε ότι δεν τηρούμε όλα τα ζητήματα και τις διαδικασίες και ότι ξηλώνουμε -όπως λέτε- ό,τι πράσινο έχει απομείνει.

Ε, λοιπόν, δεν ισχύει αυτό, κύριε Αρσένη, διότι για παράδειγμα στο τμήμα που βρίσκεται ανάντη του αμαξοστασίου της ΟΣΥ και μέχρι τη γέφυρα της οδού Μαρμάρων όπου η βλάστηση εκεί είναι σημαντική, δεν εμφανίζονται διάβρωση και δεν υπάρχουν προβλήματα και κίνδυνοι υπερχειλίσεων. Σε αυτό δεν προτείνονται έργα διευθέτησης του ποταμού. Επίσης στο πλαίσιο της μελέτης του Υπουργείου, την οποία -όπως σας έχω πει- έχουμε καταθέσει στο Υπουργείο Περιβάλλοντος για να εγκριθεί η τελική περιβαλλοντική αδειοδότηση, προτείνουμε να γίνουν φυτεύσεις στην παραποτάμια περιοχή κατά μήκος όλων των τεχνικών έργων.

Επομένως, μπορεί αυτή η συζήτηση να είναι τεχνική, αλλά αυτό που εγώ μπορώ να διαβεβαιώσω το ελληνικό Κοινοβούλιο είναι ότι τα αντιπλημμυρικά έργα του 1,5 δισεκατομμυρίου ευρώ τα κάνουμε με πολύ μεγάλη προσοχή, κύριε Αρσένη. Διότι, ναι, θέλουμε να προστατέψουμε το περιβάλλον και αυτό αυτή η Κυβέρνηση το έχει -σε αντίθεση με αυτά που λέτε εσείς- αποδείξει πολλές φορές, αλλά θέλουμε να κάνουμε και κάτι άλλο. Πρέπει να προστατεύσουμε περιουσίες και ανθρώπινες ζωές σε μια περιοχή που είναι εξόχως προβληματική. Διότι όπως πολύ σωστά είπατε, ο Κηφισός εδώ και δεκαετίες έχει μπαζωθεί και έχει γίνει ένας δρόμος και εδώ χρειάζονται παρεμβάσεις της πολιτείας για να αποφύγουμε τα χειρότερα.

Διότι στην ερώτηση που έχετε θέσει, δεν προτείνετε και κάποια εναλλακτική. Δηλαδή η λύση που προτείνετε, ποια είναι; Είναι να μην κάνουμε τίποτα και να πάρουμε το ρίσκο να έχουμε ξανά τα φαινόμενα του 2015; Δεν νομίζω ότι κάτι τέτοιο θα μπορούσε να σταθεί σε έναν σοβαρό δημόσιο διάλογο.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την τέταρτη με αριθμό 4947/3-5-2022 ερώτηση του κύκλου των αναφορών-ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Υλοποίηση του έργου του Πλατύ ποταμού και των συνοδών εγγειοβελτιωτικών έργων του».

Κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, για τη σκοπιμότητα και τη χρησιμότητα του έργου της εκτροπής του Πλατύ ποταμού νομίζω συμφωνούμε πλέον όλοι. Η Κυβέρνηση διά του Υπουργείου Υποδομών έχει αναλάβει την υλοποίηση αυτού του έργου και θα πρέπει να πούμε ότι η αξιοποίηση των υποδομών που ήδη λειτουργούν στην περιοχή -Φράγμα Φανερωμένης, τα αρδευτικά δίκτυα- θα αποδώσουν πολύ περισσότερο και ποσοτικά, αλλά και ποιοτικά, ποσοτικά με ενδεχόμενη επέκταση της αρδευόμενης έκτασης αλλά και ποιοτικά, γιατί θα αντιμετωπιστεί ένα μεγάλο πρόβλημα της υφαλμύρωσης και του εμπλουτισμού του υδροφόρου ορίζοντα.

Πέρυσι περίπου τέτοια εποχή είχαμε συζητήσει επίκαιρη ερώτησή μου, στην οποία ο ίδιος απαντήσατε δεσμευόμενος ότι η δημοπράτηση του έργου θα γίνει μέχρι το τέλος του 2021. Μάλιστα εκφράσατε τη βεβαιότητα για τη χρηματοδότηση του έργου, είτε από το Ταμείο Ανάκαμψης και Ανθεκτικότητας είτε με εναλλακτικό σχέδιο από την Ευρωπαϊκή Τράπεζα Επενδύσεων.

Ωστόσο, σήμερα είμαστε έναν χρόνο μετά και βέβαια γύρω στους επτά μήνες εκπρόθεσμοι εσείς ως προς τη δέσμευσή σας για δημοπράτηση του έργου και μάλιστα πριν από ενάμιση μήνα ο τεχνικός σύμβουλος ζήτησε άλλη μια παράταση, προκειμένου να υλοποιήσει τα ζητήματα που του έχουν ανατεθεί μέσω της σύμβασης τεχνικού συμβούλου.

Οι τέσσερις ουσιαστικά διαδοχικές παρατάσεις και η καθυστέρηση για να έχουμε οριστικές αποφάσεις για τη δημοπράτηση του έργου έχουν εγείρει ερωτηματικά και ανησυχία στους ανθρώπους του πρωτογενή τομέα. Όλοι έχουμε παραδεχτεί -και εννοώ κόμματα, επιστημονικοί φορείς, κοινωνικοί φορείς- ότι ο πρωτογενής τομέας είναι πάρα πολύ κρίσιμος και πρέπει να στηριχθεί. Άπτεται του ζητήματος της διατροφικής επάρκειας, διατροφικής αυτάρκειας και, πραγματικά, πρέπει να μπει σε προτεραιότητα. Θέλω σήμερα να μας πείτε ποιος είναι ο σχεδιασμός, τελικά, για τη δημοπράτηση του έργου. Εκτός του γεγονότος της δημοπράτησης, η χρηματοδότηση από ποια πηγή τελικά θα είναι; Και, βέβαια, εάν έχει υπάρξει η επικαιροποίηση των μελετών και ιδιαίτερα αυτού που έχει σχέση με την έκταση που θα αρδεύσει η περιοχή μετά την υλοποίηση του έργου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για να απαντήσετε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε συνάδελφε, κύριε Κεγκέρογλου, θα ήθελα να θυμίσω εδώ σε όσους μας παρακολουθούν ότι η Κυβέρνηση και ο ίδιος ο Πρωθυπουργός, Κυριάκος Μητσοτάκης, έχει δεσμευτεί προσωπικά για τα έργα στον Πλατύ ποταμό. Και μάλιστα αυτά τα έργα εντάσσονται σε έναν ευρύτερο σχεδιασμό αντιπλημμυρικών έργων.

Επίσης να τονίσουμε ότι πέρα από το συγκεκριμένο έργο στο οποίο αναφέρεστε σήμερα πρέπει να αναφερθούμε και στην κατασκευή φραγμάτων, όπως αυτό στον Μπραμιανό που έχει ενταχθεί στο Ταμείο Ανάκαμψης και τον Ταυρωνίτη. Ειδικότερα μάλιστα για τον Ταυρωνίτη, την περασμένη βδομάδα, εγκρίθηκε διαγωνισμός ΣΔΙΤ με ενδεικτικό προϋπολογισμό 215 εκατομμύρια.

Σε ό,τι αφορά τον Πλατύ ποταμό θέλω να κάνω μια διευκρίνιση. Ο ομιλών, κύριε Κεγκέρογλου, ποτέ δεν είχε πει ότι θα δημοπρατήσουμε το έργο μέσα στο 2021. Νομίζω πρέπει να αναφέρεστε σε απάντηση που είχε δοθεί από άλλον Υπουργό. Εγώ αυτό που είχα πει και μάλιστα επισκεπτόμενος την Κρήτη όταν ανακοινώσαμε μαζί με τον Πρωθυπουργό το ξεμπλοκάρισμα του ΒΟΑΚ, ήταν ότι ο στόχος μας είναι να δημοπρατήσουμε το έργο το 2022. Είναι ένα έργο τεράστιο, προϋπολογισμού 160 εκατομμυρίων ευρώ συν 12 εκατομμύρια ευρώ για τις απαλλοτριώσεις.

Εμείς τι κάναμε; Για να δούμε με πόση ταχύτητα κινηθήκαμε, κύριε Κεγκέρογλου. Κατ’ αρχάς τον Απρίλιο του 2020 έχουμε υπάγει το έργο στη διαδικασία του 7Α. Δηλαδή επιταχύναμε τις διαδικασίες απαλλοτρίωσης και προχωρήσαμε, όπως σωστά αναφέρατε, στην πρόσληψη και στη σύμβαση τεχνικών υπηρεσιών από τεχνικό σύμβουλο. Και όντως δώσαμε, κύριε Κεγκέρογλου, παράταση μέχρι τις 7 Ιουλίου. Γιατί το κάναμε αυτό; Γιατί αυτή τη στιγμή οι διαπραγματεύσεις με τους φορείς που θα χρηματοδοτήσουν το έργο είναι σε αρκετά προχωρημένο στάδιο.

Συγκεκριμένα, όπως ξέρετε συζητάμε με την EIP και με την τράπεζα του Συμβουλίου της Ευρώπης. Έχουμε δώσει μια τρίμηνη παράταση για να απαντήσουμε σε μερικές από τις λεπτομέρειες από τις τεχνικές ερωτήσεις που μας έχουν θέσει. Αυτή τη στιγμή όμως έχουμε προχωρήσει στην επικαιροποίηση όλων των υφιστάμενων μελετών, στη σύνταξη της μελέτης συστήματος αυτοματισμού, στη σύνταξη των τευχών δημοπράτησης, στην επικαιροποίηση της μελέτης κτηματογράφησης και στο πιο βασικό για να γίνει το έργο χρηματοδοτήσιμο, δηλαδή, στην επικαιροποίηση της μελέτης σκοπιμότητας και ανάλυσης κόστους-οφέλους. Εάν δεν τα είχαμε κάνει όλα αυτά δεν θα μπορούσαμε να δημοπρατήσουμε το έργο.

Είμαστε, λοιπόν, κοντά στη δημοπράτηση του έργου, αφού ολοκληρώσουμε τις πολύ επίπονες και δύσκολες διαπραγματεύσεις με την EIP για να εξασφαλίσουμε χρηματοδότηση για αυτό το έργο. Διότι δεν θα δημοπρατήσουμε ποτέ ένα τέτοιο έργο χωρίς να έχουμε εξασφαλισμένη χρηματοδότηση. Επομένως, σε κάθε περίπτωση η δέσμευση μας είναι ότι το έργο θα δημοπρατηθεί εντός του 2022, εφόσον εξασφαλιστεί η χρηματοδότησή του και γι’ αυτό εργαζόμαστε. Είμαστε πολύ κοντά, έτσι ώστε στο επόμενο τρίμηνο να έχουμε εξασφαλίσει αυτή τη χρηματοδότηση και να μπορέσουμε με ασφάλεια να δημοπρατήσουμε το έργο. Ξέρετε είναι ίσως από τις ελάχιστες φορές, θα σας έλεγα μάλλον η μόνη φορά τα τελευταία δέκα, δεκαπέντε χρόνια, που στο Υπουργείο δημοπρατούμε έργα αφού έχουμε εξασφαλίσει χρηματοδότηση. Εάν δεν εξασφαλίσουμε χρηματοδότηση δεν δημοπρατούμε έργα. Έχουμε, λοιπόν, μια μικρή καθυστέρηση αλλά η δέσμευση ότι το έργο θα δημοπρατηθεί εντός του 2022 παραμένει ενεργή.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, ο λόγος σε εσάς για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ελπίζω ένα χρόνο μετά –βεβαίως θα έχουν παρεμβληθεί οι εκλογές- να μην έρθει κάποιος Υπουργός πάλι να μας πει ότι δεν υπήρξε η δέσμευση για μέσα στο 2022. Διότι, όπως σας λέω, η Κυβέρνηση με βάση το χρονοδιάγραμμα που είχε ο τεχνικός σύμβουλος του «Ασκό» είχε δεσμευτεί για τη δημοπράτηση του έργου έως το τέλος του 2021. Η τέταρτη παράταση η οποία δόθηκε, καθώς και η τρίτη, πιστοποιεί την καθυστέρηση στην υλοποίηση προπαρασκευαστικών εργασιών και μελετών που χρειάζονται οπωσδήποτε για να δημοπρατηθεί ένα έργο.

Φτάνουμε στο θέμα της χρηματοδότησης. Σωστά λέτε, κύριε Υπουργέ, ότι η Κυβέρνηση λέει ότι δεσμεύεται ότι αν δεν βρεθεί χρηματοδότηση, δεν θα δημοπρατήσει το έργο. Χαίρω πολύ. Υπάρχουν εργολάβοι που πάνε να συμμετάσχουν σε δημοπρασία έργου χωρίς να υπάρχει χρηματοδότηση; Τότε είναι εικονική. Μόνο και μόνο για παιχνίδια στο Χρηματιστήριο. Προφανώς δεν μιλάμε γι’ αυτό. Συμφωνούμε, λοιπόν, για χρηματοδότηση και δημοπράτηση του έργου. Εδώ πρέπει να μας ξεκαθαρίσετε κάτι. Από την τοποθέτησή σας στην πρωτολογία κατάλαβα ότι είναι ξεκάθαρο ότι έχει πάει περίπατο το Ταμείο Ανάκαμψης και Ανθεκτικότητας και ψάχνουμε εναλλακτικούς τρόπους χρηματοδότησης πλέον, είτε από την Ευρωπαϊκή Τράπεζα Επενδύσεων είτε από αλλού.

Θέλω, λοιπόν, να ξεκαθαρίσουμε από πού θα είναι τελικά η χρηματοδότηση. Βεβαίως η εκτίμησή σας μέχρι τέλος του 2022 συνδέεται με αυτό άρα και με το γεγονός ότι τους επόμενους ένα, δύο μήνες θα έχει ξεκαθαριστεί το θέμα της χρηματοδότησης. Αν δεν έχει ξεκαθαριστεί το θέμα της χρηματοδότησης την επόμενη εβδομάδα, τη μεθεπόμενη, πριν τον Αύγουστο, δηλαδή, πώς θα δημοπρατηθεί το έργο μέχρι τέλος του χρόνου;

Αποδέχομαι ως βασική αρχή τη δέσμευση που ισχύει ότι χωρίς χρηματοδότηση δεν μπορείς να κάνεις δημοπράτηση έργου και μάλιστα όταν πρόκειται για ένα πολύ μεγάλο έργο το οποίο περιλαμβάνει το φράγμα, την ίδια την εκτροπή και έργα που έχουν να κάνουν με τη συνολική αξιοποίηση ενός τεράστιου υδάτινου δυναμικού το οποίο μέχρι σήμερα πηγαίνει στη θάλασσα ανεκμετάλλευτο και αναξιοποίητο. Το λέμε πολλά χρόνια τώρα όλοι. Θέλαμε, λοιπόν, πιο ξεκάθαρα τις απαντήσεις. Εάν υπάρχουν, βεβαίως, απαντήσεις για τα συγκεκριμένα ζητήματα ή τουλάχιστον σε ποιο στάδιο βρισκόμαστε προκειμένου να έχουμε ένα ορατό πεδίο για να δούμε τη δημοπράτηση με αισιοδοξία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Αγαπητέ, κύριε Κεγκέρογλου, δεν ξέρω από πού το έχετε βρει αυτό, αλλά ούτε ο Πρωθυπουργός, ούτε ο αρμόδιος Υπουργός, δηλαδή ο ομιλών, δεν είχαμε μιλήσει για το 2021. Επειδή γνωρίζαμε τις δυσκολίες είχαμε πει ότι το έργο αυτό θα δημοπρατηθεί μέσα στο 2022. Αλλά μικρή σημασία έχει διότι, κύριε Κεγκέρογλου, είστε από την περιοχή και παρακολουθείτε τα ζητήματα αυτά με πολύ μεγάλη προσοχή. Γνωρίζετε ότι αυτή η ιστορία για το συγκεκριμένο έργο έχει ξεκινήσει από το 2007, συνεχίστηκε το 2010 και επί κυβερνήσεων Παπανδρέου, όταν κάποιες μελέτες είχαν γίνει.

Επομένως, το ζήτημα μας εδώ, κύριε Κεγκέρογλου, δεν είναι αν έχουμε ωριμότητα του έργου. Την ωριμότητα -είτε μας αρέσει είτε όχι, αυτό είναι μια πραγματικότητα- την έκανε αυτή η Κυβέρνηση. Και τα έργα τα οποία δρομολογούνται στην Κρήτη δεν έχουν δρομολογηθεί εδώ και πάρα πολλά χρόνια. Είτε αυτό αφορά το Καστέλι είτε αυτό αφορά το ΒΟΑΚ, που πολύ σύντομα θα σας εκπλήξουμε ευχάριστα διότι θα ξεκινήσουν οι εργασίες είτε αυτό αφορά τα αντιπλημμυρικά έργα, τα οποία κάνουμε και τα φράγματα, τα οποία σας ανέφερα.

Τώρα, εξαρχής είχαμε πει ότι εμείς θα έρθουμε σε επαφή με την Ευρωπαϊκή Τράπεζα Επενδύσεων για να βρούμε χρηματοδότη σε αυτό το έργο, διότι αυτά τα έργα, τα λεγόμενα πράσινα έργα, τα έργα νέας γενιάς, είναι έργα τα οποία χρηματοδοτούνται από αυτούς τους χρηματοδοτικούς φορείς.

Εμείς, λοιπόν, λέμε το ακόλουθο και θέλω να είμαι σαφής: ότι η διαπραγμάτευση με την EIP είναι σε τελικό στάδιο. Μας έχουν ζητήσει κάποια επικαιροποιημένα στοιχεία, τα οποία έχουν να κάνουν με διάφορα ζητήματα τεχνικής φύσεως. Σας είπα ότι δεν είναι ένα φτηνό έργο. Μιλάμε για 160 εκατομμύρια ευρώ. Δεν μπορεί να ενταχθεί αυτό το έργο στο ΠΔΕ και εν πάση περιπτώσει, το ζήτημα είναι ότι θα πρέπει να είμαστε σίγουροι ότι έχουμε εξασφαλισμένη χρηματοδότηση για να το δημοπρατήσουμε. Το αν έχουν δημοπρατηθεί έργα χωρίς χρηματοδότηση, ε, αυτό -πιστέψτε με- έχει γίνει πολλές φορές. Με έναν ενάριθμο σε ένα ΠΔΕ δύο μήνες πριν γίνουν εκλογές. Στο παρελθόν αυτά γινόντουσαν όλη την ώρα.

Επομένως, ζητώ την υπομονή. Εμείς είμαστε στη διάθεση όλων των φορέων. Μάλιστα είχαν γίνει και αρκετές συναντήσεις με τοπικούς, με τις τοπικές αρχές και γι’ αυτό το έργο και για το συμπληρωματικό έργο που έχει να κάνει με τη μελέτη την οποία ήδη έχουμε εκπονήσει για το μήκος του αγωγού μεταφοράς προς Μεσαρά και περιοχών Γερακαρίου -δηλαδή προχωράμε και ένα βήμα παραπέρα- και θα είμαστε σε πολύ σύντομο χρονικό διάστημα -νομίζω- στην ευχάριστη θέση να έχουμε το τελικό πράσινο φως από την Ευρωπαϊκή Τράπεζα Επενδύσεων και όπως όλα τα άλλα έργα που καταφέραμε να τα ξεμπλέξουμε με μεθοδικότητα και χωρίς πολλά λόγια, έτσι και αυτό να το κλείσουμε και να κάνουμε ένα έργο διαχείρισης υδάτινων πόρων, που είναι εξαιρετικά σημαντικό και για τον Νομό Ηρακλείου, αλλά και για την ευρύτερη περιοχή.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Στην επόμενη ερώτηση θα απαντήσει ο Υφυπουργός Εθνικής Άμυνας κ. Νικόλαος Χαρδαλιάς και είναι η δέκατη έκτη, με αριθμό 780/16-6-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Εθνικής Άμυνας, με θέμα: «Γονική άδεια για τα στελέχη των Ενόπλων Δυνάμεων».

Κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Ελπίζω να πάρουμε απαντήσεις από τον κ. Χαρδαλιά για το θέμα που απασχολεί τα στελέχη των Ενόπλων Δυνάμεων, που εκτός από την εθνική αποστολή τους, θα πρέπει να έχει υπ’ όψιν της πολιτεία και ιδιαίτερα το Υπουργείο Άμυνας, αλλά όχι μόνο, ότι έχουν οικογένειες, έχουν παιδιά είναι μέλη δηλαδή της κοινωνίας και γι’ αυτό χρειάζεται η στήριξη των οικογενειών αυτών και με ιδιαίτερο ενδιαφέρον και μέριμνα λόγω της ιδιαιτερότητας του επαγγέλματος.

Η ερώτηση αφορά στην παροχή της γονικής άδειας για τα στελέχη των Ενόπλων Δυνάμεων, γιατί όπως γνωρίζετε με τον ν.4808/2021 προβλέπεται αυτή η γονική άδεια συγκεκριμένων ημερών σε κάθε εργαζόμενο και οι διατάξεις αυτές έχουν απευθείας υποχρεωτική εφαρμογή και για το στρατιωτικό προσωπικό. Ενώ έχουν περάσει, λοιπόν, περίπου δώδεκα μήνες από την ψήφιση του νόμου δεν έχει γίνει εναρμόνιση της νομοθεσίας περί γονικής άδειας, με αποτέλεσμα το προσωπικό των Ενόπλων Δυνάμεων να μην απολαμβάνει αυτής της θεσμικής παρέμβασης της Κυβέρνησης, που είναι σε μια σωστή κατεύθυνση. Και για να μην μπερδεύουμε τα πράγματα είναι η γονική άδεια που παρέχεται στον γονέα, δε μεταβιβάζεται, έχει το δικαίωμα να τη λάβει όταν το παιδί είναι έως οκτώ ετών και είναι διάρκειας τεσσάρων μηνών. Είναι διαφορετική από την άδεια ανατροφής των εννέα μηνών, την οποία μπορεί να πάρει ο γονέας εάν το παιδί είναι μέχρι τεσσάρων ετών και η οποία έχει διαφοροποίηση: Είναι και άδεια απουσίας αλλά μπορεί να μετασχηματιστεί και σε μειωμένο ωράριο σε σχέση με την παρουσία στην υπηρεσία ή στην εργασία του. Είναι δύο διαφορετικά πράγματα.

Και θα ήθελα να ξέρουμε γιατί δεν έχει γίνει μέχρι σήμερα αυτή η εναρμόνιση και δεν έχει γίνει η έκδοση των απαραίτητων διευκρινιστικών οδηγιών και των αποφάσεων φυσικά και πότε εκτιμάτε ότι θα είστε έτοιμοι να το κάνετε ώστε να μην έχουμε δύο ταχυτήτων εργαζόμενους, αυτών που απολαμβάνουν της γονικής άδειας και άλλων που δεν την απολαμβάνουν.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε της Βουλής, κύριε Βουλευτά, θα ήθελα να πω ευχαριστώ για την επίκαιρη ερώτηση την οποία υποβάλλετε.

Να αναφέρω, όπως προκύπτει άλλωστε και από τις κατά καιρούς συζητήσεις και από την εισαγωγική σας ομιλία, ότι γι’ αυτό το ζήτημα ήδη έχετε λάβει απάντηση από τον Υπουργό Εθνικής Άμυνας μέσω της διαδικασίας του κοινοβουλευτικού ελέγχου όπου διαπιστώθηκε -και θέλω ρητά να το αναφέρω στο εθνικό Κοινοβούλιο- ότι δεν υφίσταται κανενός είδους κώλυμα στη χορήγηση της εν λόγω άδειας. Για τον λόγο αυτό θα είμαι ιδιαίτερα σύντομος: Με τον ν.4808/2021 ενσωματώθηκε η οδηγία 219/1158 του Ευρωπαϊκού Κοινοβουλίου και του Συμβουλίου της 20ης Ιουνίου 2019, σχετικά με την ισορροπία μεταξύ επαγγελματικής και ιδιωτικής ζωής για τους γονείς και τους φροντιστές και την κατάργηση της οδηγίας 210/18 της Ευρωπαϊκής Επιτροπής και του Συμβουλίου. Οι νέες διατάξεις του άρθρου 27 του παραπάνω νόμου, αναφορικά με την άδεια πατρότητας, έχουν απευθείας υποχρεωτική εφαρμογή και στο στρατιωτικό προσωπικό, δεδομένης της υπαγωγής τους στον δημόσιο τομέα δυνάμει του άρθρου 25 του ίδιου νόμου. Με τη ρύθμιση αυτή αντικαθίσταται και βελτιώνεται το πλαίσιο χορήγησης της εν λόγω άδειας, που έχει σκοπό αφ’ ενός να προαχθεί εξαρχής ισότιμη κατανομή ευθυνών φροντίδας του νεογέννητου και αφ’ ετέρου να διευκολυνθεί η δημιουργία συναισθηματικού δεσμού πατέρα και παιδιού.

Ως εκ τούτου, το δικαιούμενο στρατιωτικό προσωπικό μπορεί να αιτηθεί την εν λόγω δεκατετραήμερη άδεια, ενώ ως προς τα λοιπά, όπως ο υπηρεσιακός φορέας και η διαδικασία χορήγησης και τα απαιτούμενα δικαιολογητικά τυγχάνουν αναλογικής εφαρμογής, οι διευκρινιστικές οδηγίες του ΓΕΕΘΑ και των γενικών επιτελείων των κλάδων επί του άρθρου 14 της κοινής υπουργικής απόφασης Υπουργού και Αναπληρωτή Υπουργού Εθνικής Άμυνας του 2016 στο ΦΕΚ Β 2808.

Επίσης, με τις διατάξεις του άρθρου 28 του παραπάνω νόμου προβλέφθηκε ότι κάθε εργαζόμενος ή πρόσωπο που ασκεί τη γονική μέριμνα έχει ατομικό και αμεταβίβαστο δικαίωμα γονικής άδειας για την ανατροφή του παιδιού διάρκειας τεσσάρων μηνών, την οποία μπορεί να χρησιμοποιήσει συνεχόμενα ή τμηματικά μέχρι το παιδί να συμπληρώσει την ηλικία των οκτώ ετών. Για τους δύο πρώτους μήνες της γονικής άδειας ο γονέας που τη λαμβάνει δικαιούται καταβολής επιδόματος γονικής άδειας. Τίθενται, επομένως, από το άρθρο 28 τρεις βασικές -κατ’ ελάχιστον- απαιτήσεις:

Πρώτον, η χορήγηση άδειας ανατροφής διάρκειας τεσσάρων μηνών, η λήψη αποδοχών από τον δικαιούχο για τους δύο πρώτους μήνες της αδείας και η άδεια να εξαντλείται μέχρι το παιδί να συμπληρώσει την ηλικία των οκτώ ετών.

Σε ό,τι αφορά στις Ένοπλες Δυνάμεις η άδεια ανατροφής τέκνου περιγράφεται στο άρθρο 19 της ισχύουσας από το 2016 κοινής απόφασης Υπουργού και Αναπληρωτή Υπουργού Εθνικής Άμυνας, όπου καθορίζεται ότι η χορηγούμενη άδεια είναι τουλάχιστον εννέα μηνών -με τις προσαυξήσεις που προβλέπονται για περιπτώσεις πολύδυμων κυήσεων, άγαμων, διαζευγμένων, χήρων γονέων, ενώ το σύνολο της χορηγούμενης άδειας είναι μετ’ αποδοχών.

Επιπρόσθετα σύμφωνα με τις προβλέψεις του άρθρου 22 της προαναφερθείσας κοινής υπουργικής απόφασης στα στελέχη των Ενόπλων Δυνάμεων αλλά και στους επαγγελματίες οπλίτες, μετά την ορκωμοσία τους χορηγείται γονική άδεια ανατροφής άνευ αποδοχών, διάρκειας έως και δύο ετών για το πρώτο τέκνο και ένα έτος για κάθε επιπλέον τέκνο. Η συγκεκριμένη άδεια λόγω της απευθείας υποχρεωτικής εφαρμογής του άρθρου 28 του ν.4808/2021 στις Ένοπλες Δυνάμεις δυνάμει του άρθρου 25 του ίδιου νόμου έχει ως χρονικό σημείο εξάντλησης τα οκτώ έτη του τέκνου, υπερκεράζοντας έτσι αναγκαστικά το όριο των έξι ετών που είχε τεθεί για τη λήψη της με την κοινή υπουργική απόφαση του 2016. Η παραπάνω πρόβλεψη θα συμπεριληφθεί, όπως άλλωστε σας έχει απαντήσει νομίζω και ο κύριος Υπουργός Εθνικής Αμύνης, στις 24 αν θυμάμαι καλά Ιουνίου του 2022 σε μελλοντική τροποποίηση του υφιστάμενου θεσμικού πλαισίου, η οποία θα έχει και την έννοια της επικαιροποίησης της κωδικοποιημένης νομοθεσίας που διέπει τις Ένοπλες Δυνάμεις με το ισχύον νομικό πλαίσιο.

Συναφώς συνάγεται ότι η άσκηση του σχετικού δικαιώματος μέχρι την ηλικία των οκτώ ετών του τέκνου δεν εξαρτάται από την ολοκλήρωση της ως άνω τροποποίησης, καθώς αυτό καθίσταται ενεργό λόγω της απευθείας εκ του νόμου υποχρεωτικής εφαρμογής στις Ένοπλες Δυνάμεις.

Επομένως, βάσει των προεκτεθέντων διαπιστώνεται ότι το υφιστάμενο νομικό πλαίσιο, που διέπει την άδεια ανατροφής στο στρατιωτικό προσωπικό των Ενόπλων Δυνάμεων όχι μόνο πληροί τις ελάχιστες εγγυήσεις που τίθενται με το ν.4808/2021, αλλά και κατά περίπτωση τυγχάνει ευνοϊκότερο στο σύνολό του για το ένστολο προσωπικό μας.

Κλείνοντας την πρωτολογία μου θα ήθελα να σας διαβεβαιώσω ότι παρά το γεγονός ότι το τελευταίο διάστημα οι υποχρεώσεις της πολιτικής και στρατιωτικής ηγεσίας -το ξέρετε, το γνωρίζετε, συμμετέχετε- είναι ιδιαίτερα αυξημένες και λόγω των εξελίξεων και των γεγονότων που τρέχουν με απίστευτες πραγματικά ταχύτητες, δεν παύει να αποτελεί ύψιστη και διαρκή -επιτρέψτε μου να πω- προτεραιότητά μας η μέριμνα υπέρ του προσωπικού, το οποίο άλλωστε όλοι παραδεχόμαστε, όλοι αποδεχόμαστε, όλοι βιώνουμε ότι αποτελεί τον βασικό πυλώνα και τον πολλαπλασιαστή της ισχύος των Ελληνικών Ενόπλων Δυνάμεων.

Κατά τα λοιπά θα σας ενημερώσω κατά τη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να τα κωδικοποιήσουμε λίγο, γιατί νομίζω ότι μπερδευόμαστε όταν δεν είναι ξεκάθαρες οι απαντήσεις.

Είναι βεβαίως ορθό ότι μου απάντησε ο Υπουργός και μάλιστα συγκεκριμένα για τη δυνατότητα δεκατετραήμερης άδειας πατρότητας σύμφωνα με τις διατάξεις των άρθρων 26, 27 του ν.4808. Την ίδια ώρα δεν υπήρξε η εναρμόνιση της νομοθεσίας σε σχέση με τα ζητήματα τα οποία σας έθεσα.

Εάν σήμερα μας λέτε ότι δε χρειάζεται εναρμόνιση της νομοθεσίας για την τετράμηνη άδεια, αυτό είναι διαφορετικό. Όμως, σε μία αποστροφή του λόγου σας μας είπατε ότι χρειάζεται μια προσαρμογή της κωδικοποίησης της νομοθεσίας του Υπουργείου Άμυνας.

Θα ήθελα λοιπόν, στη δευτερομιλία να ξεκαθαρίσουμε τι είναι η δεκατετραήμερη άδεια πατρότητας και πως από τότε παρέχεται απρόσκοπτα με βάση τον τάδε νόμο ή την τάδε υπουργική απόφαση ή την τάδε εγκύκλιο του ΥΠΕΘΑ. Τετράμηνη άδεια, επίσης απρόσκοπτα, δε χρειάζεται νομοθέτηση ή αν χρειάζεται, να μας πείτε πότε θα την κάνετε και σε σχέση με τις υπόλοιπες θεσμικές παρεμβάσεις. Η εννιάμηνη άδεια νομίζω ότι είναι διαφορετικό και είναι θεσμοθετημένο πριν την τετράμηνη, οπότε είναι ξεκάθαρα τα πράγματα ότι είναι κάτι διαφορετικό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Κεγκέρογλου.

Κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε, αξιότιμε κύριε Βουλευτά, νομίζω ότι στην πρωτολογία μου αποτυπώθηκε πλήρως η πραγματικότητα για το ζήτημα που συζητάμε.

Θέλω να το επαναλάβω. Σας ανέπτυξα γιατί επί της ουσίας δεν υφίσταται πρόβλημα με τη χορήγηση των προβλεπόμενων στο άρθρο 27 και 28 του ν.4808/2021 σε σχέση με τις γονικές άδειες στα στελέχη των Ενόπλων Δυνάμεων. Επίσης σας είπα ότι βρίσκεται σε στάδιο επεξεργασίας επικαιροποίησης της σχετικής κοινής υπουργικής απόφασης.

Συναφώς είναι αυτονόητο ότι η άσκηση των σχετικών δικαιωμάτων στελεχών των Ενόπλων Δυνάμεων δεν εξαρτάται από την ολοκλήρωση της ως άνω τροποποίησης, καθώς αυτό καθίσταται ενεργό λόγω της απευθείας υποχρεωτικής εφαρμογής στις Ένοπλες Δυνάμεις σύμφωνα με το ισχύον θεσμικό πλαίσιο.

Εν κατακλείδι δεν υπάρχει αδικία για τα στελέχη των Ενόπλων Δυνάμεων έναντι των υπολοίπων εργαζομένων, καθότι σε κάθε περίπτωση το υφιστάμενο θεσμικό πλαίσιο προβλέπει τη χορήγηση ειδικών και γονικών αδειών για μια σειρά περιπτώσεων, με στόχο, όπως πολύ σωστά αναφέρατε και εσείς, την προστασία και την ενίσχυση του θεσμού της οικογένειας και τη διευκόλυνση του στρατιωτικού προσωπικού, όπως είναι οι προσαυξήσεις στην άδεια ανατροφής τέκνων σε περιπτώσεις πολύδυμων κυήσεων, άγαμων, διαζευγμένων, χήρων γονέων και οι διάφορες διευκολύνσεις του στρατιωτικού προσωπικού με τέκνα ακόμη και σε μεγαλύτερη ηλικία.

Ανεξάρτητα από τα παραπάνω, θα ήθελα να σας πω και το εννοώ πραγματικά ότι εκτιμώ ιδιαιτέρως το ενδιαφέρον σας για τα ζητήματα που άπτονται του προσωπικού των Ενόπλων Δυνάμεων. Σε κάθε περίπτωση, όμως, θέλω να σας διαβεβαιώσω ότι παραμένει εξίσου σημαντικό και μεγάλο το ενδιαφέρον της πολιτικής και στρατιωτικής ηγεσίας του ΥΠΕΘΑ. Αισθάνομαι δε ευτυχής για το επίπεδο αυτής της συνεργασίας που έχει αναπτυχθεί μέσω της παρούσας διαδικασίας με σκοπό και την ανάδειξη, αλλά και επίλυση διαφόρων ζητημάτων που αφορούν στο στρατιωτικό προσωπικό. Και θέλω να σας διαβεβαιώσω, κύριε Βουλευτά, όπως και τα στελέχη μας ότι μέριμνα για εκείνα και τις οικογένειές τους αποτελεί πραγματική προτεραιότητα τόσο για την πολιτική όσο και τη στρατιωτική ηγεσία.

Για εμάς το σύνολο των μέτρων που λαμβάνονται, πολλά από τα οποία μάλιστα θα παρουσιαστούν στο σχέδιο νόμου το οποίο εντός του προσεχούς χρονικού διαστήματος -ήδη ψηφίστηκε στο Υπουργικό Συμβούλιο- θα τεθεί υπ’ όψιν της Βουλής, αφού ολοκληρωθεί η διαδικασία της διαβούλευσης, δεν αποτελεί απλά τη μονόπλευρη διαχείριση του ζητήματος, αλλά μια προέκταση της συνολικής σχεδίασης της επιχειρησιακής ετοιμότητας των Ενόπλων Δυνάμεων όπου το ανθρώπινο δυναμικό μας, όπως πολλές φορές έχω τονίσει, αποτελεί το πλέον πολύτιμο αξιόπιστο οπλικό μας σύστημα.

Για τον λόγο αυτό είμαστε σε διαρκή συνεργασία με τα γενικά επιτελεία τα οποία υποβάλλουν εμπεριστατωμένες εισηγήσεις, πολλές από τις οποίες κατόπιν της ανάλογης επεξεργασίας και μελέτης προχωράει γρήγορα η υλοποίησή τους.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Θα ήθελα να κάνω μια ανακοίνωση στο Σώμα.

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L 114), κύρωση της Σύμβασης μεταξύ του Ελληνικού Δημοσίου της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού - Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών».

Θα συζητηθεί η ενδέκατη με αριθμό 776/15-6-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Άρση αδικίας σε βάρος των τυφλών συνταξιούχων». Στην ερώτηση θα απαντήσει η Υφυπουργός Εργασίας και Κοινωνικών Υποθέσεων, κ. Δόμνα - Μαρία Μιχαηλίδου.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Επαναφέρω προς συζήτηση μέσω αυτής της επίκαιρης ερώτησης ένα θέμα που αφορά στην αδικία εις βάρος των τυφλών συνταξιούχων, που έχει να κάνει με την παροχή επιδόματος, που μέχρι τον Απρίλιο του 2020 που βγήκε έγγραφο του γενικού γραμματέα Αλληλεγγύης και Καταπολέμησης της Φτώχειας, δικαιούντο οι τυφλοί δικηγόροι και αυτοί που ήταν συνταξιούχοι και αυτοί που ήταν εν ενεργεία. Μετά από τη συζήτηση που είχαμε εδώ στη Βουλή υπήρξε εξέλιξη σε σχέση με απόφαση του Διοικητικού Πρωτοδικείου Αθηνών που έκρινε παράνομη την μείωση αυτού του επιδόματος.

Ουσιαστικά, η απόφαση αυτή επιβάλλει την απόσυρση του εγγράφου του γενικού γραμματέα βάσει του οποίου υπήρξε αυτή η δυσμενής μεταβολή για τους τυφλούς. Επιπλέον, στη συζήτηση που είχαμε είχατε δεσμευτεί, κυρία Υπουργέ, ότι θα συζητήσετε με τον Συνήγορο του Πολίτη για τα θέματα που αυτός έθετε και είχε ακριβώς την ίδια άποψη με το διοικητικό πρωτοδικείο που αποφάσισε αργότερα.

Τα ερωτήματα είναι: Κατ’ αρχάς, ήρθατε σε συνεννόηση με τον Συνήγορο του Πολίτη; Δεύτερον, μετά την απόφαση του πρωτοδικείου θα επανεξετάσετε το έγγραφο του γενικού γραμματέα; Τρίτον, ισχύουν οι γενικότερες δεσμεύσεις της Κυβέρνησης ότι θα γίνουν σεβαστές οι αποφάσεις της δικαιοσύνης όχι, όμως, περιμένοντας να τελεσιδικήσουν, αλλά από τον πρώτο βαθμό κιόλας καθώς η Κυβέρνηση έκρινε ήδη ότι ήταν λάθος αυτό που έγινε από τον γενικό γραμματέα;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κύριε Βουλευτά, βεβαίως και σε ένα κράτος δικαίου η συμμόρφωση προς τις δικαστικές αποφάσεις αποτελεί ως γνωστόν ακρογωνιαίο λίθο του δημοκρατικού μας πολιτεύματος. Επομένως, θεωρήστε παρακαλώ ως λήξαν το θέμα που επαναφέρετε στη Βουλή με την ερώτησή σας, καθώς, όπως κι εσείς μόλις είπατε, προσφάτως εκδόθηκε η σχετική δικαστική απόφαση.

Θα ήθελα να τονίσω πως το ζήτημα αυτό είναι πρωτίστως νομικό. Ήταν και είναι ένα ζήτημα νομικής ερμηνείας των διατάξεων της σχετικής υπουργικής απόφασης που διαχωρίζει το επίδομα σε συνταξιούχους δικαιούχους με οπτική αναπηρία και σε μη συνταξιούχους εργαζόμενους με οπτική αναπηρία. Για τους πρώτους προβλεπόταν ένα επίδομα 362 ευρώ, δηλαδή τους συνταξιούχους με οπτική αναπηρία, και στους εργαζόμενους δικηγόρους με αναπηρία όρασης, που αποδεδειγμένα ασκούν τη δικηγορία, προβλεπόταν η καταβολή επιδόματος 697 ευρώ.

Πρόκειται για διατάξεις, αν θέλετε, διττής και αμφιλεγόμενης ανάγνωσης, για διατάξεις που έχρηζαν δικαστικής ερμηνείας και επιτέλους ερμηνεύτηκαν από την αρμόδια δικαστική αρχή. Όπως είπατε κι εσείς και έχω αναφέρει και από το Βήμα αυτό, τον Φεβρουάριο του 2020 σε συνεργασία με την ΗΔΙΚΑ ο ΟΠΕΚΑ προχώρησε για πρώτη φορά σε έλεγχο των στοιχείων των δικαιούχων. Συγκεκριμένα, προχώρησε σε ηλεκτρονική διασταύρωση του ηλεκτρονικού μητρώου των δικαιούχων του ΟΠΕΚΑ με τα ηλεκτρονικά μητρώα συνταξιούχων φορέων κοινωνικής ασφάλισης.

Η διοίκηση του ΟΠΕΚΑ διόρθωσε άμεσα το σφάλμα που τότε εντοπίστηκε κατά τον έλεγχο για εκατόν ογδόντα εννέα συνταξιούχους δικηγόρους οι οποίοι ελάμβαναν το επίδομα εργαζόμενων δικηγόρων που ασκούν δικηγορία αντί για το επίδομα συνταξιούχων.

Το διοικητικό πρωτοδικείο με πολύ πρόσφατη απόφασή του, την απόφαση 5229/2022, έκρινε ότι οι συνταξιούχοι δικηγόροι οι οποίοι εξακολουθούν και ασκούν το επάγγελμα της δικηγορίας δικαιούνται το επίδομα των εργαζομένων και όχι των συνταξιούχων, δηλαδή το επίδομα των 697 ευρώ και όχι των 362 ευρώ.

Η συμμόρφωση, κύριε Κεγκέρογλου, προς τις δικαστικές αποφάσεις δεν τίθεται υπό αμφισβήτηση. Τις δικαστικές αποφάσεις τις σεβόμαστε και φυσικά αμέσως συμμορφωνόμαστε πλήρως ως προς το περιεχόμενό τους. Έτσι, εντός του προσεχούς διαστήματος, το θέμα θα αποσαφηνιστεί και νομοτεχνικά. Το Υπουργείο μας θα προβεί σε όλες τις αναγκαίες ενέργειες προκειμένου να διασφαλίσει όχι μόνο ότι αυτοί οι εκατόν ογδόντα εννέα συμπολίτες μας θα λάβουν το επίδομα που τους αναλογεί σύμφωνα με τη δικαστική κρίση, αλλά κυρίως -που είναι και το μείζον για εμάς- την ασφάλεια δικαίου, τη βεβαιότητα όλων μας περί ορθής ερμηνείας και εφαρμογής των κανόνων δικαίου, τη βεβαιότητα του εκάστοτε συμπολίτη μας, είτε λαμβάνει είτε δε λαμβάνει το συγκεκριμένο προνοιακό επίδομα, τη σιγουριά ότι το επίδομα θα καταβληθεί και μάλιστα θα καταβληθεί στην ώρα του.

Για εμάς η ενίσχυση των ατόμων με αναπηρία, ώστε αυτοί να συμμετέχουν με ίσους όρους στην αγορά εργασίας, είναι θεμέλια προτεραιότητά μας και βρίσκεται στον πυρήνα της εθνικής στρατηγικής για την αποϊδρυματοποίηση. Τα άτομα με αναπηρία δεν έχουν ανάγκη τη συμπόνια μας, έχουν ανάγκη την ενεργή στήριξή μας ώστε να ζήσουν με αξιοπρέπεια.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, κυρία Υπουργέ, έχω το έγγραφο του Συνηγόρου του Πολίτη από 8 Οκτωβρίου του 2020 με βάση το οποίο η διοίκηση του ΟΠΕΚΑ έδειξε, όπως γνωρίζετε πολύ καλά, να επιζητεί τη συμμόρφωση, την οποία όμως συμμόρφωση δεν υλοποίησε λόγω του ότι η πολιτική ηγεσία του Υπουργείου ουσιαστικά, διά του γενικού γραμματέα, αντέδρασε σε αυτή τη συμμόρφωση.

Άρα, μια πρώτη συμμόρφωση στον Συνήγορο του Πολίτη δεν έγινε. Εκτός εάν πλέον δεν θεωρείται ο Συνήγορος του Πολίτη ότι και νομικά τεκμηριώνει την άποψή του και συμπεριφέρεται είτε πολιτικά, είτε με άλλους τρόπους. Ένα λοιπόν είναι αυτό.

Και θα ήθελα να σας καταθέσω ξανά την έκθεση του Συνηγόρου του Πολίτη.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχεται στη συνέχεια η απόφαση του Διοικητικού Πρωτοδικείου Αθηνών η οποία, όπως αποδεχτήκατε, έρχεται να πει ότι είναι λάθος αυτό που έγινε από τον γενικό γραμματέα και θα πρέπει οι συνταξιούχοι να λαμβάνουν το επίδομα του εργαζόμενου με την έννοια ότι τα επιδόματα αυτά έχουν ουσιαστικά απεμπλακεί από οικονομικά και άλλα κριτήρια και αφορούν το άτομο και την αναπηρία του.

Το ερώτημα συγκεκριμένα πλέον, και θα ήθελα να καταθέσω και την απόφαση του Διοικητικού Πρωτοδικείου Αθηνών για τα Πρακτικά, μετά την τοποθέτησή σας ότι θα συμμορφωθεί το Υπουργείο και θα προβεί το επόμενο διάστημα ουσιαστικά σε νομοθετική ρύθμιση και προσαρμογή ή δεν ξέρω με ποιον άλλον τρόπο -μπορεί και με κανονιστική απόφαση- το ερώτημα, λοιπόν, είναι -γιατί δεν αναφερθήκατε- αν θα αποδεχθείτε την απόφαση του Διοικητικού Πρωτοδικείου ή αν θα προβάλετε ένσταση και θα πάμε σε διαδικασία για να τελεσιδικήσει. Αυτό είναι το ερώτημα.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ, λοιπόν, δεν είναι νομικό πλέον το θέμα, αλλά είναι πολιτικό. Υπάρχει μια γενικότερη στάση της Κυβέρνησης, η οποία έχει δείξει ενδιαφέρον για τα άτομα με αναπηρία. Στη γενικότερη αυτή στάση της Κυβέρνησης βάζω και τον κ. Γεραπετρίτη και το Υπουργείο Εργασίας που είναι το καθ’ ύλην αρμόδιο. Πρέπει να έχουμε μια ξεκάθαρη απάντηση για το εάν θα προβείτε σε αξιοποίηση νομικίστικων διαδικασιών ή δικαστικών διαδικασιών ή αν θα συμμορφωθείτε άμεσα με βάση αυτές τις δύο αποφάσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Κεγκέρογλου.

Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κύριε Κεγκέρογλου, νομίζω ότι ήμουν πολύ σαφής. Αμέσως νομοτεχνικά το Υπουργείο προσαρμόζεται στην απόφαση του δικαστηρίου. Το συγκεκριμένο δικαστήριο, το πρωτοδικείο, έκρινε ότι οι δικαιούχοι ανάπηροι με αναπηρία όρασης πρέπει να θεωρούνται από το Υπουργείο, και συγκεκριμένα από το νομικό πρόσωπο δημοσίου δικαίου, τον ΟΠΕΚΑ, ως εργαζόμενοι και όχι ως συνταξιούχοι. Άρα, άμεσα - και όταν σας λέω άμεσα εννοώ πως ήδη ετοιμάζουμε την αντίστοιχη υπουργική απόφαση και εγκύκλιο- οι άνθρωποι αυτοί θα θεωρηθούν εργαζόμενοι και θα πάρουν το επίδομα των 697 ευρώ. Έτσι, θα πάρουν το διπλό επίδομα.

Οι θέσεις μας, κύριε Κεγκέρογλου, είναι σαφείς. Το ίδιο σαφείς είναι και οι ενέργειές μας. Μέχρι πρότινος για τους συγκεκριμένους συμπολίτες μας με αναπηρία όρασης το επιστημονικό επίδομα τυφλότητας προβλεπόταν για τους πτυχιούχους των ανωτάτων εκπαιδευτικών ιδρυμάτων του πανεπιστημιακού τομέα.

Απόδειξη της πολιτικής μας βούλησης για την αποτελεσματική και ενεργή κοινωνική στήριξη της πολιτείας, και εδώ το Υπουργείο Εργασίας και Κοινωνικών Υποθέσεων και συγκεκριμένα στο κομμάτι της αναπηρίας που είναι υπεύθυνο το Υφυπουργείο Κοινωνικών Υποθέσεων, είναι αυτό που κάναμε, ότι δηλαδή υλοποιήσαμε τις δεσμεύσεις μας και προσφάτως θεσμοθετήσαμε την επέκταση του επιδόματος αυτού και στους πτυχιούχους ανώτερων σχολών του τεχνολογικού τομέα, τα πρώην ΤΕΙ δηλαδή.

Οπότε, το συγκεκριμένο επίδομα -είτε τα 697 ευρώ είτε τα 362 ευρώ- που μέχρι πρότινος το έπαιρναν οι απόφοιτοι των ΑΕΙ, πλέον συμπολίτες μας με αναπηρία όρασης, οι οποίοι είναι και απόφοιτοι ΤΕΙ μπορούν να παίρνουν το ίδιο αυξημένο επίδομα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Ανακοινώνεται προς το Σώμα ότι δε θα συζητηθούν κατόπιν συνεννόησης:

Πρώτον, η δεύτερη με αριθμό 779/16-6-2022 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ**.** Νεκτάριου Σαντορινιού προς την Υπουργό Πολιτισμού και Αθλητισμού, με θέμα: «Να υλοποιηθούν άμεσα οι υποσχέσεις δήμου και περιφέρειας για το Κλειστό Γυμναστήριο Αρχαγγέλου».

Δεύτερον, η δέκατη τέταρτη με αριθμό 803/20-6-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, μεθέμα: «Την ουσιαστική στήριξη των ομοσπονδιών του ναυταθλητισμού».

Τρίτον, η δεύτερη με αριθμό 771/14-6-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του ΠΑΣΟΚ - Κινήματος Αλλαγής κ. Ανδρέα Λοβέρδου προς τον Υπουργό Περιβάλλοντος και Ενέργειας, με θέμα: «Ανακύκλωση και διαχείριση απορριμμάτων στο αεροδρόμιο του Ηρακλείου της Κρήτης».

Τέταρτον, η τρίτη με αριθμό 791/20-6-2022 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Περιβάλλοντος και Ενέργειας, με θέμα: «Την πυρκαγιά στη Νέα Καρβάλη, την αντεργατική επίθεση και τη μη τήρηση των υποχρεώσεων της “ENERGEAN OIL”».

Πέμπτον, η δωδέκατη με αριθμό 802/20-6-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Τα επικίνδυνα σχέδια εγκατάστασης ανεμογεννητριών στην Κρήτη».

Έκτον, η πρώτη με αριθμό 4890/26-4-2022 αναφορά - ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Περιβάλλοντος και Ενέργειας, με θέμα: «Νομοθετική ρύθμιση για αξιοποίηση της ενέργειας που παράγεται από φωτοβολταϊκά στον Δήμο Αγ. Δημητρίου».

Έβδομον, η πέμπτη με αριθμό 5315/20-5-2022 αναφορά - ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Καμμία μέριμνα για τα επαγγελματικά δικαιώματα των αποφοίτων των Τμημάτων Επιστήμης των Υλικών και Επιστήμης και Τεχνολογίας των Υλικών».

Όγδοον, η δέκατη όγδοη με αριθμό 786/17-6-2022 επίκαιρη ερώτηση δεύτερου κύκλου του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υφυπουργό στον Πρωθυπουργό αρμόδιο για θέματα Κρατικής Αρωγής και Αποκατάστασης, με θέμα: «Δέκα μήνες μετά τις καταστροφικές πυρκαγιές του περασμένου Αυγούστου, αγνοείται η τύχη του σχεδίου ανασυγκρότησης για την Ηλεία».

Δε θα συζητηθεί, επίσης, λόγω κωλύματος του Βουλευτή, η όγδοη με αριθμό 801/20-6-2022 επίκαιρη ερώτηση δεύτερου κύκλου, του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Δικαιοσύνης, με θέμα: «Την ανέγερση του νέου δικαστικού μεγάρου Ηρακλείου (Δ.Μ.Η.)».

Στις επόμενες δύο επίκαιρες ερωτήσεις θα απαντήσει ο Αναπληρωτής Υπουργός Οικονομικών, ο κ. Θεόδωρος Σκυλακάκης.

Και ξεκινάμε με την τρίτη με αριθμό 770/10-6-2022 επίκαιρη ερώτηση πρώτου κύκλου του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Οικονομικών, με θέμα: «Άμεση καταβολή των αποζημιώσεων στις επιχειρήσεις της Χαλκιδικής που επλήγησαν από τη θεομηνία της 10ης Ιουλίου του 2019».

Κύριε Πάνα, έχετε τον λόγο για την πρωτολογία σας.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, στην περιοχή μου στη Χαλκιδική, όπως και σε άλλες περιοχές της Ελλάδας, υπάρχει μια έκφραση που λέει: «Κάλλιο αργά παρά ποτέ» και γι’ αυτόν τον λόγο χαιρετίζω σήμερα την υπουργική απόφαση, η οποία εκδόθηκε την περασμένη Πέμπτη στις 23-6 που αφορά τις αποζημιώσεις των πληγέντων από τον ανεμοστρόβιλο και την πλημμύρα της 10ης Ιουλίου του 2019. Και για να ευλογήσουμε λίγο τα γένια μας αυτή έγινε ύστερα από πολλές ερωτήσεις και κοινοβουλευτικές αναφορές, οι οποίες υπήρξαν καθώς και λίγες μέρες πριν την επίκαιρη ερώτησή μου, η οποία κατατέθηκε στις 10-6-2022.

Δε θέλω να μπω σε λεπτομέρειες για τις ανυπολόγιστες ζημιές της θεομηνίας, καθώς νομίζω ότι σας είναι ήδη γνωστές. Θα τονίσω, όμως, ότι με τη μεγάλη θεομηνία και τη μεγάλη έκταση, η οποία υπήρξε οι κάτοικοι της Χαλκιδικής και οι καλλιέργειές τους και ένας μεγάλος αριθμός επιχειρήσεων είχαν ανυπολόγιστες ζημιές.

Σε επίκαιρη μου ερώτηση, λοιπόν, πριν από ενάμιση χρόνο, ζήτησα από τον αρμόδιο Υπουργό να με ενημερώσει για το ακριβές στάδιο της διαδικασίας καταβολής των αποζημιώσεων των επιχειρήσεων που επλήγησαν από τη θεομηνία της 10ης Ιουλίου και ταυτόχρονα αιτήθηκα να επισπευστεί η διαδικασία εκταμίευσης των νέων σχετικά κονδυλίων και να δοθούν οι άμεσα αποζημιώσεις στους δικαιούχους.

Ο τότε Υφυπουργός Οικονομικών, ο κ. Ζαββός αναγνώρισε την καθυστέρηση στην καταβολή των αποζημιώσεων και τόνισε ότι αυτό οφείλεται σε ελλείψεις στα δικαιολογητικά. Επίσης, σημείωσε ότι μόλις την 27η Ιανουαρίου του 2021 η Περιφέρεια Κεντρικής Μακεδονίας απέστειλε τις καταστάσεις των πληγέντων επιχειρήσεων στην αρμόδια υπηρεσία του Υπουργείου Οικονομικών.

Έπειτα, λοιπόν, από τρία έτη θα ήθελα να σας ρωτήσω για ποιους λόγους, παρά τις ενέργειες που έχουν γίνει από την πλευρά σας, προέκυψε η καθυστέρηση τόσων ετών στην απόδοση των αποζημιώσεων στους πληγέντες επιχειρηματίες, αλλά και σε όσους δικαιούνται τις σχετικές αποζημιώσεις λόγω της θεομηνίας του 2019 στη Χαλκιδική.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ τον αξιότιμο Βουλευτή της Αντιπολίτευσης για τις παρατηρήσεις του.

Να πούμε ένα θετικό στοιχείο ότι κάνουμε τη συζήτηση, αφού έχει δημοσιευθεί η σχετική υπουργική απόφαση. Η γνώμη μου είναι ότι γενικότερα πρέπει να είναι πιο γρήγορες οι υπηρεσίες σε όλες αυτές τις διαδικασίες. Βλέπω εδώ ότι η τελική επικαιροποιημένη κατάσταση έφτασε μία φορά, στις 27-1-21, ήταν η συγκεντρωτική κατάσταση όπως είπατε και εσείς στην ερώτηση, μετά η διορθωμένη κατάσταση μετά από παρατηρήσεις έφτασε περίπου ένα χρόνο μετά στις 27-12-21 και η τελική επικαιροποιημένη κατάσταση στις 10-6-22.

Συνεπώς, έχουμε μια πολύ αργή διαδικασία. Ελπίζω στο μέλλον να είναι πολύ ταχύτερες οι διαδικασίες. Η μόνη μου πρόσθετη παρατήρηση είναι ότι όταν ακούω την έννοια «ανυπολόγιστη ζημιά», αυτή με αγχώνει, γιατί δουλειά μας στο γενικό λογιστήριο είναι να υπολογίζουμε τις ζημίες, και ελπίζω να γίνει και αυτό στη συγκεκριμένη περίπτωση όταν θα έρθει σε εμάς, για να μπορέσουμε να βοηθήσουμε τους ανθρώπους εγκαίρως.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Κύριε Υπουργέ, εκτιμώ ιδιαίτερα την απάντησή σας, η οποία είναι απόλυτα ειλικρινής. Όπως εκτιμώ και τον τεχνικό χαρακτήρα των απόψεών σας, τον οποίο τον παρακολουθώ.

Θέλω να σας πω ότι η εν λόγω υπουργική απόφαση είναι ένα πολύ σημαντικό βήμα για την ανακούφιση των πληγέντων. Και θα μου επιτρέψετε να πω κάποια χαρακτηριστικά της συγκεκριμένης απόφασης και κάποια σημεία που νομίζω ότι και εσείς τα έχετε παρατηρήσει. Επίσης, νομίζω ότι επειδή έχουμε μπροστά μας και μια σειρά τέτοιων διαδικασιών λόγω της κλιματικής αλλαγής, ίσως θα πρέπει να υπάρχει και ένα πλαίσιο πλέον, σ' ό,τι αφορά τις αποζημιώσεις και τις διαδικασίες, που να είναι πιο γρήγορο. Θα σας πω μόνο ότι προβλέπονται αποζημιώσεις μόνο στο 30% του συνόλου της εκτιμηθείσας ζημιάς, ενώ ταυτόχρονα η καταβολή των αποζημιώσεων ορίζεται να γίνει σε βάθος χρόνου τεσσάρων ετών από τη θεομηνία. Δηλαδή υπολογίστε το χρονικό διάστημα!

Θα πρέπει να σας πω, επίσης, ότι υπήρχαν, για παράδειγμα, άλλες θεομηνίες που καλώς κινηθήκαμε πολύ πιο γρήγορα, όπως ο «Ιανός» στην Καρδίτσα τον Σεπτέμβριο του 2020. Εκεί οι αποφάσεις εκδόθηκαν εντός του 2021, με μεγαλύτερο ποσοστό αποζημίωσης από ό,τι η Χαλκιδική, αλλά αυτό είναι κάτι το οποίο υπολογίζεται, όπως είπατε σωστά. Επίσης, μας εντυπωσιάζει το γεγονός πως στο άρθρο 5 του προαναφερθέντος ΦΕΚ η προσκόμιση των δικαιολογητικών ορίζεται να γίνει εντός δύο μηνών από την έκδοση του ΦΕΚ. Άρα, οι όροι οι οποίοι υπάρχουν είναι λίγο δυσχερείς για τους πολίτες της Χαλκιδικής.

Νομίζω, λοιπόν, ότι για να είμαστε ουσιαστικοί από αυτή την κουβέντα, θεωρώ ότι θα πρέπει από δω και πέρα να υιοθετηθεί ένα πλαίσιο πολύ πιο γρήγορο, σ' ό,τι αφορά τις αποζημιώσεις, που θα αφορά ανεξαρτήτως όλες τις περιοχές, δηλαδή ένας ουσιαστικός μηχανισμός στήριξης που θα πιέζει και τις περιφέρειες και τους δήμους να κάνουν πολύ πιο γρήγορη καταγραφή, ώστε να μην έχουμε δύο μέτρα και δύο σταθμά για άλλες περιοχές. Από κει και πέρα, θα πρέπει οι περιοχές, όπως η Χαλκιδική, όταν έχουν να αντιμετωπίσουν τέτοιες διαδικασίες και τέτοια συμβάντα να ενισχύονται, ώστε η επιστροφή στην κανονικότητα να τονώνει την τοπική ανάπτυξη. Γιατί ξέρετε πολύ καλά ότι, παρ’ όλο που είμαστε μια τουριστική περιοχή που έχουμε βιώσει και εμείς τις δυσκολίες του κορωνοϊού, είμαστε και μία αγροτική περιοχή η οποία είχε μεγάλα προβλήματα λόγω της κλιματικής αλλαγής και των καλλιεργειών, συν τη μεγάλη αυτή καταστροφή που είχαμε το 2019. Νομίζω ότι είναι άκομψο για όλους μας να συζητάμε για καταστροφές του 2019 στα τέλη του 2022.

Κρατάμε το θετικό. Εγώ είμαι ικανοποιημένος που έγινε το πρώτο βήμα. Θα πρέπει να καθοριστούν και κάποιες τεχνικές λεπτομέρειες. Και νομίζω ότι εδώ μέσα από τη Βουλή θα πρέπει να μπει και ένα συγκεκριμένο θεσμικό πλαίσιο που θα αφορά όχι μόνο τους πολίτες της Χαλκιδικής, σ' ό,τι αφορά τις αποζημιώσεις, αλλά και τους πολίτες όλης της χώρας.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ πολύ.

Να πω ότι το πρόβλημα των φυσικών καταστροφών -δημοσιονομικά αυτή είναι η δική μου αρμοδιότητα- είναι εξαιρετικά επικίνδυνο στο μέλλον, διότι η κλιματική αλλαγή είναι κάτι που έχει κλειδώσει για τα επόμενα είκοσι χρόνια. Δηλαδή ό,τι κάνουμε σήμερα αρχίζει και επηρεάζει σε παγκόσμιο επίπεδο τα πράγματα μετά από είκοσι με τριάντα χρόνια από πλευράς μοντέλων κλιματικής αλλαγής. Τα κόστη ήδη είναι πάρα πολλά. Το βλέπουμε αυτό, σε σχέση με τον ΕΛΓΑ, ο οποίος κατακλύζεται από δαπάνες που υπερβαίνουν κατά πολύ τον προϋπολογισμό του και τις δυνατότητές του. Όμως, δεν είναι μόνο οι καταστροφές οι αγροτικές. Η κλιματική αλλαγή φέρνει και άλλες καταστροφές, όπως είπαμε. Και θα πρέπει να συζητήσουμε πράγματι ξανά όλο το πλαίσιο αυτό για τις φυσικές καταστροφές.

Εμείς ως Κυβέρνηση πήραμε κάποια δραστικά μέτρα. Και ως Υπουργείο Οικονομικών βάλαμε στην άκρη στο Πρόγραμμα Δημοσίων Επενδύσεων 300 εκατομμύρια ευρώ ετησίως για φυσικές καταστροφές. Όμως, θα πρέπει να δούμε και πολλά άλλα θέματα, όπως είναι η ανθεκτικότητα καλλιεργειών. Τώρα βγαίνει ένα πρόγραμμα με το Ταμείο Ανάκαμψης για αναδιάρθρωση καλλιεργειών. Έχει βγει δηλαδή και θα κατατεθούν κάποια στιγμή οι προτάσεις. Έχουμε ταυτόχρονα τις δαπάνες, που κάνουμε μεγάλες, για άρδευση, που και αυτή είναι ένα πολύ σημαντικό κομμάτι σε αυτήν την υπόθεση. Έχουμε τις παρεμβάσεις που κάνουμε για την προστασία των δασών.

Προφανώς και από την οπτική γωνία των υπηρεσιών, πρέπει να πάμε σε πολύ μεγαλύτερες ταχύτητες σε αυτή την υπόθεση. Βέβαια να ξέρουμε ότι η επιτάχυνση είναι συνάρτηση και της ποιότητας των στοιχείων που κρατούν οι επιχειρήσεις. Και εκεί έχουμε αδυναμίες ως επιχειρηματική κοινότητα. Ας πούμε ότι πάρα πολλές επιχειρήσεις δυσκολεύονται να αποδείξουν την πραγματική ζημιά που έχει επέλθει, ιδίως όταν έχουμε και αυθαίρετες κατασκευές και όλα αυτά που ξέρουμε ότι έχουμε συνήθως σε αυτές τις περιπτώσεις. Είναι μια δύσκολη υπόθεση που απαιτεί από κοινού δουλειά.

Εκτιμώ και τη δουλειά που κάνει ο αξιότιμος Βουλευτής της Αντιπολίτευσης, θέτοντας τις συγκεκριμένες ερωτήσεις και παρακολουθώντας από κοντά την υλοποίηση, ως και οφείλει να κάνει εκπροσωπώντας τους ψηφοφόρους του.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Προχωράμε στην τρίτη με αριθμό 5271/206/ 18-5-2022 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Αποζημίωση νυχτερινής απασχόλησης».

Κύριε Κεγκέρογλου, έχετε το λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, το προσωπικό των Ενόπλων Δυνάμεων βρίσκεται διαχρονικά πάντα στις επάλξεις για να αντιμετωπίσει οποιαδήποτε κατάσταση που απορρέει από τη θεσμική αποστολή του, σε συνδυασμό πάντα με το προσφερόμενο κοινωνικό του έργο. Η πολιτεία έχει αναγνωρίσει τις ειδικές συνθήκες εργασίας του προσωπικού αυτού και έχει θεσπίσει μια σειρά από ειδικά μέτρα. Συγκεκριμένα και με τις διατάξεις του ν.4472/17 άρθρο 127 προβλέφθηκε η καταβολή ειδικής αποζημίωσης για τη νυχτερινή απασχόληση των στελεχών των Ενόπλων Δυνάμεων. Και ενώ προβλέπεται θεσμικά και νομοθετικά αυτή η καταβολή της ειδικής αποζημίωσης, στην πράξη δεν ισχύει γιατί δεν έχει υλοποιηθεί μέσω κάποιας κανονιστικής απόφασης, η οποία εκκρεμεί από την ψήφιση του νόμου αυτού και μετά.

Με πληθώρα κοινοβουλευτικών ελέγχων και κατά το έτος 2019 και κατά το έτος 2020, με τελευταία την ερώτησή μου στις 18-5-2022, αλλά και την αναφορά στις 16-2-2022 που προηγήθηκε, εκθέσαμε τους λόγους βάσει των οποίων οφείλει το Υπουργείο Οικονομικών να εγκρίνει, να συνυπογράψει την κοινή υπουργική απόφαση ή, εν πάση περιπτώσει, η Κυβέρνηση οφείλει να εκδώσει κοινή υπουργική απόφαση και να συμπεριλάβει στον προϋπολογισμό εκάστου έτους το ποσό για την αποζημίωση της νυκτερινής απασχόλησης των στελεχών των Ενόπλων Δυνάμεων.

Εδώ έχουμε το φαινόμενο, όμως, ο Υπουργός Εθνικής Άμυνας να μάς ενημερώνει ότι το Υπουργείο Εθνικής Άμυνας έχει στείλει σχέδιο ΚΥΑ με θέμα: «Καθορισμός του ανώτατου ορίου ωρών νυκτερινής απασχόλησης και των όρων και προϋποθέσεων χορήγησης της ειδικής αποζημίωσης ανά ώρα νυχτερινής απασχόλησης για το στρατιωτικό προσωπικό των Ενόπλων Δυνάμεων», αλλά το Υπουργείο Οικονομικών δεν έχει κάνει αποδεκτό αυτό το σχέδιο, το έχει επιστρέψει ανυπόγραφο στο επισπεύδουν Υπουργείο και δεν έχει καταγράψει το δικό του σχέδιο, τη δική του άποψη για το πώς πρέπει να είναι αυτή η κοινή υπουργική απόφαση, το περιεχόμενό της εν πάση περιπτώσει, προκειμένου να υλοποιηθεί η νομοθετική πρόβλεψη.

Δεδομένου ότι έχουν περάσει τρία χρόνια διακυβέρνησης -γιατί η επιστροφή έγινε επί προηγούμενης κυβέρνησης αλλά τώρα έχουν περάσει τρία χρόνια- δικά σας και δεν έχετε δώσει απαντήσεις στην πράξη, δεν έχετε προβεί στην έκδοση της ΚΥΑ, δεν έχετε προβλέψει αυτά που πρέπει να καταβάλλονται στο στρατιωτικό προσωπικό κάθε χρόνο για τη νυχτερινή απασχόληση, το ερώτημα είναι συγκεκριμένο και αφορά την υποχρέωση που έχετε να εφαρμοστεί ο ν.4472/2017 για την καταβολή ειδικής αποζημίωσης για τη νυχτερινή απασχόληση.

Θα εκδώσετε επιτέλους την κοινή υπουργική απόφαση η οποία προβλέπεται από το νόμο; Πότε θα γίνει αυτό; Και γιατί μέχρι τώρα θεωρείτε το προσωπικό των Ενόπλων Δυνάμεων δεύτερης κατηγορίας μάλιστα σε μια περίοδο που οξύνεται η επιθετική ρητορική της Τουρκίας και όχι μόνο;

Έχουμε σαφείς προκλήσεις σε διεθνές επίπεδο. Και πραγματικά πρέπει και για τα θέματα αυτά η πολιτεία ενωμένη να δείχνει το μέγιστο ενδιαφέρον για τις Ένοπλες Δυνάμεις και το ανθρώπινο δυναμικό. Δεν είναι μόνο κανόνια, Μπελαρά και Ραφάλ η αποτρεπτική δύναμη των Ενόπλων Δυνάμεων. Είναι κυρίως το ανθρώπινο δυναμικό. Όχι άλλη απαξίωση, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κατ’ αρχάς να πούμε λίγο το ιστορικό. Το 2018 διαβίβασε στο Υπουργείο Οικονομικών -δεν ήμασταν τότε εμείς κυβέρνηση- ένα σχέδιο υπουργικής απόφασης του Υπουργείου Εθνικής Άμυνας. Το σχέδιο αυτό επεστράφη ανυπόγραφο από την προηγούμενη κυβέρνηση, καθώς η προκαλούμενη από την υλοποίηση της προτεινόμενης κοινής υπουργικής απόφασης δαπάνη για το οικονομικό έτος 2018 ήταν πέραν των προβλέψεων του εκτελούμενου για το εν λόγω έτος προϋπολογισμού του Υπουργείου Εθνικής Άμυνας και τυχόν υπέρβαση των εγγεγραμμένων πιστώσεων θα βρισκόταν σε αντίθεση με το Μεσοπρόθεσμο Πρόγραμμα Δημοσιονομικής Σταθερότητας 2019-2022.

Έκτοτε πέρασε όντως, κύριε Κεγκέρογλου, πολύς καιρός. Αυτό που συνέβη είναι ότι η χώρα αντιμετώπισε τεράστιες δημοσιονομικές δαπάνες για λόγους πανδημίας και ταυτόχρονα και για τα επόμενα τουλάχιστον μέχρι το 2027 αύξησε το Υπουργείο Οικονομικών τις οροφές του Υπουργείου Εθνικής Αμύνης πάρα πολύ, δίνοντας τη δυνατότητα και να προχωρήσει στους αναγκαίους εξοπλισμούς και να προχωρήσει σε ό,τι αναγκαίο θεωρούσε εντός των προβλέψεων του μεσοπρόθεσμου που από τη δική μας πλευρά πλέον είχαμε για θέματα προσωπικού.

Αυτή τη στιγμή έχουμε μία επιπλέον χειροτέρευση της κατάστασης, διότι οι δαπάνες των Ενόπλων Δυνάμεων αυξάνονται πέραν αυτών, που είχαμε προβλέψει για λόγους καυσίμων και θα πρέπει να βρεθεί δημοσιονομικός χώρος -ούτως ή άλλως, όπως ξέρετε, δεν υπάρχει- για να καλυφθούν και οι ανάγκες αυτές των καυσίμων, που αντιλαμβάνεστε ότι έχουν προτεραιότητα σε σχέση με οποιαδήποτε άλλη δαπάνη.

Είναι λοιπόν καθαρά θέμα δημοσιονομικού χώρου. Όταν το επιτρέψουν οι δημοσιονομικές συνθήκες, προφανώς ο νόμος πρέπει να εφαρμοστεί.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Τον λόγο έχει ο κ. Κεγκέρογλου για την δευτερολογία του.

**ΒΑΣΙΛΕΙΟΣ ΚΕΚΓΕΡΟΓΛΟΥ:** Κύριε Πρόεδρε, η απάντηση προφανώς όχι μόνο δεν είναι ικανοποιητική αλλά είναι και προσβλητική για τις Ένοπλες Δυνάμεις και τα στελέχη τους.

Η απόρριψη της ΚΥΑ του 2018 συνοδεύτηκε από αντιδράσεις όλων των κομμάτων. Και συγκεκριμένα το κόμμα που έχει τη διακυβέρνηση της χώρας σήμερα δια του τομεάρχη άμυνας τότε του κ. Κικίλια χαρακτήρισε «ψίχουλα» την αποζημίωση των 2,77 ευρώ την ώρα νυχτερινής απασχόλησης, την οποία προέβλεπε το συγκεκριμένο σχέδιο ΚΥΑ.

Για να μην υπάρχει δημοσιονομικός χώρος κατά τον κύριο Υπουργό και σήμερα σημαίνει ότι το 2,77 πλέον από την Κυβέρνηση της Νέας Δημοκρατίας θεωρείται πάρα πολύ υψηλό, ενώ τότε το χαρακτήριζε «ψίχουλα» ο κ. Κικίλιας. Ένα ερώτημα είναι λοιπόν, τι από τα δύο ισχύει, οι δηλώσεις της τότε ηγεσίας της Νέας Δημοκρατίας δια του κ. Κικίλιας ή οι δηλώσεις του Υπουργού σήμερα της Κυβέρνησης που έρχεται να μας πει ότι όχι μόνο δεν ήταν «ψίχουλα» αλλά ήταν και πάρα πολύ υψηλά και δεν έχουμε σήμερα δημοσιονομικό χώρο;

Συγκεκριμένα όμως θέλουμε να μας πει ποιος είναι ο δημοσιονομικός χώρος που αναζητεί ετησίως. Είναι 10 εκατομμύρια, 15 εκατομμύρια, 20 εκατομμύρια, 30 εκατομμύρια, 100 εκατομμύρια, 1 εκατομμύριο; Ποιος είναι ο δημοσιονομικός χώρος ο οποίος δεν υπάρχει για το ανθρώπινο δυναμικό των Ενόπλων Δυνάμεων;

Τώρα έχουμε στην Επιτροπή Εξοπλιστικών Προγραμμάτων έναν αριθμό δώδεκα προγραμμάτων αναγκαίων για τη χώρα για την αποτρεπτική ισχύ των Ενόπλων Δυνάμεων τα οποία έχουν κάποιο ύψος. Λόγω της εμπιστευτικότητας δεν μου επιτρέπεται να πω το ύψος και το είδος των προγραμμάτων που συζητάμε. Αλλά είναι δισεκατομμύριο και πάνω. Δεν λέω αν είναι ένα ή δύο. Και δεν αναφέρομαι στα μεγάλα εξοπλιστικά που αφορούν αεροπλάνα, φρεγάτες κ.λπ.. Αναφέρομαι σε άλλα.

Όταν, λοιπόν, οι άνθρωποι που καλούνται να υλοποιήσουν και να αξιοποιήσουν εξοπλιστικά προγράμματα των 10 και 15 δισεκατομμυρίων -τα συγκεκριμένα που ξέρουμε και αυτά που δημοσιοποιούνται και αυτά που δεν δημοσιοποιούνται- που η χώρα αναγκάζεται να υλοποιεί για να έχει μια ισχυρή αποτρεπτική ισχύ, δεν μπορεί να έρχεται το Υπουργείο Οικονομικών διαχρονικά και επί ΣΥΡΙΖΑ, βεβαίως, και επί Νέας Δημοκρατίας και να μας λέει το ίδιο πράγμα, με τη διαφοροποίηση που είπα σε σχέση με την τοποθέτησή σας. Μας εξέπληξε η τοποθέτησή σας ότι ήταν πολλά αυτά που έδινε ο ΣΥΡΙΖΑ. Μας εξέπληξε.

Ερχόμαστε λοιπόν σήμερα και θέλουμε συγκεκριμένες απαντήσεις και αν αυτή σας η απάντηση είναι άποψη προσωπική, εάν είναι της πολιτικής ηγεσίας του Υπουργείου Οικονομικών ή αν έχει τεθεί στο ΚΥΣΕΑ. Διότι είναι πάρα πολύ σοβαρό το θέμα. Το ανθρώπινο δυναμικό των Ενόπλων Δυνάμεων είναι ο υπ’ αριθμόν ένας παράγοντας για την αποτρεπτική ισχύ της χώρας και λέτε ότι ψάχνετε δημοσιονομικό χώρο για κάποιο ποσό του εκατομμυρίου ή χιλιάδων; Πείτε μας πόσο είναι!

Λοιπόν, κύριε Πρόεδρε, θεωρώ ότι ο κύριος Υπουργός το καλύτερο που έχει να κάνει -και αυτό ζητάω- είναι να πει ότι θα συζητήσει το θέμα και με την πολιτική ηγεσία όχι μόνο του Υπουργείου Οικονομικών αλλά και του Μαξίμου για να δώσουμε μια συνολική απάντηση σε συνδυασμό με τις ανάγκες της χώρας τούτη την περίοδο τουλάχιστον όπως λέμε, ότι πρέπει με κάθε τρόπο να έχουμε εθνική ισχύ. Και εθνική ισχύ δεν είναι μόνο τα κανόνια.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κατ’ αρχάς θα ήθελα να παρακαλέσω να μην διαστρέφονται όσα λέω. Δεν είπα ότι ήταν λίγα ή πολλά. Είπα ότι έχουν αλλάξει οι δημοσιονομικές συνθήκες. Και δεν χρειάζεται κανείς μεγάλη προσπάθεια για να αντιληφθεί ότι έχουν αλλάξει οι δημοσιονομικές συνθήκες από το 2018. Έχει μεσολαβήσει η πανδημία με τεράστια δημοσιονομική επιβάρυνση. Έχει μεσολαβήσει η εξέλιξη με την Τουρκία και μία τεράστια άνοδος των ορόφων των δαπανών των Ενόπλων Δυνάμεων, την οποία την ξέρετε πάρα πολύ καλά, την οποία έχει προγραμματίσει το Υπουργείο των Οικονομικών και στην οποία περιλαμβάνονται και θέματα προσωπικού. Για παράδειγμα τις προάλλες δόθηκε αυτή η βοήθεια στους πιλότους ακριβώς που θα αξιοποιήσουν αυτό τον εξοπλισμό τον οποίο αγοράζουμε.

Και προσέθεσα ότι ειδικά για φέτος έχουμε πολύ μεγάλες πρόσθετες δαπάνες για καύσιμα και ακόμη είμαστε στη μέση και δεν ξέρουμε τι τέξεται η επιούσα. Αυτή η δημοσιονομική πραγματικότητα δεν πρέπει να διαφεύγει της προσοχής της αντιπολίτευσης και είναι πολύ απλό να λέει κανείς «δώστε αυτά τα χρήματα». Εμείς πρέπει να βρούμε τον τρόπο για να δοθούν και τον χρόνο για να δοθούν. Φέτος είναι μία πολύ δύσκολη χρονιά από αυτή την άποψη.

Ελπίζω να υπάρξει ο χώρος μέσα στο πλαίσιο των «οροφών» που έχει το Υπουργείο Εθνικής Άμυνας στο μεσοπρόθεσμο, για να προχωρήσει και αυτή η εκκρεμότητα και να βοηθηθούν τα στελέχη των Ενόπλων Δυνάμεων.

Όμως, σήμερα που μιλάμε δεν μπορώ να δώσω θετική απάντηση. Ελπίζω στο μέλλον -και όχι στο πολύ μακρινό- ιδίως αν έχουμε μια αποκλιμάκωση στα άλλα μέτωπα, τα οποία μας κατατρώγουν δημοσιονομικά, να μπορέσουμε να έχουμε μια θετική εξέλιξη στο συγκεκριμένο θέμα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Προχωρούμε στην πρώτη με αριθμό 787/17-6-2022 επίκαιρη ερώτηση δεύτερου κύκλου του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικόλαου Φίληπρος τον Υπουργό Προστασίας του Πολίτη, με θέμα: «Οι χαμηλές τιμές της εγκληματικότητας στα πανεπιστήμια σε σχέση με το σύνολο της εγκληματικότητας στην επικράτεια δεν δικαιολογούν την εγκατάσταση της Πανεπιστημιακής Αστυνομίας και αποδεικνύουν ότι η επιλογή αυτή εξυπηρετεί μόνο αυταρχικές αντιεκπαιδευτικές πολιτικές της Κυβέρνησης και την επικίνδυνη εισβολή ιδιωτικών συμφερόντων στο χώρο της ανώτατης εκπαίδευσης».

Στην ερώτηση θα απαντήσει ο Υπουργός Προστασίας του Πολίτη κ. Παναγιώτης Θεοδωρικάκος.

Κύριε Φίλη, έχετε το λόγο.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Κύριε Υπουργέ, ακούμε συνέχεια με τρόπο καταχρηστικό μια συκοφαντική επίθεση στα πανεπιστήμια από την Κυβέρνηση, ότι είναι άντρα παρανομίας και εγκληματικότητας. Υπάρχουν και ορισμένες αφορμές που δίδονται, αλλά είναι λίγες και δεν είναι ο κανόνας.

Περιμέναμε στοιχεία επίσημα από την ΕΛ.ΑΣ. Δεν έχουμε δει ακόμα. Ποια είναι η έκταση της παρανομίας και της εγκληματικότητας μέσα στα πανεπιστήμια; Μόνο η έκθεση της επιτροπής Παρασκευόπουλου που έδωσε η ΕΛ.ΑΣ. αναφέρει ότι διακόσια αδικήματα κατ’ έτος, δηλαδή μόλις το 0,1% του συνόλου της εγκληματικότητας διαπράττεται στα πανεπιστήμια: 0,1%, διακόσια αδικήματα.

Επίσης, σύμφωνα με τα στοιχεία της ΕΛΑΣ του 2019-2020, όποια αδικήματα καταγράφονται είναι κυρίως έξω από τον χώρο πανεπιστημίων, παραδείγματος χάριν, στην ΑΣΟΕΕ. Δικαιολογεί αυτή η πραγματικότητα την επιλογή σας να ιδρύσετε και να εγκαταστήσετε Πανεπιστημιακή Αστυνομία;

Κοιτάξτε, είναι χαμηλές οι τιμές εγκληματικότητας στα πανεπιστήμια, σε σχέση με το σύνολο της εγκληματικότητας στην επικράτεια. Όμως, εσείς δεν βλέπετε αυτό το στοιχείο. Προκαλείτε μείζονα αναταραχή, όπως –για παράδειγμα- στη Θεσσαλονίκη, με την επιχείρηση «βιβλιοθήκη», όπου παρ’ ολίγον να είχαμε ανθρώπινο θύμα ένα νεαρό παιδί, το οποίο ο Πρωθυπουργός το συκοφάντησε ως επαγγελματία τραυματία.

Είναι η ιδεολογική επιλογή σας η κατασυκοφάντηση των πανεπιστημίων και η δημιουργία μιας εικόνας νόμου και τάξης στην κοινωνία, δηλαδή αταξίας και παρανομίας. Αξιοποιείτε ύποπτες συμπεριφορές κουκουλοφόρων και μπαχαλάκηδων, για να εντείνετε την καταστολή.

Ας ξεκαθαρίσουμε λοιπόν τα εξής: Τα πανεπιστήμιά μας είναι υψηλού επιπέδου. Τα τέσσερα μεγαλύτερα πανεπιστήμια της χώρας είναι στο 2,5% των καλύτερων πανεπιστημίων παγκοσμίως, μεταξύ των χιλιάδων πανεπιστημίων παγκοσμίως. Τα πανεπιστήμια έχουν ανάγκη από διδακτικό προσωπικό και κρατική χρηματοδότηση. Εσείς επιλέγετε να εγκαταστήσετε χίλιους αστυνομικούς στα πανεπιστήμια και όχι χίλιους διδάσκοντες. Δεν προκηρύσσετε θέσεις διδασκόντων που χηρεύουν λόγω συνταξιοδότησης, παρ’ ότι ο νόμος επιβάλλει την άμεση προκήρυξη.

Τα τρία μεγαλύτερα πανεπιστήμια, το ΕΚΠΑ, το Πολυτεχνείο, το Αριστοτέλειο, χρηματοδοτούνται αθροιστικά μόνο με 30 εκατομμύρια ευρώ το χρόνο, όσα δίνετε κατ’ έτος για τη λεγόμενη «Πανεπιστημιακή Αστυνομία». Κάνετε φοβερή πολιτική με τα δημόσια έσοδα εις βάρος της εκπαίδευσης!

Καταθέτω τα σχετικά στοιχεία, που έχουν να κάνουν με την υπουργική απόφαση για την κατανομή των κονδυλίων στα πανεπιστήμια.

(Στο σημείο αυτό ο Βουλευτής κ. Νικόλαος Φίλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η διασφάλιση της αναγκαίας ακαδημαϊκής ειρήνης στα πανεπιστήμια σε όλο τον κόσμο είναι έργο υπηρεσιών, που υπάγονται στα πανεπιστημιακά όργανα. Αυτό επιβάλλει η αρχή της πανεπιστημιακής αυτοδιοίκησης, συνταγματικά κατοχυρωμένης. Αυτό είναι το ευρωπαϊκό μοντέλο των πανεπιστημίων.

Εσείς αντιγράφετε «α λα γκρέκα» μοντέλα από τα αμερικάνικα πανεπιστήμια, όπου είναι ελεύθερη η οπλοφορία και τα campus είναι τεραστίων διαστάσεων, μεγάλες πόλεις. Όπως δε φαίνεται από τα στοιχεία, η εγκατάσταση αστυνομίας στα αμερικανικά πανεπιστημιακά campus όχι μόνο δεν μείωσε, αλλά αύξησε την εγκληματικότητα στα πανεπιστήμια.

Θα σταματούσα εδώ και θα περίμενα απαντήσεις με στοιχεία: Ποιες είναι οι πράξεις παρανομίας, αυτές που κατά τη γνώμη σας συνιστούν τα άντρα εγκληματικότητας των πανεπιστημίων; Ζητάμε στοιχεία ποιοτικά και ποσοτικά. Πότε κλήθηκε η αστυνομία και τι στοιχεία έχουμε από τις υπεύθυνες απαντήσεις των αστυνομικών οργάνων;

Όμως, πρέπει να πω -διότι αυτό είναι σημαντικό- ότι την ώρα που εμείς συζητούμε εδώ στη Βουλή, στα Χανιά διώκονται οκτώ νέα παιδιά, πρόεδροι των φοιτητικών συλλόγων, ύστερα από μηνυτήρια αναφορά της κ. Κεραμέως, της συναδέλφου σας Υπουργού Παιδείας, με την κατηγορία σε βαθμό κακουργήματος για αρπαγή κοσμήτορα.

Επικίνδυνα πράγματα αυτά, αυτού του είδους οι μεθοδευμένες δικαστικές ενέργειες. Πιστεύω ότι χρειαζόμαστε σήμερα στοιχεία, που να απαντήσουμε στην προπαγάνδα που έχετε.

Σας ρωτάμε πόσα αδικήματα διαπράχθηκαν στα πανεπιστήμια από το 2013 μέχρι σήμερα και πόσα βεβαιώθηκαν από την Ελληνική Αστυνομία, ποια είναι η γενική εγκληματικότητα και ποια η εγκληματικότητα στα πανεπιστήμια, για να δούμε αν χρειάζεται ειδική πανεπιστημιακή αστυνομία, με δεδομένο ότι η Ελλάδα είναι η δεύτερη χώρα μετά την Κύπρο σε ολόκληρη την Ευρώπη ως προς τον αριθμό των αστυνομικών σε σύγκριση με τον πληθυσμό. Έχουμε τόσους πολλούς αστυνομικούς, που πρέπει να ασκήσουν το αστυνομικό τους έργο σε ολόκληρη την κοινωνία και δεν βλέπω το λόγο για τον οποίο συγκροτείται μία ιδιαίτερη πανεπιστημιακή αστυνομία.

Και τελευταία, υπάρχει το θέμα της κατάχρησης και παράνομης επεξεργασίας προσωπικών δεδομένων, το οποίο το έχει επισημάνει και η Αρχή Προστασίας Προσωπικών Δεδομένων, σχετικά με την ιστορία των συστημάτων παρακολούθησης στα πανεπιστήμια.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε το λόγο για την πρωτολογία σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Πόσο χρόνο έχω, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Έχετε άνετο χρόνο, γιατί και τον κ. Φίλη δεν τον διέκοψα και μίλησε πέντε λεπτά αντί για δύο.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Πρέπει να είμαι «αναλογικός».

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Φίλη, πιστεύω ότι μια συζήτηση για τα θέματα ασφαλείας στα πανεπιστήμια πρέπει να γίνεται με όρους ειλικρίνειας. Ειλικρίνεια, όμως. Πραγματικά δεδομένα και πραγματικά στοιχεία.

Κατ’ αρχάς, δεν αποδέχομαι το πολιτικό σκεπτικό που παρουσιάσατε. Ο στόχος της Κυβέρνησής μας είναι η αναβάθμιση της τριτοβάθμιας εκπαίδευσης, η αναβάθμιση της δημόσιας τριτοβάθμιας εκπαίδευσης, του ελληνικού πανεπιστημίου. Δεν μπορεί να επιτευχθεί αυτός ο εκσυγχρονισμός και η αναβάθμιση των σπουδών των παιδιών μας στα ελληνικά πανεπιστήμια, εάν δεν έχουμε εμπεδώσει το αίσθημα ασφαλείας μέσα στο πανεπιστήμιο. Εάν δηλαδή υπάρχουν φοιτητές και καθηγητές, οι οποίοι φοβούνται μέσα στο αμφιθέατρο, οι οποίοι φοβούνται μέσα στις πανεπιστημιακές αίθουσες, δεν μπορεί να υπάρξει ούτε διαδικασία γνώση, ούτε ελευθερία, ούτε έρευνα, ούτε επικοινωνία, ούτε πολιτισμός, ούτε παιδεία. Αυτά θεωρώ ότι πρέπει να είναι αξίες αποδεκτές από όλους.

Ρωτήσατε ποιες είναι οι στατιστικές παραβατικότητας και εγκληματικότητας στα πανεπιστήμια. Ως πατέρας θέλω να σας πω ότι δεν δέχομαι ούτε ένα έγκλημα, ούτε μία κακουργηματική πράξη μέσα στο πανεπιστήμιο. Δεν μπορώ να συγκρίνω τις στατιστικές μέσα στο πανεπιστήμιο με οτιδήποτε συμβαίνει στην υπόλοιπη κοινωνία. Το θεωρώ απαράδεκτο και μόνο ως υπόθεση.

Αντιλαμβάνομαι, λοιπόν, ότι η ερώτησή σας έχει ως στόχο να πείτε στην κοινή γνώμη που παρακολουθεί τέτοιου είδους συζητήσεις, ότι δεν υπάρχει τέτοια εγκληματικότητα στα πανεπιστήμια.

Κύριε Φίλη, αυτό εδώ τι είναι; Είναι ο κύριος πρύτανης της ΑΣΟΕΕ, στις 31-10-2020, να έχει κρεμασμένο στο λαιμό του «αλληλεγγύη στις καταλήψεις».

Αυτή η κατάπτυστη πράξη μέσα στο πανεπιστήμιο, η άσκηση αφόρητης βίας, ο ευτελισμός ενός πανεπιστημιακού δασκάλου, ποιο αδίκημα σας περιγράφει;

Κύριε Φίλη, αυτό εδώ τι είναι; Στην Πανεπιστημιούπολη του Ζωγράφου, χτισμένοι τοίχοι από αναρχοαριστερίστικες φοιτητικές παρατάξεις που χωρίζουν τις ιδεοληψίες τους με τούβλα, με τούβλα αυθαιρεσίας και βιαιότητας μέσα στο Πανεπιστήμιο.

Κύριε Φίλη -για να σας βοηθήσω- αυτό εδώ τι είναι; Η περίφημη τριαντατετράχονη κατάληψη του Αριστοτελείου Πανεπιστημίου Θεσσαλονίκης.

Πρέπει, κατά την ταπεινή μου γνώμη, να ξεκαθαρίσετε ως Αξιωματική Αντιπολίτευση, εάν είστε με τη δημοκρατία, την ελευθερία, τη γνώση και την ασφάλεια ή με το χάος και τη βία. Εμείς είμαστε με την ελευθερία, τη δημοκρατία και την ασφάλεια και υποστηρίζουμε το αίσθημα ασφαλείας φοιτητών και καθηγητών.

Αναφερθήκατε στο Αριστοτέλειο Πανεπιστήμιο της Θεσσαλονίκης, κύριε Φίλη. Εκεί η αστυνομική δύναμη μπήκε μέσα στο πανεπιστήμιο για έναν και μοναδικό λόγο. Γιατί ο πρύτανης κατηγορηματικά μας είπε ότι δεν μπορεί να εξασφαλίσει την κατασκευή της βιβλιοθήκης, όπως είχε αποφασίσει.

Η απορία μου είναι η εξής: Αλήθεια, για εσάς, λογική και πρόοδος στο Πανεπιστήμιο της Θεσσαλονίκης είναι να υπάρχει βιβλιοθήκη ή βαριοπούλες, γκρεμισμένα τούβλα από μια κατάληψη στο χθες και στις ιδεοληψίες του;

Πιστεύω ότι ένα σοβαρό κόμμα αξιωματικής αντιπολίτευσης θα έπρεπε να είναι με την πρώτη θέση. Και ειλικρινά, πιστεύω, ότι αυτά που γράφετε εδώ μέσα, δεν τα πιστεύετε. Δυσκολεύομαι να αποδεχθώ ότι εκπρόσωποι ενός κόμματος που κυβέρνησε τη χώρα και δεν ζει στο δικό του κόσμο -έζησε τι σημαίνει να διαχειρίζεσαι τα θέματα και τα προβλήματα- εκφράζουν τέτοιου είδους απόψεις.

Σε ό,τι αφορά τις ομάδες προστασίας των πανεπιστημιακών ιδρυμάτων, αυτό που εσείς ονομάζετε Πανεπιστημιακή Αστυνομία, κατ’ αρχάς, τα παιδιά αυτά είναι όλα χθεσινοί φοιτητές, είναι όλοι πτυχιούχοι πανεπιστημίων, διατίθενται στην προσπάθεια ασφάλειας μέσα στις χτεσινές σχολές τους.

Δεύτερον, την ευθύνη ασφαλείας -κατά τον νόμο που η Κυβέρνηση της Νέας Δημοκρατίας έχει ψηφίσει- την έχουν οι πρυτανικές αρχές. Προφανώς, είμαστε σε πλήρη συνεργασία με τις πρυτανικές αρχές σας. Σας είπα, στο Αριστοτέλειο ο κύριος πρύτανης έθεσε το πρόβλημα και η Αστυνομία ανταποκρίθηκε.

Κύριε Φίλη, θέλω να είμαι σαφής. Η αστυνομική δύναμη θα μείνει μέσα στο Αριστοτέλειο Πανεπιστήμιο Θεσσαλονίκης, για να κατασκευαστεί η βιβλιοθήκη, να αποδοθεί στα παιδιά μας, να αποδοθεί στους καθηγητές και να μας πει ο κύριος πρύτανης του Αριστοτελείου ότι μπορεί μόνος του, μαζί με τους συνεργάτες του, να εξασφαλίσουν ότι η βιβλιοθήκη θα λειτουργεί και δεν θα βρεθεί ξανά κάποια ομάδα αναρχικών να την γκρεμίσει, διότι κάτι τέτοιο το θεωρώ απαράδεκτο.

Ζητώ περισσότερο σεβασμό στα χρήματα των Ελλήνων φορολογουμένων, ζητώ περισσότερο σεβασμό στα παιδιά μας, στο μέλλον και στην προοπτική τους.

Νομίζω ότι αυτά είναι βασικές αρχές και βασικές αξίες, γύρω από αυτή την υπόθεση.

Και κάτι ακόμη. Προχωρήσαμε τις διαδικασίες πρόσληψης και των επιλαχόντων στους ΟΠΠΙ, αλλά ξεκαθαρίζω δύο πράγματα στα οποία θέλω να είμαι απολύτως σαφής, για άλλη μια φορά.

Πρώτον, οι ΟΠΠΙ όταν επιχειρούν σε θέματα, που αφορούν το πανεπιστήμιο, δηλαδή, στις εισόδους, στους πέριξ χώρους ή εντός ενός πανεπιστημίου –οι ΟΠΠΙ, επαναλαμβάνω- δεν οπλοφορούν. Αυτό λέει ο νόμος και εμείς δεν κάνουμε τίποτε άλλο από το να εφαρμόσουμε τον νόμο. Οι ΟΠΠΙ δεν οπλοφορούν!

Οι ΟΠΠΙ, ωστόσο, οι ειδικοί φρουροί, που υπάγονται στις ομάδες προστασίας των πανεπιστημίων, είναι ειδικοί φρουροί της Ελληνικής Αστυνομίας. Το τετράμηνο που εκπαιδεύτηκαν -έχουν πλήρη εκπαίδευση στα όπλα- και κατά το διάστημα και την περίοδο που δεν απασχολούνται στα πανεπιστήμια, κύριε Φίλη, θα απασχολούνται ως ειδικοί φρουροί της Ελληνικής Αστυνομίας, εκεί έξω, όπου τους χρειάζεται η ΕΛ.ΑΣ., στα αστυνομικά τμήματα της Αθήνας και της Θεσσαλονίκης, τα οποία και ενισχύουμε κατ’ αυτόν τον τρόπο.

Δεν είναι η φιλοδοξία μας να είναι παντού οι αστυνομικοί στα πανεπιστήμια, διότι δεν συντρέχει λόγος να είναι. Έχουμε εντοπίσει από τα στοιχεία, που έχουμε και από τη συνεργασία με τα πανεπιστήμια, τέσσερα πανεπιστήμια που υπάρχει σοβαρό πρόβλημα ασφαλείας και σε αυτά αναφερόμαστε σε αυτή τη φάση. Μακάρι αύριο να είναι λιγότερα, αλλά ο θεσμός αυτός υπάρχει για να αξιοποιηθεί οπουδήποτε είναι απαραίτητος. Δεν υπάρχει καμμία γενικευμένη αντίληψη που να μιλάει συνολικά για τα πανεπιστήμια, μην βάζετε στον στόμα μας πράγματα τα οποία δεν έχουμε πει. Μιλάμε για συγκεκριμένα πανεπιστήμια, υλοποιούμε τον συγκεκριμένο θεσμό με αποτελεσματικότητα, με έναν και μοναδικό στόχο, την ασφάλεια φοιτητών και καθηγητών.

**ΠΡΟΕΔΡΕΥΩΝ (Αθανάσιος Μπούρας):** Ο κ. Φίλης έχει τον λόγο για να δευτερολογήσει.

**ΝΙΚΟΛΑΟΣ ΦΙΛΗΣ:** Ζητάμε με την ερώτησή μας να μας δώσουν στοιχεία, νούμερα, στατιστικά στοιχεία της αστυνομίας, ποια είναι η εγκληματικότητα σε όλη τη χώρα και ποια στα πανεπιστήμια.

Με βάση τα στοιχεία που έχουμε, μόνο διακόσια παραβατικά στοιχεία έχουμε για τα πανεπιστήμια κατ’ έτος. Διακόσια! Και είναι πάνω από δύο χιλιάδες στην υπόλοιπη κοινωνία.

Ρωτάμε, λοιπόν, έχει στοιχεία η Κυβέρνηση για αυτά τα ζητήματα; Πώς αποφασίζει να πάρει χίλιους πανεπιστημιακούς αστυνομικούς όταν δεν έχει ακριβή αντίληψη ποια είναι η έκταση της παρανομίας στα πανεπιστήμια;

Έρχεται εδώ ο κ. Υπουργός και μας δείχνει φωτογραφίες. Έτσι θα μιλάμε στη Βουλή, με τηλεοπτικούς όρους, με φωτογραφίες; Στοιχεία θέλουμε. Στοιχεία τα οποία να τεκμηριώνουν γιατί είναι αναγκαίο να φτιαχτεί ένα ειδικό σώμα αστυνομίας μέσα στα πανεπιστήμια. Επειδή κάποιοι -τους οποίους καταδικάσαμε όλοι- κάνανε αυτό που κάνανε, βιαιοπραγήσανε στον πρύτανη της ΑΣΟΕ ή οτιδήποτε άλλο; Αυτό δικαιολογεί χίλιες προσλήψεις αστυνομικών μέσα στα πανεπιστήμια, οι οποίοι θα έχουν και όπλα όταν είναι απέξω από τα πανεπιστήμια αλλά όχι μέσα; Προσέχετε τώρα τις διαφορές;

Δικαιολογεί, λοιπόν, να μην έχουμε καθηγητές στα πανεπιστήμια, να θέλουμε να υπάρχει προκήρυξη θέσεων για καθηγητές στα πανεπιστήμια και να μην γίνεται από την Κυβέρνηση, όπως ορίζει ο νόμος, αλλά να προκηρύσσονται θέσεις και να παίρνουν αστυνομικούς στα πανεπιστήμια; Είναι αυτό δικαιολογία; Στοιχεία, κύριε Θεοδωρικάκο, όχι φωτογραφίες. Η Βουλή εδώ δεν είναι για να κάνουμε τηλεοπτικές αντιπαραθέσεις. Στοιχεία θέλουμε. Στοιχεία δεν φέρατε.

Είπατε, επίσης, και κάτι άλλο. Είπατε: Θέλουμε να γίνει η βιβλιοθήκη; Βεβαίως, και να γίνει η βιβλιοθήκη. Το Πανεπιστήμιο της Θεσσαλονίκης το ξέρουμε όλοι. Είναι το μεγαλύτερο campus στην Ελλάδα με χιλιάδες στρέμματα και δεκάδες χιλιάδες χώρους στεγασμένους. Θα έπρεπε να γίνει φασαρία για ένα συγκεκριμένο χώρο; Θα έπρεπε να υπάρξει αυτή η αντιπαράθεση η οποία οδηγεί σε καταστάσεις που δεν ευνοούν τη λειτουργία του πανεπιστημίου; Όχι έγινε επιλογή από την Κυβέρνηση να υπάρξει τέτοια σύγκρουση συγκεκριμένη στο Πανεπιστήμιο της Θεσσαλονίκης.

Να θυμίσω κάτι. Θυμάστε ποιοι διέλυσαν τις πανεπιστημιακές βιβλιοθήκες; Τις διέλυσε η κυβέρνηση Σαμαρά με Υπουργό Δημόσιας Διοίκησης τον κ. Μητσοτάκη, όταν απέλυσε περίπου εκατό βιβλιοθηκονόμους και τότε ουσιαστικά διαλύθηκε η λειτουργία των πανεπιστημιακών βιβλιοθηκών.

Διαβάσατε μήπως το νομοσχέδιο που φέρνει το Υπουργείο Παιδείας την άλλη εβδομάδα στη Βουλή, όπου εκεί υπάρχει αντίδραση των εκπροσώπων των ακαδημαϊκών βιβλιοθηκών διότι ολοκληρώνεται το έργο της διάλυσης των πανεπιστημιακών βιβλιοθηκών; Μη δημαγωγείτε, λοιπόν, με φωτογραφίες εδώ!

Διαλύετε τις πανεπιστημιακές βιβλιοθήκες εσείς με την πολιτική σας και τότε και τώρα. Δημιουργείτε, δυστυχώς, ένα σώμα χιλίων μισθοφόρων, οι οποίοι θα έχουν και όπλα -λέτε- εκτός πανεπιστημίου -προσέξτε τον εθισμό- και όμως, δεν θέλετε να προσλάβετε καθηγητές.

Κοιτάξτε, άκουσα ότι θα έχουμε πτυχιούχους πανεπιστημίων για αστυνομικούς στα πανεπιστήμια. Αυτό συζητούμε τώρα; Αυτό δεν είναι επιχείρημα, είναι για να γελάμε. Η διάρθρωση, η δομή, το πού ανήκουν αυτοί! Που δεν ανήκουν στον πρύτανη, ανήκουν στην αστυνομία, ανήκουν στην ΕΛ.ΑΣ. Δεν υπακούν στις συνήθειες και στον τρόπο λειτουργίας των πανεπιστημίων. Υπακούν σε άλλες στρατιωτικού τύπου λειτουργίες, όπως είναι η αστυνομία. Άρα, μην μας λέτε ότι έχουν πτυχία οι άνθρωποι. Μπορεί να έχουν πτυχία και διδακτορικά. Εκεί που έχει φτάσει η ανεργία μπορεί να πάνε και άνθρωποι με απόγνωση να γίνουν πανεπιστημιακοί αστυνομικοί. Καμμία αντίρρηση.

Άλλο είναι το θέμα, πώς λειτουργεί αυτός ο μηχανισμός και πώς δημιουργείται ένα κλίμα αυταρχισμού στα πανεπιστήμια, βίας εκ μέρους της Αστυνομίας που ανατροφοδοτείται με φαινόμενα κοινωνικής και πολιτικής βίας -καμμία αντίρρηση- αλλά η πρωταίτια, η πρώτη και κύρια ευθύνη είναι της Αστυνομίας και της Κυβέρνησης.

Τελειώνω.

Σας είπα ότι 30 εκατομμύρια ευρώ που δίνετε κατ’ έτος για την Πανεπιστημιακή Αστυνομία είναι όσα δίνετε αθροιστικά για τα τρία μεγαλύτερα πανεπιστήμια της χώρας, δηλαδή το Αθήνησι, το Αριστοτέλειο και το Πολυτεχνείο.

Προσέξτε, είναι επιλογές για τις οποίες κρίνεστε ως κυβέρνηση, ξύλο, Αστυνομία, αυταρχισμός, για να μάθει ο κόσμος, που δεν ξέρει τι γίνεται στα πανεπιστήμια -και δεν λέτε εσείς τι γίνεται στα πανεπιστήμια- ότι εκεί μέσα υπάρχει νόμος και τάξη πια με την Πανεπιστημιακή Αστυνομία, άλλο αν υπάρχει ένα όριο αταξίας σε ολόκληρη την κοινωνία και παρανομίας που το ζούμε παντού.

Άφησα τελευταίο κάτι το οποίο είπατε: Ο ΣΥΡΙΖΑ δεν περιμένει από εσάς, κύριε Υπουργέ, για να ξεκαθαρίσει αν είναι με το χάος ή με τη δημοκρατία. Είμαστε με τη δημοκρατία την οποία εσείς παραδοσιακά ως Δεξιά την ταυτίζετε με το χάος. Ε, λοιπόν, ξαναλέμε με τη δημοκρατία είμαστε και εσείς είσαστε με το χάος, που δημιουργείτε με την πολιτική σας και με τη ρητορική σας, που μας κουνάτε εδώ φωτογραφίες διαφόρων περιθωριακών πραγμάτων στα πανεπιστήμια, τα δυσφημείτε εις βάρος της ελληνικής νεολαίας και εις βάρος της δημόσιας εκπαίδευσης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Φίλη, οι φωτογραφίες απεικονίζουν πραγματικά δεδομένα τα οποία δεν έχετε καμμία δυνατότητα να τα αρνηθείτε. Επαναλαμβάνω, λοιπόν, η φωτογραφία, που σας έδειξα από το Αριστοτέλειο Πανεπιστήμιο της Θεσσαλονίκης είναι τα τούβλα μιας ψευτοκατάληψης εποχών ενός παρωχημένου χθες, το οποίο πιστεύω ότι έχει οριστικά τελειώσει και δεν ταιριάζει σε ένα ανώτατο εκπαιδευτικό ίδρυμα στην πατρίδα μας. Οι φωτογραφίες που σας έδειξα απεικονίζουν πραγματικές καταστάσεις που βιώνουν φοιτητές και καθηγητές στα πανεπιστήμια και μάλλον λίγα είναι.

Σας επαναλαμβάνω, λοιπόν -και το εννοώ από την αρχή μέχρι το τέλος- ότι θα μου έφτανε και ένα σοβαρό παράπτωμα και μία εγκληματική πράξη σε ένα πανεπιστήμιο. Δεν μπορεί να είναι αποδεκτό μέσα στο πανεπιστήμιο να υπάρχουν πράξεις εγκληματικές, κακουργηματικές σε βάρος φοιτητών και καθηγητών. Αυτό είναι απολύτως ανακόλουθο με την ουσία του τι είναι ένα πανεπιστήμιο. Το πανεπιστήμιο έχει ως προϋπόθεση την ελευθερία και η ελευθερία έχει ως προϋπόθεση την ασφάλεια. Η δημοκρατία έχει ως προϋπόθεση την ασφάλεια και αυτό δεν μπορεί κανένας να το αντιστρέψει, δεν μπορεί κανείς να το αντιμετωπίσει.

Αυτό, κύριε Φίλη, πιστεύω ότι πρέπει να το παραδεχθείτε. Συνεχίζετε, όμως -και αυτό είναι πολύ λυπηρό- να αναφέρεστε σε δεδομένα τα οποία δεν είναι υπαρκτά. Πάλι είπατε τώρα «χίλιοι». Σας εξήγησα προηγουμένως ότι έχουν προσληφθεί τριακόσιοι εξήντα οκτώ για την ακρίβεια, οι οποίοι διατίθενται για τα τέσσερα πανεπιστήμια στα οποία υπάρχει το πρόβλημα. Οι υπόλοιποι θα υποστούν την κανονική εκπαίδευση ως ειδικοί φρουροί της Ελληνικής Αστυνομίας και μπορούν να αξιοποιηθούν σε οποιαδήποτε σημαντική υπηρεσία της ΕΛ.ΑΣ. Αυτό θέλω να είναι σαφές. Εσείς, όμως, συνεχίζετε και μιλάτε για χίλιους και συνεχίζετε και μιλάτε για όλα τα πανεπιστήμια. Έχετε περάσει καμμιά βόλτα από την Πατησίων; Έχετε δει ότι δυστυχώς υπάρχουν περιπτώσεις όπου διάφοροι αναρχικοί χρησιμοποιούν τις αίθουσες και το αμφιθέατρο της ΑΣΟΕΕ για διάφορες παραβατικές και εγκληματικές πράξεις οι οποίες δημιουργούν αίσθημα ανασφάλειας σε φοιτητές και καθηγητές; Δεν είναι πρόσφατη σχετικά η περίπτωση του καθηγητή ο οποίος εδάρη μέσα στην αίθουσα του αμφιθεάτρου;

**ΝΙΚΟΛΑΟΣ ΦΙΛΗΣ:** Ο βιαστής; Για τον βιαστή μιλάτε ή για κάποιον άλλο;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δεν είναι πραγματικά -ένα λεπτό, κύριε Φίλη- γεγονότα; Δεν είναι πραγματικά γεγονότα αυτά; Δεν γνωρίζετε…

Κύριε Φίλη, ακούστε: Το τι είναι καθένας θα το κρίνει η δικαιοσύνη.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Φίλη!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Καταλάβατε; Το τι είναι καθένας θα το κρίνει η δικαιοσύνη. Είμαι πατέρας -σας ξαναλέω- δύο παιδιών. Έχω βιώσει και εγώ πράγματα και καταστάσεις, έχω εργαστεί στο πανεπιστήμιο, έχω διδάξει δεκαπέντε, δεκαέξι χρόνια.

Είναι συγκεκριμένα τα πανεπιστήμια, που έχουν αυτό το πρόβλημα και εμείς ως κυβέρνηση έχουμε προτεραιότητά μας την ασφάλεια φοιτητών και καθηγητών και υλοποιούμε έναν νόμο που ψήφισε η Βουλή των Ελλήνων, προκειμένου τα παιδιά και οι καθηγητές να νιώθουν ασφαλείς. Δεν πρόκειται να κάνουμε καμμία έκπτωση γύρω από αυτό. Θα αξιοποιήσουμε τους ΟΠΠΙ και ως Υπουργός Προστασίας του Πολίτη σάς βεβαιώνω ότι ποτέ δεν θα διστάσω να αξιοποιήσω με κάθε δυνατό τρόπο την Αστυνομία, εάν χρειάζεται να παρέμβει μέσα στα πανεπιστήμια για λόγους ασφαλείας των φοιτητών και των καθηγητών. Αυτό πιστεύω ότι είναι απαίτηση της συντριπτικής πλειοψηφίας του ελληνικού λαού, είναι προοδευτικό και ανταποκρίνεται στις ανάγκες προοπτικής του ελληνικού πανεπιστημίου.

**ΠΡΟΕΔΡΕΥΩΝ (Αθανάσιος Μπούρας):** Στις επόμενες τρεις επίκαιρες ερωτήσεις θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Και συνεχίζουμε με τη δέκατη τρίτη με αριθμό 777/15-6-2022 επίκαιρη ερώτηση δεύτερου κύκλου του Βουλευτή Ηρακλείου του ΠΑΣΟΚ-Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Πρόγραμμα στήριξης (επιχορήγησης και χρηματοδότησης) κοινωνικών επιχειρήσεων και λειτουργία της υπηρεσίας ΓΕΜΗ στο Υπουργείο Εργασίας».

Κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε πολύ καλά, η κοινωνική οικονομία και η κοινωνική επιχειρηματικότητα θεσμοθετήθηκαν από την κυβέρνηση του ΠΑΣΟΚ με τον ν.4019/2011, ο οποίος αντικαταστάθηκε από έναν πανομοιότυπο με δύο, τρεις φραστικές αλλαγές το 2016 και αφορούσε ουσιαστικά την προσθήκη στην έννοια της κοινωνικής οικονομίας και της φράσης «αλληλέγγυα».

Ταυτόχρονα, από τότε και ενώ δημιουργήθηκαν και εντάχθηκαν στο Μητρώο Επιχειρήσεων του Υπουργείου Εργασίας περίπου δύο χιλιάδες κοινωνικές επιχειρήσεις, έχουν παρέλθει δύο ουσιαστικά προγραμματικές περίοδοι και τόσο στην πρώτη όσο και σε αυτήν που προχωρεί και ολοκληρώνεται δεν έχει υπάρξει ένα ουσιαστικό πρόγραμμα στήριξης των κοινωνικών επιχειρήσεων.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ομάδες κοινωνικών επιχειρηματιών περιμένουν ακόμα και δέκα χρόνια, αφού έχουν δημιουργήσει το επιχειρηματικό τους σχέδιο, έχουν προχωρήσει στην ένταξή τους στο Μητρώο του Υπουργείου Εργασίας, έχουν μελετήσει την επιχειρηματική τους ιδέα, σύμφωνα με τις κατευθύνσεις της Ευρωπαϊκής Ένωσης, αυτό το περιβόητο πρόγραμμα για τη στήριξη της κοινωνικής επιχειρηματικότητας.

Δυστυχώς και το πρώτο πρόγραμμα που προέβλεπε τη δημιουργία του Ταμείου Κοινωνικής Επιχειρηματικότητας μεταφέρθηκε λόγω μεγάλης καθυστέρησης στην υλοποίησή του τελικά για να απορροφηθεί από τη γενικότερη επιχειρηματικότητα, αλλά και τώρα σε πολλές περιφέρειες της χώρας, όπου είχε αποδοθεί αυτή η ευθύνη και η αρμοδιότητα, αυτά τα χρήματα με εντολή του Υπουργείου Ανάπτυξης, εφ’ όσον δεν είχαν αξιοποιηθεί, πέρασαν στα προγράμματα για την αντιμετώπιση της πανδημίας, με μια πανελλαδική «σκούπα» δηλαδή το Υπουργείο Ανάπτυξης τα πήγε στην αναγκαία κατά το Υπουργείο δράση για την αντιμετώπιση της επιχειρηματικότητας, αναγκαία από τις συνθήκες, ανεξάρτητα από προτεραιότητες και σχεδιασμούς.

Ερχόμαστε, λοιπόν, σήμερα να δούμε κατ’ αρχάς το εάν Υπουργείο πριν την ολοκλήρωση του προγράμματος έχει ένα συγκεκριμένο ποσό το οποίο μπορεί να διατεθεί στις επιχειρήσεις, ποιο είναι αυτό και πότε θα βγει η πρόσκληση, γιατί υπάρχει. Ακόμα δεν έχει ολοκληρωθεί αυτό το πλαίσιο της περιόδου που διερχόμαστε, μια και είναι γνωστό ότι πήρε παράταση δύο τουλάχιστον χρόνια για να υλοποιηθεί. Θέλουμε, λοιπόν, να ξέρουμε αυτό.

Και το δεύτερο θέμα το οποίο σας θέτω είναι σε σχέση με την υλοποίηση του νόμου που αφορά την ένταξη των κοινωνικών επιχειρήσεων στο μητρώο και μάλιστα στο Γενικό Επιχειρηματικό Μητρώο. Ψηφίστηκε ο νόμος –ο ν.4919- στο άρθρο 20 που προβλέπει ότι από 1η Οκτωβρίου του 2022 και μετά θα πρέπει στην ειδική υπηρεσία του ΓΕΜΗ του Υπουργείου Εργασίας να καταγράφονται οι επιχειρήσεις με βάση τη δραστηριότητά τους και τον ιδιαίτερο χαρακτήρα τους σε σχέση με την κοινωνική επιχειρηματικότητα. Αυτό ήταν μια βελτίωση του αρχικού νόμου που δεν το προέβλεπε και πολύ σωστά άλλαξε εδώ στη Βουλή αυτό.

Ωστόσο, η εγκύκλιος του Υπουργείου Ανάπτυξης που βγήκε μέχρι την εφαρμογή –λέει- της διάταξης αυτής από το Υπουργείο προβλέπει ότι οι κοινωνικές επιχειρήσεις θα πρέπει να πάνε να εγγράφονται στα επιμελητήρια, στα ΓΕΜΗ δηλαδή, των επιμελητηρίων. Αυτό δεν έχει για τέσσερις μήνες να προσφέρει τίποτα μα απολύτως τίποτα. Κατά την άποψή μας, θα πρέπει να ετοιμαστεί όσο το δυνατόν γρηγορότερα η υπηρεσία ΓΕΜΗ του Υπουργείου Εργασίας και να ξεκινήσει εκεί η καταγραφή από 1η Οκτωβρίου όπως προβλέπει ο νόμος. Μέχρι τότε να εγγράφονται στο μητρώο επιχειρήσεων του Υπουργείου Εργασίας, όπως και μέχρι τώρα. Το μεταβατικό, δηλαδή, διάστημα των τεσσάρων μηνών δεν υπάρχει κανείς λόγος να υλοποιηθεί, πράγμα το οποίο θα φέρει μόνο αναστάτωση και τίποτα παραπάνω.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλησπέρα σας, καλή εβδομάδα και από εμένα.

Όπως ανέφερε πριν από λίγο και ο κ. Μπούρας, θα απαντήσει ο Υφυπουργός Εργασίας και Κοινωνικών Υποθέσεων, ο κ. Παναγιώτης Τσακλόγλου.

Κύριε Τσακλόγλου, καλησπέρα σας, καλή εβδομάδα. Έχετε τρία λεπτά για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αγαπητέ κύριε Κεγκέρογλου, θα μου επιτρέψετε να ξεκινήσω την απάντησή μου, σημειώνοντας ότι σε όλο αυτό το διάστημα που η οικονομία δέχεται αυτές τις πρωτοφανείς πιέσεις εξαιτίας των πολλαπλών εξωγενών κρίσεων, η Κυβέρνηση έχει αποδείξει έμπρακτα τη στήριξή της τόσο στις επιχειρήσεις όσο και στην ενίσχυση του εισοδήματος των πολιτών και δη των πιο ευάλωτων.

Η κοινωνική επιχειρηματικότητα που στοχεύει στη στήριξη κάποιου κοινωφελούς σκοπού και όχι στη δημιουργία κέρδους αποτελεί ένα πολύ ιδιαίτερο μοντέλο επιχειρείν το οποίο πράγματι –όπως επισημαίνετε και εσείς στην ερώτησή σας- χρήζει αυξημένης κρατικής μέριμνας, ώστε να μπορέσει να υπηρετήσει απρόσκοπτα τον σκοπό του. Γι’ αυτό και στο Υπουργείο Εργασίας σε συνεργασία με το Υπουργείο Ανάπτυξης βρισκόμαστε αυτήν τη στιγμή στη διαδικασία έγκρισης ενός σχεδίου πρόσκλησης για την υποβολή αιτήσεων χρηματοδότησης πράξεων για τη δράση επιχορήγησης υφιστάμενων φορέων κοινωνικής και αλληλέγγυας οικονομίας.

Στο πλαίσιο της εν λόγω προκήρυξης ενισχύονται οι υφιστάμενοι φορείς κοινωνικής και αλληλέγγυας οικονομίας οι οποίοι διαθέτουν πιστοποιητικό μέλους από το Γενικό Μητρώο Φορέων που τηρεί το Υπουργείο Εργασίας και οι οποίοι θα δημιουργήσουν τουλάχιστον μια νέα θέση εργασίας πλήρους απασχόλησης ή και μέχρι τρεις θέσεις εργασίας. Η εν λόγω δράση, αφορά σε επιχορήγηση του μισθολογικού κόστους των νέων θέσεων εργασίας, αποζημίωση έμμεσων δαπανών για λειτουργικά έξοδα βάσει μεθόδου, απλοποιημένο κόστος, δηλαδή, σταθερό ποσοστό επί του μη μισθολογικού κόστους του νέου προσωπικού, καθώς και τη χρηματοδότηση δαπανών, όπως προμήθειες εξοπλισμού, προμήθειες λογισμικού ή μικρής κλίμακας διαμόρφωση χώρων.

Για να απαντήσω στο συγκεκριμένο ερώτημα η συγχρηματοδοτούμενη δημόσια δαπάνη ανέρχεται στο ποσό των 14.878.654 ευρώ. Επιμέρους στοιχεία της προκήρυξης, καθώς και το ύψος του προϋπολογισμού ανά δυνητικό δικαιούχο θα οριστικοποιηθούν στο αμέσως επόμενο χρονικό διάστημα.

Επιπλέον, θα ήθελα να σας ενημερώσω ότι ολοκληρώθηκε εντός του 2021 η συγχρηματοδοτούμενη δράση «Κέντρα Στήριξης της Κοινωνικής και Αλληλέγγυας Οικονομίας» του επιχειρησιακού προγράμματος «Ανάπτυξη Ανθρώπινου Δυναμικού, Εκπαίδευση και Διά Βίου Μάθηση» ΕΣΠΑ 2014 - 2020, με συνολικό κόστος σχεδόν 1,4 εκατομμύριο ευρώ. Στο πλαίσιο της δράσης αυτής χρηματοδοτήθηκε η σύσταση και η λειτουργία έντεκα κέντρων στήριξης κοινωνικής και αλληλέγγυας οικονομίας, που λειτούργησαν ως κόμβοι ενημέρωσης για την κοινωνική και αλληλέγγυα οικονομία ως δομές υποστήριξης της δημιουργίας και ανάπτυξης άλλων φορέων με παρόμοια φιλοσοφία επιχειρείν.

Συνεπώς, όπως αντιλαμβάνεστε, το Υπουργείο Εργασίας παραμένει συνεπές στη δέσμευσή του να στηρίζει τον κόσμο της εργασίας και των επιχειρήσεων όσο πιο στοχευμένα και αποτελεσματικά μπορεί.

Για το δεύτερο κομμάτι, για το ΓΕΜΗ, θα επανέλθω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Τσακλόγλου.

Κύριε Κεγκέρογλου, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, το πρώτο πακέτο για τη δημιουργία του Ταμείου Κοινωνικής Επιχειρηματικότητας ήταν 300 εκατομμύρια. Δεν υλοποιήθηκε ποτέ λόγω μεταφοράς του στο Υπουργείο Ανάπτυξης και αξιοποίησης στη γενικότερη οικονομία.

Το δεύτερο πακέτο που προβλεπόταν μέσω των περιφερειακών προγραμμάτων και του Υπουργείου δυστυχώς, έπεσε σε αυτήν τη γενικότερη απόφαση του Υπουργείου Ανάπτυξης, όπως μας εξήγησαν πολλοί από τους περιφερειάρχες που μιλήσαμε, και μεταφέρθηκαν τα κονδύλια στα γενικότερα προγράμματα. Εκτός από την Περιφέρεια Δυτικής Ελλάδας και Ηπείρου που δέσμευσε τους πόρους σε αυτήν την κατεύθυνση, όλες οι άλλες περιφέρειες «έχασαν» τα χρήματα που προβλεπόταν, με την έννοια ότι μεταφέρθηκαν στα προγράμματα είτε στον τουρισμό είτε σε άλλους κλάδους της επιχειρηματικότητας. Για την Κρήτη προβλέπονταν 5 εκατομμύρια, τα οποία δεν υπάρχουν, διότι πήγαν στον γενικότερο κορβανά.

Έτσι, λοιπόν, έχει ιδιαίτερη αξία και το πρόγραμμα το οποίο μας είπατε, παρ’ ότι είναι πάρα πολύ μικρό το ποσό για να καλύψει πανελλαδικά δράσεις επιχειρηματικότητας. Τα 14 εκατομμύρια σε σχέση με τα 300 του αρχικού σε σχέση με αυτά που προβλεπόταν είναι σταγόνα στον ωκεανό και προφανώς θα είναι μόνο μια πρόβα για να δούμε τι ακριβώς ενδιαφέρον υπάρχει -καταγεγραμμένο πλέον- με βάση ένα συγκεκριμένο πρόγραμμα. Αυτό θα είναι μόνο.

Θα ήθελα αν μπορούσατε να μας πείτε περισσότερες πληροφορίες για το ύψος ανά κοινωνική επιχείρηση που προβλέπεται να χρηματοδοτηθεί, είτε συνολική δαπάνη είτε επιχορήγηση, να δούμε πόσες επιχειρήσεις -μέγιστος αριθμός- θα χρηματοδοτηθούν από αυτό το πρόγραμμα και να δούμε βεβαίως και πώς θα αναπληρωθούν τα ποσά που αναγκάστηκαν οι περιφέρειες να τα μεταφέρουν σε άλλους τομείς, στην ερχόμενη προγραμματική περίοδο με ένα σχέδιο γέφυρα, με μια δράση γέφυρα που θα μπορούσε ακριβώς να αποκαταστήσει αυτήν την αδικία εις βάρος της κοινωνικής οικονομίας και εις βάρος συγκεκριμένων περιφερειών που υπέστησαν αυτήν την αδικία, διότι όπως σας είπα η δυτική Ελλάδα πρόλαβε και τα δέσμευσε ή δεν ξέρω με ποιον τρόπο εξαιρέθηκαν αυτά. Στις υπόλοιπες περιφέρειες δεν συνέβη το ίδιο. Έχουμε, λοιπόν, ένα θέμα με την κοινωνική επιχειρηματικότητα και τη στήριξή της.

Η απάντησή σας ότι τα έντεκα κέντρα στήριξης δημιουργήθηκαν καλό είναι αυτό, αν και καθυστερημένα, διότι ο μηχανισμός στήριξης της κοινωνικής επιχειρηματικότητας έπρεπε να είχε λειτουργήσει από το 2016. Δυστυχώς, αυτό δεν έγινε.

Ερχόμαστε -προσέξτε- έντεκα χρόνια μετά την πρώτη θεσμοθέτηση των κοινωνικών επιχειρήσεων να πούμε ότι ακόμα είμαστε στο «κονσομασιόν», στην κατάρτιση, επιμόρφωση κ.λπ.. Έχουν λειτουργήσει τα ΤΟΠΣΑ και τα ΤΟΠΕΚΟ, τα οποία ήταν προγράμματα κατάρτισης, επιμόρφωση κ.λπ. από το 2012, 2013, 2014. Είχαμε στη συνέχεια προγράμματα κατάρτισης. Κατάρτιση στην κατάρτιση έχουν πολυκαταρτιστεί πλέον. Περιμένουμε και κανένα πρόγραμμα για υλοποίηση κάποιας επιχειρηματικής ιδέας.

Συνεννοηθείτε εκεί με τη διεύθυνση να δείτε ότι έχουν φοβερές ιδέες. Οι ομάδες αυτές νέων ανθρώπων, ανέργων, ατόμων με κίνδυνο αποκλεισμού, άτομα με αναπηρία έχουν φοβερές ιδέες και πολλές από τις επιχειρήσεις αυτές -για να μην λέμε ότι περιμένουμε μόνο τα προγράμματα- έχουν κάνει το τόλμημα και έχουν μπει στη δράση -προφανώς υπήρχε και η οικονομική δυνατότητα σε έναν βαθμό- και έχουν τεράστια αποτελέσματα. Υπάρχει κοινωνική επιχείρηση με εκατόν τριάντα εργαζόμενους σήμερα. Υπάρχουν οι παραδοσιακοί ΚΥΣΠΕ, το ξέρετε και άλλα.

Έρχομαι, λοιπόν, να ζητήσω να είναι πιο συγκεκριμένο -εκτός από τα 14 εκατομμύρια που πρέπει να μας πείτε πότε θα προκηρυχθεί- και τι άλλο προβλέπεται για την επόμενη προγραμματική περίοδο και βεβαίως -αυτό που σας ζήτησα, είναι πάρα πολύ σοβαρό- δεν εξυπηρετεί, κύριε Υπουργέ, πιστέψτε με, το ξέρω το θέμα απέξω και ανακατωτά, τίποτα το να τρέχουν για τέσσερις μήνες να πάνε στα ΓΕΜΗ των επιμελητηρίων. Είναι μια απαράδεκτη γραφειοκρατική φάρσα που έκανε το Υπουργείο Ανάπτυξης και δεν έχει καμμία εξυπηρέτηση δημοσίου συμφέροντος είτε ακόμα και των ίδιων των επιχειρήσεων. Το μητρώο του Υπουργείου Εργασίας μια χαρά μπορεί να λειτουργήσει μέχρι τότε που θα μπει σε εφαρμογή η υπηρεσία ΓΕΜΗ του Υπουργείου Εργασίας, όπως προβλέπεται από τον νόμο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Τσακλόγλου, έχετε τρία λεπτά και εσείς.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Κεγκέρογλου, δεν είμαι σε θέση αυτήν τη στιγμή να σας απαντήσω στο ερώτημά σας, ποιά θα είναι η επιχορήγηση ανά επιχείρηση, αλλά θα βγει σχετικά σύντομα και θα δημοσιοποιηθεί η σχετική προκήρυξη.

Στο δεύτερο ερώτημά σας, πραγματικά, περιγράφεται μια διοικητική αστοχία η οποία έχει όντως προκύψει το τελευταίο διάστημα, η οποία όμως έχει ήδη αποκατασταθεί. Πιο συγκεκριμένα, σύμφωνα με το ισχύον θεσμικό πλαίσιο με βάση τον ν.4782/2021 τα αρμόδια τμήματα της Διεύθυνσης Κοινωνικής και Αλληλέγγυας Οικονομίας του Υπουργείου Εργασίας ορίζονται ως ειδικές υπηρεσίες ΓΕΜΗ των κοινωνικών συνεταιριστικών επιχειρήσεων και των συνεταιρισμών εργαζομένων που συστήνονται με τον ν.4430/2016, καθώς και των κοινωνικών συνεταιρισμών περιορισμένης ευθύνης που συστήνονται σύμφωνα με τον ν.2716/99.

Οι εν λόγω υπηρεσίες είναι αποκλειστικά αρμόδιες για την καταχώριση και δημοσίευση στο ΓΕΜΗ όλων των πράξεων, στοιχείων ή δηλώσεων που σύμφωνα με την κείμενη νομοθεσία απαιτούν εμπορική δημοσιότητα.

Οι υπόχρεοι εγγραφής, το μητρώο των οποίων τηρείται στις ειδικές υπηρεσίες ΓΕΜΗ του Υπουργείου Εργασίας και Κοινωνικών Υποθέσεων, απαλλάσσονται από την καταβολή ανταποδοτικών τελών. Η εν λόγω ρύθμιση προέκυψε από το γεγονός ότι οι κοινωνικές συνεταιριστικές επιχειρήσεις και οι συνεταιρισμοί εργαζομένων αποτελούν ιδιαίτερες νομικές μορφές οι οποίες οφείλουν να έχουν συγκεκριμένο τρόπο λειτουργίας, οικονομικής διαχείρισης αλλά και αποστολή.

Να τονίσω ότι οι ΚοινΣΕπ που ασκούν εμπορική δραστηριότητα δεν διανέμουν κέρδη στα μέλη τους αλλά ένα τμήμα των κερδών διανέμεται στους εργαζόμενους και το υπόλοιπο επανεπενδύεται στην επιχείρηση για τη δημιουργία θέσεων εργασίας και την εκπλήρωση του κοινωνικού σκοπού αυτών των συγκεκριμένων επιχειρήσεων. Για τον λόγο αυτό η Διεύθυνση Κοινωνικής και Αλληλέγγυας Οικονομίας του Υπουργείου Εργασίας συστήνει και εγγράφει τους φορείς αυτούς στο Εθνικό Μητρώο Φορέων Κοινωνικής και Αλληλέγγυας Οικονομίας μόνο εφόσον πληρούν τις προϋποθέσεις που προβλέπει ο νόμος.

Παράλληλα κάθε έτος εκδίδει πιστοποιητικό μέσω του οποίου βεβαιώνεται ότι ο φορέας λειτουργεί σύμφωνα με τα οριζόμενα από το ν.4430/2016. Θέλοντας να μείνουμε συνεπείς στην πάγια δέσμευσή μας για απλούστευση των διοικητικών διαδικασιών, η προαναφερόμενη Διεύθυνση Κοινωνικής και Αλληλέγγυας Οικονομίας του Υπουργείου Εργασίας συνεργάζεται όλο αυτό το διάστημα στενά με τις αρμόδιες υπηρεσίες του ΓΕΜΗ προκειμένου να αρθούν οι δυσκολίες που είχαν προκύψει στο θέμα της εναρμόνισης της ηλεκτρονικής πλατφόρμας του μητρώου του ν.4430 με το ΓΕΜΗ έτσι ώστε αυτή να καταστεί λειτουργική τον Οκτώβριο του 2022.

Στο πλαίσιο αυτής της συνεργασίας και της απλούστευσης των διαδικασιών εκδόθηκε από το Υπουργείο Ανάπτυξης η εγκύκλιος που αναφέρεται στην ερώτησή σας η οποία προβλέπει ότι αυτές οι επιχειρήσεις μέχρι την 1η Οκτωβρίου 2022, μέχρι να ολοκληρωθεί δηλαδή η πλατφόρμα που ανέφερα προηγουμένως, θα πρέπει να απευθύνονται κατ’ εξαίρεση για μικρό χρονικό διάστημα στα ΓΕΜΗ των επιμελητηρίων και όχι στην ειδική υπηρεσία ΓΕΜΗ του Υπουργείου. Η εγκύκλιος πράγματι δεν αποτύπωνε ορθά το στάτους της διαδικασίας και δημιούργησε εύλογα ερωτήματα στους ενδιαφερόμενους. Γι’ αυτό και κατόπιν επικοινωνίας της Διεύθυνσης Κοινωνικής και Αλληλέγγυας Οικονομίας του Υπουργείου Εργασίας με την αρμόδια υπηρεσία της Γενικής Γραμματείας Εμπορίου και Προστασίας του Καταναλωτή διευκρινίστηκε ότι μέχρι την 1η Οκτωβρίου οι φορείς που ενδιαφέρονται ακολουθούν τις προβλεπόμενες από το ν.4430 διαδικασίες σύστασης απλοποίησης τροποποίησης καταστατικού κ.λπ. και στη συνέχεια μπορούν να απευθυνθούν στις υπηρεσίες των ΓΕΜΗ επιμελητηρίων.

Με λίγα λόγια αυτό που κάνουν είναι ό,τι έκαναν και πριν την έκδοση της εγκυκλίου. Αλλά από 1η Οκτωβρίου και μετά πάμε σ’ αυτή τη διαδικασία η οποία είναι η ορθή και την οποία αναφέρατε κι εσείς. Για το συγκεκριμένο θέμα και προκειμένου να επιλυθούν και οι όποιες περαιτέρω απορίες έχουν ήδη δημιουργηθεί στους ενδιαφερόμενους, αναμένεται να εκδοθεί σχετική διευκρίνιση από τις αρμόδιες διευθύνσεις η οποία θα είναι έτοιμη στις αμέσως επόμενες ημέρες.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ και για την τήρηση του χρόνου. Να τηρούμε τον χρόνο γιατί άμα δώσω περιθώριο στον Βουλευτή, θα πρέπει να δώσω και στον Υπουργό. Η επόμενη ερώτηση έχει τους ίδιους πρωταγωνιστές.

Θα συζητηθεί τώρα η δέκατη πέμπτη με αριθμό 778/15-6-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων με θέμα: «Γιατί καθυστερεί εδώ και πέντε μήνες η αποδοχή της ομόφωνης γνωμοδότησης 183/2021 του ΝΣΚ σχετικά με την υποχρέωση καταβολής εργοδοτικών εισφορών του ΟΑΕΔ/ΔΥΠΑ υπέρ των μηχανικών - μισθωτών του πρώην ΟΕΚ;».

Κύριε Κεγκέρογλου, έχετε δυο λεπτά για το ξεκίνημά σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Εξοικονόμηση χρόνου έχει γίνει στις προηγούμενες ερωτήσεις. Θα προσπαθήσουμε να μην έχουμε υπέρβαση και στις επόμενες.

Η επίκαιρη για τον Οργανισμό Εργατικής Κατοικίας αφορά στους μηχανικούς οι οποίοι θα έπρεπε να ασφαλίζονται ταυτόχρονα και στο ΤΣΜΕΔΕ. Ο ΟΑΕΔ που ήταν διάδοχος του ΟΕΚ έπρεπε να καταβάλει τις εισφορές. Δυστυχώς ο ΟΑΕΔ αρνιόταν. Κατόπιν πολλαπλών κοινοβουλευτικών παρεμβάσεων, ο Υπουργός, κ. Βρούτσης, δέχτηκε την πρότασή μας να πάει στο Νομικό συμβούλιο του Κράτους με τη δέσμευση ότι η γνωμοδότηση του Νομικού Συμβουλίου του Κράτους θα γίνει αποδεκτή από το Υπουργείο. Ενώ, λοιπόν, είχε εκδοθεί αυτή η γνωμοδότηση εδώ και καιρό -ήταν στο γραφείο του Υπουργού μετά τις γιορτές των Χριστουγέννων από τις πρώτες μέρες του Γενάρη- δεν είχε μέχρι πρότινος γίνει αποδεκτή και γι’ αυτό επανήλθαμε με νεότερη επίκαιρη ερώτηση. Με πολλή χαρά είδαμε σήμερα ότι αναρτήθηκε η αποδοχή της γνωμοδότησης αυτής με υπογραφή από τον Υπουργό.

Το ερώτημα πλέον είναι μετά από αυτή την αποδοχή της γνωμοδότησης πότε θα καταβληθούν από τον ΟΑΕΔ τα χρήματα στον ασφαλιστικό φορέα πράγμα το οποίο βεβαίως, δεν αφορά τα δικαιώματα των ασφαλισμένων και των συνταξιούχων αλλά έχει να κάνει με την οικονομική εξισορρόπηση και την δυνατότητα του ΕΦΚΑ ο οποίος θα καταβάλει τις συντάξεις. Το συγκεκριμένο ερώτημα είναι πότε και με ποια διαδικασία θα διορθωθούν οι συντάξεις των ήδη συνταξιούχων; Πρέπει να ληφθεί υπ’ όψιν αυτή η απόφαση του Υπουργού και άρα να επαναξιολογηθούν και να επανυπολογιστούν οι συντάξεις των ήδη συνταξιούχων του ΟΕΚ. Και βεβαίως με ποια διαδικασία οι αιτήσεις από εδώ και πέρα θα παίρνουν υπ’ όψιν αυτή τη γνωμοδότηση ούτως ώστε να μην έχουμε το φαινόμενο να βγαίνουν κουτσουρεμένες συντάξεις για ασφαλιστικές εισφορές οι οποίες έχουν καταβληθεί και με την απόφαση του Νομικού Συμβουλίου του Κράτους πρέπει να συνυπολογίζονται στις συντάξεις.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υφυπουργός Εργασίας και Κοινωνικών Υποθέσεων, κ. Παναγιώτης Τσακλόγλου.

Κύριε Τσακλόγλου, έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε, κύριε Κεγκέρογλου, νομίζω ότι θα είναι η συντομότερη απάντηση που έχω δώσει σε ερώτησή σας. Την προηγούμενη εβδομάδα όντως έγινε αποδεκτή η γνωμοδότηση 183 του 2021 από τον Υπουργό, κ. Χατζηδάκη. Ως εκ τούτου διοικητικά το θέμα παίρνει τον δρόμο του.

Απλά για την καταγραφή θα ήθελα να κάνω κάποιες διευκρινήσεις. Όπως γνωρίζετε και από προηγούμενη συζήτηση που είχαμε πριν από περίπου ένα χρόνο εδώ στη Βουλή, υπήρχαν αντικρουόμενες θέσεις των νομικών τμημάτων των εμπλεκόμενων υπηρεσιών με αποτέλεσμα να υπάρχουν δυστυχώς καθυστερήσεις.

Σύμφωνα με τη γνωμοδότηση της νομικής υπηρεσίας του ΟΑΕΔ του Ιουνίου 2018 δεν έπρεπε να καταβληθεί το επίμαχο χρονικό διάστημα 2007-2013 η εργοδοτική εισφορά προς το πρώην ΤΣΜΕΔΕ από τον πρώην ΟΕΚ. Από την άλλη πλευρά ο e-ΕΦΚΑ με έγγραφό του επίσης του 2018 συνέχισε να διατυπώνει τη θέση του περί υποχρέωσης καταβολής εργοδοτικής εισφοράς από τον πρώην ΟΕΚ για την εν λόγω κατηγορία μηχανικών σημειώνοντας μάλιστα ότι η θεώρηση των βιβλιαρίων ασθενείας και η έκδοση των συνταξιοδοτικών αποφάσεων των εν λόγω μηχανικών που διενεργούνταν απρόσκοπτα όλο αυτό το διάστημα οφειλόταν σε λόγους χρηστής διοίκησης και δεν αναιρούσαν την απαίτηση του φορέα για την καταβολή των εργοδοτικών εισφορών. Εξ ου και υπεβλήθη το αίτημα για γνωμοδότηση στο αυτοτελές τμήμα του Νομικού Συμβουλίου του Κράτους της Γενικής Γραμματείας Κοινωνικών Ασφαλίσεων το οποίο και έγινε αποδεκτό.

Ως προς το τελευταίο κομμάτι του ερωτήματός σας, το οποίο δεν ήταν μέσα στην γραπτή σας ερώτηση, προφανώς όλα τα διαδικαστικά θα διευθετηθούν στο αμέσως επόμενο χρονικό διάστημα και ό,τι προβλέπεται από τον νόμο κανονικά θα καταβληθεί και στους νυν συνταξιούχους.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Κύριε Κεγκέρογλου, δεν σας άφησε περιθώριο, αλλά σας δίνω τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, είχε προηγηθεί ερώτηση στην οποία απάντησε ο κ. Βρούτσης ο οποίος στην αρχή είχε βέβαια την άποψη του ΟΑΕΔ και όχι του ΕΦΚΑ την οποία υποστηρίζαμε και η οποία αποδείχθηκε η ορθή. Είναι και η άποψη των εργαζομένων. Είναι το δίκαιο. Είναι το λογικό. Είναι το ισχύον απ’ ό,τι είπε και το Νομικό Συμβούλιο του Κράτους. Άρα, λοιπόν, αυτό που θέλουμε τώρα είναι να μη χρειαστούν πάλι ερωτήσεις, όπως χρειάστηκαν για να βγει και να υπογραφεί η συγκεκριμένη γνωμοδότηση, να γίνει αποδεκτή από τον Υπουργό. Είναι μια πολύ θετική εξέλιξη αλλά δεν καταλαβαίνω γιατί από τον Γενάρη δεν το υπέγραψε ο Υπουργός και το υπέγραψε αμέσως μετά την ερώτησή μας. Δεν το καταλαβαίνω ειλικρινά. Να μην χρειαστεί να ξαναγίνουν νέες ερωτήσεις για να υλοποιηθεί αυτή η απόφαση τόσο για τους συνταξιούχους όσο και για τους ασφαλισμένους.

Αυτό θέλουμε. Εδώ είμαστε βέβαια. Θα σας ελέγξουμε γι’ αυτό. Πρέπει να γίνει άμεσα διότι ο περισσότερος κόσμος από τον πρώην ΟΕΚ έχει ήδη συνταξιοδοτηθεί. Οι λιγότεροι έχουν μείνει. Άρα, αφορά ανθρώπους οι οποίοι τα έχουν ανάγκη αυτά.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλά λένε ότι ο κ. Κεγκέρογλου κρατάει τον λόγο του.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Δεν υπάρχει λόγος να μακρηγορούμε. Δεν θέλω να κάνω δευτερολογία.

**ΠΡΟΕΔΡΕΥΩΝ (Απόστολος Αβδελάς):** Συμφωνώ.

Παραμένετε όμως και οι δυο γιατί είστε και πάλι πρωταγωνιστές στην επόμενη ερώτηση.

Θα συζητηθεί τώρα η δεύτερη με αριθμό 4556/08-04-2022 ερώτηση του κύκλου Αναφορών - Ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων με θέμα: «Συνεχίζεται η κοροϊδία για τους ασφαλισμένους δικαιούχους συντάξεων χηρείας από το ΕΦΚΑ μη μισθωτών, τ.ΟΓΑ που εξακολουθούν να μην λαμβάνουν τα χρήματα που δικαιούνται».

Κύριε Κεγκέρογλου, έχετε τον λόγο για δυο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άλλο ένα παράδειγμα πολλαπλών κοινοβουλευτικών παρεμβάσεων, προκειμένου να λυθεί ένα θέμα δίκαιο, λογικό και εύκολο -κατά την άποψή μας- αφού, βεβαίως, προηγήθηκε η πολιτική κίνηση. Διότι η προηγούμενη κυβέρνηση, δυστυχώς, διά του κ. Κατρούγκαλου, είχε την άποψη ότι, οι συντάξεις χηρείας θα έπρεπε να έχουν έναν συγκεκριμένο χαρακτήρα και μάλιστα -στις περισσότερες περιπτώσεις- η σύνταξη αυτή καταβαλλόταν για τρία χρόνια και μετά τίποτα.

Λύθηκε πολιτικά το θέμα. Βεβαίως, υπήρξε η νομοθετική παρέμβαση, για την θεσμοθέτηση των κανόνων, που θεωρούνται ότι πλησιάζουν τη δικαιοσύνη -υπάρχουν ζητήματα που δεν έχουν αντιμετωπιστεί- αλλά, εδώ έχουμε ένα θέμα εφαρμογής. Μου απαντάτε ότι υπάρχει τεχνικό πρόβλημα και δεν μπορεί να γίνει εφαρμογή του νόμου για τις περιπτώσεις συντάξεων χηρείας του ΟΓΑ που έχουν γεννηθεί τα δικαιώματα αμέσως μετά τον νόμο Κατρούγκαλου και για το διάστημα μέχρι την τελευταία νομοθετική ρύθμιση. Είναι –λέει- τεχνικό το πρόβλημα, δεν υπάρχει το λογισμικό για να εφαρμοστεί ο νόμος. Αυτό, ουδόλως, ενδιαφέρει τις χήρες ή τους χήρους! Ουδόλως, ενδιαφέρει τους δικαιούχους! Ουδόλως ενδιαφέρει ακόμη και στην περίπτωση που έχουμε ορφανά και ανήλικα! Και θα σας πω περιπτώσεις.

Θα πρέπει να λύσετε. Έχετε απευθυνθεί στην ΗΔΙΚΑ και δεν το έλυσε; Έχετε απευθυνθεί –αν δεν το έλυσε η ΗΔΙΚΑ- στο Υπουργείο Ψηφιακής Πολιτικής και δεν το έλυσε; Τι «κοκορεύεται» ότι έχει ψηφιοποιήσει τα πάντα κι ένα λογισμικό πέντε λεπτών -πέντε λεπτών είναι αυτό το λογισμικό!- δεν μπορεί να το φτιάξει;

Λέτε στη γραπτή απάντηση που μου δώσατε σε κάποια από τις ερωτήσεις, ότι ας πάρουν –λέει- προσωρινή σύνταξη. Μα, αν ένας συνταξιούχος του ΟΓΑ ζητήσει προσωρινή, τότε, πρέπει να ξέρετε ότι διακόπτεται η παροχή της δικής του σύνταξης. Διακόπτεται αυτόματα, όταν πρόκειται για σύνταξη χηρείας. Διακόπτεται!

Άρα, λοιπόν, δεν επιλέγει κανείς να κάνει αυτό το πράγμα! Παίρνει την σύνταξή του -των 300 ευρώ, που έγινε στον ΟΓΑ, παραδείγματος χάριν- και περιμένει πότε θα φτιαχτεί το λογισμικό των πέντε λεπτών, για να εκπληρώσει η πολιτεία την υποχρέωσή της, σύμφωνα με το δικό της νομοθέτημα η σημερινή Κυβέρνηση και να υλοποιήσει τον νόμο.

Είναι απαράδεκτο, κύριε Υπουργέ! Είναι απαράδεκτο! Δεν έχω να πω τίποτα άλλο και νομίζω ότι αυτό έπρεπε να έχει λυθεί εδώ και τρία χρόνια που άλλαξε η Κυβέρνηση, γιατί το συμφωνούσαμε όλοι ότι ο νόμος Κατρούγκαλου έπρεπε να καταργηθεί, αλλά δεν καταργήθηκε φαίνεται η αντίληψη Κατρούγκαλου και συνεχίζεται.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Και σε αυτή θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Και πάλι ευχαριστώ, κύριε Πρόεδρε.

Κύριε Κεγκέρογλου, έχουμε συζητήσει πολλές φορές κατά τη διάρκεια της διαδικασίας του κοινοβουλευτικού ελέγχου τα διάφορα προβλήματα που προκύπτουν κατά καιρούς στη λειτουργία του ΕΦΚΑ και τις υπηρεσίες του και νομίζω ότι έχω υπάρξει πάντα ειλικρινής και δεν συνηθίζω να αποκρύπτω ούτε να ωραιοποιώ την πραγματικότητα. Γνωρίζουμε, όμως, και οι δύο πάρα πολύ καλά ότι τα προβλήματα που αντιμετωπίζει ο ΕΦΚΑ δεν είναι ούτε καινούργια ούτε εμφανίστηκαν ξαφνικά.

Οποιοσδήποτε διαθέτει στοιχειώδη λογική θα μπορούσε να προβλέψει ότι η συγχώνευση πολυάριθμων ασφαλιστικών ταμείων κάτω από μία ενιαία διοικητική ομπρέλα δεν θα μπορούσε να λειτουργήσει χωρίς προβλήματα από την μια μέρα στην άλλη. Τα εγχειρήματα αυτά χρειάζονται χρόνο, σταθερότητα, πόρους και εγρήγορση για να λειτουργήσουν ομαλά, πόσο περισσότερο όταν δεν είχαν γίνει και οι απαραίτητες ενέργειες στα πρώτα στάδια.

Το Υπουργείο Εργασίας σε συνεργασία με τη διοίκηση του ΕΦΚΑ καταβάλλει κάθε δυνατή προσπάθεια, ώστε τα προβλήματα αυτά να αντιμετωπίζονται όσο το δυνατόν αποτελεσματικότερα και ταχύτερα. Η πρόοδος που έχει συντελεστεί το τελευταίο διάστημα είναι πολύ μεγάλη για να περάσει απαρατήρητη. Ωστόσο, πράγματι, υπάρχουν ακόμα διοικητικές αρρυθμίες για την εξάλειψη των οποίων καταβάλλεται συστηματική καθημερινή και εργώδης προσπάθεια.

Αναφορικά με το ερώτημά σας - είχατε υποβάλει και σχετική γραπτή ερώτηση στην οποία σας απάντησα έστω και με μικρή καθυστέρηση-, πράγματι η συγκεκριμένη κατηγορία συντάξεων ανήκει σε μια κατηγορία που χρειάστηκε αρκετό χρόνο για να αποκατασταθεί η ομαλή διαδικασία απονομών.

Σήμερα, όμως, σύμφωνα με την ενημέρωση που έχουμε από τη διοίκηση του ΕΦΚΑ, η σχετική μηχανογραφική εφαρμογή έχει τεθεί σε λειτουργία και οι αιτήσεις συνταξιοδότησης στις περιπτώσεις που, όπως είπατε και εσείς άλλωστε, ο θάνατος είχε επέλθει μετά τις 17-5-2019, ολοκληρώνονται κανονικά. Αυτό το ότι είναι πέντε λεπτών λογισμικό, το αφήνω κατά μέρος ασχολίαστο. Σε περιβάλλον ελέγχου βρίσκονται ακόμα μόνο οι περιπτώσεις που ο θάνατος έχει επέλθει πριν από αυτή την ημερομηνία, 17-5-2019, και τα αιτήματα χορήγησης ύπαρξης έχουν υποβληθεί μετά την παρέλευση ενός έτους από τον θάνατο. Βεβαίως, στις περιπτώσεις αυτές χορηγείται προσωρινή σύνταξη. Και σύμφωνα πάλι με πληροφορίες από τη διοίκηση του ΕΦΚΑ, το αμέσως προσεχές διάστημα αναμένεται να έχει ολοκληρωθεί ο έλεγχος ώστε να καταστεί δυνατή η έκδοση οριστικών αποφάσεων και για αυτή την κατηγορία.

Συνεπώς, κύριε Κεγκέρογλου, και σε αυτή την κατηγορία συνταξιούχων και έχει σημειωθεί πρόοδος στη διαδικασία της απονομής και ελπίζω ότι πολύ σύντομα θα είμαι στην ευχάριστη θέση να σας πω ότι και για την τελευταία κατηγορία γίνεται και αυτό.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για τους θανόντες, λοιπόν, από 17 Μαΐου του 2019 και μετά, επειδή έγινε μία νομοθετική ρύθμιση της τελευταίας στιγμής από την προηγούμενη κυβέρνηση, υπάρχει μια αντιμετώπιση του προβλήματος, όπως είπε ο Υπουργός. Για τις περιπτώσεις, όμως, χηρείας πριν την 17η Μαΐου του 2019 συνεχίζει να υπάρχει το πρόβλημα. Είναι βουνό αυτό.

Δεν θέλει να σχολιάσει ο Υπουργός αυτό το λογισμικό πέντε λεπτών. Ειλικρινά είναι λογισμικό πέντε λεπτών. Με συγχωρείτε πάρα πολύ. Δηλαδή, τι ισχύει στις 16-5-2019. Δεν πέθανε ο άνθρωπος; Ερευνάται με ντέντεκτιβ μήπως είναι πλαστός ο θάνατος; Τι ακριβώς ερευνάται;

Δεν θέλω να πω αυτό. Αφού δεν μπορείτε να το λύσετε, απευθυνθείτε στην ΗΔΙΚΑ, απευθυνθείτε στον κ. Πιερρακάκη. Εάν έχετε απευθυνθεί και δεν σας έχει δώσει λύση και αυτός μέχρι τώρα, τότε τι να σας πω; Τι να πω στην ψηφιακή εποχή; Τι να πω στην ηλεκτρονική διακυβέρνηση και στη διαφήμισή της; Μάλλον μόνο τα έτοιμα προγράμματα της αγοράς είναι αυτά που μπορείτε να διαφημίσετε και να προβάλλετε και όχι αυτά που λύνουν δημόσια γραφειοκρατικά προβλήματα των πέντε λεπτών.

Κι επιμένω έχοντας πλήρη γνώση και του νομικού και του θεσμικού καθεστώτος, αλλά και των ψηφιακών και ηλεκτρονικών δυνατοτήτων που υπάρχουν γι’ αυτή την επίλυση των προβλημάτων.

Σήμερα -κυριολεκτικά σήμερα κατά σύμπτωση- πήρα mail από γυναίκα η οποία χήρεψε είκοσι εννέα ετών με παιδί ανήλικο, γιατί εκεί είναι η ουσία, το ανήλικο παιδί. Η σύνταξη, λοιπόν, δεν έχει αποδοθεί εδώ και τρία χρόνια και είναι πραγματικά λυπηρό να υπάρχουν αυτές οι περιπτώσεις και να λέμε εμείς ότι ακόμα δεν είναι έτοιμη η τεχνική λύση.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Υπουργέ, έχετε κι εσείς τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Κεγκέρογλου, κι εγώ σαν κι εσάς τυχαίνει να έχω κάποιες γνώσεις Πληροφορικής και ομολογώ και η αντίδρασή μου στην αρχή ήταν ακριβώς σαν τη δική σας: «Μα, πέντε λεπτά λογισμικό». Όταν πήγα και συζήτησα με τους ανθρώπους του ΕΦΚΑ και είδα σε τι κατάσταση ήταν οι αντίστοιχες βάσεις δεδομένων, καταλαβαίνω γιατί δεν λύνονται αυτά τα προβλήματα με ένα πάτημα του κουμπιού το οποίο αναφέρατε. Πρόοδος έχει γίνει σε απίστευτα πολλές περιπτώσεις και η πρόοδος αυτή είναι τεράστια.

Προφανώς και αντιλαμβάνομαι τη δυσαρέσκεια των πολιτών για την ταλαιπωρία που πολλοί από αυτούς υφίστανται, ας μην ξεχνάμε, όμως, από πού ξεκινήσαμε και πού βρισκόμαστε σήμερα στο ζήτημα των απονομών συντάξεων. Τον Μάιο ο ΕΦΚΑ κατέγραψε ένα νέο ρεκόρ συντάξεων ξεπερνώντας τις τριάντα χιλιάδες. Είναι χαρακτηριστικό ότι μέσα στο πρώτο πεντάμηνο του έτους έχουν εκδοθεί πάνω από εκατόν δεκατρείς χιλιάδες συντάξεις, όσες περίπου εκδόθηκαν ολόκληρο το 2019. Το 2021 είχαμε διακόσιες είκοσι πέντε χιλιάδες αποφάσεις συνταξιοδότησης και αν η ροή συνεχιστεί με την ίδια ένταση και το 2022, οι εκδόσεις νέων συντάξεων αναμένεται να ξεπεράσουν τις τριακόσιες χιλιάδες καταγράφοντας ένα νέο ρεκόρ.

Ταμεία όπως το ΝΑΤ και το Μετοχικό Ταμείο Πολιτικών Υπαλλήλων έχουν μηδενίσει πλήρως τις εκκρεμότητες. Επιπλέον, στα πλέον προβληματικά από τα πρώην ταμεία, το ΤΕΑΜ, το ΤΣΑΥ, το ΤΣΜΕΔΕ, η εκκαθάριση των εκκρεμοτήτων έχει ξεπεράσει το 85%.

Σήμερα έχουν μηδενιστεί οι εκκρεμότητες για τα έτη 2016, 2017 και 2018, ενώ για το 2019 εκκρεμεί να εκκαθαριστεί μόλις το 1,5%, κάτι που αναμένεται να γίνει τις επόμενες μέρες, σύμφωνα με την ενημέρωση που έχουμε από τον ΕΦΚΑ. Τα αντίστοιχα ποσοστά για το 2020 είναι 9% και για το 2021 22%.

Συνολικά υπάρχουν αυτή τη στιγμή εξήντα επτά χιλιάδες ληξιπρόθεσμες κύριες συντάξεις που απομένουν και πρόκειται να απονεμηθούν εντός του καλοκαιριού, αξιοποιώντας και το νέο εργαλείο που διαθέτει ο ΕΦΚΑ και αφορά τις συντάξεις εμπιστοσύνης. Πρόκειται, όπως γνωρίζετε, για μια νέα διαδικασία απονομής που δίνει τη δυνατότητα στον ασφαλισμένο να λάβει τη σύνταξή του άμεσα προσκομίζοντας ο ίδιος τα απαιτούμενα δικαιολογητικά και λαμβάνοντας υπ’ όψιν τον ασφαλιστικό βίο που είναι ψηφιοποιημένος στον ΕΦΚΑ. Η σύνταξη που εκδίδεται θεωρείται οριστική σύνταξη, ενώ προβλέπονται συμπληρωματικοί έλεγχοι στο μέλλον, ώστε να ελαχιστοποιηθούν οι περιπτώσεις λαθών. Με αυτόν τον τρόπο, ο ασφαλισμένος λαμβάνει έγκαιρα τη σύνταξή του χωρίς ταλαιπωρία και ο φορέας έχει το περιθώριο για επιπλέον ελέγχους σε δεύτερο χρόνο.

Με τον ίδιο τρόπο θα διεκπεραιωθούν και οι νέες αιτήσεις συνταξιοδότησης, αυτές, δηλαδή, που κατατέθηκαν μετά τον Απρίλιο του 2022. Σε αυτές τις αιτήσεις θα ενεργοποιείται η λεγόμενη διαδικασία fast track. Ο υπάλληλος θα έχει ένα χρονικό διάστημα τριών μηνών να εκδώσει τη σύνταξη. Αν δεν συμβεί αυτό, τότε ενεργοποιείται η διαδικασία fast track και η σύνταξη, εκδίδεται αμέσως λαμβάνοντας υπ’ όψιν τόσο τα στοιχεία που διαθέτει ο ΕΦΚΑ όσο και εκείνα που προσκομίζει ο ασφαλισμένος. Και στις συντάξεις fast track προβλέπονται αυστηροί έλεγχοι τόσο πριν όσο και μετά την έκδοση της σύνταξης.

Κύριε Κεγκέρογλου, έχουμε κάθε λόγο να πιστεύουμε ότι το χρόνιο αυτό πρόβλημα οδεύει προς την οριστική του επίλυση και ότι θα σταματήσει να αποτελεί είδηση στη χώρα μας η απονομή των συνταξιοδοτικών αποφάσεων.

Εν κατακλείδι και για να γυρίσω στο ερώτημά σας, θα ήθελα να επαναλάβω πως οι συνταξιούχοι χηρείας του πρώην ΟΓΑ για τις περιπτώσεις που ο θάνατος έχει επέλθει μετά από τον Μάιο του 2019, η διαδικασία συνταξιοδότησης ολοκληρώνεται κανονικά χωρίς προβλήματα και για τις περιπτώσεις που ο θάνατος έχει επέλθει πριν από αυτήν την ημερομηνία, λαμβάνουν προσωρινή σύνταξη και σε πολύ σύντομο χρονικό διάστημα θα λαμβάνουν και την οριστική.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εγώ σας ευχαριστώ. Να μου ξανάρθετε σα δίδυμο!

Καλή συνέχεια, κύριε Τσακλόγλου. Ο κ. Κεγκέρογλου παραμένει, διότι και η επόμενη ερώτηση είναι δική του.

Ακολουθεί η δέκατη έβδομη με αριθμό 782/16-6-2022 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Δικαιοσύνης, με θέμα: «Αναγκαία και επιβεβλημένη η συντήρηση και η βελτίωση των κτηρίων των Ειρηνοδικείων Καστελίου, Μοιρών και Πύργου του Νομού Ηρακλείου Κρήτης».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, οφείλω, κατ’ αρχάς, να πω ότι έχετε δώσει μια γραπτή απάντηση, η οποία προφανώς και δεν με ικανοποιεί, παρ’ ότι το αίτημα είχα αποφασίσει και είχε υποβληθεί πριν την πάρω στα χέρια μου. Και το λέω αυτό γιατί αφορά τη συντήρηση και τη βελτίωση των κτηρίων των Ειρηνοδικείων Καστελλίου, Μοιρών και Πύργου του Νομού Ηρακλείου η ερώτηση.

Γνωρίζετε πολύ καλά ότι στις 27 Σεπτεμβρίου συνέβη ένας καταστροφικός σεισμός στην περιοχή. Λόγω ακριβώς του καταστροφικού σεισμού υπήρξε έλεγχος όλων των κτηρίων σε σχέση με τη στατικότητα και την κατάστασή τους, αλλά ταυτόχρονα ήταν μια επιθεώρηση που αφορούσε την κατάστασή τους από πλευράς χώρων που είναι αυτοί που απονέμεται η δικαιοσύνη.

Και ενώ πράγματι είχαμε μηνύματα από τους εργαζόμενους, αλλά και από τους δικαστές για την κατάσταση των ειρηνοδικείων, μετά τον σεισμό που δόθηκε επιπλέον θα έλεγα σημασία σε αυτά τα κτήρια είδαμε ότι πραγματικά είναι μεγάλη η ολιγωρία της πολιτείας και, εν προκειμένω, του Υπουργείου Δικαιοσύνης για την αντιμετώπιση των προβλημάτων και των αναγκών συντήρησης και επισκευής των κτηρίων.

Στην απάντησή σας μου λέτε τη διαδικασία, μου λέτε, δηλαδή, ότι πρέπει η περιφερειακή ενότητα, η Διεύθυνση Τεχνικών Υπηρεσιών της κάθε περιφερειακής ενότητας να κάνει μια μελέτη, να υποβληθεί αρμοδίως, να υπάρξει η δέσμευση του κονδυλίου, η πρόβλεψη στον προϋπολογισμό και η διαδικασία στη συνέχεια για να υλοποιηθεί. Εντάξει, αυτή είναι η διαδικασία.

Όμως, προσέξτε. Το Υπουργείο Δικαιοσύνης ως προς τις υποδομές και ιδιαίτερα τις ιδιόκτητες –ιδιόκτητες είναι οι υποδομές, πρέπει να τις σεβαστούμε- πρέπει να δίνει σημασία από μόνο του, όχι να περιμένει ένας άλλος φορέας να του κάνει μια μελέτη χωρίς το ίδιο να ενδιαφερθεί.

Άρα, η ερώτηση αφορά και εσάς και τα ειρηνοδικεία τα ίδια, που έπρεπε ήδη να έχουν κινηθεί σε αυτή την κατεύθυνση, βεβαίως.

Θέλω, λοιπόν, σήμερα που φαίνεται ότι είστε γνώστης του προβλήματος να μου πείτε αν έχετε επικοινωνήσει και για τα τρία αυτά ειρηνοδικεία μέσω των υπηρεσιών προφανώς με την περιφέρεια, προκειμένου να εκπονήσει τις αναγκαίες μελέτες και αν εσείς εν όψει του νέου προϋπολογισμού δεσμεύσετε ή προβλέψετε ένα ποσό για τη συντήρηση των κτηρίων. Ήδη έχουμε μία μελέτη από τον Δήμο Μινώα Πεδιάδας για το Ειρηνοδικείο Καστελλίου, που είναι συγκεκριμένη, τουλάχιστον 30.000 ευρώ, που, απ’ ότι βλέπω εδώ, έχει καταγράψει ως αναγκαίο προϋπολογισμό για τη συντήρησή τους, για μια απλή συντήρηση, ώστε να βελτιωθούν οι συνθήκες. Ρωτάμε, λοιπόν, εάν εσείς δεσμεύσετε αυτά τα χρήματα, ούτως ώστε μόλις τελειώσουν οι τεχνικές μελέτες, να έρθει και να υλοποιηθεί το έργο της επισκευής και της συντήρησης των τριών ειρηνοδικείων.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς)**: Και εμείς ευχαριστούμε.

Θα απαντήσει ο Υπουργός Δικαιοσύνης κ. Κωνσταντίνος Τσιάρας.

Κύριε Τσιάρα, καλησπέρα σας και καλή εβδομάδα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και αν μου δώσει ολοκληρωμένη απάντηση, δεν θα δευτερομιλήσω.

**ΠΡΟΕΔΡΕΥΩΝ (Απόστολος Αβδελάς):** Δώστε την απάντηση, κύριε Τσιάρα, για να πάμε στον κ. Καστανίδη.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αξιότιμε συνάδελφε, κύριε Κεγκέρογλου, όντως έχετε εξαντλήσει την πραγματική δυνατότητα του κοινοβουλευτικού ελέγχου, μιας και είχα την ευκαιρία νωρίτερα να σας ακούσω απευθυνόμενος και σε άλλους Υπουργούς σε σχέση με άλλα αντικείμενα. Και θα σας έλεγα ότι προσωπικά μου είναι ιδιαίτερα ευχάριστο, όταν με αφορμή επίκαιρες ερωτήσεις συναδέλφων, μου δίνεται η ευκαιρία να δίνω συγκεκριμένες απαντήσεις σε ερωτήματα που αφορούν τον τομέα της δικής μου αρμοδιότητας. Και αυτό συμβαίνει κυρίως όταν προκύπτουν τα απαραίτητα συμπεράσματα ή υποδεικνύονται λύσεις που μπορούν να επεκταθούν και σε άλλες περιπτώσεις.

Εκτιμώ ότι με αυτόν ακριβώς τον τρόπο η διαδικασία του κοινοβουλευτικού ελέγχου γίνεται ουσιαστικότερη, γίνεται αποτελεσματικότερη και δεν περιορίζεται απλά και μόνο στη λογοδοσία της Κυβέρνησης, αλλά προωθεί ταυτόχρονα την πολιτική συνεννόηση και τη συνεργασία με τους τοπικούς Βουλευτές για τις περιοχές που αυτοί εκπροσωπούν, ώστε να λύνονται προβλήματα που απασχολούν τους συμπολίτες μας, τα οποία ξέρουμε πολύ καλά ότι δεν έχουν ούτε ιδεολογικά πρόσημα ούτε βέβαια κάποια κομματική ταυτότητα. Και, βεβαίως, θα έλεγα ότι είναι μια διαδικασία που αναδεικνύει κυρίως τον ίδιο τον κοινοβουλευτικό έλεγχο.

Για το συγκεκριμένο ζήτημα, λοιπόν, θέλω να σας διαβεβαιώσω, κατ’ αρχάς, ότι βρισκόμαστε από την ίδια πλευρά. Το κτηριακό πρόβλημα ήταν ένα από τα πρώτα προβλήματα που μας απασχόλησαν από την πρώτη στιγμή που εγώ προσωπικά ανέλαβα τα καθήκοντά μου και είναι μια κατάσταση ομολογουμένως, η οποία παρά το ότι έχουν ληφθεί πολύ σημαντικά μέτρα βελτίωσης, έχει ακόμα πάρα πολλά προβλήματα.

Οι περίπου εννιακόσιες δικαστικές υπηρεσίες στεγάζονται σε περίπου τριακόσια κτήρια ανά την επικράτεια και πρόκειται για κτήρια που είτε είναι ιδιοκτησίας του ΤΑΧΔΙΚ, όπως χαρακτηριστικά αναφερθήκατε είτε είναι μισθωμένα.

Το Υπουργείο Δικαιοσύνης καταβάλλει μια διαρκή προσπάθεια, προκειμένου να βελτιωθούν και να αναβαθμιστούν οι υποδομές όλων αυτών μέσω των πόρων που διαθέτει από τις εγγεγραμμένες πιστώσεις του τακτικού προϋπολογισμού, αλλά και του ΤΑΧΔΙΚ.

Το ΤΑΧΔΙΚ, κύριε συνάδελφε, -απευθύνομαι και σε όλους τους συναδέλφους, ο κ. Καστανίδης το γνωρίζει πάρα πολύ καλά- έχει πόρους οι οποίοι πάντα κατευθύνονται προς τη βελτίωση των δικαστικών υποδομών για τα κτήρια. Αυτή είναι η βασική, αν θέλετε, ροή των πόρων του ΤΑΧΔΙΚ. Αυτή είναι η πραγματικότητα.

Θα σας πω, μάλιστα, χαρακτηριστικά ότι για τα έτη 2019, 2020 και 2021 έχουν εγκριθεί προτάσεις συνολικού ποσού ύψους 142.981, 189.690 και 141.687 ευρώ πάντα αντίστοιχα για τη βελτίωση και τον εκσυγχρονισμό των υποδομών στις δικαστικές υπηρεσίες όλης της χώρας.

Ειδικότερα, για το οικονομικό έτος 2022 έχουν ήδη υποβληθεί από την οικονομική υπηρεσία του Υπουργείου και το ΤΑΧΔΙΚ για έγκριση προτάσεις συνολικού ύψους 290.796 ευρώ για τις τρέχουσες επισκευαστικές ανάγκες των κτηρίων.

Όλα αυτά, όμως, -και εδώ βρίσκεται η λυδία λίθος της απάντησης- γίνονται υπό μία προϋπόθεση που πρέπει να υπάρχει: Οι κατά τόπους δικαστικές υπηρεσίες μέσω των οργάνων της διοίκησής τους να αποστείλουν προς έγκριση στην τεχνική υπηρεσία του Υπουργείου φάκελο σχετικού αιτήματος, γιατί αυτές είναι οι καθ’ ύλην αρμόδιες και έχουν άμεση αντίληψη της κατάστασης που επικρατεί στις κτηριακές εγκαταστάσεις που στεγάζονται.

Σας απαντήθηκε και γραπτώς στην ερώτηση που καταθέσατε γραπτώς: Στην αναζήτηση που κάναμε -και εξακολουθεί να συμβαίνει το ίδιο- με αφορμή την ερώτησή σας που είπατε κι εσείς ότι προηγήθηκε της σημερινής, διαπιστώσαμε ότι δεν εκκρεμούν αιτήματα από τα Ειρηνοδικεία Καστελλίου, Μοιρών και Πύργου που να αφορούν σε προμήθειες ή έργα επισκευής.

Θέλω να ξεκαθαρίσω ότι δεν μπορεί να έχει τη δυνατότητα το Υπουργείο να γνωρίζει ακριβώς τι συμβαίνει σε τριακόσια δικαστικά μέγαρα ανά την επικράτεια. Είναι ο ρόλος ο οποίος προβλέπεται, δηλαδή ο διοικητικός ρόλος των διοικήσεων των δικαστηρίων μέσω των οποίων γίνονται γνωστά τα προβλήματα και σας διαβεβαιώνω ότι αντιμετωπίζονται άμεσα -μπορώ να σας το επιβεβαιώσω με οποιονδήποτε τρόπο- μέσα από διαδικασίες που έχουμε θεσπίσει μέσω του ΤΑΧΔΙΚ τουλάχιστον τα τελευταία τρία χρόνια. Δεν υπάρχουν εκκρεμότητες ή αιτήματα που υποβάλλονται από διοικήσεις δικαστηρίων, δικαστικών κτηρίων -να το πω διαφορετικά- ανά την Ελλάδα που να μην ικανοποιούνται σ’ ένα πραγματικά πολύ μικρό χρονικό διάστημα.

Ωστόσο, εκτιμώ ότι η ερώτηση που κάνετε και η συζήτηση που γίνεται αποτελούν αφορμή για να υπάρχουν θετικές εξελίξεις. Θα το εξηγήσω αυτό στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ, κύριε Υπουργέ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ο Υπουργός θέλει τώρα «να του τα σούρω» κανονικά.

Μου απαντήσατε, κύριε Υπουργέ, ότι δεν εκκρεμούν αιτήματα. Κάθε άλλο. Εκκρεμούν αιτήματα, αλλά σας είπα και μια ιδιαιτερότητα που δεν τη λάβατε υπ’ όψιν σας, ότι δηλαδή έγινε ένας καταστροφικός σεισμός και πήγε η ΚΤΥΠ και έκανε έλεγχο και έβγαλε κάποιες εκθέσεις. Η ΚΤΥΠ έχει ενσωματώσει τον παλιό οργανισμό του Υπουργείου Δικαιοσύνης που ήταν για τα δικαστικά κτήρια. Άρα, λοιπόν, έχει τις αρμοδιότητες για την επίβλεψη, την εποπτεία για τα δικαστικά κτήρια. Πήγε, λοιπόν, και έχει βγάλει έκθεση. Δελτίο -λέει- πρωτοβάθμιας μετασεισμικής αυτοψίας. Θα σας το καταθέσω για να δείτε. Μιλάει για τη στατικότητα που έχει σχέση με το κτήριο, αλλά αναφέρεται και στην κατάσταση του κτηρίου σε σχέση με την ανάγκη συντήρησης.

Δεύτερο έγγραφο: Έγγραφο του ΤΑΧΔΙΚ. Το ΤΑΧΔΙΚ του Υπουργείου σας δεν είναι;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Βεβαίως.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Λέει: «Σας διαβιβάζουμε σε φωτοτυπία με τους αριθμούς πρωτοκόλλου 139 κ.λπ. έγγραφα του Ειρηνοδικείου Μοιρών». Το Ειρηνοδικείο Μοιρών δεν είναι που λέει για την ανάγκη επισκευής; Το Ειρηνοδικείο Μοιρών το λέει με έγγραφό του. Το Ειρηνοδικείο Καστελλίου ζήτησε με έγγραφό του και πήγε ο Δήμος Μοιρών, το Ειρηνοδικείο Πύργου από τον δήμο για να πάνε να δούνε τι γίνεται. Άρα αιτήματα εκκρεμούν.

Αυτό το οποίο δεν έχει γίνει, απ’ ό,τι καταλαβαίνω, είναι ότι δεν έχει έλθει ο τελικός φάκελος στο Υπουργείο με το ύψος του προϋπολογισμού της μελέτης κ.λπ. και για τα τρία, προκειμένου εσείς να πάρετε αποφάσεις. Άρα δεν είναι αληθές ότι δεν εκκρεμούν αιτήματα. Εκκρεμούν και για τα τρία Ειρηνοδικεία.

Μάλιστα, θα σας καταθέσω εδώ για τον Δήμο Μινώα Πεδιάδας τη μελέτη η οποία λέει για 30.000 για το Ειρηνοδικείο Καστελλίου και υπάρχει το σχετικό έγγραφο. Αν θέλετε, θα σας καταθέσω και του ΤΑΧΔΙΚ και για τον Δήμο Μοιρών. Νομίζω ότι δεν έχει αξία.

Απλώς θα έλεγα ότι η Διεύθυνση Τεχνικών Υπηρεσιών αντί να κάθεται στη Μεσογείων και να περιμένει πότε θα έλθει ο φάκελος, ας κάνει μια επικοινωνία και με την περιφέρεια, με τη συγκεκριμένη υπηρεσία, αλλά και με τα τρία ειρηνοδικεία λόγω της ιδιαιτερότητας του σεισμού, επαναλαμβάνω, γιατί έχετε δίκιο ότι δεν μπορεί να κάνει αυτή τη δουλειά για όλη την Ελλάδα και για όλα τα κτήρια. Μιλάω έτσι λόγω της συγκεκριμένης ιδιαιτερότητας, για να προχωρήσουν και τότε θα συμφωνήσουμε και δεν θα υπάρχει ανάγκη να κάνουμε ξανά κοινοβουλευτικό έλεγχο για ένα θέμα για το οποίο φαίνεται ότι συμφωνείτε να επιλυθεί μέσα από τη φετινή διαδικασία του προϋπολογισμού.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Κύριε Τσιάρα, έχετε κι εσείς τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Νομίζω ότι ήμουν σαφής, κύριε συνάδελφε -και το επισημάνατε κι εσείς- ότι δεν υπάρχει φάκελος στο Υπουργείο με τα θέματα και τα ζητήματα που αφορούν στις επισκευές των συγκεκριμένων κτηριακών υποδομών. Μπορώ να σας πω ότι αυτό το διαπιστώνουμε σχεδόν καθημερινά, μιας και τέτοιου είδους ζητήματα, τα οποία προκύπτουν στα δικαστικά μέγαρα, υπάρχουν σ’ όλη την Ελλάδα. Αυτή είναι η πραγματικότητα. Τα περισσότερα είναι κτήρια τα οποία μετρούν πολλά έτη βίου και το ξέρουμε πάρα πολύ καλά. Είναι κτήρια για τα οποία δεν ακολουθήθηκε μια διαδικασία συντήρησής τους τα πολλά προηγούμενα χρόνια. Είναι κτήρια για τα οποία προφανώς, για να λειτουργήσει τουλάχιστον με αξιοπρέπεια η δικαιοσύνη, η πολιτεία δι’ ημών πρέπει να κάνει το ελάχιστο δυνατό.

Επαναλαμβάνω ότι όλα τα αιτήματα τα οποία έρχονται στο Υπουργείο και στο ΤΑΧΔΙΚ τα τελευταία τρία χρόνια αντιμετωπίζονται με μια χρονική ταχύτητα που δεν υπήρξε ποτέ στο παρελθόν. Όμως, θα σας τονίσω ότι ήδη για φέτος έχουμε προγραμματίσει να δώσουμε μέσω ζητημάτων ή θεμάτων που έχουν υπαχθεί στο ΤΑΧΔΙΚ περίπου 300.000 ευρώ γι’ αυτόν τον σκοπό.

Επίσης, θέλω να σας πω, μιας και αναφέρατε την ΚΤΥΠ, ότι τα οικονομικά έτη 2021 και 2022 η «ΚΤΥΠ Α.Ε.» έχει επιχορηγηθεί από το ΤΑΧΔΙΚ για συντηρήσεις και βελτιώσεις των υποδομών των δικαστικών υπηρεσιών της χώρας με τα ποσά των 957.393 ευρώ και 2.182.000 ευρώ περίπου αντίστοιχα. Θέλω να σας πω ότι το ΤΑΧΔΙΚ έχει δώσει πάρα πολλά χρήματα προκειμένου να συντηρηθούν οι κτηριακές υποδομές όλων των δομών της δικαιοσύνης. Επίσης, θα σας πω ότι έχουν αναληφθεί ήδη οικονομικές υποχρεώσεις για τα επόμενα οικονομικά έτη, για το 2023, το 2024 και το 2025, για την επιχορήγηση της ΚΤΥΠ από το ΤΑΧΔΙΚ με ποσά τα οποία φτάνουν στο ύψος των 2.500.000 για το 2023, των 2.270.000 για το 2024 και μέχρι σήμερα των 250.000 για το 2025.

Όλα αυτά σάς τα αναφέρω γιατί θέλω να γίνει γνωστό ότι τουλάχιστον για τα δικαστήρια υπάρχουν λεφτά. Υπάρχουν πόροι που μπορούμε να τους κατευθύνουμε. Υπάρχει, όμως, μια διαδικασία η οποία προβλέπεται και η οποία προφανώς πρέπει να τηρηθεί. Δεν θα μπορούσε να γίνει διαφορετικά. Θα ήμουν πραγματικά σε πολύ δύσκολη θέση αν έπρεπε να σας απαντήσω γιατί ένας φάκελος που αφορά στην ανακατασκευή, στις επισκευές ενός δικαστικού μεγάρου της χώρας ή εν πάση περιπτώσει ενός ειρηνοδικείου -όπως θέλετε πείτε το- θα εκκρεμούσε και δεν θα είχε διεκπεραιωθεί, κάτι το οποίο σας διαβεβαιώνω ότι τουλάχιστον αυτή τη στιγμή και αυτή την περίοδο δεν συμβαίνει επ’ ουδενί.

Κύριε συνάδελφε, η ανεξαρτησία και το αυτοδιοίκητο της δικαιοσύνης είναι μια θεμελιώδης αρχή του Συντάγματος και εκεί νομίζω ότι πρέπει να μείνουμε. Όταν μιλάμε για το αυτοδιοίκητο, στο αυτοδιοίκητο περιλαμβάνεται και η υποχρέωση των διοικήσεων να στείλουν τους φακέλους ολοκληρωμένους, προκειμένου να υπάρξουν οι χρηματοδοτήσεις.

Αν θα έπρεπε να αναφερθώ σε κάτι συγκεκριμένο, θα σας έλεγα ότι ακόμη και σήμερα που μιλάμε, στο Δικαστικό Μέγαρο της Καρδίτσας -που είναι ο νομός από τον οποίον προέρχομαι- υπήρξαν κάποιες ζημιές και βεβαίως η διαδικασία που ακολουθήθηκε και ακολουθείται είναι το κλιμάκιο της περιφέρειας να τις καταγράψει και να υπάρξει φάκελος ο οποίος θα διαβιβαστεί στο Υπουργείο Δικαιοσύνης. Δεν θα μπορούσε να γίνει διαφορετικά, ούτε κανείς θα μπορούσε να προβλέψει. Αυτό θέλω να σας πω προκειμένου να έχουμε μια καθαρή εξήγηση μεταξύ μας.

Να σας πω ότι στο επίκεντρο όλης αυτής της προσπάθειας βρίσκεται η αυτοτελής διοίκηση των δικαστικών σχηματισμών από τα όργανα διοίκησης, τα οποία βεβαίως έχουν και την ευθύνη για τα κτήρια των υπηρεσιών τους κι εμείς στα δικά τους αιτήματα είμαστε καθ’ όλα έτοιμοι να ανταποκριθούμε αμέσως μόλις αυτά γνωστοποιηθούν.

Επίσης -και εδώ νομίζω ότι πρέπει να σταθούμε και αυτή είναι η ουσία της επίκαιρης ερώτησης που καταθέσατε- δική μας ευθύνη, κύριε Κεγκέρογλου, είναι να τους υπενθυμίζουμε τις σχετικές διαδικασίες και αυτό προσπαθούμε να το κάνουμε όσο συχνά και όταν πρέπει. Σας διαβεβαιώνω ότι είναι μια προσπάθεια την οποία επαναλαμβάνουμε και βεβαίως το κάναμε πρόσφατα και μετά τη δική σας ερώτηση. Σας το ξεκαθαρίσω αυτό για να το γνωρίζετε. Περιμένουμε βεβαίως την ανταπόκρισή τους, ειδικά απ’ αυτά τα τρία αναφερόμενα ειρηνοδικεία, δηλαδή να στείλουν όσο το δυνατόν συντομότερα τους σχετικούς φακέλους.

Θα ήθελα μ’ αυτή την ευκαιρία να ζητήσω και τη δική σας συνδρομή προς την κατεύθυνση της κοινοποίησης των σημερινών μου δεσμεύσεων για την άμεση ενίσχυσή τους, για να μπορέσουμε σύντομα να ξεκινήσουμε το επισκευαστικό έργο στα κτήρια των τριών συγκεκριμένων ειρηνοδικείων. Φυσικά από το Υπουργείο θα τους παρασχεθεί κάθε βοήθεια από την αρμόδια τεχνική μας υπηρεσία για την προετοιμασία των αιτημάτων τους, εφόσον ζητηθούν, εφόσον υπάρξουν τα αιτήματα.

Εγώ πιστεύω ότι οι κτηριακές υποδομές αποτελούν ένα σημαντικό παράγοντα για τη λειτουργία της δικαιοσύνης και συμβάλλουν καθοριστικά στον τρόπο της απονομής της. Στοιχειώδες καθήκον κάθε πολιτείας είναι να διασφαλίζει ότι τουλάχιστον οι δικαστές, οι δικαστικοί υπάλληλοι και οι δικηγόροι της χώρας θα μπορούν να κάνουν τη δουλειά τους σε αξιοπρεπείς συνθήκες εργασίας, ανταποκρινόμενοι με τον καλύτερο δυνατό τρόπο στον ρόλο του δικού τους λειτουργήματος.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Κεγκέρογλου, καλή συνέχεια.

Θα συζητηθεί τώρα η έβδομη με αριθμό 772/14-6-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου (Χάρη) Καστανίδηπρος τον ΥπουργόΔικαιοσύνης,με θέμα: «Απολεσθείσες δικογραφίες από την Εισαγγελία Πρωτοδικών Κέρκυρας».

Κύριε Καστανίδη, καλησπέρα σας και καλή εβδομάδα. Έχετε δυο λεπτά για την πρωτολογία σας.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κύριε Πρόεδρε.

Το 2020 αποκαλύφθηκε μια εξόχως περίεργη και πρωτοφανής υπόθεση για τα δικαστικά χρονικά της χώρας. Αποκαλύφθηκε, λοιπόν, μετά από έρευνα που ξεκίνησε το 2019, ότι ένας τεράστιος αριθμός δικογραφιών εξαφανίστηκε από την Εισαγγελία Πρωτοδικών της Κέρκυρας και μεταφέρθηκαν αυτές οι δικογραφίες σε ιδιωτικούς χώρους είτε της τότε εισαγγελέως Πρωτοδικών είτε σε άλλους χώρους ιδιωτών. Δεν θα ήθελα να κατονομάσω. Διαπιστώθηκε, επίσης, ότι περίπου δύο χιλιάδες επτακόσιες υποθέσεις επιστράφηκαν από την παυθείσα αργότερα εισαγγελικό λειτουργό και χίλιες εκατό περίπου υποθέσεις βρέθηκαν στοιβαγμένες σε έναν ιδιωτικό χώρο μακριά από την Εισαγγελία Πρωτοδικών. Ξέρουμε, επίσης, κατόπιν αυτών, ότι η έχουσα την ευθύνη πρώην εισαγγελικός λειτουργός παύθηκε, κύριε Υπουργέ, με απόφαση της Πειθαρχικής Ολομέλειας του Αρείου Πάγου. Υπάρχουν δε πρόσωπα, δικαστικοί και αστυνομικοί υπάλληλοι, που μαζί της αυτή την ώρα διώκονται για τα εγκλήματα της ψευδούς βεβαίωσης, κατ’ εξακολούθηση μάλιστα, και της νόθευσης δημοσίου εγγράφου.

Δεν θα μείνω στα πρόσωπα και στις πιθανές ευθύνες τους που διερευνώνται αυτή την ώρα από τον αρμόδιο εισαγγελέα της Κέρκυρας ούτε για τις διώξεις που ασκήθηκαν. Με ενδιαφέρει απολύτως το κύρος της δικαιοσύνης και το δημόσιο συμφέρον. Εκατόν πενήντα τρεις από τις εξαφανισθείσες υποθέσεις κρίθηκαν από τον Άρειο Πάγο ότι είναι οριστικά απολεσθείσες. Με ενδιαφέρει και ενδιαφέρει όχι μόνο τον λαό της Κέρκυρας, το πανελλήνιο ενδιαφέρεται να μάθει: Από αυτές τις υποθέσεις που απολέσθηκαν οριστικά, σύμφωνα με απόφαση του Αρείου Πάγου, ποιες υποθέσεις συνιστούν πλημμελήματα, ποιες κακουργήματα, τι υποθέσεις αφορούν; Είναι οικονομικά εγκλήματα και μάλιστα σε βάρος του δημοσίου; Ποιοι είναι οι πρωταγωνιστές, είτε ως θύτες είτε ως θύματα;

Όσο για τις υποθέσεις που δεν απολέσθηκαν οριστικά, αν αθροίσετε τις περίπου δύο χιλιάδες επτακόσιες και τις χίλιες εκατό, ανέρχονται σε τέσσερις χιλιάδες. Θεωρείται ότι είναι μεγαλύτερος ο αριθμός των εξαφανισθεισών δικογραφιών. Από αυτές, και κυρίως στο χρονικό διάστημα μεταξύ 2014 και 2020 που βρίσκεται στην Εισαγγελία Πρωτοδικών η συγκεκριμένη εισαγγελική λειτουργός, πόσες υποθέσεις παραγράφηκαν; Αυτό είναι κρίσιμο. Πρόκειται για εγκλήματα που παραγράφηκαν, πλημμελήματα ή κακουργήματα και δεν γνωρίζουμε ποιοι είναι πάλι οι δράστες και τα θύματα; Δεν γνωρίζουμε τι υποθέσεις είναι;

Θα πρέπει να μάθει ο ελληνικός λαός, κύριε Υπουργέ, και θα πρέπει να μάθει - μένω προσώρας σε αυτά- γιατί επαναλαμβάνω το ενδιαφέρον της πολιτείας είναι διπλό: το ελληνικό δημόσιο συμφέρον και η προστασία του κύρους της δικαιοσύνης.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Καστανίδη.

Θα απαντήσει ο Υπουργός Δικαιοσύνης κ. Κωνσταντίνος Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αξιότιμε κύριε συνάδελφε, κύριε Καστανίδη, σε αντίθεση με την προηγούμενη ερώτηση που απάντησα, αισθάνομαι εξαιρετικά άβολα απαντώντας σε αυτή την ερώτηση και θέλω να είμαι απολύτως ειλικρινής απέναντί σας. Διότι προφανώς η συζήτηση η οποία γίνεται δεν είναι μία από τις καλύτερες ούτε στο ελληνικό Κοινοβούλιο ούτε στη διαδικασία του κοινοβουλευτικού ελέγχου -πρέπει τουλάχιστον αυτό να το αναγνωρίσουμε- ούτε βεβαίως για την ίδια τη λειτουργία της ελληνικής πολιτείας η οποία κατά κάποιον τρόπο παρουσιάστηκε απροστάτευτη απέναντι σε αυτές τις αδιανόητες έκνομες ενέργειες ενός επίορκου δικαστικού λειτουργού, ενός δικαστικού λειτουργού στον οποίον το Σύνταγμα παρείχε απεριόριστη ανεξαρτησία αλλά και εμπιστοσύνη πως συνειδητά θα πράξει το καθήκον του προστατεύοντας το δημόσιο συμφέρον και τους Έλληνες πολίτες από κάθε μορφής απειλή και αυθαιρεσία.

Οφείλουμε, βεβαίως, να παραδεχθούμε ότι η συγκεκριμένη υπόθεση υπήρξε μια ασυγχώρητη υπηρεσιακή εκτροπή για τη λειτουργία της δικαιοσύνης και, όπως όλοι γνωρίζουμε, η συγκεκριμένη εισαγγελική λειτουργός με ομόφωνη απόφαση της Ολομέλειας του Αρείου Πάγου παύθηκε οριστικά από την υπηρεσία της και μάλιστα με τον πιο αποδοκιμαστικό τρόπο.

Η συγκεκριμένη, λοιπόν, πρώην δικαστική λειτουργός θα αντιμετωπίσει τον φυσικό της δικαστή για τις πράξεις για τις οποίες ήδη κατηγορείται και όσες άλλες μπορεί να προκύψουν, καθώς η αλήθεια είναι -για να απαντήσω ευθέως στα ερωτήματα τα οποία θέσατε, αν και θα πω κάποια συγκεκριμένα στοιχεία στη συνέχεια- ότι η έρευνα συνεχίζεται, δεν έχει ολοκληρωθεί -αυτή είναι η πραγματικότητα- για να ξέρουμε τον ακριβή αριθμό των υποθέσεων, την κατηγοριοποίηση, ζητήματα τα οποία χρειάζεται να απαντηθούν όσο γίνεται πιο συγκεκριμένα και όσο γίνεται με μεγαλύτερη σαφήνεια. Γιατί η αλήθεια είναι ότι δυστυχώς ακόμα και τώρα, δύο χρόνια μετά, το μέγεθος της ζημιάς από τις πράξεις της τέως εισαγγελέως δεν μπορεί να διαπιστωθεί.

Πιο συγκεκριμένα και σύμφωνα με το ενημερωτικό που μας απέστειλε η Εισαγγελία Πρωτοδικών Κέρκυρας για το πρώτο σας ερώτημα προκύπτουν τα εξής: Μετά από έρευνα που έγινε σε οικία τρίτου προσώπου κατασχέθηκαν εννιακόσιες πενήντα ποινικές δικογραφίες και μηνύσεις. Σε δεύτερη έρευνα στο σπίτι της εν θέματι τέως εισαγγελικής λειτουργού κατασχέθηκαν άλλες δεκαεννιά ποινικές δικογραφίες και πλήθος εγγράφων, μεταξύ των οποίων ανακριτικές εκθέσεις, όπως εκθέσεις εξέτασης μαρτύρων, πραγματογνωμοσύνης και άλλα.

Κάνω μια παρένθεση εδώ και αναφέρομαι στην απόφαση της Ολομέλειας του Αρείου Πάγου για την οριστική της παύση. Εκεί αναφέρεται χαρακτηριστικά πως διαπιστώθηκε πως σε υποθέσεις που εκδικάστηκαν με εισαγγελέα της έδρας τη συγκεκριμένη τέτοιου είδους κρίσιμα έγγραφα είχαν αφαιρεθεί και από φακέλους των δικογραφιών, δηλαδή για υποθέσεις που δικάστηκαν, όχι για εκκρεμότητες. Δεν αναγνώστηκαν στην ακροαματική διαδικασία, με συνέπεια είτε την έκδοση καταδικαστικών αποφάσεων που δεν ανταποκρίνονταν στη βαρύτητα των τελούμενων αδικημάτων είτε ακόμα και αθωωτικών.

Αντιλαμβάνεστε, λοιπόν, ότι το τιτάνιο έργο που διεξάγεται αυτή τη στιγμή σε όλες τις εμπλεκόμενες υπηρεσίες που ερευνούν αυτή την υπόθεση όχι μόνο να βρουν χαμένες δικογραφίες, αλλά και να ανακαλύψουν πόσες δικογραφίες αλλοιώθηκαν, είναι σε εξέλιξη και ελπίζω να ολοκληρωθεί το συντομότερο δυνατόν.

Θα συνεχίσω, όμως, με κάποια στοιχεία τα οποία έχουμε, την ενημέρωση κατά τη δευτερομιλία μου, για να μην καταχραστώ, βεβαίως, και την ανοχή του Προεδρείου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ, κύριε Υπουργέ.

Ορίστε, κύριε Καστανίδη. Έχετε το λόγο κι εσείς για τρία λεπτά.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ο σκοπός της ερώτησης είναι να διευκολυνθεί η πολιτεία να καταλήξει σε ένα συμπέρασμα, να επιβληθούν οι δέουσες ποινές, ώστε να μην ξανασυμβεί κάτι ανάλογο στο μέλλον. Και εκλαμβάνω από τη μέχρι τώρα απάντηση του Υπουργού και το ύφος του ότι θα είναι μια κοινή προσπάθεια, προκειμένου να πετύχουμε και την προστασία του κύρους της δικαιοσύνης, αλλά και του δημοσίου συμφέροντος.

Κύριε Υπουργέ, είπατε ότι θα δώσετε επιπλέον στοιχεία. Περιμένω με πολύ μεγάλο ενδιαφέρον να ακούσω. Αλλά θα ήθελα να κάνω μια παρατήρηση. Δεν είναι μόνο μία πρώην εισαγγελικός λειτουργός. Είναι και άλλοι που έχουν παραπεμφθεί για σοβαρά αδικήματα.

Νομίζω ότι θα έπρεπε να θέσουμε ένα ερώτημα. Καλό είναι να πλανάται και στην Αίθουσα, αλλά και όπου αλλού χρειάζεται -για να το πω με κομψό τρόπο- αν ξαφνικά μόνη της μία πρώην δικαστικός λειτουργός αποφάσισε να τα κάνει όλα αυτά ή υπάρχει και κάτι άλλο πίσω από τις κουρτίνες. Προφανώς δεν είναι δική μου ούτε δική σας αρμοδιότητα, αλλά ας πλανάται το ερώτημα, μήπως, δηλαδή, η έρευνα πρέπει να πάρει χαρακτηριστικά μιας πιο διευρυμένης προσπάθειας.

Το επισημαίνω αυτό, γιατί, όταν το 2019 πρωτοξεκίνησε η έρευνα, η τότε εισαγγελέας Εφετών που ερευνούσε την υπόθεση υπέστη δυσμενή μετάθεση. Οι δικαστικοί λειτουργοί που αυτή την ώρα ασχολούνται -δηλαδή και ο προϊστάμενος της Εισαγγελίας Εφετών στην Κέρκυρα και ο προϊστάμενος της Εισαγγελίας Πρωτοδικών- είναι άξιοι δικαστικοί λειτουργοί για να διεκπεραιώσουν το έργο, αλλά θα χρειαστούν τη στήριξη και των ανωτέρων τους. Φοβάμαι ότι, τελικά, μπορεί να αποδειχθεί ότι κρίσιμες κακουργηματικές περιπτώσεις παρεγράφησαν.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι βέβαιο αυτό.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Είναι βέβαιο.

Τότε, με κάποιον τρόπο πρέπει να γίνει γνωστό το είδος των υποθέσεων, αυτοί που ωφελήθηκαν και αυτοί που εβλάβησαν. Η αίσθησή μου είναι ότι κάποια στιγμή αυτά πρέπει να γίνουν γνωστά, γιατί η ελληνική δικαιοσύνη απονέμεται εν ονόματι του ελληνικού λαού.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Καστανίδη.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Καστανίδη, είστε εκ των συναδέλφων που έχετε τεράστια εμπειρία. Έχετε θητεύσει στο Υπουργείο Δικαιοσύνης μεταξύ άλλων Υπουργείων, άρα γνωρίζετε και τις διαδικασίες και τον τρόπο με τον οποίο το αυτοδιοίκητο της δικαιοσύνης λειτουργεί απέναντι σε τέτοιες υποθέσεις.

Νομίζω, όμως, ότι αυτή η υπόθεση από μόνη της μας δίνει την ευκαιρία να επιβεβαιώσουμε πόσο σημαντικές ήταν οι αλλαγές που επιχειρήσαμε στον Κώδικα Οργανισμού Δικαστηρίων και Κατάστασης Δικαστικών Λειτουργών, με συγκεκριμένα και ουσιαστικά κριτήρια αξιολόγησης και επιθεώρησης για πρώτη φορά, αλλά βεβαίως και με διαδικασίες οι οποίες δεν θα αφήνουν να εκκολάπτονται τέτοιου είδους φαινόμενα, θα έλεγα παραλείψεις, αδυναμίες, κακή υπηρεσιακή προσέγγιση επί μακρόν και να συσσωρεύεται ένας τόσο μεγάλος αριθμός υποθέσεων. Διότι πρόκειται και περί αυτού.

Φαντάζομαι ότι αντιλαμβάνεται κανείς πως η δικαιοσύνη έχει γυρίσει σελίδα. Προφανώς υπάρχουν ενδεχομένως και άλλοι δικαστικοί λειτουργοί οι οποίοι δεν ανταποκρίνονται στον ρόλο τους ή στη συνταγματική τους υποχρέωση και γνωρίζετε ότι τουλάχιστον το τελευταίο χρονικό διάστημα το Ανώτατο Δικαστικό Συμβούλιο με γενναίες αποφάσεις οδηγήθηκε στην αποπομπή από το δικαστικό Σώμα ενός μεγάλου αριθμού -σε σχέση με το τι είχαμε συνηθίσει και τι γνωρίζαμε στο παρελθόν- δικαστικών λειτουργών.

Εκτιμώ, λοιπόν, ότι η προσπάθεια η οποία έγινε κυρίως για τον εκσυγχρονισμό του Κώδικα Οργανισμού Δικαστηρίων και Κατάστασης Δικαστικών Λειτουργών με το σύστημα διενέργειας των επιθεωρήσεων θα μας οδηγήσει σε έναν μεγάλο βαθμό στην εξάλειψη των δυσλειτουργιών που εκτιμώ ότι εκτεταμένα μπορούσαμε να δούμε στο παρελθόν.

Επανέρχομαι, όμως, στην ενημέρωση επί των ερωτημάτων που θέσατε, μιας και υπάρχουν κάποια στοιχεία τα οποία οφείλω να σας τα πω και να γίνουν απολύτως γνωστά.

Είπα, λοιπόν, ότι είναι συνολικά εννιακόσιες εξήντα εννέα ποινικές δικογραφίες και μηνύσεις οι οποίες βρέθηκαν και κατασχέθηκαν εκτός του καταστήματος της Εισαγγελίας Πρωτοδικών Κέρκυρας. Από τις εκατόν πενήντα τρεις δικογραφίες που κρίθηκαν ως οριστικά μηδέποτε επιστραφείσες, δεν είναι εφικτό να απαντηθεί πόσες αφορούν κακουργήματα και πόσες πλημμελήματα, καθ’ όσον ελλείπει το αποδεικτικό υλικό, από την αξιολόγηση του οποίου θα προέκυπτε ο περαιτέρω νομικός χαρακτηρισμός της αξιόποινης πράξης. Το καταχωρημένα, μάλιστα, στοιχεία στο ηλεκτρονικό σύστημα του τμήματος μηνύσεων αυτών των δικογραφιών και των μηνύσεων ήταν ελάχιστα, έως ελλιπή και βεβαίως δεν μπορούσαν να οδηγήσουν σε ασφαλές συμπέρασμα για τον νομικό χαρακτηρισμό του αδικήματος.

Επίσης, γι’ αυτές τις εκατόν πενήντα τρεις δικογραφίες από τον έλεγχο του ηλεκτρονικού συστήματος προκύπτουν μόνο εννέα καταχωρήσεις που αφορούν οικονομικά εγκλήματα κατά του δημοσίου. Ωστόσο, στο σύνολο των εκατόν πενήντα τριών δικογραφιών - μηνύσεων υπάρχουν ενενήντα τρεις καταχωρήσεις δικογραφιών - μηνύσεων χωρίς εγγραφή πιθανού αδικήματος, στις οποίες -ας είμαστε ειλικρινείς- δεν αποκλείεται να συγκαταλέγονται και άλλα οικονομικά εγκλήματα κατά του δημοσίου.

Σχετικά με τις περιγεγραμμένες δικογραφίες, η πληροφόρηση που έχουμε είναι πως η συγκεκριμένη τέως εισαγγελική λειτουργός μέχρι τον Μάρτιο του 2020 επέστρεψε στην εισαγγελία ογδόντα οκτώ ποινικές πλημμεληματικές δικογραφίες που της είχαν χρεωθεί και παραγράφηκαν στα χέρια της. Περαιτέρω, μάλιστα, από το ηλεκτρονικό σύστημα προκύπτουν εβδομήντα κακουργηματικές δικογραφίες οι οποίες επεστράφησαν παραγεγραμμένες και δεκαεννέα οι οποίες δεν επεστράφησαν ποτέ και επίσης παραγράφησαν. Μιλάω γι’ αυτές τις συγκεκριμένες που σας είπα νωρίτερα.

Ακόμη, από τις κατασχεμένες εννιακόσιες εξήντα εννέα δικογραφίες, μόνο οι είκοσι έξι έτυχαν περαιτέρω επεξεργασίας, γιατί οι άλλες κρίθηκαν παραγεγραμμένες. Συνεπώς οι λοιπές παραγεγραμμένες ανέρχονται στις εννιακόσιες σαράντα τρεις.

Είναι πάρα πολλές. Αυτή είναι η αλήθεια και πρέπει να το πούμε και να το πούμε και δημόσια.

Αυτή είναι η πραγματικότητα, κύριε Καστανίδη. Όμως, εγώ προσωπικά δεν θα ήθελα να συνεχίσω περισσότερο αυτή τη συζήτηση που τελικά το μόνο που κάνει είναι να απαξιώνει στα μάτια των συμπολιτών μας που μας παρακολουθούν την εικόνα της δικαιοσύνης στη χώρα μας. Εκτιμώ ότι αυτό πραγματικά αδικεί την ίδια τη δικαιοσύνη. Και αυτή, αλλά και κάποιες άλλες τέτοιου είδους υποθέσεις που αποκαλύφθηκαν, αντιλαμβάνεστε ότι μπορεί να αφορούν στο πρόσφατο παρελθόν. Υπάρχουν, όμως και περιπτώσεις εισαγγελικών και δικαστικών λειτουργών που αναδείχθηκαν την ίδια περίοδο -να είμαστε ειλικρινείς- οι οποίοι με την επαγγελματική τους επάρκεια, το ήθος τους και τη δικαιική τους συνείδηση συντελούν στην αποκατάσταση της εμπιστοσύνης των πολιτών στην ανεξάρτητη δικαιοσύνη.

Αν δεν μπορούμε να εμπιστευτούμε τη δικαιοσύνη, μια από τις συνταγματικά κατοχυρωμένες αρχές της δημοκρατίας μας, προφανώς δημιουργείται ένα τεράστιο ζήτημα, το οποίο όλοι μαζί πρέπει να κάνουμε ό,τι είναι δυνατόν για να το ξεπεράσουμε.

Γι’ αυτό και προσωπικά, αγαπητέ κύριε Καστανίδη, εκπέμπω σταθερά ένα μήνυμα πως πρέπει όλοι μαζί να εργαστούμε στον τομέα της δικαιοσύνης. Δεν είναι ένας χώρος στον οποίο η μικροπολιτική αντιπαράθεση μπορεί να δώσει την κατεύθυνση ή να οδηγεί την όποια πολιτική επιλογή. Το έχουμε πει πάρα πολλές φορές και προσπαθώ με κάθε τρόπο τουλάχιστον κατά τη συζήτηση των νομοσχεδίων να βρούμε τον κοινό τόπο και να συνεννοηθούμε για όλα αυτά.

Θέλω, όμως, να δηλώσω ότι προσωπικά έχω εμπιστοσύνη στη δικαιοσύνη και τους λειτουργούς της και σε όλη αυτήν την πορεία μου, σε όλη αυτή τη θητεία μου, προσπαθώ μέσα από μεταρρυθμιστικές θεσμικές παρεμβάσεις να εισφέρω όλα τα αναγκαία διαδικαστικά εργαλεία, ώστε η ίδια η δικαιοσύνη εσωτερικά να κάνει τα δικά της απαραίτητα βήματα, για να μην υπάρξουν, να μην ξανασυμβούν τα αντίστοιχα, θα έλεγα, φαινόμενα, οι παρόμοιες καταστάσεις στο μέλλον.

Είναι ένα ζήτημα το οποίο δεν μπορεί παρά να μας απασχολεί όλους και δεν μπορεί παρά να μας βρίσκει όλους από την ίδια πλευρά και στη γενικότερη αντίληψη της αντιμετώπισης αυτών των καταστάσεων, αλλά κυρίως των μέτρων ή των πρωτοβουλιών που πρέπει να αναλάβουμε, ούτως ώστε η ελληνική πολιτεία να μην είναι ανοχύρωτη και οι Έλληνες πολίτες να μη ζήσουν τέτοιου είδους καταστάσεις που ενδεχομένως επαναλαμβάνονται με την ευθύνη απλά και μόνο κάποιων ανθρώπων που δεν κρίνονται ικανοί.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Ήμουν ελαστικός στον χρόνο, γιατί ήταν πολύ σοβαρό το θέμα.

Επόμενη είναι η ένατη με αριθμό 800/20-6-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδηπρος τον Υπουργό Κλιματικής Κρίσης και Πολιτικής Προστασίας, με θέμα: «Έλλειψη προετοιμασίας για τη φετινή αντιπυρική περίοδο».

Κύριε Γρηγοριάδη, καλησπέρα σας, καλή εβδομάδα. Έχετε δύο λεπτά για το ξεκίνημά σας.

**ΚΛΕΩΝ ΓΡΗΓΟΡΙΑΔΗΣ:** Καλησπέρα, κύριε Πρόεδρε, Ευχαριστώ πολύ που μου δίνετε τον λόγο.

Αγαπητέ κύριε Υπουργέ, το περασμένο καλοκαίρι -το ξέρετε καλύτερα από εμένα- κάηκαν στην πατρίδα μας ένα εκατομμύριο τριακόσιες μία χιλιάδες διακόσια τριάντα εννέα στρέμματα.

Κάηκε, επίσης, περίπου το 1/6 των δασών μας, κύριε Υπουργέ, το περασμένο καλοκαίρι.

Αυτό κατά τη γνώμη μας στο ΜέΡΑ25 δεν συνιστά πολύ καλή επίδοση για την πρόβλεψη και την αντιμετώπιση των πυρκαγιών από την Κυβέρνησή σας. Το ανησυχητικό δεν είναι αυτό. Το ανησυχητικό είναι ότι φαίνεται, κατά τη γνώμη μας πάντα, ότι η Κυβέρνηση του Κυριάκου Μητσοτάκη δεν έβαλε το μυαλό που όφειλε να βάλει από αυτή την εθνική καταστροφή που συνέβη το περασμένο καλοκαίρι. Και λέμε ότι δεν έβαλε το μυαλό που όφειλε να βάλει γιατί στην πρώτη φετινή πυρκαγιά «καταφέραμε» -μέσα σε πολλά εισαγωγικά-, «κατάφερε» η Κυβέρνηση να καούν χιλιάδες στρέμματα και επίσης κατοικίες, σπίτια μέσα στην πρωτεύουσα, στον αστικό ιστό.

Το πιο ανησυχητικό ακόμα, κύριε Υπουργέ -και σας το λέω με καλή πρόθεση- είναι ότι ο Κυβερνητικός Εκπρόσωπος έσπευσε να πει ότι εκ του αποτελέσματος είναι επιτυχημένη η πρόληψη των πυρκαγιών. Αυτό είναι εξαιρετικά ανησυχητικό. Είπε επί λέξει: «φάνηκε η προετοιμασία του επιτελικού κράτους». Πώς φάνηκε, κύριε Υπουργέ, η προετοιμασία του επιτελικού κράτους; Φάνηκε από ένα ακαθάριστο οικόπεδο εκατό τετραγωνικών μέτρων όπου ήταν ο υποσταθμός της ΔΕΗ που αυτοανεφλέγη και έτσι κόντεψε να καεί όλη η Βούλα; Πάντως από εκατό τετραγωνικά ακαθάριστα ξεκίνησε. Από αυτό φάνηκε η προετοιμασία του επιτελικού κράτους; Αναρωτιόμαστε. Και εν πάση περιπτώσει, δεν μπορεί να βγαίνει ο Κυβερνητικός Εκπρόσωπος και να λέει ότι φάνηκε η προετοιμασία του επιτελικού κράτους όταν είχαν καεί στην πρώτη πυρκαγιά χιλιάδες στρέμματα και κατοικίες στην πρωτεύουσα. Το αντιπαρέρχομαι και συνεχίζω. Θα είμαι σύντομος, κύριε Πρόεδρε, δεν θα καθυστερήσω πολύ ακόμα.

Το μόνο που ακούγαμε όλο τον χρόνο ήταν παράθεση από την Κυβέρνησή σας ιλιγγιωδών ποσών που θα διατίθεντο στην πρόληψη και στην αντιμετώπιση των πυρκαγιών. Μάθαμε τον Μάιο ότι ένα ποσοστό από αυτά θα πάει στους δήμους και στους συνδέσμους δήμων. Ωστόσο ο Μάιος είναι πάρα πολύ αργά, κύριε Υπουργέ. Τον Μάιο έχει αρχίσει να καίγεται η χώρα μας κατά κανόνα κάθε χρόνο, όπως έγινε και φέτος εξάλλου.

Και το τελευταίο πράγμα που θέλω να αναφέρω είναι το εξής. Οι δασοκομάντος που έχετε εξαγγείλει από πέρυσι είναι γνωστό -και πείτε μου ότι κάνω λάθος- ότι ούτε έχουν ολοκληρώσει την εκπαίδευσή τους ούτε έχουν λάβει ακόμα τον απαραίτητο εξοπλισμό, αποδεικνύοντας τελικά ότι δεν έχετε κάνει τίποτε στην πρόληψη και αναρωτιόμαστε αν έχετε κάνει τίποτε στην κατάσβεση, δηλαδή αυτό θα το δούμε. Στην πρώτη δεν το είδαμε.

Με αυτά τα δεδομένα, κύριε Υπουργέ, θέλω να σας απευθύνω τρεις υπο-ερωτήσεις: Τι ακριβώς έπραξε η Κυβέρνησή σας στο πλαίσιο της πρόληψης των πυρκαγιών για το φετινό καλοκαίρι; Έχουν πραγματοποιηθεί καθαρισμοί δασών και αν ναι, κύριε Υπουργέ, πείτε μου σε ποιο βαθμό και από ποιον, από ποιους;

Δεύτερον, ποιος ο αριθμός προσωπικού της Πυροσβεστικής συγκριτικά με την περσινή αποτυχημένη, εκ των πραγμάτων, εκ των αποτελεσμάτων, χρονιά; Πόσοι πυροσβέστες προσελήφθησαν και αν προσελήφθησαν, είναι έτοιμοι να αναλάβουν υπηρεσία άμεσα; Πόσοι εποχικοί μονιμοποιήθηκαν; Και τέλος, ποιος είναι ο αριθμός των διαθέσιμων και λειτουργικών τεχνικών μέσων που διατίθενται για πυρόσβεση και πόσο αυξήθηκαν αυτά, τα μέσα δηλαδή που διατίθενται, από την περσινή χρονιά;

Σας ευχαριστώ πολύ, κύριε Πρόεδρε, για την ανοχή

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Γρηγοριάδη.

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Κύριε Τουρνά, καλησπέρα σας, καλή εβδομάδα. Έχετε τρία λεπτά για το ξεκίνημά σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Αξιότιμε κύριε Βουλευτά, σας έχω ήδη ενημερώσει αρκετές φορές για την προετοιμασία που έχουμε κάνει στο Υπουργείο για την αντιπυρική περίοδο, τόσο στις Επιτροπές Περιβάλλοντος και Περιφερειών της Βουλής όσο και από αυτό εδώ το Βήμα, εισάγοντας νομοθετικές ρυθμίσεις που αφορούν στην αντιπυρική θωράκιση της χώρας. Θα αποφύγω, λοιπόν, να αναφερθώ σε όλες τις δράσεις αυτής της προετοιμασίας, πρώτον, για οικονομία χρόνου και δεύτερον, γιατί θα έπρεπε να τις γνωρίζετε αφού ασχολείστε με τα θέματα της κλιματικής κρίσης και πολιτικής προστασίας που αφορούν στο Υπουργείο μας και θα εστιάσω στις δυο ερωτήσεις σας.

Στην πρώτη ερώτηση που αφορά στους καθαρισμούς, σας γνωρίζω τα εξής. Για πρώτη φορά στην ιστορία της χώρας το Υπουργείο Περιβάλλοντος πραγματοποιεί εκτενείς προληπτικούς καθαρισμούς και απομακρύνει συσσωρευμένη επί δεκαετίες κρίσιμη βιομάζα από κρίσιμα και ευαίσθητα δασικά οικοσυστήματα, με χρηματοδότηση 50 εκατομμυρίων ευρώ από την Ευρωπαϊκή Ένωση και 22 εκατομμύρια ευρώ από τον κρατικό προϋπολογισμό. Με τα δύο προγράμματα του «Antinero» καθαρίζονται εβδομήντα οκτώ χιλιάδες στρέμματα δάσους, διανοίγονται δύο χιλιάδες διακόσια χιλιόμετρα αντιπυρικών ζωνών και συντηρούνται δώδεκα χιλιάδες χιλιόμετρα δασικού οδικού δικτύου. Ήδη έχουν υπογραφεί είκοσι συμβάσεις με αναδόχους για έργα συνολικού προϋπολογισμού 40 εκατομμυρίων ευρώ.

Σήμερα πραγματοποιούνται καθαρισμοί σε τριάντα οκτώ περιοχές της χώρας και ακολουθούν άμεσα πέντε περιοχές. Σε δεύτερη φάση καθαρίζονται είκοσι τέσσερις δασικές περιοχές, οκτώ περιοχές πέριξ και πλησίον αρχαιολογικών χώρων και έντεκα χιλιάδες στρέμματα σε έντεκα περιαστικά δάση και αστικά άλση. Επίσης για πρώτη φορά εφέτος και πιο νωρίς από ποτέ, από τον Μάρτιο, διατέθηκε από το Υπουργείο Εσωτερικών η ετήσια χρηματοδότηση ύψους 18,4 εκατομμυρίων ευρώ στους δήμους για καθαρισμούς αστικών και περιαστικών δασών της αρμοδιότητάς τους. Επιπλέον, με μέριμνα του Υπουργείου Εσωτερικών εγκρίθηκε και διατίθεται πρόσθετη χρηματοδότηση 5,6 εκατομμυρίων ευρώ σε σαράντα οκτώ δήμους που παρουσιάζουν επικινδυνότητα λόγω μείξης του δάσους με τον αστικό ιστό.

Παράλληλα δόθηκε η δυνατότητα στους δήμους με σχετική διάταξη, έπειτα από απαίτηση της ΚΕΔΚΕ, να διενεργούν άμεσα καθαρισμούς οικοπεδικών χώρων σε περίπτωση αμέλειας του ιδιοκτήτη και να επιβάλλουν τα σχετικά πρόστιμα.

Όσον αφορά στο δεύτερο ερώτημά σας σας γνωρίζω ότι η συνολική δύναμη δασοπυρόσβεσης της χώρας μας αποτελείται από δεκατέσσερις χιλιάδες εξακόσιους δεκαέξι πυροσβέστες και πυροσβέστριες. Σε αυτούς συμπεριλαμβάνονται δυόμισι χιλιάδες εποχικοί πυροσβέστες, οι οποίοι προσελήφθησαν από 1η Μαΐου και εντάχθηκαν άμεσα στις υπηρεσίες του Πυροσβεστικού Σώματος. Επιπλέον, προσελήφθησαν πεντακόσιοι νέοι δασοκομάντος, οι οποίοι ολοκλήρωσαν την εκπαίδευσή τους και μαζί με τους ενενήντα εκπαιδευτές τους κατανεμήθηκαν και επιχειρούν ήδη από έξι περιοχές της χώρας. Ήδη έχουν πάρει μέρος σε πληθώρα αριθμού επιχειρήσεων δασοπυρόσβεσης όπου μετακινούνται με τα Agusta Bell 214 τα οποία, αφού τους αποβιβάσουν στο πεδίο, επιχειρούν και αυτά με διαδοχικές ρίψεις νερού.

Όσον αφορά στα οχήματα του Πυροσβεστικού Σώματος, διαθέτει σε ενέργεια συνολικά τρεις χιλιάδες τετρακόσια δέκα οχήματα διαφόρων τύπων. Κατά το τρέχον έτος παρελήφθησαν είκοσι ένα νέα υδροφόρα και τριάντα τρία βοηθητικά οχήματα, ενώ συντάσσονται οι προδιαγραφές για την προμήθεια των χιλίων οκτακοσίων οχημάτων που προβλέπονται να αποκτηθούν μέσω του προγράμματος «ΑΙΓΙΣ».

Τέλος, όσον αφορά στα εναέρια μέσα πυρόσβεσης εφέτος έχουν αυξηθεί και είναι στοχευμένα στις ανάγκες μορφολογίας του εδάφους της χώρας μας και στη στρατηγική της προσβολής της φωτιάς στην έναρξή της. Συγκεκριμένα, διατίθενται σαράντα έξι μισθωμένα αεροσκάφη και ελικόπτερα έναντι τριάντα ένα που είχαμε πέρυσι και μαζί με τον εθνικό εναέριο στόλο η συνολική δύναμη ανέρχεται σε ογδόντα έξι εναέρια μέσα έναντι εβδομήντα τριών το προηγούμενο έτος.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Γρηγοριάδη, έχετε κι εσείς για τρία λεπτά τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Ευχαριστώ, κύριε Υπουργέ, για την απάντησή σας. Επιτρέψτε μου να σας ρωτήσω μερικά πράγματα ακόμα πάνω στο θέμα.

Όπως είπατε και εσείς, πήρατε από το Ταμείο Ανάκαμψης 72 εκατομμύρια ευρώ -αν κάνω λάθος, με διορθώνετε όταν θα απαντήσετε- για τις πυροσβέσεις, την πρόληψη και την καταστολή των πυρκαγιών. Από αυτά τα 72 εκατομμύρια, όπως είπατε μόλις τώρα, 17 εκατομμύρια δόθηκαν στην τοπική αυτοδιοίκηση συν 1.400.000 σε συνδέσμους δήμων. Σωστά; Συμφωνούμε σε αυτά τα νούμερα. Διαβάζω από την τελευταία συνέντευξή σας ότι πήρατε ελαφρά αεροσκάφη τα οποία θα επιχειρούν και θα κάνουν το πρώτο πλήγμα κατά της πυρκαγιάς. Σωστά; Είπατε -και θα ήθελα να μου απαντήσετε στη δευτερολογία σας- ότι από τριάντα ένα πέρυσι έχουν γίνει σαράντα έξι τα πτητικά μέσα, αν κατάλαβα σωστά. Ή μιλάγατε για οχήματα; Αν κατάλαβα καλά, μιλάγατε για αεροσκάφη. Θέλω να μου πείτε, λοιπόν, τελικά ακριβώς πόσα ελαφρά αεροσκάφη πήρατε φέτος, αλλά κυρίως, κύριε Υπουργέ, θέλω να μου απαντήσετε στο εξής. Είναι γνωστό -το ξέρετε φαντάζομαι καλύτερα από μένα εσείς, εγώ πάντως το ξέρω καλά- ότι τα αεροσκάφη που πήρατε μπορούν να επιχειρούν σε δείκτη πυρκαγιάς από τρία έως πέντε. Το Μάτι, στο οποίο είχαμε εκατό νεκρούς, ο δείκτης ήταν επτά. Τα ελαφρά αεροσκάφη που πήρατε στον δείκτη έξι και επτά δεν έχουν καμμία δυνατότητα να παρέμβουν. Το μόνο που θα μπορούσε να παρέμβει και να είναι αποτελεσματικό σε αυτόν τον δείκτη, όπως ξέρετε πάλι καλύτερα από μένα, δεν είναι άλλο από το ρωσικό μεταγωγικό, το τεράστιο σκάφος Beriev, το οποίο σκάφος δεν χρειάστηκε να το αγοράσουμε πέρυσι, αλλά αντιθέτως -αν θυμάμαι καλά- δύο μας τα δάνεισαν με χαρά οι Ρώσοι από αίσθημα συμπόνιας, κάτι το οποίο δεν θα κάνουν φέτος, κύριε Υπουργέ, καθώς η «Κυριάκος Μητσοτάκης Α.Ε.» έχει φροντίσει να είμαστε η μόνη χώρα στην Ευρώπη που έχει στείλει τα μισά οπλικά της συστήματα στην Ουκρανία για να πολεμά τους Ρώσους.

Επομένως είναι προφανές ότι όχι μόνο δεν θα μας ξαναβοηθήσουν οι Ρώσοι σ’ ένα νέο Μάτι -που, χτυπάω ξύλο, μακάρι να μη ξανασυμβεί ποτέ-, σε μια μεγάλη καταστροφή, σε οποιαδήποτε πυρκαγιά είναι πάνω από δείκτη πέντε αφ’ ενός δεν πρόκειται να μας ξαναδανείσουν τίποτα, γιατί έχουν κακιώσει μαζί μας, αφ’ ετέρου η Ευρωπαϊκή Ένωση και ο Κυριάκος Μητσοτάκης δεν θα αγοράσουν. Επίσης, ακόμη και αν αγοράζαμε, θα ήταν ένα τεράστιο θέμα το εάν οι Ρώσοι μετά τη στάση της Κυβέρνησης στα ρωσο-ουκρανικά θα δεχόντουσαν να μας πουλήσουν. Επομένως -και θα είμαι σαφής- εδώ πέρα υπάρχει ένα κενό, το οποίο κενό ό,τι και να κάνετε νομίζω ότι δεν μπορεί να κρυφτεί. Είναι το κενό από τον δείκτη τρία, από τον δείκτη πέντε μέχρι τον δείκτη επτά.

Κι επειδή οι μεγάλες καταστροφές δεν γίνονται μέχρι τον δείκτη πέντε, γίνονται στο έξι και στο επτά -εκεί χάσαμε τους εκατό ανθρώπους- ακριβώς γι’ αυτό τον λόγο θα πρέπει να δώσετε μίαν απάντηση με τι θα σβήσετε μια φωτιά που χρειάζεται το έρμο το ρωσικό Beriev. Ένα είναι αυτό.

Θα τελειώσω σύντομα, κύριε Πρόεδρε.

Το δεύτερο που θέλω να σας πω, κύριε Υπουργέ είναι το εξής. Σας άκουσα με πολλή προσοχή, μιλήσατε για τους πεντακόσιους δασοκομάντο κ.λπ. και με διαβεβαιώσατε -γιατί απαντάτε σε Βουλευτή στο ελληνικό Κοινοβούλιο, άρα θεωρώ ότι είναι έτσι τα πράγματα- ότι είναι εκπαιδευμένοι και άρα, αν αύριο χρειαστεί, αυτοί οι άνθρωποι οι εκπαιδευμένοι θα πάνε και θα κάνουν τη δουλειά τους, χωρίς να κινδυνέψουν ούτε οι ίδιοι και θα είναι αποτελεσματικοί στη δουλειά τους.

Αυτό που είπατε θα ήθελα να το επαναλάβετε ότι δεσμεύεστε γι’ αυτό, ότι αν αύριο το πρωί χρειαστεί, οι πεντακόσιοι μπορούν να πάνε να επιχειρήσουν χωρίς να κινδυνέψουν οι ίδιοι και χωρίς να τα κάνουν «σαλάτα». Αυτό θέλω να πείτε, να γίνει σαφέστατο. Είπατε μόλις πριν ότι έχουν ολοκληρώσει την εκπαίδευσή τους. Αυτό σημαίνει αυτό που είπα. Θέλω να δεσμευτείτε σε αυτό.

Έχετε υπ’ όψιν σας ότι οι πεντακόσιοι που πήρατε καλύπτουν θέσεις τεσσάρων χιλιάδων; Οι κενές θέσεις, κύριε Υπουργέ, είναι τέσσερις χιλιάδες. Άλλοι τέσσερις χιλιάδες ήταν πριν από τα μνημόνιά σας οι άνθρωποι που προσπαθούσαν να παλέψουν με τις πυρκαγιές στην Ελλάδα. Μέσα σε αυτούς τους τέσσερις χιλιάδες λοιπόν υπάρχουν βέβαια και εποχικοί.

Οι εποχικοί, όπως ξέρετε, φέτος έγιναν πενταετούς, περίπου δυόμισι χιλιάδες από τους πέντε χιλιάδες που έκαναν αίτηση. Εκατόν πενήντα όμως δεν τους κάνατε με ένα επιχείρημα το οποίο είναι λίγο περίεργο. Το επιχείρημα είναι ότι υπάρχει ένας νόμος που λέει ότι πρέπει να είναι κάτω των τριάντα ετών και να έχουν απολυτήριο λυκείου. Σας ενημερώνω ότι το 1981 που κυβέρνησε ο Ανδρέας Παπανδρέου -που έκανε πολλά λάθη-, ο νόμος αυτός έχει διορθωθεί με άλλον νόμο, έχει ανασταλεί δηλαδή η απαραίτητη συνθήκη και προϋπόθεση να έχουν απολυτήριο λυκείου, μπορούν και με απολυτήριο δημοτικού.

Επειδή τους έχουμε ανάγκη, γιατί καιγόμαστε –κάηκε το ένα έκτο των δασών μας πέρυσι και ενάμισι εκατομμύριο στρέμματα περίπου, ένα εκατομμύριο τριακόσια στρέμματα-, πάρτε και αυτούς τους εκατόν πενήντα ευλογημένους. Είναι δέκα, είκοσι χρόνια, έχουν τεράστια πείρα. Δεν θα πάθουμε κάτι αν τους κάνουμε πενταετούς.

Ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Ορίστε, κύριε Τουρνά, τρία λεπτά και για εσάς.

**ΕΥΑΓΓΕΛΟΣ ΤΟΥΡΝΑΣ (Υφυπουργός Πολιτικής Προστασίας):** Ευχαριστώ και πάλι, κύριε Πρόεδρε.

Σε πέντε λεπτά και οκτώ δευτερόλεπτα ακούστηκαν τόσες ανακρίβειες που δεν ξέρω από πού να αρχίσω και πού να τελειώσω.

Πρώτα απ’ όλα, τα έχετε μπερδέψει -να ξεκινήσω από το τελευταίο- με τους δασοκομάντος. Λέτε να σας εγγυηθώ ότι πράγματι έχουν προσληφθεί και δουλεύουν. Όχι μόνο θα δουλέψουν, αλλά δούλεψαν. Εχθές στην Αίγινα κατέβηκαν με ένα «Bell 214» στη φωτιά της Αίγινας από βαρελότα οι δασοκομάντος και επιχείρησαν. Επιχείρησαν και στη φωτιά της Εύβοιας και της Αιτωλοακαρνανίας και σε πολλές άλλες ήδη έχουν επιχειρήσει και κάνουν δουλειά εξαιρετική. Είναι χρήσιμοι, είναι εκπαιδευμένοι, είναι εξοπλισμένοι και κάνουν τη δουλειά τους.

Αλλά θα ήθελα να ξεκινήσω από την αρχή, λέγοντάς σας ότι περίμενα από εσάς να ξέρετε τα στοιχειώδη. Δεν ξέρετε ούτε καν τις αρμοδιότητες των Υπουργείων. Δεν ξέρετε ότι η πρόληψη των δασών ανήκει στη Γενική Γραμματεία Δασών που υπάγεται στο Υπουργείο Περιβάλλοντος. Παρόλα αυτά, εγώ σας απάντησα, γιατί έχουμε συνεργαστεί με το Υπουργείο Περιβάλλοντος, γνωρίζω τι ακριβώς κάνουν και σας είπα ακριβώς τι κάνουν.

Δεν πείθεστε όμως και γι’ αυτό σας έχω εδώ έναν ντοσιέ στο οποίο περιλαμβάνονται όλες οι δράσεις που κάνει αυτή τη στιγμή το Υπουργείο με φωτογραφίες πριν και μετά σε όλη την Ελλάδα: οδικοί δρόμοι μέσα στα δάση, αντιπυρικές ζώνες, καθαρισμοί δασών, περιαστικών δασών, όλα εδώ αναλυτικά. Το καταθέτω στα Πρακτικά, να ενημερωθείτε, την επόμενη φορά να είστε διαβασμένος.

(Στο σημείο αυτό ο Υφυπουργός Πολιτικής Προστασίας κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΛΕΩΝ ΓΡΗΓΟΡΙΑΔΗΣ:** Τώρα μπορείτε να το αφήσετε αυτό στην άκρη.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Επιτρέψτε μου, διότι με τον τρόπο που τοποθετηθήκατε…

**ΚΛΕΩΝ ΓΡΗΓΟΡΙΑΔΗΣ:** (δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Γρηγοριάδη, δεν σας διέκοψε όμως.

**ΚΛΕΩΝ ΓΡΗΓΟΡΙΑΔΗΣ:** Ναι, αλλά με σχολιάζει, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΚΛΕΩΝ ΓΡΗΓΟΡΙΑΔΗΣ:** Είμαστε πολιτικοί. Δεν σχολιάζουμε αν είμαι διαβασμένος.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Μιλήσατε για τα 72 εκατομμύρια. Σας απάντησα λοιπόν…

**ΚΛΕΩΝ ΓΡΗΓΟΡΙΑΔΗΣ:** (δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Γρηγοριάδη, αφήστε να απαντήσει και θα δούμε.

**ΚΛΕΩΝ ΓΡΗΓΟΡΙΑΔΗΣ:** (δεν ακούστηκε)

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας είπα λοιπόν για τα 72 εκατομμύρια τα οποία διατίθενται αυτή τη στιγμή και γίνεται ένας «οργασμός» εργασιών σε όλη την Ελλάδα. Από αυτά τα 72 εκατομμύρια, τα 50 εκατομμύρια προέρχονται από την Ευρωπαϊκή Ένωση, από την Ευρωπαϊκή Ένωση που εσείς αρνείστε. Αυτή μας τα έδωσε τα 50 εκατομμύρια.

**ΚΛΕΩΝ ΓΡΗΓΟΡΙΑΔΗΣ:** Αρνούμαστε; Τώρα λέει και ψέματα, κύριε Πρόεδρε! Είμαστε κόμμα φανατικά ευρωπαϊκού προσανατολισμού!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Γρηγοριάδη. Αφήστε να κρίνει ο κόσμος.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Επίσης, νωρίτερα από οποτεδήποτε άλλοτε διατέθηκαν 18,4 εκατομμύρια προς την τοπική αυτοδιοίκηση από τα τέλη Μαρτίου. Πέραν τούτου, διατέθηκαν και 5,6 εκατομμύρια πρόσφατα ως συμπληρωματικά, για να μπορέσουν να καθαρίσουν τις περιοχές ευθύνης τους.

Έχουν λοιπόν, πέραν από τα 72 εκατομμύρια, και αυτά τα 24 εκατομμύρια για να προχωρήσουν και να κάνουν τους καθαρισμούς στην περιοχή ευθύνης τους. Έχουν και τα νομοθετικά εργαλεία τα οποία τους δώσαμε και έχουν λοιπόν και το χρήμα και τα νομοθετικά εργαλεία για να προχωρήσουν να κάνουν τη δουλειά τους.

Πρέπει λοιπόν να ασκήσουμε πίεση σε αυτό το κομμάτι στην τοπική αυτοδιοίκηση, γιατί επισκέπτομαι νομούς και δήμους και τους βλέπω καθαρισμένους και προετοιμασμένους και τους πολίτες τους προστατευμένους, αλλά βλέπω και πολλούς άλλους που δεν έχουν κάνει τίποτα. Οφείλουμε εκεί όλοι μαζί και εμείς και εσείς να ασκήσουμε την επιρροή μας για να κάνουν τη δουλειά τους.

Αναφέρεστε σε τριάντα μεγάλες πυρκαγιές. Πού τις βρήκατε αυτές τις τριάντα μεγάλες πυρκαγιές;

**ΚΛΕΩΝ ΓΡΗΓΟΡΙΑΔΗΣ:** Πέρυσι.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Φέτος αναφέρετε στο προοίμιό σας.

Σύμφωνα με τον δείκτη κινδύνου πυρκαγιάς, έχουμε πεντέμισι χιλιάδες πυρκαγιές από τις οποίες οι έξι -καταθέτω και αυτό στα Πρακτικά παρακαλώ, είναι ο δείκτης του μεγέθους των πυρκαγιών- ήταν μεσαίες πυρκαγιές φέτος και έχουμε πεντέμισι χιλιάδες πυρκαγιές μικρές. Το νούμερο αυτό είναι πράγματι ανησυχητικό: πεντέμισι χιλιάδες δασικές πυρκαγιές από τις αρχές του έτους που κλήθηκε να αντιμετωπίσει το Πυροσβεστικό Σώμα και τις αντιμετώπισε με αποτελεσματικότητα, αμεσότητα και κατάφερε να τις ελέγξει και να τις σβήσει έγκαιρα.

(Στο σημείο αυτό ο Υφυπουργός Πολιτικής Προστασίας κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ανησυχητικό το νούμερο και τι μας δείχνει αυτό; Μας δείχνει ότι δυστυχώς υπάρχουν συμπολίτες μας οι οποίοι δεν αντιλαμβάνονται τη δύναμη της φωτιάς, δεν αντιλαμβάνονται τι μπορεί να προκαλέσει η φωτιά. Φέρονται πραγματικά κάποιοι εξ αυτών ανεύθυνα, με αποτέλεσμα να θέτουν σε κίνδυνο τη ζωή τους, την περιουσία τους, αλλά τη ζωή και την περιουσία των συμπολιτών τους και βέβαια, τον δασικό μας πλούτο. Οφείλουμε εκεί όλοι μαζί να προσπαθήσουμε να πείσουμε ότι πρέπει να φερθούν όλοι οι συμπολίτες μας πιο υπεύθυνα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε παρακαλώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ολοκληρώνω λοιπόν, λέγοντάς σας ότι προσπαθείτε να αποδομήσετε το έργο του Πυροσβεστικού Σώματος, όμως το Πυροσβεστικό Σώμα έχει και σχέδιο, έχει και τα μέσα με τα οποία το προμηθεύσαμε για να κάνει τη δουλειά.

Και εδώ έχω -και καταθέτω και αυτό στα Πρακτικά- το εισαγωγικό σημείωμα, όσον αφορά το σχέδιο του Πυροσβεστικού Σώματος με το οποίο επεμβαίνει άμεσα και αποτελεσματικά και έσβησε μια πυρκαγιά στη Γλυφάδα η οποία θα μπορούσε να εξελιχθεί πάρα πολύ άσχημα σύμφωνα με τη ρήση των ειδικών, σύμφωνα με τη ρήση των επιστημόνων.

(Στο σημείο αυτό ο Υφυπουργός Πολιτικής Προστασίας κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, χάρη στην άμεση επέμβαση, τη συγκέντρωση των δυνάμεων, τον εξαιρετικό συντονισμό, αποφεύχθηκαν τα χειρότερα και προστατεύτηκε και σώθηκε ο δασικός άξονας στη νότια περιοχή του Υμηττού και προστατεύτηκε και ο αστικός ιστός και βέβαια, δεν κινδύνευσε κανένας συμπολίτης μας.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Υφυπουργέ, σας παρακαλώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ολοκληρώνω, κύριε Πρόεδρε, σε μισό λεπτό.

Το ίδιο έγινε και στην πυρκαγιά στην Εύβοια, όπου υπήρξε άμεση αντίδραση. Κι όμως βλέπετε στα κανάλια την ερώτηση του δημοσιογράφου προς τον αυτόπτη μάρτυρα, προς την κυρία που αγναντεύει από ψηλά τη φωτιά και λέει ότι δεν της αρκούσαν τα εναέρια μέσα, όπως δεν σας αρκούν και εσάς, και δεν της αρκούσε ο τρόπος που επιχείρησε το Πυροσβεστικό Σώμα και βέβαια, είχε πλέρια κριτική, αλλά καμμιά κουβέντα για τον πυροσβέστη που ήταν μέσα στη φωτιά, εκεί που την έσβηνε. Προσπαθούμε να απαξιώσουμε τη δουλειά του. Αυτός ο πυροσβέστης στο τέλος της ημέρας θα μας πει τι έκανε και πόσο μεγάλη ήταν η φωτιά, όταν μας πει «αποστολή εξετελέσθη».

Είναι αυτοί οι πυροσβέστες οι οποίοι έχουν σβήσει πεντέμισι χιλιάδες φωτιές μέχρι σήμερα και εκείνη τη μέρα ζήσαμε εξήντα μία φωτιές. Είναι αυτός ο πυροσβέστης ο οποίος βρίσκεται παντού και μας προστατεύει. Δεν είναι ο πυροσβέστης ο εμπρηστής. Είναι ο πυροσβέστης εκείνος που μας σώζει από τη φωτιά.

Και δυο κουβέντες, κύριε Πρόεδρε, επιτρέψτε μου, όσον αφορά τα εναέρια. Ναι, πράγματι έχουμε πάρει μέχρι στιγμής δεκαεπτά τράκτορες -τέσσερις έρχονται την επόμενη εβδομάδα- οι οποίοι είναι σε όλη την Ελλάδα και είναι ευέλικτοι, ταχυκίνητοι και μπορούν να επέμβουν άμεσα και να καταστείλουν τη φωτιά.

Χάρη σε αυτόν τον σχεδιασμό του Πυροσβεστικού Σώματος και τη δυνατότητά μας να αποκτήσουμε αυτά τα μέσα, τα οποία δώσαμε στο Πυροσβεστικό Σώμα, έχει γίνει αποτελεσματικό, επεμβαίνει άμεσα και έχει ελέγξει πεντέμισι χιλιάδες φωτιές μέχρι την 21η Ιουνίου.

Σε αυτούς τους πυροσβέστες που είναι παντού και κάνουν αυτή τη δουλειά οφείλουμε τουλάχιστον ένα «μπράβο» ως ηθική ανταμοιβή.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Αξίζουν μπράβο οι πυροσβέστες, κύριε Υφυπουργέ. Ωστόσο, ο συνάδελφος που έκανε την ερώτηση προς το Υπουργείο για τους πυροσβέστες έχει την ίδια άποψη. Το λέω γιατί δεν έχει δικαίωμα να απαντήσει.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Προχωρούμε στην πρώτη με αριθμό 784/16-6-2022 επίκαιρη ερώτηση πρώτου κύκλου του Βουλευτή Ηλείας της Νέας Δημοκρατίας κ. Ανδρέα Νικολακόπουλου προς τον Υπουργό Αγροτικής Ανάπτυξης και Τροφίμων, με θέμα: «Καθεστώς συνδεδεμένων ενισχύσεων για τα προϊόντα της βιομηχανικής τομάτας, της κορινθιακής σταφίδας και των εσπεριδοειδών».

Κύριε Νικολακόπουλε, έχετε τον λόγο για δύο λεπτά.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, έχω την τιμή να εκπροσωπώ έναν νομό στον οποίο μεγάλο μέρος του πληθυσμού ασχολείται με τον αγροτικό τομέα και άρα τα εισοδήματα της περιοχής προέρχονται σε μεγάλο βαθμό και επηρεάζονται από την αγροτική παραγωγή. Τρία από τα σημαντικά προϊόντα, τα δυναμικά προϊόντα, με τα οποία ασχολείται πολύ μεγάλο μέρος του αγροτικού πληθυσμού, είναι η κορινθιακή σταφίδα, η βιομηχανική τομάτα και τα εσπεριδοειδή, τα οποία μέχρι σήμερα εντάσσονται στο καθεστώς των συνδεδεμένων ενισχύσεων.

Κύριε Υπουργέ, το τελευταίο χρονικό διάστημα η αγροτική παραγωγή, προφανώς κι αυτά τα προϊόντα, έχουν πληγεί σε μεγάλο βαθμό από μια σειρά από παράγοντες όπως είναι η υγειονομική κρίση, η ενεργειακή κρίση και η πολεμική σύρραξη, που έχουν προκαλέσει μια πολύ μεγάλη αύξηση στο κόστος παραγωγής. Άρα λοιπόν έχουν δημιουργήσει σοβαρά προβλήματα στους αγρότες. Πρέπει να προσθέσουμε σε αυτά την κλιματική κρίση, όπου έχει προκαλέσει πολύ μεγάλη ζημιά σε μια σειρά από αγροτικά προϊόντα. Θα προσέθετα σε αυτά το πρόβλημα των εργατών γης, όπως επίσης και ειδικά στην Ηλεία προβλήματα τα οποία υπάρχουν στην άρδευση λόγω των μεγάλων χρεών που έχουν συσσωρευτεί στους τοπικούς οργανισμούς εγγείων βελτιώσεων.

Παρά τα μέτρα τα οποία έχουν ληφθεί, όπως η ενίσχυση μια σειράς από προϊόντα κατά τη διάρκεια της πανδημίας, όπως επίσης και η αντιμετώπιση της ενεργειακής κρίσης με την επιστροφή του ειδικού φόρου κατανάλωσης, που είναι ένα πολύ σημαντικό μέτρο που ανακοινώσατε, τα προβλήματα παραμένουν και είναι έντονα.

Ειδικά για την κορινθιακή σταφίδα θα πρέπει να σας πω ότι έχει μια πολύ έντονη εξαγωγική δραστηριότητα σε ποσοστό 95%. Όμως το τελευταίο χρονικό διάστημα είχαμε μια πολύ σημαντική μείωση της τιμής και αποθέματα τα οποία έχουν παραμείνει. Άρα συνεισφέρει κατά πολύ το προϊόν αυτό στο ΑΕΠ της χώρας μας.

Η βιομηχανική τομάτα στηρίζεται στη συμβολαιακή καλλιέργεια, το οποίο είναι κάτι που θέλουμε και θέλουμε να το ενισχύσουμε. Και θα πρέπει να σας πω ότι στον Νομό Ηλείας έχουμε και δύο βιομηχανικές μονάδες που προσφέρουν σημαντικές θέσεις εργασίας και στηρίζονται σε αυτό το προϊόν, ενώ και στα εσπεριδοειδή είχαμε πρόσφατες ζημιές από παγετό, οι οποίες δεν καλύπτονται από τον ΕΛΓΑ.

Κύριε Υπουργέ, όπως καταλαβαίνετε τα προϊόντα αυτά είναι πολύ σημαντικό να παραμείνουν στο καθεστώς συνδεδεμένων ενισχύσεων. Εν όψει λοιπόν της επόμενης προγραμματικής περιόδου 2023 - 2027 η χώρα μας προετοίμασε ένα εθνικό στρατηγικό σχέδιο το οποίο προβλέπει τη διατήρηση, και για τα προϊόντα αυτά, στο καθεστώς συνδεδεμένων ενισχύσεων στη νέα ΚΑΠ.

Ωστόσο, μετά τις παρατηρήσεις που έκανε η Ευρωπαϊκή Ένωση επί του εθνικού σχεδίου έχει αναπτυχθεί μια έντονη φημολογία, μια έντονη κριτική από την Αντιπολίτευση και κατ’ αποτέλεσμα μια ανησυχία στους πολίτες για το αν θα παραμείνουν αυτά τα προϊόντα σε καθεστώς. Όπως σας εξήγησα πριν, είναι απαραίτητο να παραμείνουν.

Κατόπιν αυτού, ερωτάσθε εάν τα προϊόντα της βιομηχανικής τομάτας, της κορινθιακής σταφίδας και των εσπεριδοειδών θα παραμείνουν στο καθεστώς συνδεδεμένων ενισχύσεων, που θα ισχύσει μετά το 2023.

Επίσης σε ποιες ενέργειες θα προβεί το Υπουργείο, ώστε να διασφαλιστεί η παραμονή των προϊόντων αυτών στο καθεστώς αυτό;

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Νικολακόπουλε.

Θα απαντήσει ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς για τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, για να είμαστε απολύτως ξεκάθαροι, για να μπορέσετε να ενημερώσετε τον αγροτικό κόσμο της Ηλείας, για να μπορέσουν να ενημερωθούν οι παραγωγοί των συγκεκριμένων τριών προϊόντων, η απάντησή μου είναι απόλυτη. Τα τρία αυτά προϊόντα είναι από τα προϊόντα τα οποία ήταν στο καθεστώς συνδεδεμένης ενίσχυσης και θα ζητήσουμε να παραμείνουν στο καθεστώς συνδεδεμένης ενίσχυσης.

Βεβαίως θέλω να είμαι και ξεκάθαρος και να κατατοπίσω και λίγο τους παραγωγούς για όλο το ζήτημα το οποίο έχει ανακύψει, με ευθύνη δεν ξέρω ποιων, σε σχέση με το ζήτημα των προϊόντων που θα βρεθούν σε συνδεδεμένη ενίσχυση τα επόμενα χρόνια, δηλαδή το επόμενο διάστημα, στη νέα προγραμματική περίοδο. Όπως ξέρετε, στο πλαίσιο της Κοινής Αγροτικής Πολιτικής υπάρχει η δυνατότητα της προαιρετικής συνδεδεμένης ενίσχυσης σε συγκεκριμένα προϊόντα με στόχο την ενίσχυσή τους, με στόχο την ενίσχυση της ανταγωνιστικότητάς τους. Τα προϊόντα τα οποία είχαν προταθεί την προηγούμενη περίοδο είναι αυτά κυρίως τα οποία με τις παρατηρήσεις που έχουν γίνει επί του σχεδίου του στρατηγικού σχεδιασμού, παρατηρήσεις που έγιναν σε όλα τα κράτη μέλη και τις οποίες πρέπει εμείς να επαναλάβουμε το επόμενο διάστημα και να επαναδιατυπώσουμε τις θέσεις μας.

Σας λέω λοιπόν ότι στη συντριπτική τους πλειοψηφία τα προϊόντα εκείνα θα είναι τα ίδια, όπως ήταν και τους προηγούμενους μήνες. Ειδικά για τα συγκεκριμένα τρία αναφέρομαι με απόλυτο τρόπο. Και βεβαίως, για να μη δημιουργούνται πάλι εντυπώσεις και συγχύσεις, λέω «στη συντριπτική τους πλειοψηφία», καθώς υπάρχουν ένα-δυο προϊόντα στα οποία η στόχευση του μέτρου έχει εκπληρωθεί, δηλαδή προϊόντα τα οποία το επίπεδο της ανταγωνιστικότητάς τους τα έχει καταστήσει εξαγώγιμα και καταλαβαίνετε ότι θα μπορούσε πλέον να δοθεί η δυνατότητα σε κάποιο άλλο προϊόν να βοηθηθεί και αυτό, να ενισχυθεί, έτσι ώστε είτε να αποκτήσει καλύτερη ανταγωνιστικότητα είτε να βοηθήσει στη μείωση της εξάρτησης της χώρας μας από εισαγωγές.

Για τα συγκεκριμένα τρία προϊόντα που μου αναφέρατε και τα οποία αφορούν τον Νομό Ηλείας, έτσι κι αλλιώς, σε πολύ σύντομο χρονικό διάστημα θα έχουμε επίσημες ανακοινώσεις επί του συνόλου των προϊόντων αυτών έτσι όπως θα αποσταλούν από εμάς στην Ευρωπαϊκή Επιτροπή. Δηλαδή τόσο η κορινθιακή σταφίδα, όσο η βιομηχανική τομάτα, όσο και τα εσπεριδοειδή θα εξακολουθήσουν να είναι στην πρότασή μας, καθώς καταλαβαίνουμε ότι στην πολύ δύσκολη αυτή συγκυρία για όλους τους παραγωγούς της χώρας, παραγωγούς οι οποίοι πραγματικά στηρίζονται και δίνουν αγώνα και τους βοηθάει η συνδεδεμένη ενίσχυση, δεν μπορούμε να ανατρέψουμε δεδομένα, αλλά πρέπει να τους ενισχύσουμε για να αντιμετωπίσουν τις δυσκολίες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Νικολακόπουλε, έχετε τον λόγο για τρία λεπτά.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, οφείλω να πω ότι τη θέση αυτή και την προσπάθεια αυτή του Υπουργείου και το αίτημα του Υπουργείου να παραμείνουν αυτά τα προϊόντα σε καθεστώς συνδεδεμένης ενίσχυσης δεν την ακούω σήμερα πρώτη φορά. Οφείλω να πω όμως ότι η ανησυχία των πολιτών, και στην Ηλεία αλλά φαντάζομαι και σε άλλες περιοχές όπου καλλιεργούνται αυτά τα προϊόντα, είναι πολύ έντονη.

Μέχρι τώρα υπάρχουν δημοσιεύματα, υπάρχουν επίσημες τοποθετήσεις εκπροσώπων αγροτών, επίσημων φορέων, Βουλευτών της Αντιπολίτευσης, που φτάνουν στο σημείο να δημιουργούνται έντονες ανησυχίες. Χαρακτηριστικό είναι σημερινό δημοσίευμα «Και στο βάθος απένταξη από τη συνδεδεμένη», για μισόλογα από το Υπουργείο, κλειστά τα χαρτιά του Υπουργείου κ.λπ..

Άρα νομίζω ότι πρέπει να δώσουμε σαφείς, ξεκάθαρες απαντήσεις στους πολίτες και νομίζω ότι σήμερα με αυτή την τοποθέτηση διαλύεται κάθε αμφιβολία για το αν και ποια είναι η πρόθεση του Υπουργείου. Αυτό όμως που οφείλουμε να κάνουμε είναι να συνεχίσουμε την προσπάθεια αυτή, να πείσουμε και την Ευρωπαϊκή Ένωση, να τεκμηριώσουμε το αίτημα της ανάγκης στήριξης των προϊόντων αυτών και να πούμε ξεκάθαρα ότι αυτά τα προϊόντα, ναι, θέλουμε, θα ζητήσουμε και τελικά θα παραμείνουν και περιμένουμε και το αποτέλεσμα στο επόμενο χρονικό διάστημα.

Πρέπει λοιπόν να διαλύσουμε κάθε αμφιβολία και να μην επιτρέπουμε, αν θέλετε, στον καθέναν να εκμεταλλεύεται την αγωνία για τη στήριξη προϊόντων, που ήδη έχουν πληγεί από μια σειρά από άλλους παράγοντες και δεν θέλουμε να προσθέσουμε ένα ακόμη πρόβλημα. Άρα λοιπόν πρέπει να δώσουμε μια πολύ ξεκάθαρη απάντηση και νομίζω ότι σήμερα δίνεται, αλλά πρέπει να κάνετε προσπάθειες ώστε η Ευρωπαϊκή Ένωση να δεχθεί τελικά τη στήριξη και των τριών αυτών προϊόντων, που στηρίζουν σε μεγάλο βαθμό την οικονομία του νομού που εκπροσωπώ και πολύ δε περισσότερο στοχεύουν και σε συγκεκριμένα πράγματα τα οποία ήδη θέλουμε να ενισχύσουμε, για παράδειγμα συνεταιρικές καλλιέργειες. Η κορινθιακή σταφίδα έχει συνεταιρικά σχήματα στον Νομό Ηλείας, και η βιομηχανική ντομάτα. Μεταποίηση, που έχει η βιομηχανική τομάτα, με δύο πολύ σημαντικές βιομηχανικές μονάδες όπως σας είπα. Άρα λοιπόν θέλουμε σημαντική προσπάθεια και από το Υπουργείο και είμαι σίγουρος ότι αυτή θα καταβάλλετε στο επόμενο χρονικό διάστημα για να γίνει δεκτό το αίτημα του Υπουργείου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Νικολακόπουλε.

Κύριε Γεωργαντά, έχετε τρία λεπτά και ήσασταν πολύ σαφής στην πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, με απόλυτα τεκμηριωμένο τρόπο θα αποστείλουμε στην Ευρωπαϊκή Επιτροπή τον φάκελο με τα επιχειρήματά μας για τα συγκεκριμένα προϊόντα, προϊόντα τα οποία βρίσκονται σε δυσκολία και λόγω της ουκρανικής κρίσης -να την αναφέρουμε έτσι- μιας κρίσης η οποία υπάρχει σε όλη την Ευρώπη λόγω της εισβολής της Ρωσίας στην Ουκρανία. Είναι μια κρίση η οποία επηρεάζει πολλά από τα προϊόντα.

Και βεβαίως, οφείλουμε να ενισχύσουμε την ανταγωνιστικότητά τους και να στηρίξουμε τον πρωτογενή τομέα, να στηρίξουμε τους αγρότες σε αυτή τη δύσκολη περίοδο. Προϊόντα που δεν έχουν ανάγκη ενίσχυσης της ανταγωνιστικότητάς τους δυστυχώς είναι πολύ λίγα, γιατί σημαίνει ότι δεν έχουν ανάγκη συνδεδεμένης.

Για αυτά, λοιπόν, τα λίγα προϊόντα θα γίνει μια αιτιολογημένη πρόταση για να αντικατασταθούν με κάποια άλλα. Μακάρι να ήταν όλα σε τέτοιον βαθμό, να έχουν επιτύχει την ανταγωνιστικότητα η οποία χρειάζεται, έτσι ώστε να έχουμε και άλλες δυνατότητες. Όμως, σε αυτή τη μεταβατική περίοδο, σε αυτή την περίοδο που τα δεδομένα τα οποία γνωρίζαμε έχουν ανατραπεί, σε αυτή την περίοδο που το κόστος παραγωγής έχει αυξηθεί, πρέπει να δώσουμε μια στήριξη και μια ασφάλεια στους αγρότες μας για να καλλιεργήσουν τα συγκεκριμένα προϊόντα, αλλά και άλλα προϊόντα τα οποία γνωρίζουν και καλλιεργούν όλον αυτόν τον καιρό και θα ανακοινωθούν.

Βεβαίως, οφείλω εδώ να επαναλάβω αυτό που επίσημα έχουμε, ως Υπουργείο, ότι στα νέα αιτήματά μας θα συμπεριληφθούν δύο προϊόντα. Το ένα είναι το μαλακό σιτάρι, στο οποίο πρέπει να επιχειρήσουμε και μέσω της πρότασής μας για ένταξη στη συνδεδεμένη ενίσχυση, να αυξηθεί η παραγωγή στη χώρα, έτσι ώστε να μειωθεί η εξάρτησή μας.

Και βεβαίως, ένα μεγάλο ζήτημα που κατανοούμε ότι είναι πιο πολύπλοκο, αλλά είναι ένα ζήτημα που εμείς υποχρεούμαστε να θέσουμε στις όποιες διαστάσεις του και να το αιτηθούμε, είναι αυτό της καλλιέργειας του αραβόσιτου, η οποία ξέρετε πολύ καλά ότι χρησιμοποιείται ως ζωοτροφή και στο οποίο, επίσης, έχουμε πολύ μεγάλες εισαγωγές.

Νομίζω ότι δεν θα έχει κανείς αντίρρηση από τις υπόλοιπες πολιτικές δυνάμεις, από τα υπόλοιπα πολιτικά κόμματα να τοποθετηθούν επί αυτής της καθαρής πρότασης του Υπουργείου μας, της Κυβέρνησης, για τα δύο αυτά προϊόντα, δύο προϊόντα από τα οποία, όπως καταλαβαίνετε, υπάρχει πολύ μεγάλη εξάρτηση.

Σε κάθε περίπτωση, για να επανέλθω στο αντικείμενο του δικού σας ερωτήματος, βεβαίως, με απόλυτα τεκμηριωμένο τρόπο θα στείλουμε τον φάκελο, ζητώντας για τα προϊόντα αυτά που βρίσκονται σε δυσκολία πραγματικά λόγω των συνθηκών, να συνεχιστεί η ενίσχυσή τους μέσα από το συνδεδεμένο καθεστώς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ και για την τήρηση του χρόνου. Έτσι σας θέλω!

Προχωρούμε -τώρα αρχίζουν τα δύσκολα!- στη συζήτηση της πέμπτης, με αριθμό 773/14-6-2022 επίκαιρης ερώτησης πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Αδικίες εις βάρος των κτηνοτρόφων των Περιφερειών Ανατολικής Μακεδονίας και Θράκης και Κεντρικής Μακεδονίας όσον αφορά στο πρόγραμμα βιολογικής κτηνοτροφίας».

Κύριε Μπούμπα, καλησπέρα σας! Καλή εβδομάδα! Έχετε δύο λεπτά για το ξεκίνημά σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Καλησπέρα σας, κύριε Υπουργέ.

Ως συνέχεια του προηγούμενου θέματος σε ό,τι αφορά και τον αραβόσιτο, που είναι βασικό συστατικό για την παραγωγή ζωοτροφών, εμείς, ως Ελληνική Λύση, από την πρώτη στιγμή έχουμε μιλήσει για συνδεδεμένη σε τέτοιου είδους καλλιέργειες, προκειμένου να μην είμαστε εξαρτημένοι από άλλα κράτη, όπως, για παράδειγμα, φέτος που έχουμε τεράστιο πρόβλημα στον αραβόσιτο, αν και κάναμε πρόταση προς τον Υφυπουργό τότε, τον κ. Κεδίκογλου, αλλά ο χρόνος ήταν μόλις δεκαπέντε μέρες.

Ελπίζουμε να εισακουστούμε και εμείς με την πρόταση σε ό,τι αφορά την παραγωγή ζωοτροφών στους επόμενους μήνες και για το σιτάρι που είπατε και για τον αραβόσιτο, αλλά και για τα βασικά αυτά χαρακτηριστικά που χρειάζονται για την παραγωγή στα σιτηρέσια, στα λεγόμενα μίγματα.

Πάμε τώρα στη βιολογική κτηνοτροφία. Μετά από τη διαμαρτυρία που έχουμε από το γεωγραφικό διαμέρισμα της ανατολικής Μακεδονίας, της κεντρικής Μακεδονίας και της Θράκης -γιατί γειτνιάζουν και οι νομοί μας, από όπου κατάγεστε- έχουμε ένα μεγάλο πρόβλημα σε ό,τι αφορά τη μοριοδότηση. Γιατί έγινε αυτό; Διότι αυτό δεν το πράξατε γεωχωρικά φέτος. Το πράξετε συνολικά, με αποτέλεσμα ναι, μεν να μπουν και να ενταχθούν στη βιολογική κτηνοτροφία οι παραγωγοί, με χαμηλή όμως μοριοδότηση και με χαμηλό το ύψος των επιδοτήσεων που λαμβάνουν.

Γιατί γίνεται αυτό; Διότι μέχρι τώρα στην προηγούμενη πρόσκληση για ένταξη στη βιολογική κτηνοτροφία έμπαιναν τα ιδιαίτερα χαρακτηριστικά -κλιματολογικά και βαθμολογικά- ανά γεωγραφική ενότητα. Ως γνωστόν, λόγω της πυκνής βλάστησης, η ανατολική, η κεντρική Μακεδονία και η Θράκη, δηλαδή το γνωστό πρασίνισμα, βλάστηση, εξισωτική και το εθνικό απόθεμα, έχει ως αποτέλεσμα με μια απλή διαίρεση που κάνει η αρμόδια υπηρεσία του ΟΠΕΚΕΠΕ να έχουμε μικρούς βοσκοτόπους, δηλαδή μικρή έκταση.

Αυτό συμβαίνει, βέβαια, από το 2015. Ποιο είναι το αποτέλεσμα; Να υπάρχουν κτηνοτρόφοι με το αυτό ζωικό κεφάλαιο σε διαφορετικές γεωγραφικές ενότητες και περιφέρειες και ενώ οι κτηνοτρόφοι ανατολικής, κεντρικής Μακεδονίας και Θράκης έχουν το αυτό ζωικό κεφάλαιο, σε άλλες γεωγραφικές ενότητες οι συνάδελφοί τους παίρνουν περισσότερα χρήματα.

Άρα, λοιπόν, τι πρέπει να γίνει κύριε Υπουργέ, κύριε Γεωργαντά; Πρέπει να δείτε τις ιδιαιτερότητες της κάθε γεωγραφικής ενότητας, για να δούμε πόσα βοσκοτόπια δίνει αυτή η απλή διαίρεση του ΟΠΕΚΕΠΕ, για να μπορούν οι άνθρωποι να πάρουν την επιδότηση που χρειάζονται, διότι πραγματικά προσφέρουν τα μάλα για να ενταχθούν στη βιολογική κτηνοτροφία. Και μάλιστα, να επανασχεδιάσετε αυτό. Διότι για αυτούς που απεντάχθησαν πρέπει να το ξαναδούμε με δίκαια κριτήρια, προκειμένου να ενταχθούν και αυτοί.

Συνάμα, μάλιστα, πρέπει να δείτε και αυτούς οι οποίοι τι κάνουν; Θέλουν τα στρέμματά τους να μπουν σε παραγωγή ζωοτροφών. Αυτά τα μίγματα που γίνονται για τις ζωοτροφές να είναι με βιολογικά προϊόντα, συνάμα να μπαίνουν λοιπόν και στη βιολογική γεωργία. Διότι ο ίδιος είναι και κτηνοτρόφος, αλλά θέλει ο ίδιος να παράγει τις ζωοτροφές τους.

Στην κατακλείδα της πρωτολογίας μου, πρέπει εν πάση περιπτώσει να το δείτε ξεχωριστά εδαφικά, προκειμένου οι κτηνοτρόφοι ανατολικής, κεντρικής Μακεδονίας και Θράκης να μην αισθάνονται κτηνοτρόφοι δύο ταχυτήτων σε σχέση με τις άλλες γεωγραφικές περιφέρειες του νομού. Και επειδή ξέρετε τις ιδιαιτερότητες -από το Κιλκίς είστε- θέλω να δείτε γεωχωρικά το θέμα και όχι συνολικά.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπούμπα.

Θα απαντήσει ο Υπουργός Αγροτικής Ανάπτυξης και Τροφίμων, ο κ. Γεώργιος Γεωργαντάς.

Ορίστε, κύριε Γεωργαντά, έχετε τον λόγο για τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, δεν κρύβω ότι η ερώτησή σας έχει ένα ενδιαφέρον. Έχει ένα ενδιαφέρον που έχει προβληματίσει και μένα. Τι εννοώ; Πρέπει τα κριτήρια να είναι για όλη τη χώρα, ίδια, όπως εν προκειμένω, στη βιολογική; Πρέπει να πάμε σε ένα μοντέλο ανά περιφέρεια, όπως γίνεται με τους νέους αγρότες; Πρέπει να πάμε σε ένα άλλο μοντέλο ανά περιφερειακή ενότητα, το οποίο και αυτό έχει άλλα χαρακτηριστικά, άλλα θετικά και άλλα αρνητικά;

Το σίγουρο είναι ότι ακούω σε μια πρόσκληση την οποία -όπως γνωρίζετε, αλλά δεν έχει σημασία, οι πολιτικές ηγεσίες στα Υπουργεία έχουν συνέχεια- εγώ βρήκα διαμορφωμένη και ουσιαστικά στο στάδιο της αξιολόγησης, αλλά ένας προβληματισμός που υπάρχει σε μένα και στο επιτελείο του Υπουργείου για όποια επόμενη πρόσκληση θα έχουμε τη δυνατότητα να φέρουμε.

Εκεί, λοιπόν, εγώ δεν σας κρύβω ότι προβληματίζομαι για να υπάρχει όχι μόνο μια δίκαιη κατανομή ανάλογα με τα χαρακτηριστικά της κάθε περιφέρειας, αλλά και το αίσθημα του δικαίου, το οποίο πρέπει να αισθανθεί ο κάθε κτηνοτρόφος. Ακούω κτηνοτρόφους από νησιά να μου λένε ότι, πράγματι, δεν μπορούν να αξιολογηθούν με βάση τα ίδια κριτήρια που αξιολογείται κάποιος από την ηπειρωτική χώρα και είναι ένα βάσιμο επιχείρημα το οποίο δεν μπορείς να το προσπεράσεις.

Σε κάθε περίπτωση, τι έκανε η παρούσα Κυβέρνηση με μια πρωτοβουλία του ίδιου του Πρωθυπουργού; Αύξησε πάρα πολύ όλο το διαθέσιμο ποσό για τη βιολογική γεωργία και κτηνοτροφία. Συνολικά, από τα 490 εκατομμύρια, που ήταν αρχικά το πρόγραμμα για τις δύο αυτές δράσεις, είναι πλέον 707 εκατομμύρια και για την κτηνοτροφία από τα 130 εκατομμύρια που ήταν αρχικά, με παρέμβαση του ίδιου του Κυριάκου Μητσοτάκη, με τα 172 εκατομμύρια που προστέθηκαν, κατανοώντας τις ιδιαίτερες ανάγκες της κτηνοτροφίας αυτή την περίοδο, είναι 302 εκατομμύρια.

Καταλαβαίνετε πολύ ότι μιλάμε για ένα τεράστιο πρόγραμμα το οποίο, πραγματικά, σε πολλές περιοχές καλύπτει τον μεγαλύτερο όγκο των αιτημάτων τα οποία έχουν υποβληθεί. Δεν γίνεται σε όλες τις περιοχές. Θα δούμε και τις ενστάσεις τις επόμενες μέρες, για να δούμε πώς καταλήγει τελικά.

Εγώ, αναφερόμενος στο περιεχόμενο του ερωτήματός σας, σας λέω ότι αυτόν τον προβληματισμό -που πρέπει να τον καθορίσουμε νομίζω με πάγια χαρακτηριστικά έτσι ώστε να γνωρίζει ο καθένας πώς αξιολογείται και πώς κρίνεται σε όλα τα προγράμματα, σε όλα τα χρηματοδοτικά εργαλεία τα οποία υπάρχουν- τον ακούω.

Το επόμενο διάστημα, με την πρώτη ευκαιρία που θα υπάρχει μια δυνατότητα θα μπορέσω να τοποθετηθώ και πιο επίσημα. Σίγουρα, όμως, δεν πρέπει να ξεπεράσουμε την πολύ μεγάλη προσπάθεια και το έμπρακτο ενδιαφέρον της Κυβέρνησης με την τεράστια αύξηση του προγράμματος η οποία έχει ήδη ανακοινωθεί.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Ορίστε, κύριε Μπούμπα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Τώρα, βέβαια, σε αυτό το οποίο λέτε για τα νέα κριτήρια, κύριε Υπουργέ, να δούμε και το θέμα που σας είπα, αυτό της βιολογικής γεωργίας σε ό,τι αφορά την παραγωγή ζωοτροφών όταν κάποιος θέλει συνάμα να έχει τις ζωοτροφές να είναι βιολογικών χαρακτηριστικών.

Δράττομαι τώρα της ευκαιρίας, επειδή μιλάμε για κτηνοτροφία, και θέτω μία αγωνία των κτηνοτρόφων, που την έχουμε θέσει εμείς ως Ελληνική Λύση, κύριε Υπουργέ. Γιατί διά στόματος του κ. Μπαγινέτα πριν από λίγες ημέρες είναι ανοιχτό το ενδεχόμενο να υπάρχει επιδότηση στους παχυντές που θα ανοίξει την πόρτα για εισαγόμενα μοσχάρια και θα έχουμε πρόβλημα με την ελληνική φυλή αγελάδας ως και για τη μοσχίδα αντικατάστασης. Προσέξτε το λίγο αυτό, διότι θα ωφεληθεί ένα ολιγαρχικό καθεστώς παχυντών, με οδυνηρά αποτελέσματα για την ελληνική αγελάδα που πρέπει να είναι αρκετούς μήνες στη μονάδα, για να έχουμε την ελληνική φυλή και να επιδοτείται.

Σας ακούω πολλές φορές να λέτε για καινοτομία απέναντι στην έξυπνη γεωργία και έξυπνη κτηνοτροφία. Για παράδειγμα, στον Νομό Σερρών υπάρχει το γαϊδουρινό γάλα, που έχει νουκλεοτίδια και πλησιάζει το μητρικό γάλα -και υπάρχουν κάποιες μονάδες ανά την Ελλάδα- ή το βουβαλίσιο επειδή έχει ποιοτικά χαρακτηριστικά -και εμείς ως κόμμα λέμε ποιότητα και στην κτηνοτροφία- και τα οποία μπορούμε να τα «εκμεταλλευτούμε».

Τώρα σε ό,τι αφορά αυτό που είπατε για τα νέα κριτήρια, σαφώς και πρέπει να το δείτε. Όπως και η Θάσος είναι ένα αδικημένο νησί, μιας και βάλατε τα νησιά προηγουμένως, λόγω της ιδιαιτερότητας του εδάφους και της βλάστησης.

Σας μεταφέρω, επίσης, τις μεγάλες καταστροφές που έχουμε τις τελευταίες ώρες στον Νομό Σερρών -και το γνωρίζετε- από θεομηνία που έπληξε την περιοχή. Είναι οι δύο δήμοι, ο Δήμος Νέας Ζίχνης και ο Δήμος Αμφίπολης που γειτνιάζουν. Και μάλιστα, έχουμε και πολλές κτηνοτροφικές μονάδες που χτυπήθηκαν, αλλά και πολλές αγροτικές καλλιέργειες σε βαμβάκι, σε ηλιόσπορους, σε τριφύλλι που είναι βασικό συστατικό για τις ζωοτροφές. Έρχονται όλα αυτά μαζί και με τις καταστροφές και κάνει εκτίμηση ο ΕΛΓΑ. Ξέρετε, όμως, ότι στα νεκρά ζώα υπάρχει και μια καθυστέρηση των κτηνιάτρων. Πρέπει να το δείτε για το πώς θα αποζημιωθούν οι άνθρωποι οι οποίοι πραγματικά έχουν περιέλθει σε μια μεγάλη οικονομική δυσχέρεια, υπό την έννοια ότι έχουμε την αύξηση των τιμών των ζωοτροφών, την ενεργειακή κρίση με το αγροτικό πετρέλαιο και πραγματικά οι άνθρωποι αγωνιούν. Ήρθε να προστεθεί τώρα στον νομό μου στις Σέρρες, Αμφίπολη και Νέα Ζίχνη, η θεομηνία και οι μεγάλες αυτές καταστροφές που πρέπει να κινηθεί ο ΕΛΓΑ τάχιστα.

Εκεί στο τιμόνι του Υπουργείου πρέπει να αλλάξετε κάποια ζητήματα που θα ανακουφίσουν τους αγρότες. Για παράδειγμα, δεν νοείται σήμερα ο αγρότης να καταβάλει στο ασφαλιστικό του ταμείο εισφορές και αυτό να μην εκπίπτει φορολογικά. Το φέρνω ως παράδειγμα.

Είναι πολλά ζητήματα που πρέπει να τα δείτε διεξοδικά και στο θέμα το παχυντών. Διότι αν είναι να έρχονται μοσχάρια εισαγωγής και να μένουν πίσω τα δικά μας, αντιλαμβάνεστε με όλη αυτή την περιρρέουσα κατάσταση έχουν αυξηθεί οι πωλήσεις ζωντανών. Και μάλιστα μου έλεγαν οι κτηνοτρόφοι προχθές που είχα συζήτηση μαζί τους ότι πολλά ζώα κυοφορούν. Φτάνουν σε σημείο να πουλούν ζωντανά διότι δεν έχουν να τα ταΐσουν και λόγω έλλειψης ζωοτροφών και λόγω ακρίβειας.

Να μη σας πω και το άλλο το τραγελαφικό. Δεν ξέρω ποιος φωστήρας ήταν αυτός -που ελπίζω να μην ήταν από το Υπουργείο- που έβαλε όλες τις σφραγίδες της ίδιας μπλε απόχρωσης το Πάσχα και ο καταναλωτής μπερδευόταν αν είναι ελληνικό ή εισαγόμενο, διότι ο χρωματισμός της σφραγίδας ήταν ενιαίος. Ελπίζω να μην έγινε εσκεμμένα. Διότι σε κάτι πολυκαταστήματα νόμιζε ότι αγοράζει αμνοερίφιο ελληνικό και ήταν εισαγόμενο, διότι δεν ήταν η παραδοσιακή πράσινη σφραγίδα. Θέλω να τα προσέξετε αυτά, διότι η λεπτομέρεια κάνει τη διαφορά, με αποτέλεσμα να έχουμε χιλιάδες απούλητα ζώα από την περιοχή μας. Λόγω αυτής της σφραγίδας υπήρχε, εντός ή εκτός εισαγωγικών, κύριε Υπουργέ μια "παραπλάνηση" του καταναλωτή.

Εν πάση περιπτώσει, αυτό που λέμε κι εμείς ως Ελληνική Λύση είναι να δώσετε μία βαρύτητα στη βιολογική κτηνοτροφία-γεωργία, με δίκαια κριτήρια, αλλά τάχιστα. Διότι οι κτηνοτρόφοι στην κεντρική και ανατολική Μακεδονία και Θράκη αισθάνονται δεύτερης ταχύτητας. Με το ίδιο ζωικό κεφάλαιο παίρνουν πολύ λιγότερα χρήματα. Χωρίς να αδικήσουμε τις άλλες περιφέρειες. Συν όλα τα άλλα προβλήματα που σας ανέφερα, συν τις φυσικές καταστροφές με τη χαλαζόπτωση τώρα στους δύο δήμους, Νέας Ζίχνης και Αμφίπολης, στις Σέρρες που έρχονται να προστεθούν.

Με το θέμα ακόμη και του ΦΠΑ ξέρετε, κύριε Υπουργέ, τι γίνεται; Χαμηλώνει ο φόρος προστιθέμενης αξίας στις ζωοτροφές. Παράγεται το γάλα και έχει πάει ας πούμε στο 6%.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Μπούμπα, σας παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω.

Όταν παραδίδει γάλα ο παραγωγός, το παραδίδει με 13%. Καταλάβατε; Από τη μία 6%, από την άλλη 13%. Δεν υπάρχει ισοσκελισμός.

Σας ευχαριστώ θερμά.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μπούμπα.

Ορίστε, κύριε Γεωργαντά, έχετε τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Με μεγάλη χαρά, κύριε συνάδελφε, να κάνετε μια επίκαιρη επερώτηση ως κόμμα και να συζητήσουμε όλα τα θέματα της κτηνοτροφίας.

Εγώ αυτό που θέλω να σας πω σήμερα είναι το εξής. Τα παρακολουθούμε τα θέματα της κτηνοτροφίας και παρακολουθούμε συνολικά τα θέματα του πρωτογενή τομέα σε μια πολύ δύσκολη συγκυρία για πολλούς λόγους, εξωγενείς οι περισσότεροι.

Σε σχέση με τον ΕΛΓΑ. Όπως ξέρετε, την Παρασκευή το πρωί επισκέφθηκα την περιοχή της Ξάνθης, στην οποία είχαν εκδηλωθεί ακραία καιρικά φαινόμενα, με αποτέλεσμα να υπάρχουν πραγματικά πολύ μεγάλες καταστροφές, όπως δυστυχώς συνέβη στη συνέχεια και στις Σέρρες και στην Καβάλα και στο Κιλκίς και στη Θεσσαλονίκη και στη Μαγνησία.

Ο ΕΛΓΑ κατέβαλε για τις ζημιές του 2021 συνολικά περίπου 350 εκατομμύρια ευρώ. Νομίζω ότι και μόνο από το γεγονός ότι οι εισφορές προς τον ΕΛΓΑ από τους αγρότες ανέρχονται σε 158 εκατομμύρια ευρώ, καταλαβαίνετε, πραγματικά, πόσο γενναία ο κρατικός προϋπολογισμός ενίσχυσε τον ΕΛΓΑ, έτσι ώστε να μπορέσουν, με έναν δίκαιο και όσο πιο άμεσο τρόπο γινόταν, να αποκατασταθούν οι ζημιές των αγροτών μας, να μπορέσει να στηριχθεί ο πρωτογενής τομέας, να μπορέσουν να συνεχίσουν οι καλλιέργειες.

Το ίδιο θα κάνουμε και τώρα, όσο πιο άμεσα και όσο πιο ισχυρά γίνεται. Γιατί πρέπει ο Έλληνας αγρότης να καταλάβει ότι το κράτος, η πολιτεία σε αυτές τις ακραίες καιρικές συνθήκες δεν τον εγκαταλείπει μόνο του. Χρειαζόμαστε και να στηρίξουμε τον ίδιο για να στηρίξει την οικογένειά του, αλλά να τον στηρίξουμε για να μπορέσει να παραγάγει, να μπορέσει να υπάρξει αγροτική παραγωγή.

Τώρα σε όλα τα άλλα ζητήματα, σε σχέση με την κτηνοτροφία κυρίως, έχω την ευκαιρία να πω το εξής. Όπως ξέρετε, δόθηκε μια ενίσχυση το προηγούμενο διάστημα. Δίνεται με πολλούς τρόπους, είτε με τη συμμετοχή στη δαπάνη του ηλεκτρικού ρεύματος είτε με το πετρέλαιο -όπου η επιστροφή του ειδικού φόρου κατανάλωσης ξέρετε θα γίνει νωρίτερα από ό,τι υπολογίζαμε, θα γίνει εντός του Αυγούστου- είτε με τα 15 λεπτά έκπτωση που υπάρχει στην αντλία που αφορά το πετρέλαιο κίνησης, το οποίο κατά βάση είναι για όλα τα αγροτικά μηχανήματα, είτε το 2% επί του τζίρου για τις ζωοτροφές, το οποίο δόθηκε. Όλα αυτά είναι από εθνικούς πόρους.

Εάν με ρωτάτε αν αρκούν, δεν αρκούν. Σίγουρα θα θέλαμε να δώσουμε περισσότερα. Έχουμε τη δυνατότητα το αμέσως επόμενο διάστημα να διαθέσουμε περίπου 100 εκατομμύρια από ευρωπαϊκούς πόρους προς τον πρωτογενή τομέα για την ενίσχυσή του. Θα γίνουν ανακοινώσεις το επόμενο διάστημα. Οφείλουμε να στηρίξουμε τους κτηνοτρόφους και τους αγρότες αυτή την πολύ δύσκολη περίοδο.

Είμαι δεκτικός σε κάθε πρόταση θεσμικής παρεμβάσεως. Ακούω αυτό που λέτε για τις ζωοτροφές και για τις καλλιέργειες, οι οποίες σε ένα μεσοπρόθεσμο διάστημα θα βοηθήσουν πραγματικά την κτηνοτροφία να σταθεί στα πόδια της, πραγματικά τον Έλληνα αγρότη να έχει ένα αξιοπρεπές εισόδημα και να στηρίξει και την οικονομία της χώρας, να στηριχθεί η περιφέρεια.

Είναι δύσκολες οι συγκυρίες. Είμαστε πάνω από τα προβλήματα. Θα στηρίξουμε τους Έλληνες οι οποίοι έχουν βοοειδή και οι οποίοι εκτρέφουν ελληνικές φυλές. Θα το δείτε το επόμενο διάστημα. Θα κάνουμε κάθε παρέμβαση στο πλαίσιο των δυνατοτήτων του Υπουργείου και των δημοσιονομικών περιθωρίων, βεβαίως, που υπάρχουν, έτσι ώστε στοχευμένα να στηρίξουμε όσο περισσότερο μπορούμε τον πρωτογενή τομέα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Μπούμπα, καλή συνέχεια.

Προχωρούμε στην έκτη με αριθμό 785/16-6-2022 επίκαιρη ερώτηση δεύτερου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ.Σταύρου Αραχωβίτη προς τον ΥπουργόΑγροτικής Ανάπτυξης και Τροφίμων, με θέμα: «Ασφυξία για τον Έλληνα παραγωγό οι χαμηλές τιμές και το αυξανόμενο κόστος παραγωγής του αγροτικού προϊόντος».

Κύριε Αραχωβίτη, καλησπέρα σας, καλή εβδομάδα. Έχετε τον λόγο για δύο λεπτά.

**ΣΤΑΥΡΟΣ ΑΡΑΧΩΒΙΤΗΣ:** Καλησπέρα, κύριε Πρόεδρε, σας ευχαριστώ πολύ. Καλή εβδομάδα να ευχηθούμε σε όλες και σε όλους.

Κύριε Υπουργέ, θα ξεκινήσω με κάτι συναφές. Ανακοινώσατε σήμερα την παράταση του ΟΣΔΕ για δεκατέσσερις μέρες ακόμα, τη στιγμή που έχουμε τουλάχιστον διακόσιες πενήντα χιλιάδες εκκρεμείς δηλώσεις ΟΣΔΕ πίσω. Τα ερωτήματα γι’ αυτό είναι δύο.

Το πρώτο είναι ότι πριν από λίγες μέρες λέγατε -και τα στελέχη σας πανηγύριζαν- ότι έχουμε μια καλή πορεία των δηλώσεων ΟΣΔΕ και τώρα τελικά διαπιστώσατε ότι μάλλον δεν είναι έτσι. Και το δεύτερο είναι μήπως η παράταση δόθηκε επειδή συγκεκριμένα κάποιος δεν έχει κάνει δήλωση ΟΣΔΕ; Μήπως ο Πρωθυπουργός δεν πρόλαβε να υποβάλει τη δήλωσή του;

Πάμε, όμως, στο σημερινό που είναι και το φλέγον. Στο συμβούλιο που έγινε πρόσφατα, στις 13 Ιουνίου στο Λουξεμβούργο, οι Υπουργοί διαπίστωσαν αυτό που βλέπουν οι αγρότες και αυτό που βλέπουν όλοι, δηλαδή, ότι η αύξηση των τιμών δεν είναι τόσο μεγάλη όσο είναι η αύξηση του κόστους παραγωγής που εξανεμίζει το όποιο περιθώριο κέρδους, με αποτέλεσμα οι αγρότες να φτωχοποιούνται σε πολύ-πολύ μεγάλο βαθμό, ιδιαίτερα στην Ελλάδα.

Αυτό είναι μία διαπίστωση που αποδεικνύεται και από τα επίσημα στοιχεία της ΕΛΣΤΑΤ, όπου ο γενικός δείκτης τιμών εισροών για τη γεωργία και κτηνοτροφία για τον Απρίλιο του 2022 σε σχέση με τον αντίστοιχο μήνα του 2021 έτρεξε, παρουσίασε αύξηση πάνω από 25%. Αυτό δείχνουν τα στοιχεία της ΕΛΣΤΑΤ.

Το τελευταίο διάστημα έρχεται, όμως, και μία άλλη αντίδραση που καταγράφεται από τη μείωση του ζωικού κεφαλαίου, από τις διακοπές ηλεκτροδοτήσεων τόσο σε ΤΟΕΒ όσο και σε ιδιωτικές γεωτρήσεις, με αποτέλεσμα να καταγράφεται ο κίνδυνος πλέον από τα στοιχεία της κατάρρευσης της πρωτογενούς παραγωγής. Κι όταν λέμε ότι καταγράφεται, εννοούμε ότι, σύμφωνα με τα στοιχεία τιμών που απολαμβάνει ο καταναλωτής, γιατί είπαμε ότι έχουμε την αύξηση των τιμών, βλέπουμε ότι η χώρα μας το τελευταίο δεκάμηνο είναι σταθερά στις δύο χειρότερες θέσεις στην Ευρώπη μαζί με την Κροατία και, μάλιστα, τους τελευταίους τέσσερις μήνες έχει πιάσει πάτο. Αυτό θα το καταθέσω και στα Πρακτικά, θα σας το δώσω σε λίγο.

Μέσα, λοιπόν, σε όλη αυτή την κατάσταση αποδεικνύεται ότι τα μέτρα που έχετε λάβει μέχρι τώρα, προφανώς, δεν έφεραν το αναμενόμενο αποτέλεσμα. Αυτό, όμως, συνεπάγεται ότι έχουμε εγκατάλειψη της κτηνοτροφίας και από Σεπτέμβρη θα έχουμε πολύ μεγάλα προβλήματα στη γεωργία στο σύνολό της, δηλαδή στη νέα καλλιεργητική περίοδο.

Το πρώτο ερώτημα είναι το εξής: Πώς σχεδιάζετε να αντιμετωπίσετε αποτελεσματικά τη διαρκώς αυξανόμενη συρρίκνωση του εισοδήματος των Ελλήνων παραγωγών; Και το δεύτερο: Ποια είναι τα συγκεκριμένα μέτρα που θα λάβετε, έτσι ώστε να βελτιώσετε τη μη αποτελεσματικότητα των μέτρων που είχαμε μέχρι τώρα;

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Αραχωβίτη.

Και σε αυτή θα απαντήσει ο Υπουργός Αγροτικής Ανάπτυξης και Τροφίμων κ. Γεωργαντάς.

Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, για να μην αφήσω αναπάντητο και τον πρώτο σχολιασμό σας, βεβαίως, έχουν συμπληρωθεί σήμερα τετρακόσιες χιλιάδες οριστικές αιτήσεις ενιαίας ενίσχυσης σε μια νέα εφαρμογή, στο gov.gr. Είναι μια εφαρμογή καινούργια, η οποία δίνει πληθώρα νέων δυνατοτήτων στους αγρότες και παραγωγούς μας, αλλά πάνω απ’ όλα μεγαλύτερη αξιοπιστία και μικρότερο κόστος. Επίσης, όπως ξέρετε πολύ καλά και εσείς, αυτή η εφαρμογή ουσιαστικά είναι σε λειτουργία λίγο περισσότερο από έναν μήνα και γίνονται τουλάχιστον είκοσι με είκοσι μία χιλιάδες δηλώσεις την ημέρα. Δώσαμε μια παράταση λίγων ημερών, οι οποίες θα δώσουν πολύ μεγάλη άνεση σε όλους τους αγρότες μας να επισκεφτούν τα ΚΥΔ και να οριστικοποιήσουν τις αιτήσεις τους.

Η ανησυχία, λοιπόν, των πρώτων ημερών -η μη εύλογη για μένα και μη δικαιολογημένη- περί μη λειτουργίας του συστήματος, όπως ξέρετε, έχει διαψευστεί πανηγυρικά και, βεβαίως, σας ενημερώνω από τώρα ότι καλό είναι να μην επενδύσετε και στην αποτυχία όλων των άλλων διαδικασιών, γιατί θα εκτεθείτε.

Τώρα, επί του ερωτήματος το οποίο υποβάλατε σε σχέση με την κατάσταση στον πρωτογενή τομέα. Ξέρετε πολύ καλά -και το αναγνωρίζουμε, γιατί ακριβώς προσπαθούμε να κάνουμε συνεχείς παρεμβάσεις- ότι πράγματι το κόστος παραγωγής στον πρωτογενή τομέα είτε λόγω της ενεργειακής κρίσης, αλλά και λόγω του πολέμου και για συγκεκριμένους λόγους που έχουν να κάνουν και με τις ζωοτροφές, αλλά και με τα λιπάσματα -δύο βασικοί λόγοι- αλλά και με την ενέργεια και με το πετρέλαιο, είναι όλα στοιχεία τα οποία δυστυχώς είναι αναγκαία είτε στην καλλιέργεια είτε στην εκτροφή των ζώων και έχουν αυξηθεί πάρα πολύ.

Από τον πρώτο καιρό -και εννοώ από το φθινόπωρο- ξεκίνησαν οι παρεμβάσεις, όπως η συμμετοχή της πολιτείας στη ρήτρα αναπροσαρμογής -εγώ να θυμίσω, ήσασταν συνάδελφος Υπουργός και γνωρίζετε τι σημαίνει 50 εκατομμύρια de minimis. Πενήντα εκατομμύρια από το de minimis, λοιπόν, του Υπουργείου είναι η πρώτη υπογραφή που έβαλα για να απαλύνω το βάρος που υπήρχε από την ηλεκτρική ενέργεια σε βάρος των αγροτών μας και των κτηνοτρόφων μας.

Στη συνέχεια, βεβαίως, υπήρχαν νέα μέτρα από την Κυβέρνηση, υπήρχε η ρύθμιση για το πετρέλαιο και για τα καύσιμα και μου δίνεται η ευκαιρία να πω το εξής, για να γίνει κατανοητό σε όσους μας ακούνε.

Ένας αγρότης ωφελείται με τρεις τρόπους σε σχέση με την τιμή των καυσίμων. Ο ένας είναι επί της αντλίας στα 15 λεπτά χωρίς κανένα όριο. Πρόκειται για ένα σημαντικό μέτρο το οποίο έχει βοηθήσει πάρα πολύ, καθώς όλοι οι αγρότες στα αγροτικά τους μηχανήματα χρησιμοποιούν πετρέλαιο. Το δεύτερο είναι η επιστροφή του ειδικού φόρου κατανάλωσης 60 εκατομμυρίων στους κατά κύριο επάγγελμα αγρότες, η οποία θα γίνει εντός του Αυγούστου. Και το τρίτο είναι το όφελος που μπορεί να έχει κάθε αγρότης, κάθε κτηνοτρόφος με τις παροχές που δίνονται σε κάθε Έλληνα με τα κριτήρια τα οποία έχουν θεσπιστεί.

Βεβαίως, είχαμε την παρέμβαση για τις ζωοτροφές, μια παρέμβαση 40 εκατομμυρίων. Μάλιστα χθες βγάλαμε και την ανακοίνωση και δράττομαι της ευκαιρίας να ενημερώσω όσους δεν μπόρεσαν να πληρωθούν το 2%, επειδή κυρίως δεν ήταν γραμμένοι στο Μητρώο Αγροτικών Εκμεταλλεύσεων, ότι δίνεται η δυνατότητα τις επόμενες μέρες να γραφτούν, για να μπορέσουν να εισπράξουν αυτά τα 10 εκατομμύρια που έχουν απομείνει από τα συνολικά 50, καθώς τα 39 εκατομμύρια είναι αυτά τα οποία απορροφήθηκαν. Μειώσαμε, φυσικά, τον ΦΠΑ και στα λιπάσματα και στις ζωοτροφές στο 6%, και όλα αυτά έγιναν από εθνικούς πόρους.

Θα έχω την ευκαιρία στη δευτερολογία μου να τοποθετηθώ και επί των άλλων παρεμβάσεων που θα γίνουν, κύριε Πρόεδρε, το επόμενο διάστημα.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ, κύριε Υπουργέ.

Ορίστε, κύριε Αραχωβίτη, έχετε τον λόγο για τρία λεπτά.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ, κύριε Πρόεδρε.

Κύριε Υπουργέ, ναι, αυτό ήθελα σήμερα να συζητήσουμε, την αποτελεσματικότητα των μέτρων που έχουν παρθεί μέχρι τώρα.

Πρόσφατα παραδεχτήκατε -και έτσι είναι, είναι αυτό που λέγαμε- ότι η μείωση του ΦΠΑ δεν έφερε το αποτέλεσμα που επιθυμούσατε, προφανώς, ως Κυβέρνηση. Άρα ήταν ένα μέτρο που πρέπει να επανεξεταστεί ως προς την αποδοτικότητά του, γιατί ήταν ένα μέτρο το οποίο ήταν ανεπαρκές και δεν έφερε όφελος στον πρωτογενή τομέα, ενώ δαπανήθηκαν πόροι από το ελληνικό δημόσιο. Άρα αυτό που λέμε πάντα είναι η σχέση κόστους-οφέλους, δηλαδή όταν χάνονται κάποια χρήματα από το ελληνικό δημόσιο για να στηριχθεί ο πρωτογενής τομέας, πρέπει να έχουν αποτέλεσμα.

Σχετικά με τη ρήτρα αναπροσαρμογής που αναφέρατε, στο τρίτο τετράμηνο του 2021 είχε ψηφιστεί επιστροφή της ρήτρας αναπροσαρμογής κατά 80%. Αυτό που έφτασε στους παραγωγούς δεν ήταν πάνω από το 45% -ήταν 43% κατά μέσο όρο αλλά, εν πάση περιπτώσει, λέμε 45%- και για το πρώτο τρίμηνο του 2022 που η ρήτρα, η επιστροφή της ρήτρας, θα ήταν στο 60%, στις πιο πολλές περιπτώσεις δεν είχαμε καθόλου επιστροφή.

Συνεχίζουμε να έχουμε διακοπές σε ΤΟΕΒ και σε ιδιώτες, δεν έγιναν από τη ΔΕΗ -η οποία ιδιωτικοποιήθηκε- οι απαραίτητες ρυθμίσεις και έτσι πολλά στρέμματα στους κάμπους δεν ποτίζονται.

Και το ξέρετε, είναι διαμαρτυρίες οι οποίες έχουν φτάσει μέχρι και στον Πρωθυπουργό, αλλά αποτέλεσμα δεν βλέπουμε.

Το τρίτο θέμα, η ρύθμιση της ρήτρας αναπροσαρμογής, αυτό που ήρθε σαν τροπολογία πριν από μερικές μέρες, δεν απαλλάσσει στην πραγματικότητα τους καταναλωτές από τη ρήτρα αναπροσαρμογής, αλλά την ενσωματώνει στην τιμή. Άρα ποιο το όφελος για τον αγρότη; Κανένα!

Να δούμε τώρα για την επιδότηση στην τιμή των λιπασμάτων; Σας είχαμε πει εγκαίρως -και καταθέτουμε προτάσεις σαν Αντιπολίτευση, σαν ΣΥΡΙΖΑ- συνεχώς ότι πρέπει να γίνει επιδότηση στην τιμή των λιπασμάτων, έτσι ώστε τα λιπάσματα να πέσουν, για να υπάρξει καλλιέργεια. Δεν υιοθετήθηκε. Κι εδώ βλέπουμε πάλι μία -αν θέλετε- διαφορετική αντιμετώπιση του δικού σας Υπουργείου με άλλα Υπουργεία, όπως το Υπουργείο Οικονομικών, που τελικά έχει τον τελευταίο λόγο.

Άρα καλό θα ήταν να υπάρχει μια συνεννόηση, να πείθεται το Υπουργείο Οικονομικών για την αναγκαιότητα των μέτρων και για την αποτελεσματικότητα των μέτρων. Γιατί, στο τέλος οι αγρότες είναι αυτοί που πληρώνουν την ασυνεννοησία μεταξύ των Υπουργείων.

Ένα σημείο, θα αναφέρω ακόμα. Έχει να κάνει με αυτό που είπατε, για την ενίσχυση της κτηνοτροφίας.

Δώσατε 50 εκατομμύρια, που απορροφήθηκαν τα 39 όλα-όλα, σε μια περίοδο εξαιρετικής κρίσης, όταν αντίστοιχα από το 2018 δόθηκαν 44 εκατομμύρια για τη στήριξη μόνο της αιγοπροβατοτροφίας. Από τα 50 εκατομμύρια, τα 11 εκατομμύρια που περίσσεψαν και πάλι δεν θα μπορέσουν να απορροφηθούν από κτηνοτροφικές και χοιροτροφικές μονάδες. Γιατί, ξέρετε καλά ότι η εγγραφή στο ΟΣΔΕ είναι μια διαδικασία που δεν μπορεί να γίνει από όλες τις μορφές. Δεν μπορεί να γίνει! Και πάλι, θα βρεθούν μονάδες που δεν θα πάρουν έστω αυτή την πολύ μικρή ενίσχυση. Γιατί; Διότι, το 2% όπως ξέρετε, στις πιο πολλές μονάδες, δεν ήταν ούτε οι ζωοτροφές πέντε ημερών!

Για να μη μιλήσουμε, βέβαια, για την έλλειψη εργατών, που οι ιδεοληψίες της Κυβέρνησής σας οδήγησαν σε έλλειψη εργατών. Άρα το μειωμένο εργατικό δυναμικό οδήγησε σε αύξηση του κόστους παραγωγής.

Και για να μην πούμε βέβαια και για την τιμή. Εν κατακλείδι -και με αυτό θέλω να κλείσω, κύριε Υπουργέ- είναι ότι ο Έλληνας αγρότης, όπως φαίνεται από τα στοιχεία της ΕΛΣΤΑΤ, φτωχοποιείται με τον μεγαλύτερο ρυθμό, με πολύ μεγαλύτερο ρυθμό, από ό,τι ο Ευρωπαίος συνάδελφός του.

Άρα εδώ θα πρέπει να ληφθούν πιο αποτελεσματικά και πιο γενναία μέτρα, που μέχρι τώρα δεν τα έχουμε δει από την Κυβέρνησή σας.

Σας ευχαριστώ.

(Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Αραχωβίτη.

Ορίστε, κύριε Γεωργαντά, έχετε τρία λεπτά για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, θα έχει πραγματικά ενδιαφέρον να ακούσω συγκεκριμένες προτάσεις για την ενίσχυση του πρωτογενή τομέα από όλα τα πολιτικά κόμματα. Ξέρετε πολύ καλά ότι το προηγούμενο διάστημα είχαμε με εσάς και με άλλους Βουλευτές από τον ΣΥΡΙΖΑ μια συνάντηση στο Υπουργείο Αγροτικής Ανάπτυξης. Θα ακολουθήσει συνάντηση και με εκπροσώπους άλλων πολιτικών κομμάτων που έχουν τον τομέα των αγροτικών θεμάτων. Και θα προσπαθήσω και θα επιχειρήσω να συλλέξω προτάσεις, γιατί πραγματικά θέλω να δω τι θα μπορούσε -και έχει διαφύγει από το Υπουργείο- να στοχεύσει έτι περαιτέρω και να βοηθήσει τους αγρότες και τους κτηνοτρόφους μας.

Ξέρετε, δεν είναι μόνο η άμεση ενίσχυση που δόθηκε, η οποία θα δοθεί και στο μέλλον. Γίνονται και παρεμβάσεις ουσιαστικές και θεσμικές οι οποίες δεν αξιολογούνται από τα πολιτικά κόμματα στη θετικότητά τους και νομίζω ότι αυτό τελικά αδικεί τα ίδια τα πολιτικά κόμματα.

Το γεγονός ότι έχει ανακοινωθεί και έχει θεσπιστεί από την Κυβέρνησή μας πριν από έναν μόλις μήνα ότι οι συμμετέχοντες στα φυσικά πρόσωπα των συνεταιρισμών, των συνεργατικών σχημάτων, των ομάδων παραγωγών και οι συμμετέχοντες στη βιολογική γεωργία θα φορολογούνται στο 50% του εισοδήματός τους, είναι ένα πολύ μεγάλο κίνητρο όχι με ένα άμεσο φορολογικό όφελος για τις πολλές χιλιάδες αυτών των κατά κύριο επάγγελμα αγροτών, αλλά δίνει και ένα κίνητρο στα συνεργατικά σχήματα ή στη βιολογική γεωργία -ιδίως στα συνεργατικά σχήματα- γιατί μόνο μέσα από τον συνεργατισμό θα μπορεί να ενισχυθεί πραγματικά ο πρωτογενής τομέας, να έχουμε τη μείωση του κόστους παραγωγής, να έχουμε την επίτευξη καλύτερων τιμών.

Έχουμε βεβαίως πάρα πολλές μειώσεις φόρων και φορολογικών συντελεστών που έγιναν τα τελευταία τρία χρόνια, οι οποίες αυξάνουν το διαθέσιμο εισόδημα των αγροτών και των κτηνοτρόφων μας. Βεβαίως έχουμε μετρήσιμα αποτελέσματα για το 2020 και το 2021 και θέλω να τα επαναλάβω στη Βουλή. Το 2020 και το 2021 για πρώτη φορά εδώ και τριάντα πέντε χρόνια που υπάρχουν μετρήσεις, έχουμε θετικό αγροτικό ισοζύγιο.

Οι εξαγωγές των ελληνικών αγροτικών προϊόντων ήταν περισσότερες από τις εισαγωγές κατά μισό δισεκατομμύριο περίπου ευρώ. Είναι κάτι το οποίο δεν έχει παρατηρηθεί ποτέ άλλοτε και δείχνει την ανάπτυξη του αγροτικού τομέα, στην οποία τα αποτελέσματα ήρθαν και μέσα από τη στήριξη της πολιτείας με πολλές θεσμικές παρεμβάσεις.

Εμείς το επόμενο διάστημα με στοχευμένες παρεμβάσεις από ευρωπαϊκά χρήματα, γιατί -επαναλαμβάνω- δεν ήταν τα 50 ή τα 40 εκατομμύρια που δόθηκαν για τις ζωοτροφές, όλα τα άλλα χρήματα, όλη η άλλη βοήθεια δόθηκαν στον πρωτογενή τομέα, είτε στο πετρέλαιο είτε στα καύσιμα είτε στην ηλεκτρική ενέργεια είτε και στον ΦΠΑ είτε και στο μεταφορικό ισοδύναμο, μετριούνται σε ένα ποσό πάνω από τα 220 εκατομμύρια.

Τώρα θα έχουμε τη δυνατότητα να διαθέσουμε στοχευμένα -και θα το δείτε ότι θα είναι πραγματικά στοχευμένα και θέλω να πιστεύω και αποτελεσματικά- στην κτηνοτροφία μας και στη γεωργία μας με ένα ποσό πάνω από 100 εκατομμύρια, το οποίο θα δοθεί το επόμενο διάστημα. Όμως δεν αρκεί ούτε αυτό, αν δεν γίνουν και κάποιες θεσμικές παρεμβάσεις οι οποίες είναι αναγκαίο να γίνουν και τις οποίες οφείλουμε να κάνουμε. Σε αυτές τις θεσμικές παρεμβάσεις, πολλές από τις οποίες θα σας πω μετά -μία είναι αυτή που σας ανακοίνωσα, το 50%-, πρέπει να προσθέσουμε και τις παρεμβάσεις που γίνονται συνολικά μέσα από τα προγράμματα του Υπουργείου. Δηλαδή η αύξηση της ενίσχυσης της βιολογικής κτηνοτροφίας και γεωργίας από 450 εκατομμύρια σε 703, καταλαβαίνετε, διότι μπορείτε να έχετε εικόνα του τι προστιθέμενη αξία δίνει μια τέτοια ενίσχυση στον πρωτογενή τομέα, ότι είναι μια πάρα πολύ σημαντική εξέλιξη.

Το γεγονός ότι έχουμε νέους γεωργούς οι οποίοι με ενίσχυση 40.000 ευρώ θα μπορέσουν να ξεκινήσουν τις αγροτικές παραγωγές τους σε ένα πρόγραμμα που όμοιό του δεν έχει ξαναγίνει στη χώρα, είναι ενίσχυση του πρωτογενή τομέα.

Είναι πολλά τα επίπεδα στα οποία προσπαθούμε να βοηθήσουμε. Στις θεσμικές προτάσεις και παρεμβάσεις είμαστε δεκτικοί, πραγματικά, να ακούσουμε ό,τι μπορεί να βοηθήσει έτι περισσότερο τον πρωτογενή τομέα σε μια εξαιρετική συγκυρία που όμοιά της δεν ξαναζήσαμε. Ενώ η τιμή του γάλακτος ξέρετε πολύ καλά ότι είναι σε ύψη τα οποία δεν τα έχουμε ξαναδεί ιστορικά, συμφωνούμε ότι το κόστος παραγωγής είναι τέτοιο, που τελικά δεν υπάρχει το ζητούμενο όφελος για τους κτηνοτρόφους. Δεν υπάρχει συνολικά το ζητούμενο όφελος για τους αγρότες μας.

Παρακολουθούμε τις εξελίξεις στον πρωτογενή τομέα. Μας ενδιαφέρει η κοινωνική συνοχή που προσφέρει ο πρωτογενής τομέας συνολικά στην ελληνική περιφέρεια, αλλά θα έλεγα και στην ελληνική κοινωνία και περιμένουμε μέσα από το επόμενο διάστημα και από τις παρεμβάσεις που θα έρθουν και θα δρομολογηθούν να ακούσουμε και θετικές παρατηρήσεις. Θα αξιολογηθούμε όλοι στο τέλος αυτής της διαδρομής.

Πάντως να ξέρετε ότι τον Έλληνα αγρότη, τον Έλληνα κτηνοτρόφο, ο οποίος πραγματικά χρειάζεται στήριξη αυτό το διάστημα, στο πλαίσιο των δυνατοτήτων της χώρας, στο πλαίσιο της αξιοποίησης των χρηματοδοτικών εργαλείων από την Ευρώπη, στο πλαίσιο της αξιοποίησης των προγραμμάτων του Υπουργείου μας, δεν θα τον αφήσουμε να αισθανθεί αβοήθητος.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Προχωρούμε στην τελευταία για σήμερα και συγκεκριμένα στη δέκατη με αριθμό 793/20-6-2022 επίκαιρη ερώτηση δευτέρου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Αγροτικής Ανάπτυξης και Τροφίμων, με θέμα: «Γιατί απορρίφθηκαν αιφνιδιαστικά οι αιτήσεις νέων γεωργών φυτωρίων ελάτης Χαλκιδικής από το υπομέτρο 6.1 της περιόδου 2021 - 2022».

Κυρία Μάλαμα, καλησπέρα σας, καλή εβδομάδα. Έχετε δύο λεπτά για το ξεκίνημα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κύριε Υπουργέ, το έλατο αποτελεί ένα από τα πιο δυναμικά και εξωστρεφή αγροτικά προϊόντα της Χαλκιδικής. Η ελατοκαλλιέργεια αποτελεί ταυτόχρονα και μια βιώσιμη περιβαλλοντικά δραστηριότητα και συνάδει με τους στόχους για το κλίμα, για μια γεωργία με ήπιο αποτύπωμα και συνυπάρχει αρμονικά με το δάσος και, βέβαια, με το φυσικό περιβάλλον. Στον Ταξιάρχη Χαλκιδικής το έλατο αποτελεί την κύρια οικονομική δραστηριότητα.

Από την καλλιέργεια καλλωπιστικής ελάτης βιοπορίζεται σχεδόν όλο το χωριό, ενώ το προϊόν αυτό, το έλατο αυτό της Χαλκιδικής, κάθε Χριστούγεννα φτάνει σε όλη την Ελλάδα και όχι μόνο και, βέβαια, προσφέρεται και χαρά μέρες που είναι και μια βιώσιμη αναπτυξιακή οικονομική πολιτική για τη Χαλκιδική.

Δεκάδες, λοιπόν, νέοι ελατοπαραγωγοί από τον Ταξιάρχη και τις γύρω περιοχές θέλησαν να αναπτύξουν φυτώρια καλλωπιστικής ελάτης και να εντάξουν τις προσπάθειές τους αυτές στο υπομέτρο 6.1, στο υπομέτρο αυτό του Προγράμματος Αγροτικής Ανάπτυξης 2021 - 2022. Οι νέοι αυτοί φυτωριούχοι απευθύνθηκαν στις αρμόδιες υπηρεσίες της περιφέρειας και του Υπουργείου Αγροτικής Ανάπτυξης και με τη βοήθεια γεωτεχνικών μελετητών ανέπτυξαν τα φυτώριά τους σύμφωνα με τις προδιαγραφές που τους δόθηκαν. Στη συνέχεια, όμως, όπως προκύπτει από τις απαντήσεις που έλαβαν από την αξιολόγηση του προγράμματος, απορρίφθηκαν σε ποσοστό που αγγίζει σχεδόν το 99%.

Αυτοί οι νέοι γεωργοί, οι φυτωριούχοι ελάτης, αναρωτιούνται, λοιπόν, σήμερα -και εύλογα, κατά τη γνώμη μας-, γιατί συνέβη αυτό, γιατί απορρίφθηκαν μαζικά και συνολικά.

Επειδή, λοιπόν, οι άνθρωποι αυτοί, οι οποίοι είναι αρκετές δεκάδες, το σύνολο των νέων παιδιών που θέλουν να ασχοληθούν με το έλατο στον Ταξιάρχη, μας παρακολουθούν και θέλουν μια πολύ ξεκάθαρη απάντηση, γιατί κόπηκαν οι αιτήσεις τους μαζικά, γιατί είχαν αυτή την υπηρεσιακή αντιμετώπιση και κυρίως, κύριε Υπουργέ, θέλουν να γνωρίζουν εάν το Υπουργείο θέλει να στηρίξει την ελατοκαλλιέργεια και αν εσείς πραγματικά πιστεύετε σε αυτό το προϊόν και αν πραγματικά -και το ελπίζουμε, βέβαια- θέλετε να στηρίξετε το έλατο Χαλκιδικής. Περιμένουν να το ακούσουν από εσάς τι θα κάνετε, ώστε αυτοί οι νέοι γεωργοί να μπορέσουν να ενταχθούν στο πρόγραμμα με τη βοήθεια των αρμόδιων υπηρεσιών και όχι βρίσκοντας μπροστά τους ένα γραφειοκρατικό τέρας και αρνήσεις γενικότερα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ, κυρία Μάλαμα.

Και σε αυτή την ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Γεωργαντάς.

Ορίστε, κύριε Γεωργαντά, έχετε τον λόγο για τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, καταλαβαίνω τα εύλογα ερωτήματα των υποψηφίων νέων αγροτών της Χαλκιδικής και θα απαντήσω για να ακουστούν και κάποια πράγματα που δεν ξέρω αν είναι γνωστά.

Όμως,σε σχέση με το ερώτημά σας, θα μου επιτρέψετε να σας πω ότι είναι άστοχη η λέξη «απορρίφθηκαν αιφνιδιαστικά» και αναφέρομαι στη λέξη «αιφνιδιαστικά».

Θα σας πω το εξής: Το πρόγραμμα νέων αγροτών, για το οποίο πριν από λίγες μέρες εκδόθηκαν τα πρώτα αποτελέσματα, ύψους συνολικά 520 εκατομμυρίων ευρώ, είναι το μεγαλύτερο πρόγραμμα που έγινε ποτέ στη χώρα και είναι ένα πρόγραμμα το οποίο στην κεντρική Μακεδονία αντιστοιχούσε σε ένα πολύ μεγάλο ποσό από αυτό το οποίο αντιστοιχούσε σε όλες τις περιφέρειες, περίπου 89 εκατομμύρια.

Όμως, αυτό το οποίο πρέπει να γίνει γνωστό σε όσους μας ακούν είναι το εξής: Το Υπουργείο έχει την ευθύνη για την έκδοση της πρόσκλησης με τους προβλεπόμενους όρους και στη συνέχεια για την ανάρτηση των αποτελεσμάτων με βάση την αξιολόγηση που κάνουν οι τοπικές περιφερειακές ΔΑΟΚ, οι γεωπόνοι των περιφερειακών ενοτήτων. Και, βεβαίως, οι γεωπόνοι των περιφερειακών ενοτήτων, όπου πρέπει να γίνει είτε αξιολόγηση των εγγράφων είτε να γίνει επιτόπιος έλεγχος ακολουθούν τις οδηγίες, οι οποίες έχουν από την αρχή ανακοινωθεί και συμπεριλαμβάνονται στη σχετική πρόσκληση.

Διαβάζω, λοιπόν, στη σχετική απόφαση από την 11η Νοεμβρίου του 2021 όπου αναφέρεται απολύτως ρητά ότι για την προσμέτρηση της τυπικής απόδοσης που προέρχεται από την αξιοποίηση καλλιέργειας με τυπική απόδοση μεγαλύτερη των 20.000 ευρώ ανά εκτάριο, όπως, παραδείγματος χάριν, στα φυτώρια, προηγείται επιτόπια επίσκεψη στις σχετικές εγκαταστάσεις παραγωγής από υπάλληλο των ΔΑΟΚ της οικείας περιφέρειας.

Για να είμαστε, λοιπόν, απολύτως ειλικρινείς και για να μπορέσουμε να δώσουμε την πραγματική εικόνα στον κόσμο, σε όλη την κεντρική Μακεδονία έγιναν συνολικά εβδομήντα δύο παρόμοιες αιτήσεις. Οι εξήντα επτά ήταν στην Περιφερειακή Ενότητα της Χαλκιδικής και οι πέντε εκτός της περιφερειακής ενότητας στους υπόλοιπους νομούς. Από τις πέντε αυτές έγιναν δεκτές και οι πέντε. Από τις εξήντα επτά οι οποίες υπεβλήθησαν στην Περιφερειακή Ενότητα της Χαλκιδικής έγιναν δεκτές οι δεκατρείς και απορρίφθηκαν οι πενήντα τέσσερις. Επαναλαμβάνω έγιναν δεκατρείς δεκτές και πενήντα τέσσερις απορρίφθηκαν.

Το γιατί απορρίφθηκαν οι πενήντα τέσσερις είναι το αποτέλεσμα του ελέγχου, του επιτόπιου, που έγινε από τους γεωπόνους της περιφερειακής ενότητας και, βεβαίως, οι επιστήμονες αυτοί ήταν υποχρεωμένοι να ακολουθήσουν το πλαίσιο το οποίο περιγράφεται στην πρόσκληση, το πλαίσιο το οποίο γενικώς προβλέπεται για μια τέτοια καλλιέργεια στο επίπεδο που πρέπει να είναι αυτή, όπως αυτό περιγράφεται από τις ειδικές κανονιστικές διατάξεις που ξέρουν πολύ καλύτερα από όλους μας οι γεωπόνοι.

Οπότε δεν μπορώ να δεχθώ ως Υπουργείο καμμία αιφνιδιαστική και καμμία -να το πω έτσι- ολιστική αντιμετώπιση του θέματος. Ούτε την πρόθεση ούτε τη δυνατότητα είχε το Υπουργείο απέναντι στους συγκεκριμένους υποψήφιους νέους αγρότες. Βεβαίως, έχουν το δικαίωμα των ενστάσεων το επόμενο διάστημα και ίσως κάποιοι από αυτούς δικαιωθούν μέσα από τις προβλεπόμενες διαδικασίες. Όμως, πρέπει εδώ να αποτυπωθεί η αλήθεια και η αλήθεια είναι ότι το Υπουργείο απλά ανάρτησε τα αποτελέσματα των αξιολογήσεων που έστειλαν και στη συγκεκριμένη περίπτωση, όπως και σε όλες τις άλλες, οι ΔΑΟΚ των περιφερειών.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ορίστε, κυρία Μάλαμα, έχετε τον λόγο για τρία λεπτά.

**ΚΥΡΙΑΚΗ ΜΑΛΑΜΑ:** Κύριε Υπουργέ, χθες Κυριακή εγώ η ίδια πήγα στον Ταξιάρχη Χαλκιδικής και μαζί με τους νέους γεωργούς πραγματοποιήσαμε μια ανοιχτή διαβούλευση για το συγκεκριμένο πρόβλημα των μαζικών απορρίψεων των νέων γεωργών από το πρόγραμμα και σας διαβεβαιώ ότι οι περισσότεροι από αυτούς, για να μην πω όλοι, ισχυρίστηκαν -και είναι αλήθεια γιατί το διαβεβαίωσαν και οι άλλοι- ότι όταν έγινε ο επιτόπιος έλεγχος, ο συγκεκριμένος υπάλληλος, όπως αναφερθήκατε και εσείς προηγουμένως που σας έστειλα τις εκθέσεις, πάντοτε διαβεβαίωναν ότι πληρούν όλες τις προϋποθέσεις για να ενταχθούν στο πρόγραμμα. Αυτό είναι η αλήθεια. Γι’ αυτό, λοιπόν, όλοι θέλουν να μάθουν τους πραγματικούς λόγους για τους οποίους αυτοί οι νέοι γεωργοί δεν μπορούν να ενταχθούν στο υπομέτρο 6.1.

Ακούσαμε πάρα πολλά, τα οποία μας προβλημάτισαν πάρα πολύ. Το βασικό, όμως, που μας προβλημάτισε είναι ότι οι άνθρωποι αυτοί εισέπραξαν αιφνιδιαστικά μια υπηρεσιακή άρνηση και μια αντιμετώπιση που θα την πω καχύποπτη, ενώ πιο μπροστά ήταν θετικοί οι υπάλληλοι που πήγαν για τους ελέγχους.

Ελπίζουμε, λοιπόν, το Υπουργείο σας και εσείς προσωπικά να αντιλαμβάνεστε ότι οι ελατοπαραγωγοί είναι χρήσιμοι. Ελπίζω να μην το θεωρείτε κάτι αχρείαστο, ας πούμε, για τη χώρα μας. Και αν η άποψή σας είναι αυτή, να το πείτε εδώ, τώρα, γιατί μιλάτε για ένα ποσό πενήντα που απορρίφθηκαν και δεκατρείς έγιναν αποδεκτοί στο πρόγραμμα αυτό στη Χαλκιδική.

Καλό θα ήταν, λοιπόν, να δώσετε μια εντολή στις υπηρεσίες σας και αυτές ξεκάθαρα να υλοποιήσουν κατευθύνσεις, ώστε να μπορέσουν να εντάξουν αυτά τα φυτώρια στο πρόγραμμα αυτό. Δεν θέλουμε να πιστεύουμε ότι για τις υπηρεσίες του Υπουργείου και για εσάς αυτοί οι άνθρωποι, οι νέοι ελατοπαραγωγοί της Χαλκιδικής, είναι δεύτερης κατηγορίας. Δεν θέλω να το πιστεύω αυτό το πράγμα.

Εμείς, λοιπόν, σας καλούμε έστω και τώρα, αυτή τη στιγμή, να κοιτάξετε τους ανθρώπους αυτούς στα μάτια και να τους απαντήσετε στο βασικότερο ερώτημα: Θέλετε να στηρίξετε τη δραστηριότητά τους; Θέλετε να παραμείνουν στον τόπο τους; Θέλετε να στηρίξετε τις καλλιέργειές τους;

Αυτά είναι τα ερωτήματα που θέλουμε να ακούσουμε. Εάν θέλετε, τότε πρέπει να τους κατευθύνετε θετικά για να μπορέσουν να ενταχθούν στο πρόγραμμα αυτό. Επαναλαμβάνω ότι αφορά πενήντα ανθρώπους -το είπατε και μόνος σας- νέους γεωργούς που προσπαθούν να ζήσουν τις οικογένειές τους σε ένα ορεινό χωριό της Χαλκιδικής και έχουν καταφέρει μέσα από το έλατο να κάνουν το χωριό αυτό γνωστό όχι μόνο σε όλη την Ελλάδα αλλά και στο εξωτερικό και ζητούν από εσάς μια ειλικρινή απάντηση και βοήθεια.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Γεωργαντά, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, βρισκόμαστε εντός του Κοινοβουλίου και πρέπει στις παρεμβάσεις μας και στις τοποθετήσεις μας, βεβαίως, και να είμαστε προσεκτικοί και, βεβαίως, η αλήθεια και το ισχύον πλαίσιο το θεσμικό, το οποίο είναι δεδομένο, να μην εργαλειοποιείται από κανέναν για να μπορέσει να δείξει ένα πρόσωπο αρεστό σε κάποιους που μας ακούνε αυτή τη στιγμή.

Είμαι απολύτως ξεκάθαρος σε αυτό που λέω και ευτυχώς για όλους εμάς υπάρχει μέσα στην Αίθουσα και ένας πρώην Υπουργός για να επιβεβαιώσει δύο πράγματα: Οι υπάλληλοι των ΔΑΟΚ δεν είναι υπάλληλοι του Υπουργείου. Λειτουργούν με βάση την επιστημοσύνη τους, ανεξάρτητα. Ως υπάλληλοι των περιφερειακών ενοτήτων και εντός του πλαισίου που η επιστημοσύνη τους και η κάθε πρόσκληση τούς δίνει το πεδίο, έρχονται και αξιολογούν αυτοί -μα αυτοί και κανένας άλλος- τις αιτήσεις που γίνονται και κάνουν τους επιτόπιους ελέγχους και βάζουν την υπογραφή τους. Υπάρχουν δεκαοκτώ στην κεντρική Μακεδονία, δεκατρείς στη Χαλκιδική, που έχουν δικαιωθεί.

Εμείς την ελατοπαραγωγή βεβαίως και τη θέλουμε, βεβαίως και την έχουμε στις επιλέξιμες καλλιέργειες, αλλιώς δεν θα την είχαμε και βεβαίως θα χρηματοδοτήσουμε τους νέους αγρότες που θέλουν να ασχοληθούν με αυτή την καλλιέργεια. Δεν ξέρω πόσες είναι συνολικά στη χώρα αυτές οι περιπτώσεις, αλλά είναι δεκαοκτώ στην κεντρική Μακεδονία. Δεκαοκτώ νέοι αγρότες θα πάρουν από 38.000 έως 40.000 -τόσο δικαιούνται περίπου- για να μπορέσουν αυτή την καλλιέργεια να την ενισχύσουν.

Όμως, δεν μπορώ να δεχτώ ότι υπάρχει οποιαδήποτε ευθύνη ή οποιαδήποτε στόχευση ή οποιαδήποτε επιθυμία αδικίας κάποιων συγκεκριμένων αγροτών, γιατί ούτε αυτό είναι μέσα στη λογική μας και στο πνεύμα μας ούτε, βεβαίως, επιτρέπεται από τη διαδικασία έτσι όπως είναι.

Εδώ είναι η πρόσκληση. Προβλέπει επιτόπιο έλεγχο, όπως επίσης προβλέπεται και η δυνατότητα της ενστάσεως. Βεβαίως, όποιος νομίζει ότι έχει αδικηθεί, έχει το δικαίωμα, όπως προβλέπεται από τις διαδικασίες, να υποβάλει τεκμηριωμένα την ένστασή του και εγώ θα ήθελα να μπορούν όλοι να καλυφθούν απ’ αυτό το μέτρο, απ’ αυτή τη δυνατότητα.

Εμείς αυτό που κάναμε ως Υπουργείο είναι ότι αυξήσαμε όσο το δυνατόν περισσότερο το ποσό για τους νέους αγρότες, έτσι ώστε όσο το δυνατόν περισσότεροι να ενταχθούν. Ήδη έχουν βγει τα αποτελέσματα. Περίπου εννιάμισι χιλιάδες νέοι αγρότες έχουν ενταχθεί. Περιμένουμε τα αποτελέσματα και από τις άλλες περιφέρειες.

Παρακαλώ πάρα πολύ. Δεν θα ήθελα η όποια τέτοια εικόνα υπάρχει -που είναι δυσάρεστη μεν- να αποδίδεται σε κάποιους στους οποίους δεν τους αναλογεί καμμία ευθύνη.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ και τους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20.43΄ λύεται η συνεδρίαση για αύριο, ημέρα Τρίτη 28 Ιουνίου 2022 και ώρα 9.00΄ με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**